
        Fenomenálny Jo Nesbo je späť!Sonny je navonok poslušný väzeň. Odsúdili ho v osemnátich rokoch za dve brutálne vraždy, ktoré nespáchal. V modernej väznici, z ktorej sa údajne nedá ujsť, slúži ostatným väzňom ako spovedník a dáva im rozhrešenie. Hlavný inšpektor Šimon Kéfas je policajt zo starej školy. Sonnyho otec bol jeho kolega, kým nespáchal samovraždu. V liste na rozlúčku sa priznal k rozsiahlej korupcii. Sonny ho dovtedy vnímal ako dokonalého človeka, pre Šimona bol blízky priateľ. Ten list však obrátil ich svety naruby. Všetko sa zmení, keď jedna z väzenských spovedí odkryje ďalšie otcovo tajomstvo. Sonny utečie z väzenia a honba za pravdou a spravodlivosťou sa začína.


        Triler Syn je považovaný za jeden z najlepších, najtemnejších a najúžasnejších krimi románov Jo Nesba. Svetoznámy bestsellerista sa v ňom venuje korupcii a zároveň rieši nevypovedané otázky medzi otcom a synom.


      


    


  




 

Sonny je navonok poslušný väzeň. Odsúdili ho v osemnástich rokoch za dve brutálne vraždy, ktoré nespáchal. V modernej väznici, z ktorej sa údajne nedá ujsť, slúži ostatným väzňom ako spovedník a dáva im rozhrešenie.

Hlavný inšpektor Šimon Kéfas je policajt zo starej školy. Sonnyho otec bol jeho kolega, kým nespáchal samovraždu. V liste na rozlúčku sa priznal k rozsiahlej korupcii. Sonny ho dovtedy vnímal ako dokonalého človeka, pre Šimona bol blízky priateľ. Ten list však obrátil ich svet naruby. Všetko sa zmení, keď jedna z väzenských spovedí odkryje ďalšie otcovo tajomstvo. Sonny utečie z väzenia a honba za pravdou a spravodlivosťou sa začína.



Jo Nesbø (1960) – súčasný nórsky spisovateľ, pôvodným povolaním ekonóm a finančný analytik. Považujú ho za majstra detektívok a mnohí kritici ho pasujú za nového Stiega Larssona, autora trilógie Millennium (Ikar 2008, 2009). Vo svete aj u nás si získal čitateľov sériou desiatich krimipríbehov so svojráznym inšpektorom Harrym Holem. Román Syn je samostatnou knihou, ktorá sa hneď po vydaní stala svetovým bestsellerom. Autor sa v nej venuje korupcii a zároveň rieši nevypovedané otázky medzi otcom a synom.

Vo vydavateľstve Ikar od autora vyšlo: Zrada (2008), Bohyňa pomsty (2010), Diablova hviezda (2010), Headhunters – Lovci mozgov (2012), Spasiteľ (2012), Snehuliak (2012), Pancierové srdce (2013), Prízraky (2013), Polícia (2014) a Netopierí muž (2014).

A znova príde súdiť živých i mŕtvych.





  
 
PRVÁ ČASŤ






1. kapitola

Rover civel do bielej omietky väzenskej cely s rozlohou jedenásť štvorcových metrov. Jazykom si ohmatal trochu priveľký zlatý zub v dolnej čeľusti. Dospel k ťažkej pasáži svojej spovede. Ticho v cele rušil len škrabot jeho nechtov na madone vytetovanej na predlaktí. Chlapec v tureckom sede na posteli oproti od Roverovho príchodu ani nehlesol. Len sa usmieval úsmevom Buddhu a pohľad upieral na bod kdesi na Roverovom čele. Volali ho Sonny a vraj ako tínedžer zabil dvoch ľudí. Jeho otec bol skorumpovaný policajt. Rover nevedel odhadnúť, či chlapec počúva, zelené oči a časť tváre mu zakrývali dlhé špinavé vlasy. Napokon – bolo mu to jedno. Chcel sa len vyspovedať z hriechov, aby mohol zajtra vyjsť bránou prísne stráženej väznice s pocitom, že začína odznova. Pritom ani neveril v Boha. Keď človek hodlá zmeniť svoj život, nie je na škodu zbaviť sa starých hriechov. Nadýchol sa:

„Podľa mňa bola Bieloruska. Veď Minsk je v Bielorusku, však?“ Rover zdvihol zrak, no chlapec neodpovedal.

„Nestor ju totiž volal Minsk,“ pokračoval Rover. „A dal mi pokyn, aby som ju zastrelil.“

Samozrejme, že výhoda spovedania sa pribrzdenému mozgu spočívala v tom, že chlapec všetky mená aj udalosti okamžite zabúdal. Rover sa mohol rovnako dobre zhovárať sám so sebou. Zrejme preto si väzni vyberali radšej chlapca než kňaza či psychológa.

„Nestor ju spolu s ďalšími ôsmimi dievčatami väznil v štvrti Enerhaugen. Všetky boli mladé Východoeurópanky a Aziatky. Tínedžerky. Ak nie ešte mladšie. Minsk bola staršia. A silnejšia. Podarilo sa jej utiecť a stihla vbehnúť do parku Tøyen, skôr než ju dostihlo Nestorovo psisko. Poznáš rasu argentínska doga?“

Chlapec ani nežmurkol, iba pohol rukou. Dotkol sa brady. Pomaly si ju šúchal. Vyhrnutý rukáv veľkej špinavej košele odhalil chrasty a rany po vpichoch. Rover pokračoval:

„Sú to veľké hnusné psiská, čo na pánov povel roztrhajú všetko. A občas na to ani nepotrebujú pána. Jasné, že v Nórsku ich dávno zakázali. Jeden kynológ v Raslingene ich dováža z Čiech a registruje ako biele boxery. S Nestorom sme psa kúpili ešte ako šteňa. Stál päťdesiat tácov – v hotovosti. Šteňa bolo také zlaté, ani sme si nevedeli predstaviť, že raz…“ Rover sa odmlčal. Vedel, že sa o tom psisku rozhovoril len preto, aby nemusel pokračovať v príbehu.

„Akokoľvek…“

Akokoľvek. Rover sa zadíval na tetovanie na predlaktí. Katedrála s dvoma vežami. Jedna veža za každý odpykaný trest. Akokoľvek – nikoho sa to netýka. Pašoval do Nórska ručné zbrane pre motorkársky gang a občas ich upravoval v svojej dielni. Bol v tom dobrý. Až príliš dobrý. Jeho šikovnosť ho napokon prezradila. A vďaka tej šikovnosti ho po odpykaní trestu vzal Nestor pod svoje ochranné krídla. Alebo chytil do tlamy. Ako sa to vezme. Kúpil si ho, aby jeho ľudia mali najlepšie zbrane. Nie motocyklisti alebo iná konkurencia. Za pár mesiacov mu zaplatil viac, než by si Rover zarobil v malej motorkárskej dielni za celý svoj život. Žiadal však za to veľa. Priveľa.

„Zostala ležať v kríkoch, krv z nej pomaly vytekala. Uprene na nás pritom hľadela. Psisko jej odhryzlo časť tváre, videl si jej skrz líce do úst.“ Rover zvraštil tvár. Dostával sa k pointe. „Nestor vyhlásil, že nadišiel čas uštedriť jej exemplárny trest, aby ostatné dievčatá pochopili, čo im hrozí. A dievča s dohryzenou tvárou preňho už aj tak nemalo cenu…“ Rover prehltol. „Požiadal ma, aby som to ukončil. A potvrdil mu tým svoju lojalitu. Mal som pri sebe starú upravenú pištoľ Ruger MK2. Chcel som to urobiť. Naozaj som chcel. Nešlo o to, že…“

Rover zacítil guču v hrdle. Často spomínal na tú chvíľu, na tie sekundy v parku, pred očami sa mu všetko odohrávalo odznova. Dievča, Nestor a on v hlavných úlohách, ostatní v pozícii nemých svedkov. Aj psisko stíchlo. Prežil to stokrát? Tisíckrát? Aj tak si až teraz, keď to prvý raz vyslovil nahlas, uvedomil, že to nebol sen, ale naozaj sa to stalo. Alebo lepšie povedané, telo to až teraz pochopilo. A preto sa mu obrátil žalúdok. Zhlboka sa nadýchol nosom, aby potlačil mdloby.

„Nezvládol som to. Hoci som vedel, že aj tak zomrie. Psisko sa už trhalo, opakoval som si, že byť na jej mieste, vyberiem si guľku. Akoby sa mi zasekla spúšť. Jednoducho som ju nevedel stlačiť.“

Chlapec možno zľahka prikývol. Buď na Rogerove slová, alebo do rytmu hudby, ktorú počul iba on.

„Nestor zašomral, že nebude čakať večnosť – boli sme predsa vo verejnom parku. Vytiahol z puzdra na stehne malý zakrivený nožík, pristúpil k nej, chytil ju za vlasy, odkryl jej krk a zahnal sa nožom. Akoby rezal rybu. Krv vystrekla trikrát, možno štyrikrát a bolo po všetkom. Vieš, čo si najviac pamätám? To psisko. Ako začalo zavýjať, keď vystrekla krv.“ Rover sa predklonil. Chvíľu sa mlčky opieral lakťami o stehná. Zakryl si dlaňami uši.

„A ja som neurobil nič. Nepohol som ani prstom. Len som to mlčky sledoval. Zabalili ju do deky a odniesli do auta. Vyviezli sme ju za mesto a vyhodili na brehu jazera Ulsrudvannet. Chodí tam veľa psíčkarov, našli ju hneď na druhý deň. Nestor sa postaral o to, aby ju rýchlo objavili a v novinách podrobne rozoberali jej osud. Aby slúžila ako odstrašujúci príklad ostatným dievčatám.“

Rover sa opäť vystrel. „Prestal som spávať, každý môj sen sa menil na nočnú moru, v ktorej sa na mňa usmievalo dievča s dierou v líci. Preto som išiel za Nestorom a oznámil mu, že odchádzam. Tvrdil som mu, že mám dosť samopalov a revolverov, chcem sa vrátiť k svojim motorkám a žiť pokojný život bez strachu z fízlov. Nestor s tým súhlasil, vraj od prvej chvíle videl, že nemám na to byť had guy. Podrobne mi však opísal, čo ma čaká, ak ho bonznem. Ani by mi to nenapadlo. Začal som žiť normálny život, odmietal som všetky ponuky, hoci sa mi v dielni povaľovalo ešte pár veľmi slušných uziov. Po celý čas som však cítil, že sa k niečomu schyľuje a že ma skôr či neskôr popravia. Preto sa mi takmer uľavilo, keď ma fízli zabasli a posadili za mreže. Za starý prípad, kde som hral bezvýznamnú úlohu, no dvaja chlapi, ktorých zatkli, ma označili za ilegálneho predajcu zbraní. Bez váhania som sa k všetkému priznal.“

Rover sa zasmial. Rozkašľal sa. Potom sa naklonil k chlapcovi.

„Odchádzam o osemnásť hodín. Netuším, čo ma tam vonku čaká. Nestor však určite aspoň mesiac vie, že ma púšťajú. Dianie v tejto base pozná ako vlastnú dlaň. Dávno som pochopil, že má ľudí všade. Ak by ma chcel zabiť, nemusel by azda čakať, kým ma pustia. Nemyslíš?“

Rover čakal. Ticho. Nezdalo sa, že chlapec si niečo myslí. „Nech ho čert vezme,“ pokračoval Rover. „Neuškodilo by mi požehnanie, čo povieš?“

Pri slove požehnanie sa chlapcovi rozžiaril pohľad. Zdvihol pravú ruku a naznačil Roverovi, aby pristúpil bližšie. Rover si kľakol na koberček pri posteli. Franck nedovolil iným väzňom koberce. Vo väznici, ktorú prezývali Štát, uplatňoval švajčiarsky model, podľa ktorého do cely patrilo len nevyhnutné vybavenie. Nikto nesmel mať viac ako dvadsať predmetov. Napríklad, ak si niekto zaželal nový pár topánok, musel sa vzdať dvoch treniek alebo dvoch kníh. Rover sa zadíval do tváre chlapca, ktorý si špičkou jazyka navlhčil suché, popraskané pery. Mal prekvapivo jasný hlas, a hoci hovoril pomaly a šepkal, každú slabiku vyslovoval zreteľne: „Všetky božstvá zeme aj nebies s tebou súcitia a odpúšťajú ti tvoje hriechy. Zomrieš, no duša kajúceho sa hriešnika sa dostane do raja. Amen.“

Rover sklonil hlavu. Cítil, ako sa jeho holej lebky dotkla chlapcova ľavá ruka. Chlapec bol ľavák, no v jeho prípade človek nemusel ovládať štatistiky, aby odhadol, že bude žiť kratšie ako ostatní praváci. Možno sa predávkuje zajtra, možno o desať rokov, to nevedel nikto. Rover neveril ani sekundu, že jeho ľavá ruka má liečivé účinky. Nežral ani tie táraniny o požehnaní. Prečo tu potom sedí?

Hm. Viera je ako poistenie proti požiaru. Človek si úprimne myslí, že ho nepotrebuje, ale keď iní tvrdia, že chlapec ho zbaví trápenia, prečo by to pre pokoj duše neskúsil?

Rovera by väčšmi zaujímalo, kde sa v takom chlapcovi vzal chladnokrvný vrah. Vyzeral tak nevinne. Možno majú pravdu tí, ktorí tvrdia, že diabol sa zjavuje v najrôznejších prestrojeniach.

„Salam aleikum,“ zašepkal chlapec a stiahol ruku.

Rover zostal sedieť so sklonenou hlavou. Jazykom si prešiel po hladkej ploche zlatého zuba. Je pripravený? Naozaj je pripravený stretnúť Stvoriteľa, ak nadíde tá chvíľa? Zdvihol hlavu. „Viem, že nikdy nežiadaš odmenu, ale…“

Sklopil zrak k chlapcovej holej nohe a odhalil bodné rany na veľkej žile na členku. „Keď som naposledy sedel v base, každý sa bez problémov dostal k drogám. No problém. Tam to nestrážili tak prísne. Tvrdí sa, že Franckovi sa podarilo upchať všetky diery. Ale…“ Roger si vopchal ruku do vrecka, „… nie je to celkom pravda.“

Vytiahol pozlátený predmet veľkosti mobilného telefónu v tvare miniatúrnej pištole. Stlačil drobnú spúšť. Z hlavne vyletel plamienok.

„Už si videl takéto čosi? Určite áno. Poznali to aj fízli, ktorí ma kontrolovali pri príchode. Ponúkli sa, že mi za lacný peniaz zabezpečia pašované cigarety. A nechali mi zapaľovač. Zrejme nečítali môj životopis. Nie je zvláštne, že pri toľkom šlendriánstve táto krajina vôbec funguje?“ Rover poťažkal zapaľovač v dlani.

„Pred ôsmimi rokmi som vyrobil dva kusy. Úprimne si myslím, že nikto iný by to neurobil lepšie. Úlohou ma poveril jeden prostredník, ktorého zákazník potreboval strelnú zbraň, čo nemusí skrývať, lebo vyzerá ako bežný predmet. A tak som vymyslel toto. Ľudia uvažujú zvláštne. Prvé, čo im napadne pri pohľade na tento predmet, je aha, pištoľ. Len čo im ukážeš, že funguje ako zapaľovač, zavrhnú prvú myšlienku. Uverili by ti, že je to zubná kefka alebo skrutkovač. Určite nie pištoľ. Nuž…“

Rover odkrútil skrutku v dolnej časti rukoväti.

„Zmestia sa doň dve deväťmilimetrové guľky. Nazval som ho vrah manželiek.“ Namieril na chlapca. „Jedna pre teba, drahá…“ Potom si priložil pištoľ k spánku. „A jedna pre mňa…“ Roverov smiech sa zvláštne odrážal od holých stien malej cely.

„Srať na to. Vlastne som mal vyrobiť len jednu, zákazník nechcel, aby niekto iný poznal tajomstvo tohto vynálezu. Poskladal som si ju aj pre seba. A vzal si ju do basy, keby Nestor niečo na mňa skúšal. Zajtra odchádzam a už ju nepotrebujem, je tvoja. A tu…“

Rover vytiahol z druhého vrecka škatulku cigariet. „Načo by ti bol zapaľovač, ak nemáš cigarety, však?“ Strhol zo škatuľky obal, otvoril ju a strčil do nej zožltnutú vizitku Roverovej motorkárskej dielne.

„Tu máš adresu, ak by si niekedy potreboval opraviť motorku. Alebo mal záujem o toho prekliateho uziho. Spomínal som ti, že mi ešte zostali…“

Otvorili sa dvere a ktosi zahučal: „Rover, už vypadni!“ Rover sa zvrtol k dverám. Policajtovi sťahoval nohavice veľký zväzok kľúčov, zavesený na opasku, cez ktorý mu prevísalo veľké brucho ako kysnúce cesto. „Vaša excelencia má návštevu. V podstate kolega.“ Zarehotal sa a obrátil sa k mužovi za chrbtom. „Zvládneš ho, Per?“

Rover strčil pištoľ a škatulku pod paplón na chlapcovej posteli. Vstal a poslednýkrát sa obzrel. Potom rýchlym krokom vyšiel z cely.

 

Väzenský kňaz si napravil nový biely golier, ktorý mu nikdy nedržal, ako chcel. V podstate kolega. Zvládneš ho, Per? Najradšej by napľul fízlovi do jeho vyškľabeného ksichtu. Radšej však priateľsky kývol väzňovi, ktorý vyšiel z cely a tváril sa, že ho pozná. Všimol si tetovanie na predlaktí. Madona a katedrála. Za všetky tie roky zažil primnoho tvárí a tetovaní, aby ich ešte vládal rozlíšiť.

Vstúpil. Cela voňala vonnými tyčinkami. Minimálne to pripomínalo ich vôňu. Alebo spálenú drogu.

„Dobrý deň, Sonny.“

Mladík nezdvihol zrak, len pomaly prikývol. Per Vollan predpokladal, že tým dal najavo, že ho zaregistroval, spoznal. Uznal.

Sadol si. Z tepla, čo zostalo na stoličke po chlapovi pred nim, ho naplo. Položil Bibliu na posteľ vedľa chlapca.

„Dnes som zaniesol na hrob tvojich rodičov kvety,“ začal. „Neviem, či si to chcel, ale…“

Per Vollan sa usiloval zachytiť chlapcov pohľad. Aj on mal dvoch synov, obaja už dospeli a odsťahovali sa z domu. Tak ako on. Na rozdiel od chlapca sa mohli kedykoľvek vrátiť. Jeden zo svedkov obhajoby, Sonnyho učiteľ, na súde tvrdil, že Sonny bol vzorný žiak, talentovaný zápasník, obľúbený a vždy pripravený pomáhať. Vraj dokonca prejavoval túžbu stať sa policajtom po vzore svojho otca. Nevideli ho však v škole odo dňa, keď jeho otca našli s guľkou v mozgu a s listom na rozlúčku, v ktorom sa priznal ku korupcii. Kňaz sa pokúsil predstaviť si synov pocit hanby, predstaviť si hanbu vlastných synov, keby sa niekto dozvedel, čo spáchal ich otec. Napravil si golier.

„Ďakujem,“ povedal potichu chlapec.

Per si uvedomil, že chlapec pôsobí nezvyčajne mlado. Už musel mať aspoň tridsať. Veru. Sedí tu už dvanásť rokov, doviedli ho sem, keď mal osemnásť. Možno mu drogy mumifikovali telo, preto nestarne a rastú mu len vlasy a brada, kým na svet hľadí tými istými nevinnými, začudovanými detskými očami. Na zlý svet. Lebo Boh vie, že svet je zlý. Per Vollan pôsobil už štyridsať rokov ako väzenský kňaz a videl, ako sa svet každým rokom zhoršuje. Zlo je ako šíriaca sa rakovinová bunka, čo mení zdravé bunky na choré, uštedrí im upírske uhryznutie a poverí ich ďalšou deštrukčnou prácou. Nikto nakazený sa neubráni. Nikto.

„Ako sa máš, Sonny? Ako bolo na vychádzke? Videli ste jazero?“

Ticho.

Per Vollan si odkašlal. „Policajt spomínal, že ste boli pri jazere. Možno si čítal v novinách, že krátko nato neďaleko odtiaľ zavraždili ženu. Našli ju v jej posteli. Hlavu mala… hm. Tu sú detaily.“ Zaklopal ukazovákom po obale Biblie. „Policajt nás už informoval, že si mu pri jazere ušiel a našiel ťa až po hodine pri ceste. Nechcel si mu prezradiť, kde si bol. Je dôležité, aby si nepovedal nič, čo by sa priečilo jeho výpovedi, rozumel si? Hovor čo najmenej – tak ako vždy. Rozumieš? Sonny?“

Per Vollan zachytil chlapcov pohľad. Neprezrádzal mu, čo sa odohráva v jeho hlave, no počítal s tým, že Sonny Lofthus poslúchne. Nepovie nič ani vyšetrovateľom, ani obžalobe. Len hlesne tiché áno, keď sa ho spýtajú, či sa priznáva. Lebo hoci to znie paradoxne, tento narkoman občas prejavil rozhodnutie, vôľu, pud sebazáchovy, ktorým sa líšil od svojich zatratených kolegov rútiacich sa do pekla voľným pádom. Tá vôľa vyrážala na povrch ako náhly záblesk, čo ich mal presvedčiť, že po celý čas všetko vnímal, počúval a pochopil. Prejavovalo sa to aj v spôsobe, akým náhle vstal a vykročil istým krokom, aký u iných dlhoročných narkomanov nevidieť. Hoci inokedy – ako teraz – by človek dal ruku do ohňa, že nevníma nič.

Vollan sa zahniezdil.

„Samozrejme, že sa ti tým vychádzky na dlhé roky skončili. Aj tak sa ti tam vonku nepáči, však? A jazero si už videl.“

„Videl som rieku. Bol to manžel?“

Kňaz sa strhol. Ako keď pokojnú hladinu znenazdajky prerazí neznámy tvor. „Neviem. Záleží na tom?“

Ticho. Vollan si vzdychol. Opäť sa mu zatočila hlava. Trápila ho už dlhšie. Mal by sa nechať vyšetriť.

„Sonny, už na to nemysli. Dôležité je, že ľudia ako ty tam vonku musia bojovať o každú dávku. Tu máš o všetko postarané. A nezabúdaj, že čas plynie. Predchádzajúce vraždy sa premlčia a ty stratíš pre nich význam. Táto vražda ti predĺžila lehotu.“

„Bol to manžel. Takže je bohatý?“

Vollan potľapkal dlaňou po Biblii. „Tu nájdeš opis domu, v ktorom si bol. Pôsobil veľkolepo. Zabudli zapnúť poplašné zariadenie, čo malo chrániť to bohatstvo, ani len nezamkli dvere. Volá sa Morsand. Obchodník s prelepeným okom. Videl si ho v novinách?“

„Áno.“

„Naozaj? Myslel som si, že…“

„Áno, zabil som ju. Áno, prečítam si ako.“

Per Vollan si vydýchol. „Fajn. Mal by si si dať pozor na pár dôležitých detailov.“

„Počúvam.“

„Hlava… Odrezal si jej hornú časť lebky. Potreboval si pílku, chápeš?“

Slová vystriedalo dlhé ticho, ktoré Per Vollan takmer prerušil dávením. Veru, radšej dáviť ako tvoriť slová, čo mu vychádzali z úst. Zadíval sa na mladíka. Čo rozhodlo, že skončí takto? Sled náhodných udalostí, nad ktorými nebol pánom, alebo kozmická gravitačná sila, čo ho nezadržateľne ťahala sem? Opäť sa dotkol nového naškrobeného kňazského goliera pod košeľou. Potlačil mdloby a vystrel sa. Spomenul si, o čo hrá.

Vstal. „Ak ma budeš potrebovať, teraz bývam v útulku na Námestí Alexandra Kiellanda.“

Všimol si chlapcov spýtavý pohľad.

„Len dočasne.“ Krátko sa zasmial. „Žena ma vyhodila, poznám tam ľudí, a tak…“

Odmlčal sa. Uvedomil si, prečo toľko väzňov chodí za chlapcom. Priťahovalo ich jeho ticho. Len počúval, nereagoval, nesúdil. A tak ako vákuum vyťahoval z človeka slová a tajomstvá. Aj on sa o to pokúšal z pozície kňaza, no väzni akoby vycítili, že má plán. Netušili aký, ale vedeli, že ich tajomstvá chce využiť vo svoj prospech. Len preto sa usiloval získať prístup do ich duše a neskôr v nebi odmenu za to, že ich naverboval.

Postrehol, že chlapec otvoril Bibliu. Klasický trik sa mu zdal až smiešny. Diera vystrihaná v stránkach a v nej zhúžvaný papier s inštrukciami, k čomu sa má priznať. A tri malé vrecká s heroínom.










2. kapitola

Arild Franck zakričal ďalej a ani nezdvihol zrak od papierov. Otvorili sa dvere. Ina, sekretárka zástupcu riaditeľa väznice, mu už ohlásila návštevu. Franck chvíľu zvažoval, že väzenského kňaza neprijme. Ani by si nemusel hľadať výhovorku. Nemal čas, o polhodinu musí byť na stretnutí s policajným riaditeľom. Per Vollan sa v poslednom období nesprával celkom podľa ich predstáv a neuškodí, ak si overí, či nie je celkom mimo. Nesmú si dovoliť robiť chyby, pre každého z nich by mohlo byť zaváhanie osudné.

„Ani si nesadaj,“ zašomral, podpísal niekoľko papierov rozložených na písacom stole a vstal. „Všetko mi povieš cestou.“ Prešiel k dverám a z vešiaka si vzal čiapku. Za chrbtom začul šuchot kňazových topánok. Informoval Inu, že sa vráti o pol druha hodiny, a priložil ukazovák na čítačku odtlačkov prstov pri dverách. Dvojposchodové väzenie nemalo výťah. Výťahová šachta totiž predstavovala možnú únikovú cestu a pri požiari bolo treba výťah odstaviť. Chaos vyvolaný požiarom patril medzi obľúbené spôsoby úteku bystrých väzňov. Preto aj všetky elektrické vedenia, poistné skrinky a vodovodné potrubia umiestnili mimo dosahu zamestnancov, buď do exteriéru budovy, alebo priamo do stien. Mysleli na všetko. On myslel na všetko. Podieľal sa na plánovaní s architektmi a odborníkmi zo zahraničia. Za vzor si zobrali väznicu Lenzburg v švajčiarskom kantóne Aargau – hypermodernú a zároveň jednoduchú stavbu s jasným dôrazom na bezpečnosť a efektivitu, kde komfort bol druhoradý. Väznicu Štát vytvoril on – Arild Franck. Štát bol Arild Franck a Arild Franck bol Štát. Do pekla so zamestnaneckou radou, ktorá z neho urobila len zástupcu riaditeľa, a z toho šupáka z Haldenu generálneho. Jasné, občas si nekládol servítku pred ústa a nepchal sa do zadku politikom, nejasal nad každým novým a skvostným nápadom, ako zreformovať väzenský systém, hoci predchádzajúcu reformu ešte ani nestihli rozvinúť. Vyznal sa však v svojom remesle. Vedel, ako zaobchádzať s ľuďmi za mrežami, aby neochoreli, nezomreli a nestali sa z nich ani výrazne horší ľudia. Pristupoval lojálne k ľuďom, ktorí si zaslúžili jeho lojalitu, a staral sa o svoje spriaznené duše. A to sa nedalo povedať o kolegoch, ktorí sa vyštverali vyššie v prehnitej policajnej hierarchii. Kedysi veril, že ho neminie kariérny postup, a predstavoval si, že si ho po odchode do dôchodku uctia malou bustou vo foyer policajnej stanice. Žena ho vtedy presviedčala, že jeho telo bez krku, buldočia tvár a riedka prehadzovačka sa na bustu nehodia. Napokon dospel k záveru, že keď človek nedostane, čo si zaslúžil, má si sám vziať, čo mu prislúcha.

„Už nevládzem,“ zašomral mu za chrbtom Per Vollan, keď kráčali chodbou.

„Čo nevládzeš?“

„Som kňaz. Všetko, čo robíme tomu chlapcovi… kvôli nám pyká za skutky, čo nespáchal. Pyká za manžela, ktorý…“

„Ticho!“

Pred kontrolnou miestnosťou, Franck ju často nazýval kapitánsky mostík, narazili na staršieho muža, ktorý prerušil zametanie a priateľsky zamával Franckovi. Kamarátsky Johannes bol najstarší väzeň a presne podľa Franckovho gusta. Ešte niekedy v minulom storočí pašoval drogy a rokmi sa tak zžil s prostredím, udomácnil sa a spacifikoval, že sa desil dňa, keď bude musieť opustiť väzenské múry. Takíto väzni nepredstavovali výzvu hodnú Štátu.

„Máš výčitky svedomia, Vollan?“

„Áno, mám, Arild.“

Franck si už nepamätal, kedy kolegovia začali svojim nadriadeným tykať a oslovovať ich krstným menom. Ani deň, keď vedenie väznice odložilo uniformy a začalo chodiť v civile. Počas väzenskej vzbury v brazílskej väznici Francisco de Mar strieľali slzný plyn po vlastných, lebo ich nevedeli odlíšiť od väzňov.

„Končím,“ dychčal kňaz.

„Čo nepovieš?“ Franck už takmer bežal. Na to, že mu do penzie zostávalo necelých desať rokov, bol v dobrej kondícii. Každý deň cvičil. Predstavoval výnimku v povolaní, kde sa nadváha stávala pravidlom. Trénoval miestny plavecký tím, keď tam ešte plávala jeho dcéra. Splatil dlh spoločnosti, ktorá dávala mnohým ľuďom tak veľa. Ľuďom za múrmi tejto väznice nedala nič. „A čo hovorí tvoje svedomie na chlapčekov, ktorých si zneužíval, Vollan? Vieš, že máme dôkazy.“

Franck priložil ukazovák na senzor ďalších dverí, čo viedli na chodbu, ktorá sa ďalej rozvetvovala na západ k väzenským celám, na východ k šatniam zamestnancov a k bráne na parkovisko.

„Vollan, ber to tak, že Sonny Lofthus pyká aj za tvoje hriechy.“

Ďalšie dvere, ďalší senzor. Priložil prst. Miloval tento vynález, ktorý objavil vo väzení v japonskom Kušire. Do databázy zapísali odtlačky prstov všetkých ľudí s autorizáciou na otváranie dverí. Nielenže tým eliminovali riziko zapatrošenia kľúčov, ktoré sa ľahko skopírujú a zneužijú, navyše presne vedeli, kto a kedy prešiel ktorými dverami. Samozrejme, že im pomáhal aj kamerový systém, no tvár bolo ľahké zakryť. Odtlačky prstov nie. Dvere sa otvorili a oni vošli do chodby.

„Arild, hovorím, že už nevládzem.“

Franck si priložil ukazovák na pery. Okrem bezpečnostných kamier, čo pokrývali takmer celý priestor väznice, do chodieb nainštalovali komunikačný systém, aby zamestnanci mohli kontaktovať kontrolnú miestnosť, ak by nastal nejaký problém. Vyšli do šatne, kde mal pri sprchách každý zamestnanec vlastnú skrinku na šaty a iné cennosti. Zamestnanci nemusia vedieť, že zástupca riaditeľa disponuje kľúčom od všetkých skriniek. Skôr naopak.

„Myslel som si, že si uvedomuješ, s kým máš do činenia,“ pokračoval Franck. „Nemôžeš len tak vystúpiť. Títo ľudia vnímajú lojalitu ako otázku života a smrti.“

„Viem,“ prikývol Per Vollan. V dychčaní sa mu ozvalo škaredé chrapčanie. „Hovorím o večnom živote alebo zatratení.“

Franck zastal pri dverách a nazrel medzi skrinky, aby sa ubezpečil, že sú sami.

„Vieš, čo tým riskuješ?“

„Nikomu nič neprezradím. Boh mi je svedkom. Arild, musíš ich o tom presvedčiť. Budem mlčať ako ryba, chcem len z toho von. Pomôžeš mi?“

Franck sklopil zrak. Zadíval sa na senzor. Von. Existovali len dve únikové cesty. Táto zozadu a cez recepciu spredu. Nenájdu tu ventilačné potrubia, požiarne cesty, odtokové rúry, do ktorých by sa zmestil človek. „Možno,“ mykol plecom a priložil prst na senzor. Na kľučke sa rozblikala červená kontrolka. Systém hľadal v databáze. Zhasla, rozsvietila sa zelená. Otvoril dvere a oslepilo ho intenzívne letné slnko. Na parkovisku si vytiahol slnečné okuliare. „Dám ti vedieť,“ dodal, vylovil z vrecka kľúče od auta a pohľadom skontroloval strážnicu. Vo dne v noci tam sedeli dvaja uniformovaní kolegovia a vjazd aj výjazd zabezpečovala oceľová závora, ktorú nerozrazí ani jeho nové Porsche Cayenne. Možno by to zvládol Hummer Hl, ktorý si pôvodne plánoval kúpiť, no ten bol príliš široký. Vstupnú rampu naplánovali tak, aby zabránili vjazdu väčších vozidiel. Na obranu proti nim rozostavil aj oceľové barikády za šesťmetrovým plotom, ktorý chránil väzenie zo všetkých strán. Žiadal o povolenie zaviesť doň elektrický prúd, no to mu, pochopiteľne zamietli. Väznica Štát ležala v centre Osla a nebezpečenstvo by hrozilo aj nevinným občanom. O ich nevinnosti pochyboval. Na to, aby sa dostali k plotu, museli by najprv preliezť päťmetrový múr, chránený ostnatým drôtom.

„Kam máš namierené?“

„Námestie Alexandra Kiellanda,“ odvetil s nádejou v hlase Per Vollan.

„Prepáč,“ odsekol Arild. „Nemám to cestou.“

„To je v poriadku. Zastávka je len kúsok.“

„Tak fajn. Ozvem sa ti.“

Zástupca riaditeľa nastúpil do auta a pohol sa k strážnici. Podľa inštrukcií boli povinní zastaviť a skontrolovať každé auto vrátane jeho. Teraz, keď ho už videli vychádzať z budovy a overili si, že to je on, bez slova zdvihli závoru. Opätoval im pozdrav. Zastal na semafore pri výjazde na hlavnú cestu. S láskou sa zadíval na svoju väznicu v spätnom zrkadle. Bola by dokonalá nebyť stavebného dozoru, idiotských predpisov ministerstva a skorumpovanej zamestnaneckej rady. On by zniesol modré z neba všetkým tvrdo pracujúcim a čestným občanom, ktorí si zaslúžia žiť v bezpečí a v istom materiálnom komforte. Nemuselo to dopadnúť takto. On to nechcel. Aj svojim zverencom v bazéne opakoval: Plávaj alebo sa utop, nikto ti nepomôže. Vrátil sa v myšlienkach k svojej úlohe. Musí odovzdať správu. Nepochyboval o tom, čo vyvolá.

Naskočila zelená, dupol na plyn.










3. kapitola

Per Vollan prechádzal parkom na Námestí Alexandra Kiellanda. Júl bol nezvyčajne vlhký a chladný, no teraz sa slnko vrátilo a park sa rozžiaril v intenzívnej, sviežej zeleni. Leto sa ešte nekončilo, ľudia s prižmúrenými očami obracali tváre do slnka, akoby bolo na prídel. Odkiaľsi zarachotil skejtbord, mladí si niesli kartóny plechovkového piva ku grilu v mestskom parku alebo na svojom balkóne. A boli tu aj tí, ktorí si najväčšmi vážili návrat teplých dní. Celkom ich pohltila premávka na námestí, krčili sa na lavičkách a okolo fontány, no aj tak ho radostne zdravili. Čakal na zelenú na križovatke ulíc Uelands gate s Waldemar Thranes gate, nákladné autá a autobusy hučali pár krokov od neho. Fasáda domu na druhej strane cesty sa pred ním zjavovala a zasa mizla. Okná chýrnej krčmy Tranen, čo od svojho založenia v roku 1921 hasila smäd tým najsmädnejším, prelepili igelitom. Posledných tridsať rokov jej v poslaní pomáhal Arnie Skiffle-Joe Norse, ktorý v kovbojskom kostýme, balansujúc na jednokolke, hral na gitare a spieval s dvojčlenným orchestrom – so starým, slepým organistom a s Thajčankou s tamburínou a trúbou. Per Vollan prechádzal pohľadom po fasáde s tepaným nápisom Penzión Ila. Počas vojny sa tu ukrývali ženy s deťmi narodenými mimo manželstva. Teraz tu nachádzali pomoc mesta najhorší narkomani, ktorí sa už ani nepokúšali prestať. Posledná zastávka.

Per Vollan prešiel cez ulicu, zastal pri bráne a zazvonil. Zadíval sa do kamery. Vrátnik zabzučal a dvere sa otvorili. Na dva týždne mu tu poskytli strechu nad hlavou ako odmenu za staré služby. Odvtedy ubehol už mesiac.

„Dobrý deň, Per,“ pozdravila ho hnedooká žena, ktorá mu prišla otvoriť mrežu. Niekto zničil zámku a nedala sa odomknúť zvonku.

„Kaviareň je zatvorená, no ak sa poponáhľate, ešte stihnete obed.“

„Ďakujem, Martha, nie som hladný.“

„Vyzeráte vyčerpane.“

„Kráčam až od Štátu.“

„Naozaj? Nešiel vám autobus?“

Vykročila po schodoch. Sťažka si vzdychol a vydal sa za ňou. „Potreboval som chvíľu premýšľať.“

„Pýtali sa tu na vás nejakí páni.“

Per zmeravel. „Kto?“

„Neviem. Možno z polície.“

„Prečo z polície?“

„Zdalo sa mi, že im veľmi záleží na tom, aby vás našli. Napadlo mi, že to môže súvisieť s niektorým väzňom.“

Už sú tu, uvedomil si Per. „Martha, vy veríte?“

Pozrela sa naňho. Usmiala sa. Per si uvedomil, že mladý muž by pre jej úsmev urobil čokoľvek.

„Pýtate sa na Boha a Ježiša?“ Martha zahla k recepcii, ktorú tvorila diera v stene vedľa ďalšej kancelárie.

„Myslím na osud. Na náhodu v súboji s kozmickou gravitačnou silou.“

„Verím na pomätenú Grétu,“ zamrmlala Martha a zalistovala v papieroch.

„Prízraky nie sú…“

„Inger vraj včera počula detský plač.“

„Inger je nadmieru vnímavá, Martha.“

Pozrela sa naňho. „Per, potrebujem s vami hovoriť.“ Vzdychol si. „Viem. Máte tu plno a…“

„Rekonštrukcia po požiari viazne a štyridsať našich hostí býva v dvojposteľových izbách. Takto to ďalej nejde. Navzájom sa okrádajú, jeden na druhého útočia. Je len otázkou času, kedy niekto vytiahne nôž.“

„To je v poriadku, už sa tu dlho nezdržím.“

Martha sa naňho zamyslene zadívala.

„Prečo vás nenechá aspoň prenocovať? Ako dlho ste boli svoji? Štyridsať rokov?“

„Tridsaťosem. Dom patrí jej a je to… zložité.“ Per sa unavene usmial.

Rozlúčil sa a vykročil chodbou. Spoza dverí hučala hudba. Amfetamín. Bol pondelok, sociálka mala po víkende otvorené a všade bolo živo. Odomkol. Ošarpaná maličká izba, kam sa akurát zmestila posteľ a malý šatník, ho stála šesťtisíc korún mesačne. Mimo Osla si za tú cenu mohol prenajať priestranný byt.

Posadil sa na posteľ a hľadel na špinavé okno. Hučanie áut z ulice ho uspávalo. Slnko presvitalo cez tenké záclony, na okenici zápasila o život mucha. Čoskoro to vzdá. Taký je život. Nie smrť, život. Smrť je nič. Pred koľkými rokmi si to uvedomil? Všetko, čo kázal, malo len zbavovať ľudí strachu zo smrti. Aj tak nič z toho, čo si myslel, že vie, teraz nebolo dôležité. Neznamenalo to nič v porovnaní s vecami, ktorým potrebujeme veriť, aby sme prehlušili hrôzu a bolesť. Vrátil sa teda na začiatok. Veril v milosrdného Boha a život po smrti. Veril viac než kedykoľvek predtým.

Spod novín vytiahol zošit a vzal pero.

Nepotreboval písať veľa. Stačilo mu pár viet. Preškrtol svoje meno na hnedej obálke s listom od Alminho advokáta, ktorý v krátkosti zhŕňal Perove práva. Zoznam bol krátky.

Pozrel sa do zrkadla, napravil si kňazský golier, vytiahol zo skrine dlhý plášť a vyšiel na chodbu.

Marthu nenašiel na recepcii. Obálku prevzala Inger a sľúbila, že jej ju odovzdá.

Slnko už klesalo nad obzor, deň sa prechýlil do svojho záveru. Prešiel parkom a kútikom oka si všimol, že každý hrá svoju úlohu takmer bezchybne. Nikto nevstal z lavičky príliš prudko, nijaké auto neodbočilo z krajnice, keď si to rozmyslel a vykročil po ulici Sannergata k rieke. Boli tam. Za oknom, v ktorom sa zrkadlil pokojný letný večer, v ľahostajnom pohľade okoloidúceho, v chlade tieňov, čo sa štverali po múroch obrátených na východ, rozháňali slnečné lúče a získavali ďalšie územia. Per si uvedomil, že presne taký bol aj jeho život. Večný nezmyselný súboj medzi svetlom a tmou, ktorý nepozná víťaza. Alebo áno? Prevaha tmy silnela každým dňom.

Blížila sa dlhá noc.

Pridal do kroku.










4. kapitola

Šimon Kéfas si priložil kávovú šálku k perám. Od kuchynského stola videl do malej záhradky pred ich domom na ulici Fagerliveien v štvrti Disen na kraji Osla. Po nočnom lejaku sa tráva v raňajšom slnku krásne ligotala. Takmer by uveril, že vidí, ako rastie. Bude ju musieť pokosiť. Má len starú ručnú kosačku, zasa bude spotený nadávať. Čo už. Else sa ho pýtala, prečo nekúpi elektrickú, akú majú všetci susedia. Odpoveď bola jednoduchá: peniaze. Tento argument kedysi rozhodoval všetky debaty v dome aj v celej štvrti. V tom čase tu ešte bývali normálni ľudia. Učitelia, holiči, taxikári, nižší štátni úradníci, ľudia pracujúci pre mesto. Alebo policajti ako on. Aj teraz tu bývali bežní ľudia. Akurát pracovali v reklamných agentúrach, v počítačových firmách, v médiách, boli lekári, mali agentúry ponúkajúce tie najneuveriteľnejšie služby alebo jednoducho zdedili dosť peňazí, aby si mohli dovoliť bývať v idylických domčekoch, tlačiť ceny nahor a celú štvrť posúvať medzi vychytené časti mesta.

„Nad čím premýšľaš?“ spýtala sa Else. Stála mu za chrbtom a hladkala ho po vlasoch. Stihli mu už zrednúť, v neprajnom svetle sa mu už črtala plešina. Else tvrdila, že sa jej to páči, lebo vyzerá primerane tomu, kto je – policajt, blížiaci sa do dôchodkového veku. Aj ona začne čoskoro starnúť. Mal pred ňou dvadsať rokov náskok. Jeden z nových susedov, neveľmi známy filmový producent, ju chvíľu pokladal za jeho dcéru. Čo už.

„Myslím na to, aký som šťastný,“ zaklamal. „S tebou. S celým svojím životom.“

Pobozkala ho na temeno. Cítil, ako sa jej pery dotkli jeho pokožky. V noci sa mu snívalo, že jej venoval svoj zrak. Zobudil sa a nič nevidel. Bol na chvíľu dokonale šťastný, kým nepochopil, že si dal len pásku cez oči, aby ho nerušilo ranné slnko.

Zazvonil zvonček.

„To bude Edith,“ hádala Else. „Idem sa prezliecť.“ Otvorila dvere sestre a vybehla na poschodie.

„Ahoj, strýko Šimon!“

„To je ale prekvapenie, chlapec môj,“ potešil sa Šimon a zadíval sa do chlapcovej tváre plnej očakávania.

O chvíľu vošla do kuchyne aj Edith. „Prepáč, Šimon, no trval na tom, že sa musíme poponáhľať, aby si stihol vyskúšať tvoju čiapku.“

„Samozrejme, že môže,“ usmieval sa Šimon. „Nemal si byť náhodou v škole, Mats?“

„Dali im voľno,“ vzdychla si Edith. „Netušia, koľko problémov tým spôsobujú slobodným matkám.“

„O to väčšmi si vážim tvoju ponuku, že budeš šoférovať.“

„To je maličkosť. Pochopila som správne, že bude v Osle len dnes a zajtra?“

„Kto?“ zapojil sa Mats a ťahal strýka za rukáv, aby ho prinútil vstať.

„Americký doktor, ktorý veľmi dobre lieči choré oči,“ vysvetlil mu Šimon a tváril sa ešte meravejšie, ako sa cítil, keď sa konečne postavil. „Poďme pohľadať ozajstnú policajnú čiapku. Edith, ak máš chuť, káva je v termoske.“

O chvíľu už chlapec výskal od nadšenia, lebo Šimon vzal z poličky bieločiernu policajnú čiapku a položil mu ju na hlavu. Postavili sa pred zrkadlo. Chlapec mieril ukazovákom na strýka a jazykom vydával zvuky streľby.

„Na koho strieľaš?“ zamračil sa Šimon.

„Na banditov,“ zakričal chlapec. „Pif! Paf!“

„Alebo na terč,“ opravil ho Šimon. „Policajti nestrieľajú na banditov, kým naozaj nemusia.“

„Strieľajú! Paf!“

„Mats, takto skončíme vo väzení.“

„My?“ Chlapec sa prekvapene zadíval na strýka. „Prečo? Veď sme policajti.“

„Ak strieľame po ľuďoch, ktorých sme mohli zatknúť, meníme sa na banditov.“

„Ale… ale keď sme ich chytili, môžeme ich azda zastreliť.“ Šimon sa zasmial. „Nie. Až sudca rozhodne, ako dlho zostanú vo väzení.“

„O tom nerozhoduješ ty, strýko Šimon?“ V chlapcových očiach sa zračilo sklamanie.

„Vieš čo, Mats? Som rád, že o tom nemusím rozhodovať a stačí mi ich len chytiť. To je na celej práci najväčšia zábava.“

Mats privrel jedno oko, čiapka sa mu posunula dozadu. „Strýko Šimon?“

„Áno?“

„Prečo nemáte s tetou Else deti?“

Šimon sa postavil za svojho synovca, položil mu ruky na plecia a usmial sa. „Nepotrebujeme deti, veď máme teba. Nemyslíš?“

Mats sa zamyslene zadíval na strýka. Potom sa rozžiaril tiež. „Máš pravdu.“

Šimonovi sa vo vrecku rozvibroval telefón. Vylovil ho. Operačná centrála. Chvíľu počúval.

„Kde pri rieke?“ spýtal sa.

„Nad Kubou, pri umeleckej škole. Pri moste…“

„Viem presne, kde to je,“ prerušil Šimon kolegu. „O polhodinu som tam.“

Rýchlo sa obul a obliekol si sako.

„Else!“ zakričal.

„Áno?“ Na schodoch sa zjavila jej tvár. Opäť si uvedomil, aká je krásna. Dlhé vlasy jej obtekali drobnú bledú tvár ako červená rieka. Malý noštek jej pokrývali pehy. Tie pehy jej zostanú, aj keď on už nebude. Nepodarilo sa mu vyhnúť ďalšej myšlienke: Kto sa o ňu postará? Vedel, že zo schodov ho nevidí, len sa tak tvári. Zakašľal.

„Musím bežať, zlatko. Dáš mi neskôr vedieť, čo povedal doktor?“

„Áno, dávaj na seba pozor.“

 

Dvaja starší policajti prechádzali cez park, ktorý obyvatelia mesta volali Kuba. Väčšina si zrejme myslela, že ten názov súvisí s karibským ostrovom slobody. Pôvod mena hľadali v politických zhromaždeniach a robotníckych koreňoch štvrte Grünerløkka. Človek musel mať čosi odžité, aby vedel, že tu kedysi stával veľký zásobník s plynom v tvare veľkej kocky a slovo cube inšpirovalo obyvateľov dať parku tento poetický názov. Vyšli na most k starej továrni, prerobenej na umeleckú školu. Na mreži zábradlia viseli zámky s dátumom a iniciálkami zaľúbených. Šimon sa začítal. Už desať rokov ľúbi Else, každý jeden z tri a pol tisíca dní. Nijaká ďalšia žena nepríde do jeho života, na to nepotrebuje symbolickú visiacu zámku. A nepotrebuje ju ani ona, azda ho prežije o dosť rokov, aby si v jej živote našli miesto aj iní muži. Čo už.

Z tohto miesta videl skromný most, križujúci skromnú rieku, čo delila jeho skromné mesto na východnú a západnú časť. Kedysi dávno, keď bol ešte mladý a hlúpy, skákal z tohto mosta do vody. Opilecká trojka, traja chalani, z toho dvaja s neotrasiteľnou vierou v samých seba a v budúcnosť. Dvaja presvedčení, že sú z tria kamarátov najlepší. Tretí chalan, on, už dávno pochopil, že nemôže súťažiť s kamarátmi v inteligencii, sile, spoločenskom šarme ani príťažlivosti pre ženy. Bol však najodvážnejší. Alebo inak povedané, ochotný najviac riskovať. Skákať hlavičku do špinavej vody si nežiadalo intelekt ani silu, len hlúpu odvahu. Šimon Kéfas si často opakoval, že jeho najväčšou konkurenčnou výhodou je pesimizmus, čo mu dáva silu riskovať budúcnosť, od ktorej nič neočakával, vrodené presvedčenie, že riskuje menej než ostatní. Stál na zábradlí a čakal, kým jeho dvaja kamaráti začnú kričať, aby neskákal, že je blázon. A potom skočil. Z mosta, zo života, do nádherne vrčiaceho kolieska rulety, ktorý sa volá osud. Prerazil vodu, čo ani nemala hladinu, len bielu penu, a ponoril sa do jej ľadového objatia. Našiel v ňom ticho, samotu a pokoj. Nezranený sa opäť vynoril a kamaráti jasali. Aj Šimon. Hoci kdesi v hĺbke duše cítil sklamanie z toho, že sa vrátil. Čo urobí obyčajné zlomené srdce s mladým mužom…

Zahnal spomienky a zadíval sa na kaskády v rieke. Lepšie povedané, na postavu, čo visela medzi skalami ako na fotografii, zachytená uprostred skoku.

„Pravdepodobne ho unášala voda,“ vysvetľoval mu starší technik. „Zachytil sa šatami o čosi pod hladinou. Rieka je taká plytká, že ju bez problémov prebrodíš.“

„Jasné,“ prikývol Šimon a vložil si do úst žuvací tabak. Chvíľu ho sal, študujúc telo v rieke. Viselo dole hlavou s rozhodenými rukami, voda mu obtekala hlavu ako biely veniec. Ako Elsine vlasy.

Kolegom sa konečne podarilo dostať na rieku čln a teraz sa pokúšali uvoľniť telo.

„Stavím sa o pivo, že to bola samovražda.“

„Podľa mňa prehráš, Eliáš,“ poznamenal Šimon. Ukazovákom si spod pery vytiahol vrecko s tabakom a chystal sa ho hodiť do rieky, ale zarazil sa. Nová doba. Poobzeral sa po smetnom koši.

„Takže o pivo?“

„Nie, Eliáš, nestavím sa o pivo.“

„Ach, prepáč, zabudol som.“ Technik sa zatváril zahanbene.

„Čo už,“ mykol plecom Šimon a odišiel. Kývnutím hlavy pozdravil vysokú blondínu v čiernej sukni a krátkej bunde. Keby nemala na krku zavesenú policajnú legitimáciu, tipoval by ju na zamestnankyňu banky. Konečne našiel zelený smetný kôš, hodil doň tabak a zišiel k rieke. Vykročil popri vode a pohľadom študoval oba brehy.

 

„Hlavný inšpektor Šimon Kéfas?“

Eliáš zdvihol zrak. Žena, ktorá ho oslovila, vyzerala ako prototyp severaniek. Zrejme si uvedomovala svoju výšku, pretože sa k nemu skláňala a nenosila opätky.

„Nie. Kto ste?“

„Kari Adelová.“ Nastrčila mu policajnú legitimáciu zavesenú na krku. „Som nová na oddelení vrážd. Tvrdili mi, že ho tu nájdem.“

„Rád vás poznávam. Čo od neho potrebujete?“

„Má ma zaúčať.“

„Ste šťastný človek,“ usmial sa Eliáš a kývol na malého chlapíka, ktorý kráčal po brehu. „Tam je.“

„Čo hľadá?“

„Stopy.“

„Vzhľadom na mŕtve telo predsa musia byť proti toku rieky, nie pod ním.“

„Áno. Predpokladá, že tam sme to už prezreli. A nemýli sa.“

„Podľa ostatných technikov to vyzerá na samovraždu.“

„Strápnil som sa, lebo som sa s ním chcel staviť o pivo.“

„Strápnil?“

„Je závislý,“ uškrnul sa Eliáš. „Bol závislý.“ Všimol si ženino pedantné upravené zdvihnuté obočie a dodal: „Nie je to tajomstvo. Neuškodí vám to vedieť, ak máte spolu pracovať.“

„Nikto mi nespomínal, že budem pracovať s alkoholikom.“

„Nie je alkoholik,“ opravil ju Eliáš. „Bol gambler.“ Zastrčila si prameň plavých vlasov za ucho a prižmúrila oči do slnka: „Čo hral?“

„Pokiaľ viem, tak všetko, kde sa dá prehrať. Neskôr sa ho môžete na to spýtať. Kde ste robili doteraz?“

„Na protidrogovom.“

„Potom túto rieku dobre poznáte.“

„Áno.“ Zadívala sa k mŕtvemu telu. „Samozrejme, že vražda mohla súvisieť s drogami, no miesto činu je v tomto prípade irelevantné. Takto vysoko sa už tvrdé drogy nedílujú, musíte ísť po ne dole na námestie Schous plass alebo k mostu Nybrua. A pre hašiš sa ľudia nevraždia.“

„Chápem.“ Eliáš kývol na čln. „Len čo ho vytiahnu a bude mať pri sebe doklady, rýchlo to zistíme…“

„Poznám ho,“ prerušila ho Kari Adelová. „Je to kňaz z väzenia. Per Vollan.“

Eliáš sa na ňu prekvapene pozrel. Už čoskoro sa zbaví formálneho úradníckeho odevu, ktorý zrejme odpozerala z amerických televíznych seriálov. Na prvý pohľad sa zdalo, že niečo v nej bude. Možno patrila medzi tie, ktoré vydržia. Bola ich hŕstka. Nebola prvá, ktorá si trúfala. A možno aj ona zlyhá a odíde.










5. kapitola

Vypočúvacia miestnosť s nábytkom z borovice žiarila v svetlých farbách. Červená záclona zakrývala okno do kontrolnej miestnosti. Hlavný inšpektor Henrik Westad z policajného okrsku Buskerud sa tu cítil príjemne. Nemeral cestu z Drammenu do Osla prvý raz a aj v týchto priestoroch už sedel. Pri vypočúvaní detí v prípade fyzického obťažovania miestnosť zdobili bábiky. Teraz išlo o vraždu. Skúmal muža s dlhou bradou a ešte dlhšími vlasmi na druhom konci stola. Sonny Lofthus. Vyzeral mladšie, než sa uvádzalo v podkladoch. Okrem toho sa zdal pri plnom vedomí, jeho zreničky mali normálnu veľkosť. Tak to často chodí u ľudí s vysokou toleranciou voči návykovým látkam. Westad si odkašlal: „Takže ste ju zviazali, použili bežnú pílku a odišli ste preč?“

„Áno,“ prikývol muž. Odmietol pomoc advokáta, na všetky otázky odpovedal jednoslovne. Westad mu úmyselne kládol otázky, na ktoré sa dalo odpovedať len áno alebo nie. Celkom sa mu to darilo. Jasné, že sa mu darilo, veď sa im predsa priznal. Napriek tomu váhal. Zadíval sa na fotografie. Páchateľ odpílil žene vrchnú časť lebky a mozgu, lebečná kosť visela žene len na kúsku kože. Westad si predstavil vajíčko uvarené natvrdo s odrezaným špicom. Videl obeti do mozgu. Už dávno sa vzdal nádeje, že brutalita človeka sa prejavuje aj vo výzore. Tento muž, on… nešiel z neho chlad, agresivita, ani len kreténizmus, aký sála z iných chladnokrvných vrahov.

Oprel sa. „Prečo ste sa priznali?“

Muž mykol plecom. „DNA na mieste činu.“

„Odkiaľ viete, že sme ju našli?“

Muž si prehrabol dlhé husté vlasy, ktoré mu teoreticky mohlo z hygienických dôvodov vedenie väznice prikázať ostrihať. „Vypadávajú mi vlasy. Vedľajší účinok dlhodobého užívania drog. Môžem ísť?“

Westad si vzdychol. Priznanie. Technické dôkazy na mieste činu. Prečo to neprijme?

Naklonil sa k mikrofónu na stole. „Výsluch podozrivého Sonnyho Lofthusa ukončený o trinásť nula štyri.“ Sledoval, ako zhasína červené svetlo, technici za dverami vypli nahrávanie. Vstal, otvoril dvere, aby kolegovia mohli vojsť, založiť mužovi putá a odviesť ho naspäť do cely.

„Čo si myslíš?“ spýtal sa ho technik, keď Westad vstúpil do kontrolnej miestnosti.

„Záleží na tom?“ Westad si obliekol bundu a nervóznym trhnutím vytiahol zips. „Nenecháva nám veľa priestoru na špekulácie.“

„Pýtal som sa na prvý dnešný výsluch.“

Westad mykol plecom. Kamarátka obete. Obeť sa jej vraj sťažovala, že manžel Yngve Morsand ju obvinil z nevery a vyhrážal sa, že ju zabije. Eva Morsandová sa bála. Aj preto, že jej manžel mal dôvod na žiarlivosť. Spoznala nového muža a chystala sa odsťahovať. Nejestvuje typickejší motív na vraždu. A čo chlapcov motív? Ženu neznásilnili, z domu nič nezmizlo. Páchateľ vyhádzal lekárničku v kúpeľni a podľa manžela mu zmizlo pár tabletiek na spanie. Prečo by sa mal muž, ktorého chrasty svedčia o tom, že má naďalej prístup k tvrdým drogám, uspokojiť s nejakými ľahkými tabletkami?

Okamžite sa vynorila ďalšia otázka: A prečo by sa mal vyšetrovateľ, ktorému sa páchateľ práve priznal, trápiť takýmito zbytočnými detailmi?

 

Johannes Halden zametal dlážku medzi celami. Na chodbe sa vynorili dvaja policajti s chlapcom. Chlapec sa usmieval. Ak by nemal na rukách putá, zdalo by sa, že s kamarátmi kráča na nejaký príjemný žúr.

Johannes zamával pravou rukou. „Aha, Sonny! Rameno sa mi zahojilo. Ďakujem za pomoc.“

Chlapec musel zdvihnúť obe ruky, aby ukázal mužovi vztýčený palec.

Policajti zastali pred dverami cely a sňali mu putá. Nepotrebovali odomykať dvere, všetky cely sa automaticky otvárali o ôsmej a zostávali otvorené do desiatej večer. Chlapci z kontrolnej miestnosti sa mu pochválili, ako otvárajú všetky dvere stlačením jedného klávesu. Mal rád atmosféru v kontrolnej miestnosti. Preto v nej aj zametal pedantnejšie ako inde. Pripadal si ako na kapitánskom mostíku obrovského tankera. O takom ešte vždy sníval. Predtým, ako sa to stalo, pracoval ako námorník a začal študovať na námornej škole. Chcel sa stať palubným dôstojníkom, kormidelníkom, vrchným kormidelníkom a napokon kapitánom. A po niekoľkých rokoch sa vrátiť k manželke a dcére do ich domu vo Farsunde a nájsť si prácu lodivoda. Prečo to potom urobil? Prečo všetko zničil? Čo ho presvedčilo, aby vzal dve veľké vrecia z prístavu v thajskej Songkhle? Samozrejme, tušil, že to je heroín. Presne poznal trestný sadzobník a choré nórske zákony, ktoré v tom čase kládli pašovanie drog na jednu úroveň s úkladnou vraždou. Nebol odkázaný ani na značnú sumu peňazí, čo mu ponúkli za dodanie vriec na adresu v Osle. O čo mu teda išlo? O pocit vzrušenia? Alebo o sen, že opäť stretne krásnu Thajčanku v hodvábnych šatách, bude ju hladkať po dlhých čiernych vlasoch, hľadieť do jej mandľových očí, počúvať jej nežný hlas, šepkajúci zložité anglické slovíčka mäkkými malinovými perami? Šepkala mu, že to musí urobiť pre ňu, pre jej rodinu v Chiang Rai, lebo je ich posledná záchrana. Neveril jej príbehu, veril jej bozkom. Ten bozk ho preniesol ponad oceány, cez colnicu, do väzenskej cely, do súdnej siene, do miestnosti pre návštevy, kde ho čakala už takmer dospelá dcéra, aby mu oznámila, že rodina ho už nepozná, k rozvodu a napokon do cely v íle. Išlo mu len o ten bozk a nič iné ako prísľub toho bozku mu ani nezostalo.

Po prepustení z väzenia zostal sám. Rodina ho odvrhla, priatelia sa mu vzdialili, na prácu na lodi mohol zabudnúť. Preto sa uchádzal o prácu tam, kde mal dvere otvorené. U banditov. A pokračoval v starých koľajach. Najal si ho Ukrajinec Nestor. Heroín zo severného Thajska prevážali v kamiónoch po starej drogovej ceste cez Turecko a Balkán. V Nemecku rozdeľovali náklad medzi jednotlivé škandinávske krajiny a posledný úsek ho viezol Johannes. Vtedy začal donášať.

Ani na to vlastne nemal dôvod.

Jeden policajt v ňom prebudil čosi, čo už sám nehľadal.

Hoci sa sľúbená odmena – čisté svedomie – zdala menej lákavá než bozk krásnej ženy, uveril jeho slovám. Naozaj im uveril. Zrejme pre jeho oči. Možno ho dostane zo začarovaného kruhu, nasmeruje k niečomu pozitívnemu, kto vie? Potom sa to však stalo. V jesenný večer zabili policajta a Johannes prvý a posledný raz počul meno jeho vraha. Šepkali ho hlasom, v ktorom sa miešal strach a rešpekt. Dvojička.

Od tej chvíle bola už len otázka času, kedy zasa skončí za mrežami. Riskoval čoraz viac, bral si čoraz väčší náklad. Dopekla, veď chcel, aby ho chytili a mohol pykať za to, čo spáchal. Uľavilo sa mu, keď ho zastavili na hranici so Švédskom. Kusy nábytku vo vlečke mal naložené heroínom do prasknutia. Sudca pri rozhodovaní o výške trestu prihliadal na množstvo pašovaného tovaru aj páchateľovu recidívu. To bolo pred desiatimi rokmi. Pred štyrmi rokmi otvorili Štát a previezli ho sem. Odvtedy sledoval, ako väzni prichádzajú a odchádzajú, videl, ako sa striedajú aj zamestnanci, a ku všetkým pristupoval s primeraným rešpektom. Napokon si sám vyslúžil rešpekt, aký prislúcha staršinom. Nepredstavoval riziko. Nikto nepoznal jeho tajomstvo. Nikto nevedel, akej zrady sa dopustil a prečo si vymeral taký trest. Už vôbec nedúfal, že sa raz dožije toho, na čom jedinom mu záležalo. Bozku, čo mu sľúbila zabudnutá žena. Čistého svedomia, o ktorom hovoril mŕtvy policajt. Kým ho nepremiestnili na oddelenie A a nespoznal chlapca so zázračnými rukami. Začul jeho meno a neveril vlastným ušiam.

Johannes Halden však nepovedal nič. Zametal ďalej so sklonenou hlavou, usmieval sa a prijímal drobné službičky, čo robili život na takomto mieste znesiteľným. Dni, týždne, mesiace aj roky plynuli a menili sa na život, ktorý sa pomaly chýlil ku koncu. Rakovina. Rakovina pľúc. Agresívna forma, nebezpečná, najmä keď ju neodhalia včas.

Neodhalili ju včas.

Už mu nemohli nijako pomôcť. Sonny už vôbec nie. Nemal potuchy, v čom tkvie Johannesov problém. Johannes ho oslovil, hľadal chybu v slabinách, haha. Úprimne povedané, aj to rameno sa mu vyliečilo samo, určite mu nepomohla Sonnyho dlaň, ktorá nebola zaručene teplejšia ako bežných tridsaťsedem stupňov, skôr menej. Sonny bol dobrý chlapec a Johannes mu nechcel brať vieru, že má mimoriadne schopnosti.

Johannes to tajil ďalej – chorobu aj to druhé. Vedel, že má naponáhlo. Tajomstvo si nesmel vziať do hrobu, ak sa nechcel v hrobe prebudiť ako prízrak, obžratý červami, uväznený a odsúdený na večné utrpenie. Nevyznával náboženskú vieru, čo by mu hovorila, kto a prečo je odsúdený na večné zatratenie, no v živote sa už dopustil priveľa chýb.

„Priveľa chýb…“ zamrmlal.

Odložil metlu a zaklopal na dvere Sonnyho cely.

Ticho. Zaklopal ešte raz.

Čakal.

Potom otvoril dvere.

Sonny mal okolo ruky obmotaný gumený remeň, ktorého koniec držal v zuboch. Práve si prikladal injekciu na vydutú žilu. Dokonalý uhol tridsať stupňov mu garantoval maximálny zásah.

Zdvihol zrak a usmial sa. „Áno?“

„Prepáč, ja… počká to.“

„Určite?“

„Áno, ne… neponáhľa to.“ Johannes sa usmial. „Teda nie úplne.“

„O štyri hodiny?“

„O štyri hodiny je to super.“

Sledoval, ako ihla prepichla žilu. Chlapec zatlačil palcom injekciu. Cítil ticho a tmu, čo vyplnili miestnosť ako čierna voda. Pomaly vycúval z miestnosti a zatvoril za sebou dvere.










6. kapitola

Šimon si s nohami vyloženými na stôl priložil k uchu mobilný telefón. Hojdal sa na stoličke. V trojke s chalanmi tento akrobatický kúsok zdokonalili tak, že súťažili, kto udrží najdlhšie rovnováhu, napokon išlo len o to, koho to prestane najneskôr baviť.

„Takže Američan nepovedal nič?“ spýtal sa potichu. Jednak preto, že nemal dôvod zasväcovať ostatných kolegov z oddelenia do svojich rodinných problémov, jednak sa zvykol so ženou rozprávať po telefóne takto. Potichu, nežne. Akoby ležali v objatí v posteli.

„Ale áno,“ odvetila Else. „Nechcel však byť konkrétny. Najprv si chce preštudovať výsledky testov. Zajtra mi všetko povie.“

„Rozumiem. Ako ti je?“

„Dobre.“

„Ako dobre?“

Zasmiala sa. „Miláčik, nelám si toľko hlavu. Uvidíme sa pri večeri.“

„Dobre. A sestra?“

„Áno, ešte tuje. Odvezie ma domov. Už prestaň vyzvedať a pracuj.“

S nevôľou sa rozlúčil. Spomenul si na sen, v ktorom mala jeho zrak.

„Hlavný inšpektor Kéfas?“

Zdvihol oči. Ešte vyššie. Žena bola vysoká. Veľmi vysoká. A štíhla. Pavúčie nohy jej vytŕčali z formálnej sukne.

„Volám sa Kari Adelová. Dostala som informáciu, že vám mám pomôcť. Pokúšala som sa vás osloviť na mieste činu, no ušli ste mi.“

Žena vyzerala skôr ako ambiciózna banková úradníčka než policajtka. Šimon sa ešte väčšmi zaklonil. „Na akom mieste činu?“

„Pri Kube.“

„Odkiaľ viete, že to je miesto činu?“

Videl, ako uvažuje. Pokúšala sa nájsť cestu von. Márne. „Na možnom mieste činu.“

„Kto povedal, že potrebujem pomoc?“

Palcom ukázala ku stropu na znak toho, odkiaľ prišiel povel.

„Hoci pomoc potrebujem najmä ja. Som tu nová.“

„Prišli ste priamo z policajnej akadémie?“

„Rok a pol som robila na protidrogovom.“

„Ste ešte ucho. A už ste skončili na vraždách. Gratulujem, slečna Adelová. Buď máte šťastie, konexie, alebo ste…“ Na stoličke už takmer ležal. Z vrecka riflí vylovil škatulku s tabakom.

„Žena?“ navrhla.

„Chcel som povedať šikovná.“

Zapýrila sa, v jej pohľade zachytil podráždenie.

„Ste šikovná?“ spýtal sa a vopchal si tabak pod hornú peru. „Druhá v ročníku.“

„Ako dlho tu chcete zostať?“

„Prečo sa pýtate?“

„Ak sa vám nepáčilo na protidrogovom, prečo by sa vám mali páčiť vraždy?“

Opäť ju prinútil hľadať odpoveď. Uvedomil si, že trafil do čierneho. Zostane tu len krátko. Posunie sa na iné oddelenie a na vyšší post. Je šikovná. Opustí policajný zbor. Ako všetci šikovní z Ekokrimu. Ušli aj so svojimi znalosťami a nechali Šimona v štichu. Človek nezostával v policajnom zbore, ak bol bystrý, ambiciózny a chcel mať život.

„Odišiel som z miesta činu, lebo by som tam len mámil čas,“ zmenil tému. „Prezradíte mi, ako by ste postupovali vy?“

„Oslovila by som jeho najbližších,“ odvetila Kari Adelová a poobzerala sa po stoličke. „Zmapovala by som jeho pohyb v posledných hodinách pred smrťou.“

Jej slovník aj prízvuk svedčil o tom, že je z východného okraja bohatej západnej časti Osla, kde ľudia úzkostlivo, až prehnane dbali na to, aby hovorili ako bohatí mešťania. „Fajn, slečna Adelová. A jeho najbližší…“

„… je jeho manželka. Čoskoro bude len bývalá. Nedávno ho vyhodila z domu. Už som s ňou hovorila. Býval v útulku v íle. Nemáte tu stoličku…“

Šikovná. Určite je šikovná.

„Teraz ju nepotrebujete,“ odvetil Šimon a vstal. Uvedomil si, že je od neho aspoň o pätnásť centimetrov vyššia. Aj tak na každý jeho krok potrebovala dva. Úzke sukne sú fajn, no dlho v nich nevydrží. Vraždy sa objasňujú v rifliach.

 

„Sem nesmiete.“

Martha stála pred bránou domu v íle a hľadela na dvoch policajtov. Ženu už kdesi videla. Aj vtedy ju upútala jej výška a štíhle telo. Nie je z protidrogového? Mala plavé vlasy bez života, takmer nijakú šminku a ľahko utrápený pohľad znudenej dcérky bohatých rodičov.

Muž bol jej priamy protiklad. Meter sedemdesiat, čosi po šesťdesiatke. Hlboké vrásky v tvári. Aj vrásky smiechu. Sivé husté vlasy a oči, z ktorých čítala, že je milý, vtipný a tvrdohlavý. Zvykla takto posudzovať ľudí počas obligátneho úvodného rozhovoru, ktorý mal odhaliť, aký typ správania a problémov ju čaká. Občas sa zmýlila. Zväčša nie.

„Nepotrebujeme ísť ďalej,“ odvetil muž, ktorý sa predstavil ako hlavný inšpektor Kéfas. „Sme z oddelenia vyšetrovania vrážd. Prišli sme kvôli Perovi Vollanovi. Býval tu…“

„Býval?“

„Áno, je mŕtvy.“

Martha zalapala po dychu. Vždy takto reagovala na informáciu o ďalšej smrti. Akoby sa chcela ubezpečiť, že ona je ešte nažive. Potom nasledoval údiv, že nie je prekvapená. Per predsa nebral drogy, nesedel v čakárni smrti s ostatnými nájomníkmi. Alebo áno? Videla to, podvedome pochopila, a preto rutinný údiv vystriedal rovnako rutinný záver: samozrejme. Nie, nešlo o to. Bolo to o niečom inom.

„Našli ho v rieke Aker.“ Hovoril len muž. Žena mala na čele napísané: V ZÁCVIKU.

„Chápem,“ prikývla.

„Netvárite sa prekvapene.“

„Nie, možno nie. Človeka to síce vždy na chvíľu šokuje, ale…“

„V našich povolaniach si na to človek zvykne, však?“ Muž kývol k prelepeným oknám. „Nevedel som, že Tranen zatvorili.“

„Majú tam otvoriť elegantnú kaviareň,“ vysvetlila mu a skrížila si ruky na hrudi, akoby sa naraz ochladilo. „Pre mamičky, čo pijú caffe latte.“

„Takže už prenikli aj sem.“ Šimon pozdravil zničeného chlapa, ktorý ich obišiel typickým krokom narkomana. Odpovedal mu odmeraným kývnutím. „Našiel by som tu veľa známych tvárí, no Vollan pracoval ako väzenský kňaz. Ešte sme neskončili s pitvou, na rukách však nemal stopy po vpichoch.“

„Nebýval tu, pretože bol narkoman. Kedysi nám pomohol a my sme mu poskytli strechu nad hlavou, lebo sa musel odsťahovať z domu.“

„To sme si už naštudovali. Zaujíma ma však, prečo vás to neprekvapilo, keď viete, že nedrogoval. Mohlo ísť aj o nehodu.“

„Bola to nehoda?“

Šimon sa zadíval na vysokú, štíhlu kolegyňu. Zaváhala, kývol hlavou. Konečne otvorila ústa: „Nenašli sme nijaké znaky násilia, okolo rieky sa však potuluje kadekto.“

Ten prízvuk, uvedomila si Martha. Zásluha prísnej matky, ktorá jej od detstva pri obednom stole opravovala výslovnosť. Prízvukovala jej, že si nikdy nenájde chlapca, ak bude hovoriť ako sedliačka.

Inšpektor Kéfas sklonil hlavu nabok: „Aký je váš názor?“ Páčil sa jej. Zdalo sa, že mu na práci záleží.

„Podľa mňa vedel, že zomrie.“

Zdvihol obočie. „Prečo?“

„Napísal mi list.“

 

Martha obišla stôl v spoločenskej miestnosti oproti recepcii. Podarilo sa im udržať v nej gotický štýl a nepochybne išlo o najkrajší priestor v dome. Na druhej strane nečelila tvrdej konkurencii. Naliala kávu inšpektorovi, ktorý si čítal list z obálky, čo jej Per Vollan nechal na recepcii. Jeho kolegyňa sedela na kraji stoličky vedľa neho a písala esemesku. Zdvorilo odmietla kávu, čaj aj vodu. Akoby sa bála, že aj voda tu bude plná nebezpečných mikróbov. Kéfas jej podal list. „Celý svoj majetok odkázal hospicu.“ Kolegyňa dopísala správu a zakašľala. Inšpektor sa na ňu pozrel: „Áno, slečna Adelová?“

„Už sa nesmie hovoriť hospic, volá sa to útulok.“

Kéfas sa tváril úprimne prekvapene. „Prečo?“

„Máme tu socionómov a polikliniku,“ vysvetlila mu Martha. „Vraj to je viac než hospic. Skutočný dôvod je, samozrejme, negatívny nádych pôvodného názvu. Skrýva v sebe chľast, hádky a strašné podmienky bývania. Hrdzu pretreli maľovkou a nazvali to inak.“

„Dobre…“ premýšľal policajt. „Naozaj všetko odkázal tomuto miestu?“

Martha pokrčila plecom. „Pochybujem, že ide o veľký majetok. Všimli ste si dátum pri podpise?“

„Napísal ho včera. Podľa vás teda vedel, že zomrie. Inými slovami, siahol si na život?“

Martha sa zamyslela. „Neviem.“

Vysoká, štíhla kolegyňa zakašľala. „Pokiaľ viem, rozpad manželstva nie je u mužov po štyridsiatke zriedkavý dôvod na samovraždu.“

Martha cítila, že mĺkva žena by vedela uviesť aj presné čísla.

„Pôsobil deprimovane?“ spýtal sa Šimon.

„Skôr mal zlú náladu.“

„Nie je nezvyčajné, že ľudia so samovražednými sklonmi si siahnu na život práve vo chvíli, keď sa vynárajú z depresie,“ vysvetlila im žena tónom, akoby čítala z knižky. Obaja sa na ňu pozreli. „Depresiu často sprevádza apatia, na samovraždu musí človek nájsť silu.“ Cinknutie telefónu im oznámilo, že dostala novú správu.

Kéfas sa otočil k Marthe. „Starého chlapa prednedávnom žena vyhodila z domu, napísal vám akýsi list na rozlúčku. Prečo pochybujete o samovražde?“

„Netvrdím, že pochybujem.“

„Teda?“

„Pôsobil vydesene.“

„Čoho sa bál?“

Martha mykla plecom. Premýšľala, či sa do toho len zbytočne nenamáča.

„Per mal aj svoje temné stránky. Otvorene mi o nich hovoril. Vraj sa stal kňazom, lebo potreboval viac Božej milosti ako iní.“

„Podľa vás teda robil veci, ktoré by mu niekto neodpustil?“

„Veci, ktoré by mu nikto neodpustil.“

„Rozumiem. Hovoríme o hriechoch, pri ktorých majú kňazi nadpriemerné zastúpenie?“

Martha neodpovedala.

„Preto ho aj vyhodili z domu?“

Martha zaváhala. Policajt bol bystrejší než jeho kolegovia, ktorých stretla doteraz. Môže mu veriť?

„Pán inšpektor, práca ma naučila odpúšťať aj neodpustiteľné. Samozrejme, nevylučujem, že Per si odpustiť nevedel, a preto volil túto cestu. Možné je aj to…“

„… že niekto iný, napríklad otec dieťaťa, nehodlal ísť cestou trestného oznámenia, ktoré by ublížilo aj obeti a aj tak nezaručilo spravodlivý a dosť tvrdý trest. Preto ho odsúdil sám a osobne ho aj popravil.“

Martha prikývla. „Predpokladám, že je to prirodzená reakcia, keď ublížia vášmu dieťaťu. Nestáva sa aj vám, že sám udeľujete tresty, kde zákony nestačia?“

Šimon Kéfas zavrtel hlavou. „Ak by policajti podliehali takýmto pokušeniam, zákony by stratili význam. Verím na silu zákona. A na slepú spravodlivosť. Máte podozrenie na konkrétnu osobu?“

„Nie.“

„Nedlhoval za drogy?“ zapojila sa Adelová.

Martha sa na ňu pozrela. „Ak by čosi užíval, vedela by som o tom.“

„Pýtam sa, lebo som si práve písala s kolegom z protidrogového. Napísal mi…“ Vytiahla telefón z úzkeho vrecka. Vypadla jej pritom sklená guľka, ktorá cinkla o dlážku a kamsi sa odkotúľala.

„Párkrát som ho videl s jedným z Medelových dílerov,“ čítala z telefónu, kráčajúc za guľkou. „Preberal tovar, no nevidel som ho platiť.“ Vopchala si telefón do vrecka a zachytila guľku, skôr než udrela o stenu.

„Čo z toho usudzujete?“ spýtal sa Šimon.

„Dlážka sa zvažuje smerom k námestiu. Zrejme to spôsobilo viac ílu a menej granitu v podloží.“

Martha sa nahlas zasmiala.

Vysoká, štíhla žena sa krátko usmiala. „Vollan dlhoval peniaze. Štvrtka heroínu stojí tri stovky. Nie je to ani štvrtka, len nula celá dve. Dve vrecká denne…“

„Pomalšie,“ zastavil ju Šimon. „Narkomani nedostávajú na sekeru, alebo áno?“

„Nie je to bežné. Možno pre nich niečo robil a platili ho heroínom.“

Martha zamávala rukou. „Hovorím vám, že nič nebral. Súčasťou mojej práce je kontrolovať, či sú ľudia čistí, jasné?“

„Samozrejme, že máte pravdu, slečna Lianová,“ ubezpečil ju Šimon a poškrabal sa po brade. „Možno ten heroín nebol určený jemu.“

Vstal. „Aj tak musíme počkať na výsledky pitvy.“

 

„Chválim vás za iniciatívne oslovenie protidrogového,“ spokojne konštatoval Šimon. Blížili sa do centra. „Ďakujem.“

„Pekné dievča, tá Martha. Už ste s ňou niečo mali?“

„Nie, no nebránila by som sa.“

„Prosím?“

„Ospravedlňujem sa, hlúpy vtip. Pýtali ste sa na prácu. Ako sa to vezme. Je milá. Čudujem sa, prečo robí v íle.“

„Len preto, že je pekná?“

„Príjemný vzhľad dáva ľuďom aspoň s priemernou inteligenciou a disciplínou jednoznačné výhody v pracovnom živote. Práca v íle neslúži ako odrazový mostík nikam.“

„Možno si myslí, že to stojí za to.“

„Za čo? Viete, koľko jej platia za…“

„Za to, aby to niekto robil. Ani policajtský plat nie je bohviečo.“

„To je pravda.“

„Je to však dobrý kariérny štart, ak ho človek kombinuje s právnickým vzdelaním,“ dodal Šimon. „Ako dlho plánujete zostať na svojom druhom oddelení?“

Na jej krku nezbadal ani náznak zapýrenia. Opäť trafil do čierneho.

„Nič sa nedeje,“ nadýchol sa. „Som rád, že ste tu. Už čoskoro vás čaká pozícia vo vedení. Alebo sa chystáte do súkromného sektora? Vraj tam za naše schopnosti platia aspoň o polovicu viac.“

„Možno,“ mykla plecom. „Vám šéfovať nebudem, už v marci dovŕšite dôchodkový vek.“

Šimon nevedel, či sa má zasmiať, alebo uraziť. Odbočil doľava na ulicu Gøandsleiret k policajnej stanici.

„Peniaze sa človeku zídu pri rekonštrukcii bývania. Byt alebo dom?“

„Dom,“ odvetila Kari. „Plánujeme dve deti a potrebujem pre ne miesto. Pri cenách štvorcového metra v centre Osla je človek odkázaný na nehnuteľnosti v dezolátnom stave, ak teda nezdedil peniaze. Naši rodičia sú naďalej v najlepšej forme. Okrem toho zastávame názor, že podpora tretej strany korumpuje.“

„Doslova korumpuje?“

„Áno.“

Šimon sa zadíval na pakistanských predavačov, ktorí sa rozložili na ulici, akoby vládla letná horúčava, debatovali, fajčili a sledovali okoloidúce autá. „Ani sa nespýtate, ako som prišiel na to, že hľadáte nehnuteľnosť vhodnú na rekonštrukciu?“

„Prezradila ma guľka,“ usmiala sa Kari. „Dospelí bezdetní ľudia ju nosia vo vrecku len na obhliadky starých domov a bytov, lebo chcú skontrolovať, či sú podlahy rovné.“

Bystré dievča.

„Nezabúdajte na jedno,“ pripomenul jej Šimon. „Ak dom vydržal stodvadsať rokov, nie je vždy nutné vyrovnávať podlahu.“

„Možno nie,“ uznala Kari, predklonila sa a zadívala na vežu kostola. „Mne sa páčia rovné podlahy.“

Šimon sa zasmial. Možno si toto dievča obľúbi. Aj jemu sa páčia rovné podlahy.










7. kapitola

„Poznal som tvojho otca,“ nadýchol sa Johannes Halden.

Vonku pršalo. Bol teplý slnečný deň, mračná sa zozbierali vo veľkej výške a na mesto padal jemný letný dáždik. Pamätal si ten pocit. Malé kvapky sa zohrejú, len čo dopadnú na rozpálenú pokožku. Z asfaltu sa dvíha vôňa prachu. Z vône kvetov, trávy a lístia až chytajú človeka mdloby. Je divý a nadržaný. Mladosť, ach, mladosť.

„Bol som jeho bonzák.“

Sonny sedel v tme pri stene, nevidel mu do tváre. Johannes nemal veľa času, už o chvíľu zatvoria na noc cely.

Zadržal dych. Teraz to príde. Veta, ktorej sa desil a zároveň sa na ňu tešil, spojenie slov, čo v ňom zreli tak dlho, až sa bál, že mu prirástli do pľúc.

„Sonny, nie je pravda, že sa zastrelil.“

Bolo to vonku. Ticho.

„Nespíš, Sonny?“

V tme sa zabeleli žmurkajúce oči.

„Viem, ako vás to zasiahlo, keďste našli jeho mŕtve telo. Prečítali ste si odkaz, že bol ten chýrny krt, ktorý pôsobil pri polícii a pomáhal dílerom s heroínom a obchodníkom so ženami. Vraj ich informoval o každej razii, o každej odhalenej stope a podozrení.“

Zbadal, ako sa telo v tieni pohlo.

„Sonny, bolo to presne naopak. Tvoj otec bol na stope krta. Zachytil som Nestorov telefonát, vysvetľoval svojmu šéfovi, že sa musia zbaviť toho policajta Lofthusa, lebo všetko zničí. Hneď som tvojho otca informoval, že je v nebezpečenstve a polícia musí zasiahnuť. Tvoj otec nechcel do prípadu zasvätiť kolegov, musel konať na vlastnú päsť, lebo Nestor mal pri polícii svojich ľudí. Prinútil ma odprisahať, že budem držať hubu a nikdy to nikomu neprezradím. Doteraz som svoj sľub dodržal.“

Vnímal ho vôbec? Možno, no nebolo dôležité, či chlapec počúva, ale to, že to Johannes dostane zo seba von. Niekomu to povie. Sám fakt, že informáciu odovzdá človeku, ktorému patrí.

„Tvoj otec zostal ten víkend sám, s mamou ste odišli z mesta na zápasnícky turnaj. Vedel, že prídu. Zabarikádoval sa vo vašom žltom dome v Tásene.“

Čosi zachytil. Zmenu pulzu, zrýchlený dych.

„Nestorovi sa aj tak podarilo vniknúť do domu. Prinútili ho napísať ten list na rozlúčku, aby sa vyhli podozreniu z vraždy policajta.“ Johannes prehltol. „Za sľub, že ušetria teba a tvoju mamu. Potom mu z bezprostrednej blízkosti strelili do hlavy jeho vlastnou pištoľou.“

Johannes privrel oči. Panovalo úplné ticho, ale aj tak mal pocit, že mu niekto reve do ucha. Ten tlak v hrudi a v krku necítil už mnoho rokov. Bože, pred koľkými rokmi naposledy plakal? Pri narodení dcéry? Už sa však nemohol zastaviť, musí to dokončiť.

„Určite chceš vedieť, ako sa Nestor dostal do domu.“ Zadržal dych. Aj chlapec akoby prestal dýchať. Počul len dunenie krvi v ušiach.

„Niekto ma videl, ako sa rozprávam s tvojím otcom, a Nestor získal pocit, že polícii sa v poslednom čase pridobre darí. Musí ich niekto informovať. Všetko som poprel, tvrdil som, že tvojho otca poznám len vzdialene a márne sa pokúšal zo mňa vymámiť informácie. Nestor rozhodol, že ak ma tvoj otec považuje za potenciálneho bonzáka, určite mi otvorí. Mal som tým dokázať svoju lojalitu a…“ Johannes počul, ako chlapec začal opäť dýchať. Rýchlo. Agresívne.

„Otec otvoril. Človek predsa verí svojmu bonzákovi, nie?“ Zaregistroval pohyb, no nič nevidel ani nepočul, kým ho nezasiahol úder. Ležal na zemi a prehĺtal kovovú chuť krvi. Počul chlapca revať ako o život, otváranie dverí, kriky a údery, štrngot pút. Premýšľal nad prekvapivou rýchlosťou, presnosťou a silou úderu tohto narkomana. Myslel na rozhrešenie, ktorého sa nedočkal. Na čas. Na ubiehajúce sekundy. Na blížiacu sa noc.










8. kapitola

Arild Franck ľúbil zvuk svojho Porsche Cayenne. Lepšie povedané, absenciu akýchkoľvek zvukov. Motor V8 s kapacitou 4,8 litra bzučal podobne ako mamin šijací stroj v detstve v Stange, neďaleko Hamaru. Aj to bol zvuk ticha. Mlčania, pokoja a koncentrácie.

Dvere spolujazdca sa otvorili a do auta pristúpil Einar Harnes. Franck netušil, kde si mladí advokáti v Osle kupujú svoje obleky, on do tých obchodov nechodil. Nevidel zmysel kupovať si svetlé obleky. Obleky majú byť tmavé a nestáť viac ako päťtisíc. Rozdiel v cene medzi Harnesovými a svojimi oblekmi by radšej venoval na konto budúcich generácií, ktoré budú musieť živiť svoje rodiny a budovať ďalej krajinu, alebo na skorý a príjemný odchod do dôchodku. Prípadne na Porsche Cayenne.

„Počul som, že je v samotke,“ konštatoval Harnes. Auto odbočilo z krajnice pred vchodom do advokátskej kancelárie Harnes a Fallbakken.

„Zmlátil spoluväzňa,“ prikývol Franck.

Harnes zdvihol udržiavané obočie. „Gándhí sa bil?“

„V narkomanoch sa nevyznáš. Posledné štyri dni však nebral nič, očakávam, že bude dosť povoľný.“

„Počul som, že to majú v rodine.“

„Čo si počul?“ Franck zatrúbil na pomalú corollu.

„Len to, čo všetci. Mám vedieť niečo viac?“

„Nie.“

Arild Franck sa zaradil pred mercedes s otvorenou strechou. Včera navštívil chlapca v samotke. Práve umyli vývratky a chlapec sa krčil v rohu pod vlnenou dekou.

Franck nikdy nestretol Aba Lofthusa, no vedel, že chlapec dlho kráčal v otcových šľapajach. Venoval sa zápaseniu a ako pätnásťročnému mu novinári predpovedali reprezentačnú kariéru. Teraz sedel v smradľavej cele, triasol sa ako osika a vzlykal ako baba. V abstinenčných syndrómoch sú všetci rovnakí.

Zastali pri strážnici. Einar Hansen sa legitimoval a oceľová závora sa zdvihla. Cayenne zaparkovalo na svojom stabilnom mieste a obaja vošli hlavným vchodom, kde sa Harnes zapísal do knihy návštev. Franck ho zvyčajne viedol cez šatne, aby sa vyhol registrácii a otázkam, čo advokát s Harnesovou povesťou robí tak často v Štáte.

Výsluch väzňov zvykol prebiehať na policajnej stanici. Franck požiadal o možnosť vykonať ho priamo vo väznici vzhľadom na fakt, že väzeň bol v samotke.

Pripravili im celu. Pri stole sedeli policajt a policajtka v civile. Franck ich odkiaľsi poznal, no nepamätal si mená. Postava na druhom konci stola bola taká bledá, že splývala s kriedovobielou omietkou. Chlapec mal sklonenú hlavu a kŕčovito sa držal hrany stola, akoby sa miestnosť triasla.

„Ahoj, Sonny,“ priateľsky ho pozdravil Harnes a položil mu ruku na plece. „Si pripravený?“

Policajtka zakašľala. „Otázka je, či už neskončil.“

Harnes sa uškrnul a zdvihol brvu. „Čo tým chcete povedať? Verím, že ste ho nezačali vypočúvať pred príchodom advokáta.“

„Chlapec sa rozhodol, že nemusíme na vás čakať,“ vysvetlil mu policajt.

Franck sa zadíval na chlapca. Už tušil, že je zle.

„Takže sa priznal?“ vzdychol si Harnes, otvoril kufrík a vytiahol tri zložené hárky papiera. „Ak to chcete písomne…“

„Naopak,“ prerušila ho žena. „Poprel, že by mal čokoľvek spoločné s vraždou.“

V tichu, čo nastalo, Franck počul štebotanie vtákov za múrmi väznice.

„Čo urobil?“ Harnesovo obočie sa už takmer dotýkalo ofiny. Franck nevedel, čo ho rozčuľuje väčšmi, advokátovo pestované obočie, alebo pomalosť, s akou reagoval na blížiacu sa katastrofu.

„Povedal ešte niečo?“ spýtal sa Franck.

Policajtka sa pozrela na zástupcu riaditeľa väznice, potom na advokáta.

„To je v poriadku,“ pochopil jej pohľad Harnes. „Zavolal som ho pre prípad, že by ste potrebovali informácie o chlapcovej priepustke.“

„Osobne som ju podpísal,“ dodal Franck. „Nič nenasvedčovalo, že bude mať také tragické následky.“

„Veď ani nevieme, či mala,“ namietla policajtka. „Zatiaľ nám chýba priznanie.“

„Technické stopy…“ začal Arild Franck, no rýchlo sa spamätal.

„Čo o nich viete?“ zarazil sa policajt.

„Predpokladal som, že nejaké máte,“ rýchlo sa opravil Franck. „Je podozrivý. Mýlim sa, pán…?“

„Hlavný inšpektor Henrik Westad,“ predstavil sa muž. „Zapisoval som aj chlapcovu prvú výpoveď. Teraz ju zmenil. Vraj má dokonca alibi na okamih vraždy. Svedka.“

„Má svedka,“ prikývol Harnes s pohľadom upretým na svojho mĺkveho klienta. „Zamestnanec väznice ho sprevádzal na vychádzke. Tvrdí, že Lofthus zmizol…“

„Iného svedka,“ dôrazne ho prerušil Westad.

„Kto by to mal byť?“ uškrnul sa Franck.

„Vraj nejaký Leif.“

„Aký Leif?“

Všetky pohľady sa upreli na dlhovlasého chlapca, ktorý ich zdanlivo vôbec nevnímal.

„Nevie. Vraj sa chvíľu rozprávali na odpočívadle pri diaľnici. Podľa Lofthusa šoféroval modré volvo s nálepkou I love Drammen. Zrejme bol chorý, mal niečo so srdcom.“ Franck sa sarkasticky zasmial.

„Navrhujem, aby sme si dali prestávku,“ nadýchol sa Harnes a s hraným pokojom si začal odkladať dokumenty do fascikla. „Medzičasom sa poradím so svojím klientom.“ Franck sa v hneve často nevedel ubrániť smiechu. Teraz mu zúrivosť klokotala v mozgu ako voda vo varnej kanvici a len s vypätím všetkým síl sa nerehotal viac. Civel na takzvaného klienta. Chlapec sa musel zblázniť. Najprv zaútočil na starého Haldena a teraz toto. Heroín mu určite vyhrýzol dieru do mozgu. Teraz však išlo o veľa. Chlapec mu nezničí jeho dielo. Zhlboka sa nadýchol a počul cvaknutie. Varná kanvica sa vypla. Musí si udržať chladnú hlavu, dopriať veciam svoj čas. Dopriať viac času abstinencii.

 

Šimon stál na moste Sannerbrua a díval sa do vody, čo tiekla osem metrov pod nimi. Bolo šesť hodín, blížil sa večer a Kari Adelová sa ho práve spýtala, ako sa v polícii riešia nadčasy.

„Netuším,“ priznal Šimon. „Obráť sa na personálne oddelenie.“

„Vidíte niečo?“

Šimon zavrtel hlavou. Za lístím na východnom brehu rieky rozoznával chodník, ktorý viedol popri rieke až k novej stavbe opery pri fjorde. Nejaký chlap tam sedel na lavičke a kŕmil holuby. Dôchodca, hádal Šimon. Také veci sa robia v dôchodku. Na západnom brehu stál moderný dom s oknami a balkónmi s výhľadom na rieku aj most.

„Čo tu robíme?“ Kari nervózne dupkala po asfalte. „Ponáhľaš sa?“ spýtal sa Šimon a poobzeral sa okolo seba. Občas okolo nich prešlo auto, žobrák sa ich s úsmevom spýtal, či mu nemajú rozmeniť dvestovku, pár v dizajnérskych okuliaroch a s jednorazovým grilom v sieťke v kočíku sa na niečom smial. Miloval Oslo počas dovolenkového obdobia, keď z mesta odišli ľudia a bolo zasa jeho. Menilo sa na trochu vyrastenú dedinu, v ktorej trávil detstvo, kde sa nič nedialo, a všetko, čo sa stalo, aj niečo znamenalo. Mesto, ktorému rozumel.

„Kamaráti nás pozvali na večeru.“

Kamaráti, zopakoval v duchu Šimon. Aj on mal kedysi kamarátov. Kam sa stratili? Možno si kladú tú istú otázku. Kam sa stratil on? Netušil, či by im dal poriadnu odpoveď. Rieka nebola hlbšia ako pol metra. Na pár miestach z nej vytŕčali kamene. Výsledky pitvy ich upozornili na zranenia, ktoré svedčili o páde z výšky, čo sa zhodovalo so zlomenými väzmi, priamou príčinou smrti.

„Sme tu preto, lebo sme prešli hore-dole pozdĺž celej rieky a toto je jediné miesto, kde je dosť vysoký most a dosť plytké dno, aby dopadol tak tvrdo. Okrem toho je to najbližší most k hospicu.“

„K útulku,“ opravila ho Kari.

„Pokúsila by si sa tu o samovraždu?“

„Nie.“

„Ak by si sa teda chcela zabiť.“

Kari prestala dupkať. Vyzrela ponad zábradlie. „Vybrala by som si vyšší bod. Tu mi vážne hrozí, že prežijem a skončím na vozíku.“

„Teda by si ani odtiaľto nikoho nesotila, ak by si ho chcela zabiť.“

„Nie, asi nie.“ Zívla.

„Takže hľadáme človeka, ktorý mu najprv zlomil väzy a potom ho odtiaľto hodil do rieky.“

„Toto voláte hypotéza.“

„Nie, toto my voláme hypotéza. Tá večera…“

„Áno?“

„Zavolaj domov, že z nej nič nebude.“

„Prosím?“

„Ideme vypočúvať potenciálnych svedkov. Začni s tými, ktorí majú balkón s výhľadom na rieku. Prečešeme archív a pohľadáme ľudí, čo lámu väzy.“ Šimon privrel oči a zhlboka sa nadýchol. „Nie je Oslo v lete krásne?“

Einar Harnes nikdy neplánoval spasiť svet. Len jeho malú časť. Lepšie povedané, jeho časť. Preto študoval právo. Len jeho malú časť. Lepšie povedané, to, čo potreboval, aby urobil skúšky. Zamestnala ho advokátska firma, ktorá pôsobila na najspodnejšom dne v advokátskom svete nórskej metropoly. Zostal tam dosť dlho, aby dostal licenciu. Založil si vlastnú kanceláriu s mierne prepitým a starnúcim Erikom Fallbakkenom a spoločne definovali nové dno. Ujímali sa tých najnemožnejších prípadov, všetky prehrali, no akoby zázrakom si vybudovali status obhajcov najväčších bedárov krajiny. Získali prístup ku klientele, ktorá zaručila, že advokátska firma Harnes a Fallbakken dostávala odmenu za svoju prácu – ak vôbec – počas dní, keď sa vyplácali dávky. Einar Harnes rýchlo pochopil, že nepôsobí v spravodlivom odvetví a je len o čosi drahšou alternatívou goríl, úradu práce a veštkýň. Vyhrážal sa súdnymi spormi, ak mu platili, aby sa niekomu vyhrážal, zamestnával najneschopnejších ľudí mesta za minimálnu mzdu a pri stretnutiach s potenciálne platiacimi klientmi predpovedal bez výnimky víťazstvo na súde. Firma sa držala nad hladinou len vďaka jedinému klientovi. Nemal vlastný fascikel v archíve, ak sa tak vôbec dal nazvať totálny chaos v skriniach sekretárky, ktorá trávila väčšinu času na péenke. Platil však spoľahlivo, zväčša v hotovosti a málokedy si pýtal faktúru. Zrejme si ju nebude pýtať ani za túto konzultáciu.

Sonny Lofthus sedel na posteli v tureckom sede, v očiach sa mu zračilo číre zúfalstvo. Od chýrneho výsluchu uplynulo už šesť dní a chlapec musel prežívať ťažké chvíle. Držal sa však lepšie, než čakali. Správy od spoluväzňa, s ktorým bol Harnes v kontakte, ich prekvapili. Sonny sa nepokúšal dostať k drogám, naopak, odmietal ponúkaný spíd aj hašiš. Videli ho v posilňovni, kde strávil dve hodiny na bežiacom páse a hodinu dvíhal činky. Z jeho cely sa v noci ozýval krik. Chlapec, ktorý dvanásť rokov bral háčko, vydržal. Doteraz to Harnes zažil len u ľudí, ktorí nahradili drogu niečím rovnako silným, čo ich stimulovalo a motivovalo tak ako eufória z injekcie. Zoznam ponúkaných alternatív bol krátky. Náboženské osvietenie, láska, dieťa. Nič viac. Inými slovami, cieľ, ktorý dal ich životu nový a iný zmysel. Mohlo to však znamenať len posledné vynorenie sa topiaceho, predtým než definitívne klesne na dno. Einar Harnes si uvedomoval, že jeho klient sa dožaduje odpovede. Omyl, nie odpovede. Výsledkov.

„Disponujú technickými dôkazmi, odsúdia ťa bez ohľadu na to, či sa priznáš. Prečo si zbytočne predlžuješ trápenie?“

Ticho.

Harnes si prešiel rukou cez sčesané vlasy tak silno, až ho pálili korienky vlasov. „Do hodiny ti zoženiem vrecko superboya, tak v čom je problém? Stačí mi jeden podpis.“ Poklepal ukazovákom po troch hárkoch papiera na kufríku, čo mu ležal na stehnách.

Chlapec sa pokúsil navlhčiť si suché, popraskané pery jazykom, ktorý bol taký biely, až Harnesovi napadlo, či jeho telo nevylučuje soľ. „Ďakujem. Zvážim to.“

Ďakujem? Zvážim to? On predsa ponúkol chudákovi chalanovi, zmietanému abstinenciou, drogy! Priečilo sa to základným prírodným zákonom.

„Počúvaj, Sonny…“

„Ďakujem za návštevu.“

Harnes zavrtel hlavou a vstal. Chlapca nezlomil. Musí počkať ešte deň. Kým sa neskončí obdobie zázrakov.

Zamestnanec väznice za ním pozamykal všetky dvere a mreže. Ocitol sa na recepcii, kde si objednal taxík, a zamyslel sa, čo mu povie klient. Lepšie povedané, čo klient urobí, ak Harnes nespasí svet.

Teda, svoju časť sveta.

 

Geir Goldsrud sa predklonil a civel na monitor.

„Čo to, dopekla, stvára?“

„Zdá sa, že chce s niekým hovoriť,“ odvetil mu kolega v kontrolnej miestnosti.

Goldsrud sa díval na chlapca. Dlhá brada mu zakrývala holú hruď. Prisunul si stoličku k bezpečnostnej kamere, ukazovákom ťukal na šošovku a perami formoval nezrozumiteľné slová.

„Finstad, ideš so mnou,“ rozhodol Goldsrud a vstal.

Prešli okolo Johannesa, ktorý zametal chodbu. Výjav pripomenul Goldsrudovi scénu z nejakého filmu. Zišli na prvé poschodie, odomkli mrežu, prešli popri kuchynke a zabočili do chodby, kde našli Sonnyho sedieť na stoličke, na ktorej ešte pred chvíľou stál.

Goldsrud videl na jeho hrudi a bicepsoch, že práve vyšiel z posilňovne. Svaly aj žily mu vystupovali spod pokožky. Počul, že najtvrdší narkomani robia zhyby v posilňovni, skôr než si strelia dávku. Amfetamín a všemožné lieky boli voľne dostupné, no Štát bol jedna z mála, ak nie jediná väznica, kde mali akú-takú kontrolu nad dovozom heroínu. Aj tak sa zdalo, že Sonny nikdy nemal problém získať, čo potreboval. Až teraz. Goldsrud videl na jeho rozochvenom tele, že už istý čas neužil drogu. Niet divu, že bol zúfalý. „Pomôžte mi,“ zašepkal Sonny, keď ich zbadal.

„Jasné, že pomôžeme,“ uškrnul sa Goldsrud a žmurkol na Finstada. „Dvetisíc za štvrtku.“

Len žartoval, no Finstad očividne zaváhal.

Chlapec zavrtel hlavou. Aj svaly na krku sa mu napínali. Goldsrud počul, že bol kedysi sľubný zápasník. Možno je čosi pravdy na tvrdení, že svaly, čo si človek vypracuje do dvanástich rokov, sa vrátia kedykoľvek po niekoľkotýždňovom tréningu.

„Zamknite ma.“

„Zamykáme až o desiatej.“

„Prosím.“

Goldsrud zmeravel. Občas ich o to žiadali väzni, ktorí sa niekoho báli. Či už odôvodnene, alebo nie. Strach bol bežný vedľajší produkt kriminálneho života. Alebo naopak. Sonny bol zrejme jediný väzeň bez akýchkoľvek nepriateľov. Naopak, pristupovali k nemu ako k posvätnej krave. Nikdy nejavil strach, očividne mal lepšiu psychickú aj fyzickú kondíciu a zvládal užívanie drog ľahšie ako ostatní. Tak prečo…

Chlapec sa poškrabal po chrastách na predlaktí a vtedy Goldsrud pochopil. Všetky rany mu pokrývali chrasty. Nemal čerstvé rany. Skončil. Preto chcel, aby ho zamkli. Desila ho túžba a vedomie, že pre ďalšiu dávku urobí čokoľvek. „Tak pod,“ rozhodol sa Goldsrud.

 

„Šimon, zdvihni nohy.“

Šimon sa usmial. Stará upratovačka bola taká útla a zhrbená, že ju ledva videl ponad jej vozík. Upratovala tu už v čase, keď Šimon nastúpil – niekedy v minulom tisícročí. Žena s jasnými názormi.

„Zdravím, Sissel. Čo tak skoro?“ Pozrel sa na hodinky. Štyri preč. Oficiálny pracovný čas v Nórsku sa už skončil. Zákon o ochrane zamestnancov takmer prikazoval, aby všetci zamierili domov. Kedysi na to kašlal, no teraz sa to zmenilo. Vedel, že Else ho čaká a už niekoľko hodín varí večeru. Keď sa ho konečne dočká, len mávne rukou, že to bola pre ňu hračka. Bude veriť, že neodhalí neporiadok, škvrny a iné dôkazy jej zhoršujúceho sa zraku.

„Už dávno sme si neboli spolu zapáliť, Šimon.“

„Prešiel som na žuvací tabak.“

„Určite za to môže to dievča. Čo deti? Nebudú?“

„A čo dôchodok? Nebude?“

„Podľa mňa niekde ukrývaš dieťa, preto nechceš ďalšie.“ Šimon sa usmial. Sledoval, ako prešla mopom pod stoličkou, a uvažoval nad tým, ako sa takému malému telu podarilo dostať na svet toľko potomkov. Spomenul si na film Rosemary má dieťatko. Zhrnul papiere na kôpku. Vollanov prípad založili. Nikto z obyvateľov v okolí mosta nič nevidel, neprihlásili sa ani ďalší svedkovia. Riaditeľ ich oddelenia vyhlásil, že kým nemajú ani len náznak podozrenia, že sa udialo niečo kriminálne, nemôže mať prípad prioritu. Požiadal Šimona, aby počas najbližších dní dopracoval správy z dvoch objasnených prípadov, ktoré prokurátorka označila za chudobné na fakty. Nenašla formálne chyby, žiadala len zvýraznenie istých detailov.

Šimon vypol počítač, obliekol si bundu a vykročil k dverám. Ešte vždy bolo leto, čo znamenalo, že každý, kto nebol na dovolenke, odchádzal o tretej a v kanceláriách, kde steny voňali rozohriatým lepidlom, sa len kde-tu ozývalo ťukanie klávesnice. V jednej kancelárii objavil Kari. S nohami vyloženými na stole čítala knihu.

„Dnes nebude večera s priateľmi?“

Rýchlo zatvorila knihu a zadívala sa naňho pohľadom, ktorý vyjadroval zmes iritácie a hanby. Všimol si obal knihy. Spoločenské právo. Vedel, že si uvedomuje, že nemá dôvod na zlé svedomie, lebo študuje v práci právo, keďže jej nikto nedal rozumnú úlohu. O tom bola práca na tomto oddelení, bez vraždy nebolo roboty. Šimon usúdil, že jej zapýrenie súvisí s tým, že vníma svoje štúdium, čo ju má odtiaľto vziať, ako istý druh zrady voči svojmu zamestnávateľovi. Podráždenie spôsobil fakt, že hoci vedela, že na to nemá dôvod, automaticky po jeho príchode odložila knihu.

„Sam cez víkend surfuje v západnom Nórsku. Lepšie sa mi číta tu než doma.“

Šimon prikývol. „Policajtská práca nie je vždy vzrušujúca. Ani na tomto oddelení.“

Pozrela sa naňho.

Šimon mykol plecom. „Najmä nie na tomto oddelení.“

„Prečo ste sa stali vyšetrovateľom vrážd?“

Vyzula si topánky a bosé nohy ukryla pod stoličkou. Akoby čakala dlhšiu odpoveď, uvedomil si Šimon. Zrejme patrila medzi ľudí, ktorí majú radšej akúkoľvek spoločnosť než samotu. Radšej bude sedieť v opustenej kancelárii s náznakom šance prehodiť s niekým pár slov, ako by ju obklopila istota pokoja a ticha domova.

„Ver či never, no bola to vzbura,“ prisadol si na kraj stola. „Otec bol hodinár a chcel, aby som po ňom prevzal jeho obchod. Nechcel som sa stať zlou kópiou svojho otca.“

Kari si zopla ruky okolo dlhých, pavúčích nôh. „Oľutovali ste to niekedy?“

Šimon sa zadíval do okna. Horúci vzduch sa triasol. „Veď nejeden hodinár zbohatol.“

„Môj otec nie,“ uškrnul sa Šimon. „Nemal rád kópie a odmietal trend doby, čo ho nútil predávať lacné kópie a plastové digitálky. Vraj to bola cesta najmenšieho odporu. Zbankrotoval na úrovni.“

„Už chápem, prečo ste sa nestali hodinárom.“

„Aj tak som sa tomu celkom nevyhol.“

„Ako to?“

„Bol som technik, odborník na balistiku. Riešil som dráhy guliek a to je podobná piplačka ako skladať hodinky. Možno sa na svojich rodičov podobáme viac, než je nám milé.“

„Čo sa stalo?“ usmiala sa. „Bankrot?“

„Ako sa to vezme.“ Zadíval sa na hodinky. „Zrejme ma začalo väčšmi zaujímať prečo než ako. Neviem, či som si vybral dobre. Guľky a rany v tele sú predsa len uchopiteľnejšie než ľudský mozog.“

„A potom ste sa posunuli do Ekokrimu.“

„Čítala si môj životopis.“

„Každého zaujíma budúci kolega. Unavila vás krv a vraždy?“

„Nie, bál som sa, že to unaví Else. Po svadbe som jej sľúbil pevný pracovný čas a menej rušný každodenný život. V Ekokrime mi bolo dobre. Pripadal som si trochu ako hodinár. Spomínam manželku…“ Vstal.

„Prečo ste odišli, keď vám bolo dobre?“

Šimon sa unavene usmial. O tom sa v jeho životopise nepísalo.

„Lazane. Marí sa mi, že pečie lazane. Uvidíme sa zajtra.“

„Mimochodom, volal mi bývalý kolega. Vraj videl jedného z narkomanov v kňazskom golieri.“

„V akom golieri?“

„Nosil ho aj Per Vollan.“

„Riešila si to?“

Kari sa vrátila ku knihe. „Nie. Informovala som ho, že prípad sme založili.“

„Má nízku prioritu, kým sa nezjavia nové fakty. Ako sa volá ten narkoman a kde ho nájdeme?“

„Gilberg. V hospici.“

„V útulku. Neurobíš si prestávku v čítaní?“

Kari si vzdychla a odložila knihu. „A čo lazane?“

Šimon mykol plecom. „Čo už. Zavolám Else, pochopí to. Lazane chutia aj tak najlepšie zohriate.“










10. kapitola

Johannes vylial vedro do umývadla a odložil medu do skrine. Pozametal všetky chodby na poschodí aj kontrolnú miestnosť a tešil sa na knihu. Sneh na Kilimandžáre. Bolo v nej niekoľko noviel, no aj tak čítal tú istú stále dokola. O mužovi, ktorý dostal do nohy gangrénu a vedel, že zomrie. To vedomie z neho nerobilo ani lepšieho, ani horšieho človeka, len jasnozrivejšieho, čestnejšieho a menej trpezlivého. Johannes nikdy nebol knihomoľ. Túto knihu dostal od väzenského knihovníka, a keďže sa zaujímal o Afriku už od čias, keď plávali okolo Libérie a Pobrežia slonoviny, prečítal si tých pár strán o zdanlivo nevinnom zranení, čo zabíjalo muža v stane na savane. Prvý raz ju len prebehol očami. Teraz ju čítal pomaly, slovo po slove a hľadal čosi, čo nevedel pomenovať.

„Ahoj.“

Johannes zdvihol zrak.

Sonny ledva šepkal. Mal vpadnuté líca, šialený pohľad a bledú, takmer priesvitnú pokožku. Vyzerá ako anjel, uvedomil si Johannes.

„Ahoj, Sonny. Počul som, že si v samotke. Ako sa máš?“

Sonny mykol plecom.

„Chlapče, máš dobrú ľavačku.“ Johannes sa uškrnul a odkryl dieru po prednom zube.

„Prosím, prepáč.“

Johannes prehltol. „Sonny, ja potrebujem, aby si mi prepáčil.“

Chvíľu na seba hľadeli. Johannes sledoval, ako Sonny skontroloval pohľadom chodbu. Čakal.

„Utečieš pre mňa, Johannes?“

Johannes váhal, skladal slová tak, aby im dal zmysel. Napokon sa spýtal: „Ako to myslíš? Nechcem predsa utiecť. Okrem toho nemám kam utiecť, hneď ma chytia.“

Sonny neodpovedal, ale šialené zúfalstvo v jeho pohľade prezradilo Johannesovi všetko.

„Chceš… chceš, aby som ušiel a doniesol ti boy.“

Sonny ďalej mlčal, len hľadel na starca divým, intenzívnym pohľadom. Chudák chlapec, uvedomil si Johannes. Prekliaty heroín.

„Prečo sa pýtaš práve mňa?“

„Ty jediný máš prístup do kontrolnej miestnosti a zvládneš to.“

„Omyl, jediný mám prístup do kontrolnej miestnosti a viem, že to nikto nezvládne. Dvere sa otvárajú na odtlačok prsta, všetky odtlačky sú registrované v databáze. Ja nemám autorizáciu. Žiadosť o zaradenie do databázy treba predložiť v štyroch exemplároch a podlieha schváleniu. Čítal som ten formulár.“

„Všetky dvere sa zatvárajú a otvárajú z kontrolnej miestnosti.“

Johannes zavrtel hlavou a poobzeral sa okolo seba, aby sa ubezpečil, že sú sami. „Ak sa aj dostaneš von, v strážnici na parkovisku sedí ďalší policajt a každý je povinný legitimovať sa.“

„Úplne každý?“

„Áno. Teda s výnimkou času výmeny stráží ráno, na obed a večer. Vtedy nechávajú prejsť známe autá a tváre.“

„Čo ľudia v uniforme zamestnancov väznice?“

„Celkom určite ich zastavia.“

„A čo keď si zaobstaráš takú uniformu a ujdeš počas výmeny stráží?“

Johannes si prešiel ukazovákom po brade. Čeľusť ho ešte bolela.

„Kde by som zohnal uniformu?“

„V Sørensenovej skrinke v šatni. Otvoríš ju obyčajným skrutkovačom.“

Sørensen bol už dva mesiace na péenke. Psychicky sa zrútil. Johannes vedel, že teraz sa to volá inak, no výsledok sa nezmenil. Sám to zažil.

Johannes zavrtel hlavou. „Pri výmene zmien je šatňa plná ľudí. Určite ma spoznajú.“

„Zmeň si výzor.“

Johannes sa zasmial. „Čím by som im ja, starec, asi nahnal strach?“

Sonny zdvihol dlhú bielu košeľu a z vrecka nohavíc vytiahol škatulku cigariet a zapaľovač v tvare pištole. Johannes pomaly prikývol. „Nejde ti o drogy. Chceš, aby som tam vonku urobil niečo iné, však?“

Sonny vtiahol plameň zapaľovača do cigarety a vyfúkol dym. Prižmúril oči.

„Urobíš to?“ Teplý, mäkký hlas.

„Dáš mi rozhrešenie?“ spýtal sa Johannes.

 

Arild Franck ich objavil za rohom. Sonny Lofthus prikladal ruku na čelo Johannesa, ktorý pri ňom stál so sklonenou hlavou a zatvorenými očami. Vyzerali ako dvaja buzeranti. Sledoval ich na monitoroch kontrolnej miestnosti, dlho sa spolu rozprávali. Občas ľutoval, že nenainštalovali mikrofóny na všetky kamery. Podľa nervóznych pohľadov, ktorými kontrolovali, či niekto nejde, videl, že nerozoberajú futbalové výsledky. Sonny vytiahol čosi z vrecka. Chlapec stál chrbtom ku kamere, preto nevidel, čo drží, no o chvíľu mu už nad hlavou stúpal cigaretový dym. „Haló! V mojom väzení sa nefajčí!“

Johannes mykol sivou hlavou a Sonny spustil ruku. Franck pristúpil bližšie. Kývol kamsi za seba. „Halden, choďte niečo pozametať.“

Počkal, kým sa starec odšuchtal preč. „O čom ste sa bavili?“ Sonny mykol plecom.

„Veru, sľúbil si, že budeš mlčať.“ Arild Franck sa zarehotal. Jeho smiech sa odrazil od holých stien chodby. „Tak čo, Sonny, rozmyslel si si to?“

Chlapec zahasil cigaretu o škatulku, vložil si škatulku do vrecka a pošúchal sa po predlaktí.

„Svrbí?“

Neodpovedal.

„Podľa mňa existujú aj horšie veci ako svrbenie. A horšie ako absťák. Počul si o chlapovi zo stodvadsaťjednotky? Mysleli si, že sa obesil na háku lampy. Svoje rozhodnutie v poslednej chvíli oľutoval, preto odkopol stoličku do kúta. Preto mal doškriabaný celý krk. Ako sa volal? Gomez? Diaz? Pracoval pre Nestora. Asi sa báli, že bude bonzovať. Nemali dôkazy, len obavy. To stačilo. Nie je zvláštne, že keď v noci ležíš v svojej cele, vo väzení sa najväčšmi bojíš nezamknutých dverí? Čo keby niekto jedným kliknutím v kontrolnej miestnosti pustil k tebe celú basu vrahov?“

Chlapec sklonil hlavu. Franck zbadal na jeho čele kropaje potu. Chlapec dostane rozum. Mal by dostať rozum. Franck nemal rád úmrtia v svojich celách, smrť vyvolávala len zbytočné otázky, nech vyzerala akokoľvek logicky. „Áno.“

Povedal to tak ticho, že Franck sa podvedome predklonil.

„Áno?“ zopakoval.

„Zajtra. Zajtra sa priznám.“

Franck sa vystrel a skrížil si ruky na hrudi. „Fajn. Takže zajtra ráno prídem aj s pánom Harnesom. Už nič neskúšaj. Pred spaním sa chvíľu dívaj na hák na strope. Pochopil si?“ Chlapec dvihol hlavu. Pohľady sa im stretli. Franck už dávno zavrhol tvrdenie, že oči sú zrkadlo duše. Hľadel už do priveľa nevinných očí trestancov, ktorí klamali, až sa prášilo. Okrem toho to bolo zvláštne prirovnanie. Zrkadlo duše? Logicky by to znamenalo, že človek v očiach druhého vidí svoju vlastnú dušu. Možno. Žeby mu preto bol chlapcov pohľad taký nepríjemný?

Franck odvrátil tvár. Musel sa sústrediť na to, čo je dôležité. A nelámať si hlavu nad vecami, čo nikam nevedú.

 

„Pretože tam straší.“

Lars Gilberg si sivými prstami vložil medzi pery tenkú cigaretu a prižmúrenými očami sa zadíval na dvoch policajtov, čo stáli nad ním.

Šimon a Kari ho hľadali tri hodiny, kým ho neobjavili pod mostom Grunerbrua. Ich orientačný beh sa začal v útulku Ila, kde ho nikto týždeň nevidel, pokračoval v kaviarni Mestskej misie na Skippergata, na Plači pri železničnej stanici, kde sa naďalej veselo obchodovalo s drogami, a v sídle Armády spásy na Urtegata, odkiaľ ich informácia zaviala k rieke pri soche losa, čo predstavovala hranicu medzi spídom a heroínom. Cestou mu Kari vysvetlila, že o amfetamín a metamfetamín sa v súčasnosti starajú prevažne Albánci a Severoafričania. Pôsobili pozdĺž rieky najmä južne od losa až po most Vaterlands bru. Okolo lavičiek postávali štyria Somálčania s čiapkami stiahnutými do čela. Kari jednému ukázala fotografiu. Prikývol, kývol na sever, do krajiny heroínu, žmurkol a spýtal sa, či si na cestu nevezmú gram kryštálov. Vykročili po cestičke popri rieke a za chrbtom sa im ozýval výsmešný rehot.

„Nechcel si bývať v íle, lebo tam podľa teba straší?“ neveriacky sa spýtal Šimon.

„Pane, nijaké podľa mňa. To je fakt. V tej izbe sa nedalo bývať. Len čo som vošiel, už som tušil, že tam niekto je. Zobudil som sa uprostred noci, jasné, že som nikoho nevidel, no cítil som, ako mi niekto dýcha do tváre. Nebolo to len v mojej izbe, spýtajte sa aj ostatných.“ Gilberg sa namrzene zadíval na ožutý ohorok.

„Takže radšej kempuješ tu?“ spýtal sa Šimon a podal mu svoju škatulku so žuvacím tabakom.

„Úprimne povedané, nezvládam byť zatvorený v takých tesných priestoroch. A toto…“ Gilberg kývol k svojej posteli z novín a deravému spacáku, „… je dokonalý letný tábor.“ Mávol ku klenbe mosta. „Cez strechu nezateká, mám výhľad na vodu, neprispievam na spoločné priestory. Mám pohodlný prístup k MHD a k množstvu obchodov. Čo viac si môžem želať?“ Zo Šimonovej škatuľky vytiahol tri vrecká s tabakom, jedno si vopchal pod peru, dve strčil do vrecka.

„Hm, pracujete ako kňaz?“ spýtala sa Kari.

Gilberg sa nechápavo zadíval na Šimona.

„Tvoj kňazský golier,“ vysvetlil mu policajt. „Možno si čítal v novinách, že sme o kúsok vyššie našli v rieke mŕtveho kňaza.“

„O tom nič neviem.“ Gilberg vytiahol z vrecka darovaný tabak, vložil ho späť do škatuľky a vrátil Šimonovi.

„Lars, technici nám za dvadsať minút potvrdia, že ten golier patril kňazovi. Čaká ťa dvadsať rokov basy za vraždu.“

„Za vraždu? Nepísali nič o…“

„Takže čítaš noviny? Bol mŕtvy už v čase, keď ho hádzali do rieky. Potvrdili nám to modriny na pokožke. Narazil na pár kameňov. Na mŕtvom človeku vyzerajú modriny inak. Chápeš?“

„Nie.“

„Chceš, aby som ti to vysvetlil? Alebo ti mám radšej opísať odporne malú väzenskú celu?“

„Veď ja som…“

„Ako podozrivý musíš počítať s niekoľkotýždňovým pobytom v cele predbežného zadržania. Tie sú ešte menšie.“ Gilberg sa zamyslel a niekoľkokrát si potiahol z vrecka pod perou.

„Čo chcete?“

Šimon si k nemu čupol. Bezdomovcov dych nesmrdel, chutil sladkou vôňou zhnitého ovocia a smrti.

„Povedz nám, čo sa stalo.“

„Veď som povedal, že neviem.“

„Lars, nič si nepovedal. Mám pocit, že ti veľmi záleží na tom, aby si nepovedal nič. Prečo?“

„Je to len tento golier. Vyplavilo ho na breh a…“

Šimon vstal a chytil Gilberga pod pazuchu. „Tak ideme.“

„Počkaj!“

Šimon ho pustil.

Gilberg sklonil hlavu. Zhlboka dýchal. „Nestorovi ľudia. Nemôžem… Viete, čo robí Nestor s ľuďmi, ktorí…“

„Áno, viem. A viem aj to, že sa dozvie, ak ťa zapíšeme do protokolu výsluchov na policajnej stanici. Preto navrhujem, aby si nám hneď teraz povedal všetko, čo vieš, a ja zvážim, či nám to nebude stačiť.“

Gilberg pomaly zavrtel hlavou.

„Lars!“

„Odpočíval som na lavičke pod stromami kúsok od miesta, kde chodník prechádza popod most. Sedel som len desať metrov od nich a všetko som videl. Myslím si, že oni ma nevideli, zakrylo ma husté lístie v korunách stromov. Boli dvaja, jeden z nich ho držal, druhý mu chytil hlavu do zveráka. Bol som tak blízko, že som rozoznával bielko v kňazových očiach. Bolo celé biele, oko akoby mu zmizlo. Nevydal ani zvuk. Asi vedel, že mu to aj tak nepomôže. Chlap mu mykol hlavou dozadu ako nejaký chiropraktik. Počul som prasknutie, nežartujem, bolo to, ako keď sa zlomí konár.“ Gilberg sa zamračil, dvakrát zažmurkal a zadíval sa uprene pred seba. „Potom sa rozhliadli okolo. Bože, oni zabili človeka na moste v centre Osla a vôbec ich to netrápilo. Zvláštne, ako sa vie Oslo uprostred leta vyľudniť, čo? Prehodili ho cez múrik do rieky na mieste, kde sa končí plot.“

„To sedí s tým, ako dopadol na kamene,“ poznamenala Kari.

„Chvíľu ležal na kameňoch, potom ho vzal prúd. Sedel som ticho ako myška. Keby tí chlapi zistili, že som ich videl…“

„Videl si ich,“ prikývol Šimon. „Sedel si dosť blízko, aby si ich vedel identifikovať.“

Gilberg zavrtel hlavou. „Bez šance. Už som celkom zabudol. To je nevýhoda toľkého chľastania. Mám nulovú pamäť.“

„Chcel si povedať, že to je výhoda,“ podotkol Šimon a pošúchal si tvár.

„Vedeli ste, že pracujú pre Nestora,“ namietla Kari. „Podľa oblečenia,“ mykol plecom Gilberg. „Podobajú sa ako vajce vajcu. Niekto zrejme vylúpil dodávku čiernych oblekov, ktorú si objednal Zväz nórskych pohrebných agentúr.“ Jazykom si pritlačil vrecko s tabakom. „Nezdá sa vám?“

 

„Prípad má opäť prioritu,“ rozhodol Šimon cestou späť na policajnú stanicu. „Skontroluj každý Vollanov krok za posledné dva dni pred smrťou a zostav zoznam všetkých, ale naozaj všetkých ľudí, s ktorými bol v kontakte.“

„Vykonám,“ usmiala sa Kari.

Prešli okolo baru Blå a zastali na priechode, po ktorom práve prechádzal mladý dav. Hipsteri idú na koncert, uvedomil si Šimon. Zadíval sa na veľké plátno zavesené nad pódiom. Kari medzitým zavolala otcovi, aby mu oznámila, že nepríde na večeru. Na plátne premietali čiernobiely film. Fotografie Osla. Možno z päťdesiatych rokov. Šimon si tie výhľady pamätal z detstva. Pre hipsterov predstavovali smiešnu, možno zaujímavú, no najmä nevinnú a šarmantnú minulosť. Počul ich smiech.

„Čosi ma zaujalo,“ uvažovala nahlas Kari a Šimon si až vtedy uvedomil, že už netelefonuje. „Naozaj ste mysleli vážne, že by sa Nestor dozvedel, keby sme predvolali Gilberga na výsluch?“

„Čo si myslíš?“ spýtal sa Šimon a dupol na plyn. „Neviem, no mala som pocit, že to hovoríte s plnou vážnosťou.“

„Netuším, ako som to myslel. Je to dlhý príbeh. Mnoho rokov sa hovorilo, že v polícii pôsobí špeh, ktorý podáva informácie človeku s kontrolou všetkého obchodu s drogami a prostitúciou v meste. Prešli roky, a hoci o tom všetci hovorili, nikomu sa nepodarilo dokázať existenciu špeha ani bosa všetkých bosov.“

„Kto mohol byť ten bos?“

Šimon sa zadíval z bočného okna. „Volali sme ho Dvojička.“

„Dvojička?“ prekvapila sa Kari. „Spomínali ho aj na protidrogovom. Rovnakým tónom, akým Gilberg hovoril o strašidlách v íle. Bol skutočný?“

„Áno, Dvojička naozaj existoval.“

„A čo ten špeh?“

„Veď práve. Dostal prezývku Krt. Našli sme list istého Aba Lofthusa, ktorý sa krátko predtým, než spáchal samovraždu, priznal.“

„A to nie je dôkaz?“

„Pre mňa nie.“

„Prečo nie?“

„Ab Lofthus bol najmenej skorumpovaný chlap, aký kedy pracoval v polícii v Osle.“

„Odkiaľ to viete?“

Šimon zastal na červenej na križovatke s ulicou Storgata. Akoby z fasád domov vystupovala tma a s ňou vyliezali aj nočné zvery. Šuchotali nohami, opierali sa o múry domov vedľa dverí, z ktorých hučala hudba, alebo sedeli za volantom s lakťom vystrčeným z okna. Skúmavé, hladné pohľady. Lovci.

„Bol to môj najlepší priateľ. A odteraz mi už tykaj.“

 

Johannes sa pozrel na hodinky. Desať minút po desiatej. Desať minút po záverečnej. Ostatní už dávno sedeli vo svojich celách. Jeho zatvoria manuálne, až o jedenástej dokončí upratovacie kolo. Zvláštne. Keď človek strávi vo väzení istý čas, dni mu začnú pripadať ako minúty a kalendár s obnaženými ženami v cele už nestíha držať krok s ubiehajúcimi mesiacmi. Posledná hodina dňa mu však plynula pomaly ako celý rok. Dlhý a bolestivý rok.

Vstúpil do kontrolnej miestnosti.

Sedeli v nej traja strážnici, o jedného menej ako počas dňa. Jeden z nich sa k nemu otočil, zavŕzgalo pod ním kreslo.

„Nazdar, Johannes.“

Geir Goldsrud. Nohou mu spod stola podstrčil smetný kôš. Robil to už podvedome. Mladý strážnik pomáhal starému upratovačovi s boľavým chrbtom. Johannes mal Goldsruda rád. Vytiahol pištoľ a namieril mu do tváre.

„Super! Odkiaľ ho máš?“ ozval sa druhý strážnik, plavovlasý chlap, ktorý hral tretiu ligu za klub Hasle/Løren.

Johannes neodpovedal, len mlčky mieril na bod medzi Goldsrudovými očami.

„Zapáliš mi?“ Tretí strážnik si vložil medzi pery cigaretu.

„Johannes, odlož to.“ Goldsrud hovoril pokojným hlasom, ani nežmurkol a Johannes videl, že pochopil. Nie je to smiešny zapaľovač.

„Takmer ako James Bond. Koľko zaň chceš?“ Futbalista vstal a vykročil k Johannesovi, aby si zblízka obzrel jeho hračku.

Johannes namieril malú pištoľ na jeden z monitorov pod strechou a stlačil spúšť. Nevedel, čo má čakať. Výbuch obrazovky a rinčanie skla ho prekvapilo rovnako ako všetkých ostatných. Futbalista zmeravel.

„Ľahnúť!“ Johannes dostal do daru zvučný barytón, no teraz si uvedomoval, že ziape tenkým, piskľavým hlasom ako hysterická ženská.

Poslúchli ho. Vedomie, že pri človeku stojí zúfalý chlap s vražednou zbraňou, malo väčší efekt než veliteľský hlas. Všetci traja si kľakli, ruky si založili za hlavu, akoby sa takto naučili reagovať na cvičení. Možno to tak aj bolo. Pochopili, že jediná alternatíva je vzdať sa a nehrať sa na hrdinu. Pri ich platoch ani nič iné neprichádzalo do úvahy.

„Povedal som ľahnúť! Na zem!“

Poslúchli. Bolo to takmer magické.

Zadíval sa na prístrojovú dosku. Našiel gombík, ktorý otváral a zatváral dvere ciel. Potom ten, ktorým riadili všetky mreže a dvere. A napokon červený, čo otváral všetko a mal sa použiť len pri požiari. Stlačil ho. Zavýjanie alarmu informovalo, že väzenie je otvorené. Napadla mu zvláštna predstava. Konečne je tam, kde chcel vždy byť. Na kapitánskom mostíku.

„Zostaňte ležať,“ rozkázal. Hlas mu už znel mužnejšie. „Ak sa ma pokúsi niekto zastaviť, moji kumpáni pôjdu po vás aj po vašich rodinách. Nezabúdajte, že o vás viem všetko. Trine, Valborg…“ Ďalej vymenúval mená ich manželiek a detí, ich školy, koníčky, adresy, všetky informácie, čo mu za tie roky nevedomky odovzdali. Po chvíli vybehol do chodby. Zbehol na prízemie, stlačil prvú kľučku, bolo otvorené. Bežal ďalej. Srdce mu už búšilo ako zvon. Určite mal viac trénovať, už nemal formu ako kedysi. Opäť začne. Ďalšie dvere. Nohy mu už nebežali tak rýchlo. Možno to spôsobila rakovina, zahryzla sa mu do svalov a brala mu sily. Tretie dvere a potom mreža. Ak ju chcel otvoriť, museli sa najprv zatvoriť dvere za ním. Čakal, kým dvere za jeho chrbtom pomaly zaklapnú. Počítal sekundy, pohľad upieral na skrinky v šatni. Dvere sa konečne zabuchli. Stlačil kľučku na mreži a potiahol. Zamknuté.

Kurva! Opäť potiahol. Dvere sa nepohli.

Zadíval sa na biely panel so senzorom vedľa dverí. Priložil naň ukazovák. Kontrolka niekoľkokrát zablikala a rozsvietila sa červená. Johannes vedel, že to znamená, že nemá autorizáciu, ale aj tak potiahol kľučku. Zamknuté. Prehral. Klesol na kolená. V tej chvíli sa v reproduktoroch ozval Goldsrudov hlas: „Je mi ľúto, Johannes.“

Hlas znel pokojne, takmer utešujúco.

„Johannes, práve o tom je naša práca. Ak by sme sa vzdávali vždy, keď nám niekto pohrozí, v Nórsku by si nenašiel jediného strážnika. Teraz sa upokoj, o chvíľu sme pri tebe. Prestrčíš nám pištoľ cez mrežu alebo ťa máme najprv uspať?“ Johannes sa zadíval do kamery. Videli v jeho pohľade zúfalstvo? Alebo úľavu? Úľavu, že ho zastavili, a život bude pokračovať ako doteraz. Podobne ako doteraz. Asi mu už nedovolia zametať na poschodí.

Prestrčil pozlátenú pištoľ cez mrežu. Potom si ľahol na dlážku, ruky založil za hlavu a schúlil sa ako včela, ktorá práve bodla prvý a posledný raz. Zatvoril oči, ale nepočul zavýjanie hyen, neletel k vrcholu Kilimandžára. Nebol nikde a bol nažive. Bol tu.










11. kapitola

Bolo pol ôsmej a ranný dážď zmáčal parkovisko pred väznicou.

„Bola to len otázka času,“ konštatoval Arild Franck a otvoril dvere do šatne. „Narkomani majú slabý charakter. Možno to znie staromódne, no ver mi, videl som ich v živote dosť.“

„Ak podpíše, je mi to jedno.“ Einar Harnes chcel vojsť, musel však ustúpiť, aby nechal vyjsť troch zamestnancov väznice. „Večer to plánujem osláviť pár pohárikmi mojej preferovanej drogy.“

„Až tak dobre ti platia?“

„Videl som tvoje auto a pochopil som, že si musím vypýtať vyšší honorár.“ S úškrnom kývol na Porsche Cayenne na parkovisku. „Nazval som to príplatkom za prácu v znečistenom prostredí a Nestor…“

„Ticho!“ Franck odtiahol Harnesa z dverí, aby mohli vyjsť aj ďalší policajti. Väčšina z nich už bola v civile, iní sa ponáhľali z nočnej zmeny a bežali k autám v zelenej uniforme. Harnes si všimol nepriateľský pohľad chlapíka, ktorý si na uniformu natiahol len dlhý plášť. Tú tvár už určite videl, spájal si ju s touto väznicou. Tak často sem chodil. A hoci k nej nevedel priradiť meno, bol si istý, že dotyčný spoznal jeho: pochybného advokáta, ktorého občas spomínali v novinách v minimálne rovnako pochybných prípadoch. Možno sa už v duchu začínali čudovať, prečo ho tak často vídať pri ich zadnom vchode. Určite mu nepomohlo, že počuli, ako spomínal Nestora.

Prešli všetkými dverami až k schodom, čo viedli k celám.

Nestor mu vysvetlil, že potrebujú, aby sa priznal ešte dnes. Ak polícia rýchlo neprestane vypočúvať Yngveho Morsanda, môže odhaliť fakty, čo znížia dôveryhodnosť Sonnyho výpovede. Harnes nevedel a ani nechcel vedieť, odkiaľ sa to Nestor dozvedel.

Kancelária riaditeľa väznice bola, samozrejme, najväčšia. Jeho zástupca mal výhľad na mešitu a Ekeberský kopec. Sedel na konci chodby a miestnosť zdobili nevkusné maľby mladej umelkyne, ktorá sa špecializovala na maľovanie kvetov a informovanie bulváru o svojich sexuálnych preferenciách.

Franck stlačil kláves a požiadal o predvedenie väzňa z cely číslo tristosedemnásť.

„Jedna celá dve milióna nórskych korún,“ poznamenal Franck.

„Stavím sa, že polovicu stojí tá značka Porsche na kapote,“ uškrnul sa Harnes.

„A druhá polovica ide štátu, štátu s malým š.“ Franck si vzdychol a usadil sa do kresla s nezvyčajne vysokým operadlom. Vyzerá ako trón, uvedomil si Harnes.

„Vieš, čo si myslím?“ pokračoval Franck. „Pokladám to za správne. Ľudia, ktorí si kupujú porsche, by podľa mňa mali prispievať do spoločnej kasy.“

Niekto zaklopal na dvere.

„Ďalej,“ zakričal Franck.

Do miestnosti vstúpil policajt s čiapkou pod pazuchou a ležérne zasalutoval. Harnes si občas kládol otázku, ako sa Franckovi podarilo presvedčiť svojich zamestnancov, aby prijali vojenské rituály v modernej firme. Aké ďalšie pravidlá museli akceptovať?

„Počúvam.“

„Už idem domov. Len som sa prišiel spýtať, či nemáte otázky o správe z nočnej zmeny.“

„Ešte som sa k nej nedostal. Udialo sa niečo nezvyčajné?“

„Ani nie, iba pokus o útek. Ak to tak chceme volať.“ Franck sa spokojne usmial. „Teším sa z iniciatívy a aktívneho prístupu zamestnancov. Kto a ako?“

„Johannes Halden z cely dvesto…“

„Dvestotridsaťosem. Ten dedo? Naozaj?“

„Vyhrabal odkiaľsi pištoľ. Zrejme išlo len o spontánne rozhodnutie. Chcel som vás v každom prípade ubezpečiť, že to nebolo také dramatické, ako to vyznie zo správy. Ak vás zaujíma môj názor, navrhujem veľmi mierny trest. Muž pre nás dlhé roky pracoval a…“

„Bystré od neho získať si dôveru ľudí, aby ich potom oklamal. Nie je to náhodou práve o tom?“

„Teda…“

„Pán Goldsrud, vy ste sa naozaj nechali oklamať? Kam sa dostal?“

Harnes trpel s policajtom, ktorý si ukazovákom prešiel po spotenej hornej pere. Vždy trpel s tými, ktorý prehrávali svoj prípad. Ľahko sa videl na ich mieste.

„K mreži. Nehrozilo, že by sa dostal cez strážnicu, hoci mal pištoľ. Majú tam nepriestrelné sklo a strieľne.“

„Ďakujem za informáciu. Väznicu som osobne projektoval, pán Goldsrud. Chápem vašu slabosť pre tohto chlapa, s ktorým ste sa podľa môjho názoru priveľa bratríčkovali. Vyjadrím sa až po prečítaní správy, pripravte svojich kolegov na kritické otázky. Pokiaľ ide o Haldena, nemôžeme si dovoliť mäkkosť. Naša klientela využije každý náznak slabosti. Pochopili ste?“

„Pochopil.“

Zazvonil telefón.

„Dovidenia,“ zavrčal Franck a vzal slúchadlo.

Harnes očakával ďalšie zasalutovanie a čelom-vzad-a-pochodom-chod, no Goldsrud vyšiel z miestnosti ako civil. Advokáta vytrhol z myšlienok až Franckov výkrik:

„Čo tým myslíte, že zmizol?“

 

Franck civel na ustlanú posteľ v cele číslo tristosedemnásť. Pri posteli ležal pár sandálov, na nočnom stolíku Biblia, na písacom stole ešte nerozbalená jednorazová striekačka, cez stoličku prehodená biela košeľa. Nič viac. Policajt za Franckom celkom zbytočne zopakoval:

„Nie je tu.“

Franck sa pozrel na hodinky. Cely otvárajú až o štrnásť minút, takže nemôže byť v spoločenskej miestnosti.

„Musel sa dostať von, keď Johannes v noci otvoril všetky dvere.“ Goldsrud stál vo dverách.

„Panebože,“ zašepkal Harnes a zo zvyku sa ukazovákom dotkol koreňa nosa, kde mával okuliare, kým minulý rok nezaplatil pätnásťtisíc v hotovosti za operáciu v Thajsku. „Ak ušiel…“

„Drž hubu,“ zastavil ho Franck. „Cez strážnicu sa nemohol dostať. Určite tu niekde je. Goldsrud, vyhláste poplach. Uzatvorte všetky východy, nikto sa nesmie dostať dnu ani von.“

„Rozumiem, ale moje deti…“

„Ani vy.“

„Čo polícia?“ spýtal sa jeden zo strážnikov. „Nemali by sme ju informovať?“

„Nie!“ skríkol Franck. „Povedal som, že Lofthus je naďalej v priestoroch tejto väznice! Nikomu ani slovo!“

 

Arild Franck chvíľu študoval starca. Skontroloval, či niekto nestojí na chodbe, a zamkol za sebou dvere.

„Kde je Sonny?“

Johannes ležal v posteli, pokúšal sa z očí vytrieť spánok. „Nie je vo svojej cele?“

„Veľmi dobre vieš, že nie.“

„Asi teda ušiel.“

Franck sa naklonil, chytil starca za golier a pritiahol ho k sebe.

„Halden, ten úškrn si odpusť. Viem, že strážnici nič nevideli, takže musí byť tu. Ak mi to neprezradíš, môžeš zabudnúť na to, že ti budeme ďalej liečiť rakovinu.“ Franck videl šok v starcových očiach. „Chápem, že lekára viaže povinnosť mlčať, no ja mám oči a uši všade, jasné?“ Pustil Johannesa, ktorý padol späť na vankúš.

Starec si uhladil tenké pramene vlasov a založil ruky za hlavu. Odkašlal si:

„Vieš čo, šéfe? V podstate si myslím, že som si svoje už odžil. Vonku ma nič nečaká, hriechy mi odpustili a možno mám teraz skutočne šancu skončiť tam hore. Možno by som ju mal využiť, kým o ňu neprídem. Čo na to hovoríš?“

Arild Franck zaťal zuby tak mocne, až mal pocit, že si z nich vytlačí plomby.

„Už onedlho zistíš, že ani jeden z tvojich prekliatych hriechov ti neodpustili. Tu som boh ja a sľubujem ti dlhú a bolestivú smrť. Postarám sa, aby si tu zdochol dokonca aj bez vône práškov proti bolesti. Nebudeš prvý ani posledný.“

„Radšej to než peklo, kde skončíš ty.“

Franck netušil, či chrchlanie zo starcovho hrdla bol smiech, alebo smrteľný chrapot.

Cestou späť do cely tristosedemnásť si Franck opäť zapol vysielačku. Dosiaľ nijaké správy o Sonnym Lofthusovi. Vedel, že do chvíle, keď budú musieť vyhlásiť pátranie, mu zostáva už len niekoľko minút.

Vošiel do cely tristosedemnásť, sadol si na posteľ a pohľadom skúmal podlahu, steny aj strop. Bolo to vylúčené, absolútne vylúčené! Schmatol Bibliu z nočného stola a šmaril ju do steny. Padla na zem a otvorila sa. Vedel, že Vollan v nej pašoval heroín. Zadíval sa na rozstrihané strany. Znetvorené vyznania viery a nedokončené vety, čo už nedávali zmysel.

Zanadával a hodil do steny vankúš.

Zmeravel s pohľadom upretým na vlasy, čo sa z neho vysypali. Krátke červené chlpy, ale aj dlhé vlasy. Kopol do vankúša. Vysypali sa z neho ďalšie zlepené chumáče plavých vlasov.

Ostrihal sa a oholil.

Začínal chápať.

„Nočná zmena!“ zareval do vysielačky. „Skontrolujte všetkých kolegov, ktorí odchádzali z nočnej zmeny!“

Pozrel sa na hodinky. Desať minút po ôsmej. Už vedel, čo sa stalo. A vedel, že je neskoro. Vstal a kopol do stoličky. Zrkadlo pri dverách sa s rinčaním rozsypalo na zem.

 

Šofér autobusu skúmavým pohľadom sledoval policajta, ktorý neveriacky hľadel na lístok a päťdesiat korún, čo mu vydal zo stokorunovej bankovky. Vedel, že pracuje vo väznici, pod dlhým plášťom mal uniformu a na nej legitimáciu s menom Sørensen a fotografiou, kde sa na seba vôbec nepodobal.

„Kedy ste naposledy išli autobusom?“ spýtal sa šofér.

Chlapík len mlčky prikývol.

„Stojí dvadsaťšesť korún, ak si kúpite lístok vopred,“ vysvetlil mu šofér. Na cestujúcom videl, že aj tá cena sa mu zdá vysoká. To sa často stávalo ľuďom, ktorí niekoľko rokov nejazdili miestnou dopravou.

„Ďakujem za pomoc,“ zašomral chlap.

Šofér sa zaradil do premávky, v spätnom zrkadle sledoval policajtov chrbát. Nevedel prečo, možno za to mohol jeho hlas, teplý a vrúcny, akoby mu naozaj z celého srdca ďakoval. Videl, ako si sadá a hľadí von pohľadom turistov, ktorí sa občas zatúlali aj na túto linku. Z vrecka plášťa vytiahol zväzok kľúčov a skúmal ich, akoby ich videl prvý raz. Z druhého vrecka vylovil balík žuvačiek.

Musel sa už sústrediť na premávku.









  
 
DRUHÁ ČASŤ






12. kapitola

Arild Franck podišiel k oknu svojej kancelárie. Pozrel sa na hodinky. Väčšinu väzňov chytili do dvanástich hodín od úteku. Novinárom povedal dvadsaťštyri, aby ho chválili za efektívne riešenie, aj keby mu to trvalo o čosi dlhšie. Práve sa však začala dvadsiata piata hodina a oni nemali ani len náznak stopy.

Pred chvíľou sa vrátil z priestrannejšej kancelárie bez výhľadu, kde od neho žiadali vysvetlenie. Nahnevaného riaditeľa väznice stiahli z výročnej konferencie v Reykjaviku. Včera telefonoval z Islandu a vyhlásil, že chce čím skôr kontaktovať médiá. Rád sa zhováral s novinármi. Franck ho prosil, aby počkal, kým chytia Lofthusa, aby nevyvolali zbytočný rozruch, ale riaditeľ zostal neoblomný. Takýto prípad sa vraj nedá ututlať. Lofthus je vrah, treba varovať verejnosť. Fotografia zverejnená v novinách im môže navyše pomôcť.

Po tretie, dostali by sme do novín aj tvoju fotografiu, pomyslel si v duchu Franck. „Nech politici vidia, že práca riaditeľa väznice nie je len o kúpaní v Modrej lagúne a pití islandskej pálenky s poetickým názvom Čierna smrť.“

Franck sa mu pokúšal vysvetliť, že Lofthusova fotografia im nepomôže. Naposledy ho fotografovali, keď ho pred dvanástimi rokmi zatvorili, a už vtedy mal bradu a dlhé vlasy. Zábery z bezpečnostných kamier, na ktorých je s holou hlavou, boli také rozmazané, že sa nedali použiť. Riaditeľ sa však pevne rozhodol zničiť dobré meno Štátu.

„Arild, polícia je mu v pätách. Iste si uvedomuješ, že je záležitosť niekoľkých hodín, kým mi zavolá nejaký novinár s otázkou, prečo sme to ešte nezverejnili a či tajíme aj iné úteky z našej väznice. V tom prípade je lepšie byť volajúci ako volaný.“

Dnes sa ho riaditeľ pýtal, kde sa dá zlepšiť systém Štátu. Franck pochopil jeho zámer. Plánuje osloviť politikov a vydávať Franckove návrhy za svoje. Návrhy človeka, ktorý zo svojej kancelárie vidí doďaleka. Dožičil mu tú radosť. Nápady. Identifikácia na základe hlasu namiesto odtlačkov prstov a putá na členkoch s čipmi, čo sa nedajú odstrániť. Niektoré veci si predsa len cenil väčšmi než vlastné ego. Napríklad Štát.

Arild Franck sa kochal pohľadom na Ekeberský kopec zaliaty ranným slnkom. Kedysi sa pod ním krčila robotnícka štvrť. Sníval o tom, že si našetrí toľko, aby si tam mohol kúpiť malý domček. Teraz mal väčší dom v lepšej štvrti, ale svojho sna sa nezbavil.

Nestor prijal správu o úteku relatívne pokojne. Franck sa nebál jeho výbuchov emócií. Naopak, tušil, že svoje rozhodnutia, pri ktorých človeku tuhla krv v žilách, prijímal absolútne chladnokrvne. Obdivoval jeho jednoduchú, jasnú a praktickú logiku.

„Chyť ho,“ prikázal mu Nestor. „Alebo sa postaraj o to, aby ho nikto nenašiel.“

Ak dolapí Lofthusa, možno sa im podarí presvedčiť ho, aby sa priznal k vražde Morsandovej, skôr než sa k nemu dostanú iní. Mali svoje metódy. Ak ho zabijú, už nikdy nevyvráti technický dôkaz z miesta činu. Zároveň ho však už nikdy nebudú môcť využiť. Tak to skrátka bolo. Všetko malo svoje výhody a nevýhody. Vo svojej podstate to bola jednoduchá logika.

Z myšlienok ho vytrhol hlas spojovateľky Iny.

„Volá Šimon Kéfas.“

Arild Franck sa zamračil.

Šimon Kéfas.

Človek, ktorý si nadovšetko cenil svoje ego. Úbožiak bez chrbtovej kosti posadnutý gamblerstvom, ktorý kráčal cez mŕtvoly. Vraj ho tá žena zmenila. Arild Franck si veľmi dobre uvedomoval, že ľudia sa nemenia, a o Kéfasovi vedel všetko, čo potreboval.

„Povedzte mu, že tu nie som.“

„Rád by si s vami dohodol na popoludnie stretnutie. Ide o Pera Vollana.“

Vollan? Nezaložili ten prípad už dávno ako samovraždu? Franck si sťažka vzdychol a pohľad uprel na noviny na stole. Už spomínali útek z väznice, no prípad sa ešte nedostal na titulnú stránku. Zrejme nezískali dosť dobrú fotografiu. Tie hyeny čakali, kým im polícia nepredloží fantómový portrét, a verili, že na ňom bude vyzerať poriadne krvilačné. Nepoteší ich.

„Arild?“

Podľa nepísaného pravidla ho mohla medzi štyrmi očami oslovovať krstným menom.

„Ina, nájdite mi v kalendári voľný termín. Venujte mu nanajvýš tridsať minút.“

Zadíval sa na mešitu. Čoskoro ubehne dvadsaťpäť hodín.

 

Lars Gilberg pristúpil o krok bližšie.

Chlapec ležal na kuse kartónu, zakrytý dlhým plášťom. Prišiel včera a usadil sa do kríkov, čo rástli medzi chodníkom a domami. Mlčky a nehybne tam sedel, akoby sa hral na skrývačku s niekým, kto ho už dávno nehľadá. Dvaja policajti, ktorí prechádzali popri rieke, zastali a študovali striedavo Gilberga a nejakú fotografiu. Po chvíli sa pohli ďalej.

Večer sa rozpršalo a chlapec zaliezol pod most. Nepýtal si dovolenie. Niežeby musel, no mohol sa aspoň opýtať. Gilberga zarazila aj jeho uniforma. Lars Gilberg si nebol istý, komu patrí. Z vojenskej služby ho prepustili, skôr než stihol spoznať prvého slobodníka. Nespôsobilý – písalo sa v neveľmi presvedčivej správe. Občas premýšľal, či je vôbec na niečo spôsobilý. Ak áno, príde niekedy na to, čo to je? Možno vie len jedno: zháňať peniaze na drogy a prespávať pod mostom.

Ako teraz.

Chlapec spal, pravidelne dýchal. Gilberg urobil ďalší krok. Chlapcova chôdza a farba pokožky mu naznačili, že užíva heroín. Možno má niečo pri sebe.

Už bol tak blízko, že videl, ako sa chlapcovi hýbu viečka, akoby pod nimi nepokojne gúľal očami. Čupol si a opatrne mu rozhrnul plášť. Vopchal prsty do náprsného vrecka na uniforme.

Ani nestihol zaregistrovať pohyb. Chlapcova ruka mu zovrela zápästie ako kliešte. Chvíľu nato už kľačal na kolenách, tvár mal zarytú do rozmočenej hliny a ruku vykrútenú za chrbát.

Chlapec mu šepkal rovno do ucha:

„Čo chceš?“

Hlas neznel nahnevane, agresívne ani len vystrašene. Znel zdvorilo, akoby chlapca úprimne zaujímalo, ako mu môže pomôcť. Lars Gilberg urobil to, čo vždy, keď vedel, že prehral. Priznal sa, skôr než sa situácia zhoršila. „Chcel som ti ukradnúť drogy. A prachy, ak by si dáke mal.“

Chlapcov zverák dobre poznal. Zápästie pritlačené k predlaktiu, tlak na lakeť. Policajný zverák. Gilberg poznal chôdzu, jazyk, výzor aj pach špehov a vedel, že tento medzi nich nepatrí. „Na čom fičíš?“

„Morfín,“ zastonal Gilberg.

„Koľko dostaneš za päťdesiat korún?“

„Trochu. Veľa nie.“

Zovretie povolilo a Gilberg sa rýchlo odtiahol.

Pozrel sa na chlapca. Neveriacky hľadel na ponúkanú bankovku. „Prepáč, no viac nemám.“

„Nemám ti čo predať.“

„Sú pre teba. Ja som s tým skončil.“

Gilberg prižmúril oko. Ako sa to hovorí? Keď je niečo príliš dobré na to, aby to bola pravda, tak to spravidla nie je pravda. Na druhej strane, chlapcovi možno len preskočilo. Rýchlo vzal bankovku a vopchal si ju do vrecka.

„Za to, že si tu mohol prespať.“

„Videl som tu včera policajtov,“ povedal chlapec. „Chodia sem často?“

„Občas, no v posledných dňoch sú tu stále.“

„Nevieš o mieste, kde by neboli stále?“

Gilberg sa pozorne zadíval na chlapca. „Ak sa chceš stopercentne vyhnúť fízlom, ubytuj sa v hospici Ila. Tam ich nepúšťajú.“

Chlapec prikývol s pohľadom upretým na rieku. „Ďakujem za pomoc, kamarát.“

„Nemáš za čo,“ prekvapene zašomral Gilberg. Čistý blázon.

Chlapec sa začal vyzliekať, akoby chcel potvrdiť jeho podozrenie. Gilberg pre istotu ustúpil o dva kroky. Chlapec zostal len v trenkách. Vypýtal si od Gilberga igelitovú tašku a vložil do nej nohavice, košeľu aj topánky. Tašku ukryl pod kameň v kríkoch, kde strávil včerajší deň.

„Dám ti na ňu pozor,“ prisľúbil Gilberg.

„Ďakujem, verím ti.“ S úsmevom si pozapínal plášť, aby si zakryl nahú hruď.

Potom vykročil. Gilberg chvíľu sledoval, ako bosými nohami špliecha vodu z kaluží.

Verí mi?

Čistý blázon.

 

Martha stála na recepcii a študovala zábery z bezpečnostných kamier v útulku Ila. Zaujal ju muž s pohľadom upretým do kamery pri bráne. Ešte nezazvonil, nenašiel dierku v plexiskle pri zvončeku. Plexisklo osadili, aby sa chránili pred bežnou reakciou ľudí, ktorým zamietli vstup, a preto si vybili zlosť na zvončekoch. Martha zapla mikrofón: „Pomôžem vám?“

Chlapec neodpovedal. Už dávno pochopila, že nepatrí medzi sedemdesiatich šiestich obyvateľov ich útulku. Hoci sa u nich len za posledné štyri mesiace vystriedala stovka nájomníkov, pamätala si každú tvár. Cítila, že patrí do takzvanej cieľovej skupiny íly, medzi narkomanov. Niežeby práve nebol pri plnom vedomí, skôr naopak, ale prezradila ho vychudnutá tvár, trhanie kútikov úst a otrasný účes. Vzdychla si: „Hľadáte ubytovanie?“

Chlapec prikývol. Otočila kľúčom v spínači a otvorila vchodové dvere. Zakričala Stine, ktorá v kuchynke za recepciou práve natierala chlieb jednému z nájomníkov, aby za ňu prevzala službu. Zbehla po schodoch okolo železnej mreže, ktorú mohli zatvoriť z recepcie, ak cez bránu do domu vnikol niekto nepovolaný. Chlapec stál vo dverách. Plášť mal zapnutý až ku krku, siahal mu po členky. Bol bosý a v jeho mokrej stope zazrela krv. Martha už zažila všeličo, upútal ju najmä jeho pohľad. On ju naozaj videl. Inak to nevedela opísať. Díval sa na ňu a z jeho pohľadu cítila, že spracúva vnemy, teda ju. Možno to nebolo nič zvláštne, no v jej útulku sa s tým stretávala len zriedka. Na okamih jej mozgom preletela predstava, že predsa len nie je narkoman. Rýchlo ju zavrhla.

„Ahoj. Tu si tykáme. Poď so mnou.“

Kráčal za ňou na poschodie a do spoločenskej miestnosti oproti recepcii. Nechala pootvorené dvere, aby ich ostatní videli, poprosila ho, aby si sadol, a vytiahla podklady na vstupný rozhovor.

„Meno?“ spýtala sa.

Zaváhal.

„Niečo sem musím napísať,“ dodala a ponúkla mu tým pomocnú ruku, ktorú mnohí v íle potrebovali.

„Stig,“ skúsil.

„Stig je fajn,“ usmiala sa. „Len Stig?“

„Berger.“

„Píšem si. Narodený?“

Nadiktoval jej dátum narodenia. Rýchlo si vypočítala, že má tridsať rokov. Vyzeral mladšie. To bolo na narkomanoch zvláštne, buď vyzerali značne mladšie, alebo staršie.

„Niekto ťa sem poslal?“

Zavrtel hlavou.

„Kde si spal v noci?“

„Pod mostom.“

„V tom prípade zrejme nemáš trvalé bydlisko a ani nevieš, do ktorej poisťovne patríš. Použijeme jedenástku, čo je tvoj deň narodenia, a dostaneme…“ Zadívala sa do zoznamu. „Alna. Verím, že za teba aj zaplatia. Čo užívaš?“

Čakala s pripraveným perom, ale on neodpovedal.

„Stačí mi tvoj najobľúbenejší pokrm.“

„Už som skončil.“

Odložila pero. „V íle ponúkame strechu nad hlavou len aktívnym narkomanom. Skúsim zavolať do útulku na Sporveisgata, možno tam budú mať miesto. Je tam o dosť príjemnejšia atmosféra.“

„Chceš tým povedať…“

„Áno, chcem tým povedať, že ak tu chceš bývať, musíš pravidelne drogovať.“ Unavene sa naňho usmiala.

„Ak poviem, že som klamal, lebo som si myslel, že ma neprichýlite?“

„V tom prípade si správne zodpovedal aj túto otázku, no viac ti už, chlapče, pomáhať nebudem.“

„Heroín.“

„Okrem toho?“

„Len heroín.“

Zaškrtla správne políčko, ale pochybovala, že hovorí pravdu. V Osle už nebolo čistých heroínistov, každý z nich bral aj iné drogy. Ak zmiešali už aj tak zriedený pouličný heroín s benzodiazepínmi, ako bol rohypnol, za rovnaké peniaze získali dlhšiu a silnejšiu extázu.

„Čo očakávaš od pobytu v íle?“

Mykol plecom. „Strechu nad hlavou.“

„Trpíš na nejakú chorobu, užívaš lieky?“

„Nie.“

„Plány do budúcnosti?“

Pozrel sa na ňu. Otec Marthy Lianovej hovorieval, že minulosť človeka sa skrýva v pohľade a človek sa v ňom môže naučiť čítať. Budúcnosť sa však odtiaľ nedozvie. O budúcnosti nevieme nič. Martha sa neskôr často vracala k tejto chvíli a kládla si otázku, či mohla z pohľadu Stiga Bergera vyčítať niečo o jeho plánoch do budúcnosti.

Zavrtel hlavou a rovnako reagoval aj na jej otázky o zamestnaní, vzdelaní, prípadoch predávkovania, somatických chorobách, krvných nákazách a psychických problémoch. Na záver mu vysvetlila, že všetci zamestnanci útulku zložili sľub mlčanlivosti a nikto sa nedozvie, že tu býva, ak si to on vyslovene neželá. Podala mu formulár na zapísanie mien osôb, ktorým v prípade, že budú kontaktovať ílu, smú prezradiť, že tuje.

„Aby sa s tebou mohli spojiť rodičia, kamaráti alebo priateľka.“

Smutne sa usmial. „Nikoho nemám.“

Martha Lianová dobre poznala tú odpoveď. Už na ňu neurobila dojem. Jej psychológ to nazýval compassion fatigue, únava z empatie. Vysvetlil jej, že skôr či neskôr to postihne každého v jej profesii. Marthu však trápilo, že sa jej nevie zbaviť. Samozrejme, uvedomovala si, že človek, ktorého trápi vlastný cynizmus, nie je úplne cynický, no práve schopnosť vžiť sa do duše iných, súcit a láskajú kedysi poháňali ďalej. Začínali sa však z nej vytrácať. Preto sa strhla, keď chlapcove slová nikoho nemám zasiahli čosi v jej vnútri, ako ihla liečiteľa, čo pohne dávno nepoužívaným svalom.

Poskladala papiere do fólie, zaniesla ju na recepciu a odprevadila nového nájomcu do neveľkého skladu šiat na poschodí.

„Verím, že nepatríš medzi paranoidných ľudí, ktorí odmietajú nosiť šaty po druhých ľuďoch,“ poznamenala a obrátila sa k nemu chrbtom, zatiaľ čo si vyzliekal plášť a obliekal pripravené šaty.

Počkala, kým si odkašle. Obrátila sa. V belasom pulóvri a v rifliach vyzeral vyšší. Nebol taký chudý, ako pôsobil v plášti. Sklopil zrak k jednoduchým modrým teniskám. „Áno,“ dala mu za pravdu. „Topánky bezdomovca.“ Množstvo dobročinných organizácií dostalo v osemdesiatych rokoch tenisky z prebytočných zásob nórskej armády. Stali sa jednoznačným identifikačným znakom narkomanov a bezdomovcov.

„Ďakujem,“ povedal potichu.

To bol dôvod, prečo po prvý raz vyhľadala psychológa – keď sa jej nájomník nepoďakoval. Jedno nepoďakovanie z množstva nepoďakovaní ľudí, čo sa vedome ničia a majú aký-taký život len vďaka sociálnemu štátu a inštitúciám, na ktoré nenachádzajú jedno dobré slovo. Zmocnil sa jej strašný hnev. Revala naňho, nech vypadne, ak sa mu nepáči jednorazová ihla, čo dostáva zadarmo, a izba, za ktorú mu štát platí šesťtisíc nórskych korún mesačne, aby si tam mohol pichať drogy, čo si kupuje za kradnuté bicykle susedov. Poslal na ňu sťažnosť a priložil štyri strany analýzy psychických následkov. Musela ho požiadať o prepáčenie.

„Poďme ti nájsť izbu.“

Cestou na tretie poschodie mu ukázala sprchu a toalety. Míňali ich ľudia s rýchlym krokom a so zdrogovaným pohľadom.

„Vitaj v najlepšom obchodnom dome s drogami v Osle,“ poznamenala Martha.

„Tu?“ nechápal chlapec. „Môže sa tu aj predávať?“

„Domový poriadok to zakazuje, no ak máš drogu užívať, musíš ju predsa aj mať. Hovorím ti to, len aby si vedel. Nestaráme sa, či máš v izbe gram, alebo celé vrece. Nekontrolujeme, čo sa deje v izbách, kým nemáme podozrenie na držbu zbrane.“

„Majú tu zbrane?“

Prekvapene sa naňho pozrela. „Prečo sa pýtaš?“

„Len ma zaujíma, či je tu bezpečne.“

„Každý díler má svojich lokajov, ktorí mu slúžia ako gorily. Na vymáhanie dlhov používajú všetko od bejzbalových pálok po bežné strelné zbrane. Naposledy som pod posteľou našla harpúnu.“

„Harpúnu?“

„Naozaj. Nabitú Sting 65.“

Prekvapil ju vlastný smiech, ktorý opätoval úsmevom. Pekne sa usmieval. Mnohí z nich sa kedysi pekne usmievali.

Odomkla dvere izby tristodvadsaťtri.

„Po nedávnom požiari sme museli časť izieb vysťahovať, odvtedy mnohí nájomcovia bývajú po dvoch. Tvoj spolubývajúci sa volá Johnny, volajú ho tu Johnny Puma. Má únavový syndróm, preto väčšinu dňa preleží v posteli. Je tichý a fajn, nebude ti robiť problémy.“

Otvorila dvere. V izbe so zatiahnutými závesmi bola tma. Zasvietila. Neón na strope dvakrát zažmurkal a potom sa rozsvietil.

„Krásne,“ zašepkal chlapec.

Martha prešla pohľadom po izbe. Ešte nikdy nezažila, že by niekto izbu v íle s plnou vážnosťou nazval krásnou. Svojím spôsobom mal pravdu. Linoleum bolo síce vyblednuté a belasé steny plné dier, čmáranín a kresieb, čo nešli odstrániť ani lúhom, ale izba bola čistá a svetlá. Nábytok tvorili poschodová posteľ, komoda a nízky obitý stolík, všetko nezlámané a funkčné. Vzduch páchol po chlapovi, ktorý spal na dolnej posteli. Chlapec uviedol, že sa ešte nikdy nepredávkoval, ale aj tak by mu dala hornú posteľ. Dolné postele prideľovali prednostne rizikovejším nájomníkom, aby ich nemuseli v bezvedomí skladať z horných lôžok.

„To by sme mali,“ uzavrela Martha a podala mu kľúč. „Tvoja kontaktná osoba som ja. Keď budeš mať akékoľvek otázky, neváhaj sa na mňa obrátiť. Dobre?“

„Ďakujem,“ prikývol a vzal kľúč s modrým plastovým príveskom. „Veľmi pekne ďakujem.“










13. kapitola

„Ide dole,“ zakričala recepčná Šimonovi a Kari, ktorí sedeli na koženej pohovke pod obrovskou maľbou čohosi, čo pripomínalo východ slnka.

„To sme počuli už pred desiatimi minútami,“ zašepkala Kari.

„Len Boh rozhoduje o tom, koľko je v nebi hodín,“ odvetil Šimon a vopchal si pod hornú peru tabak. „Koľko podľa teba stojí takýto obraz? A prečo si vybral práve ten?“

„Nákup takzvanej výzdoby verejných budov je len skrytá finančná podpora priemerných umelcov našej krajiny,“ mykla plecom Kari. „Kupcom je zväčša úplne jedno, čo im visí na stenách, stačí im, že sa to hodí k nábytku a neprekračuje sa rozpočet.“

Šimon sa na ňu úkosom pozrel. „Už ti niekto hovoril, že občas znieš, akoby si len odriekala citáty, čo si sa naučila od rodičov pri kuchynskom stole?“

Kari sa uškrnula. „Žuvací tabak je zlá, zdraviu škodlivá náhrada fajčenia. Predpokladám, že ťa presvedčila manželka, aby jej šaty nesmrdeli po cigaretách.“

Šimon s úsmevom zavrtel hlavou. Tento druh mladistvého humoru už dlho nezažil. „Dobrý pokus, ale mýliš sa. Požiadala ma, aby som prestal, lebo ma chce mať na krku čo najdlhšie. Ani nevie, že som prešiel na žuvací tabak. Škatuľky skladujem v kancelárii.“

„Pusť ich ďalej, Anne,“ zahučal hlas.

Šimon sa obzrel do chodby, kde muž v uniforme s čiapkou na hlave, čo by sa páčila bieloruskému prezidentovi, zabúchal na kovovú bránu.

Šimon vstal.

„Uvidíme, či ich pustíme aj von,“ dodal Franck.

Šimon pochopil zo ženinho výrazu, že táto poznámka už dávno prestala byť vtipná.

„Tak čo, aké je to byť späť v tomto bahne?“ spýtal sa Franck a prevádzal ich chodbami k schodisku. „Ešte vždy robíš v Ekokrime, však? Ach, prepáč, začínam byť senilný. Celkom som zabudol, že ťa vyrazili.“

Šimon sa ani nepokúsil usmiať nad úmyselnou urážkou. „Prišli sme kvôli Perovi Vollanovi.“

„Počul som. Mal som pocit, že sme ten prípad už založili.“

„Nezakladáme prípady, v ktorých sme nedospeli k riešeniu.“

„Máte niečo nové?“

Šimon sa pokúsil nasilu usmiať. Neúspešne. „Per Vollan navštívil v deň svojej smrti jedného z väzňov, však?“

Franck otvoril dvere svojej kancelárie. „Vollan tu pracoval ako kňaz. Predpokladám, že robil svoju prácu. Ak chceš, skontrolujem knihu návštev a overím, či tu bol.“

„Budem rád. Zistíš nám, s kým hovoril?“

„Žiaľ, nemám prehľad o všetkých ľuďoch, s ktorými prehodí slovo.“

„O jednom väzňovi vieme určite,“ zapojila sa Kari.

„Naozaj?“ zdvihol zrak Franck a sadol si za písací stôl, čo ho sprevádzal počas celej jeho kariéry. Nemal dôvod mrhať štátnymi peniazmi. „Slečna, vyložíte, prosím, kávové šálky, kým skontrolujem knihu návštev? Ak teda hodláte zostať tak dlho.“

„Ďakujem, neužívam kofeín,“ odsekla Kari. „Volá sa Sonny Lofthus.“

Franck sa na ňu chladne pozrel.

„Mohli by sme ho navštíviť?“ spýtal sa Šimon a bez pozvania sa usadil do kresla. Zdvihol zrak a hľadel do Franckovej červenej tváre. „Prepáč, začínam byť senilný. Veď predsa ušiel.“

Šimon videl, ako sa Franck nadychuje na odpoveď, no predbehol ho: „Zaujíma nás, lebo súvislosť medzi kňazovou návštevou a Lofthusovým zmiznutím vrhá na jeho smrť vážny tieň podozrenia.“

Franck si napravil uzol na kravate. „Odkiaľ viete, že spolu hovorili?“

„Všetky policajné výsluchy sa zapisujú do spoločnej databázy,“ vysvetlila mu Kari, ktorá naďalej stála. „Hľadala som Vollana a všimla som si, že jeho meno sa spomína počas výsluchu v súvislosti s útekom. Išlo o väzňa Gustava Rovera.“

„Rovera sme práve prepustili. Vypočuli sme ho, lebo sa krátko pred útekom stretol so Sonnym Lofthusom. Zaujímalo nás, či Lofthus nespomínal čosi, čo by nám naznačilo, kam sa chystá.“

„Zaujímalo nás? Naznačilo nám?“ Šimon zdvihol sivé obočie. „Nie je to náhodou úloha polície? Čo s tým máte vy?“

„Kéfas, Lofthus je môj väzeň.“

„Rover ti očividne nepomohol,“ nepočúval ho Šimon. „Počas výsluchu spomenul, že keď opúšťal celu, Per Vollan práve prichádzal za Lofthusom.“

Franck pokrčil plecom. „A čo?“

„Zaujíma nás, o čom spolu hovorili. A prečo jedného z nich krátko nato zabili a druhý utiekol.“

„Mohla to byť náhoda.“

„Samozrejme. Franck, poznáš istého Huga Nestora? Volajú ho aj Ukrajinec.“

„To meno som už počul.“

„Mohol mať niečo spoločné s útekom väzňa?“

„Ako to myslíš?“

„Tak, že by pomohol Lofthusovi utiecť alebo sa mu vyhrážal a prinútil ho na útek.“

Franck klopkal perom po stole. Zdalo sa, že premýšľa. Šimon si kútikom oka všimol, že Kari si číta esemesky. „Uvedomujem si, ako veľmi potrebuješ úspech, no, žiaľ, podľa môjho názoru hľadáš veľkú rybu na zlej adrese,“ uzavrel napokon Franck. „Sonny Lofthus ušiel bez cudzej pomoci.“

„Neverím,“ uškrnul sa Šimon, oprel sa do kresla a spojil končeky prstov. „Zdrogovaný amatér ušiel z dokonalého Štátu bez cudzej pomoci.“

Franck sa usmial. „Stavíme sa, že nebol amatér, Kéfas?“ Úsmev sa zmenil na posmešný úškľabok, lebo Šimon neodpovedal. „Začínam byť senilný, veď už negambluješ. Kašľať na to, ukážem ti toho tvojho amatéra.“

 

„Toto je záznam bezpečnostných kamier,“ vysvetľoval im Franck a kývol na dvadsaťštyripalcový monitor. „Ide o chvíľu, keď naši zamestnanci v kontrolnej miestnosti ležali na zemi a Halden otváral všetky dvere vo väzení.“ Obrazovka bola rozdelená na šestnásť okien, v každom z nich bolo vidieť záber z inej kamery z rôznych častí väznice a v dolnom riadku bežal čas.

„Tuje,“ poznamenal Franck a ďobol prstom do okna so záberom jednej z chodieb.

Šimon a Kari videli z cely vybiehať postavu a na neistých nohách bežať ku kamere. Chlapec bol oblečený vo veľkej bielej košeli, čo mu siahala až po kolená. Musel mať ešte horšieho holiča než Šimon, akoby mu vlasy z hlavy niekto vytrhal.

Chlapec zmizol zo záberu. Objavil sa v ďalšom okne. „Tu ho máme opäť,“ pokračoval Franck. „V tej chvíli sa Halden vyhrážal zamestnancom, čo urobí s ich rodinami, ak sa ho pokúsia zastaviť. Zaujímavé je, čo sa v tej chvíli dialo v šatni.“

Videli Lofthusa vbiehať medzi skrinky, no namiesto toho, aby pokračoval k ďalším dverám, odbočil doľava a zmizol zo záberu. Franck ťukol ukazovákom po klávesnici a hodiny na monitore sa zastavili.

„Práve vylomil Sørensenovu skrinku. To je náš zamestnanec na péenke. Prezliekol sa a zvyšok noci strávil v skrinke. Ráno vyliezol von a počkal, kým prídu ostatní.“ Franck prešiel myšou na ciferník a naťukal 07.20. Potom pustil štvornásobnou rýchlosťou prehrávanie. V jednotlivých oknách sa začali zjavovať muži v uniformách. Vchádzali a vychádzali zo šatne a dvere sa neprestajne otvárali a zatvárali. Vyzerali ako jedna veľká masa, kým Franck ďalším stlačením klávesu nezastavil obraz.

„To je on,“ konštatovala Kari. „V uniforme a v plášti.“

„Vzal ich Sørensenovi,“ vysvetlil jej Franck. „Prezlečený čakal na lavičke, možno sa tváril, že si zaväzuje šnúrky. Preleje sa tam toľko ľudí, že si nikto nevšimne nového kolegu, ktorému prezliekanie trvá pridlho. Počkal, kým nezačne vrcholiť raňajšia špička, a vyšiel von. Bez brady a vlasov, čo nechal vo vankúši v cele, ho nikto nespoznal. Ani ja.“

Opäť pustil prehrávanie, tentoraz normálnou rýchlosťou. Chlapec v plášti a uniforme vyšiel z dverí práve v čase, keď Arild Franck a chlap s ulízanými vlasmi v sivom obleku vchádzali dnu.

„Nezastavila ho ani stráž?“

Franck ukázal na okno vpravo dole.

„Toto je pohľad zo strážnice. Ako vidíte, počas špičky sa nedržíme štandardných bezpečnostných postupov a nechávame ľudí prechádzať bez kontroly legitimácie. Inak by vznikala každé ráno počas výmeny stráží zápcha. Od dnešného dňa však budú kontrolovať každú odchádzajúcu osobu.“

„Predpokladám, že dnu sa usiluje dostať podstatne menej ľudí,“ poznamenal Šimon.

V tichu počuli, ako Kari v sebe dusí smiech. Šimon recykloval Franckov úvodný vtip.

„Toľko tvoj amatér,“ uzavrel Franck.

Šimon Kéfas nereagoval. Pohľad naďalej upieral na chrbát postavy, ktorá práve prešla okolo strážcov. Neubránil sa úsmevu. Pochopil, že to je chôdzou. Spoznal jeho krok.

 

Martha s rukami skríženými na hrudi študovala oboch mužov. Nemohlo ísť o drogy. Poznala takmer všetkých zamestnancov z protidrogového oddelenia polície a týchto dvoch ešte nikdy nevidela.

„Zavolajte nám…“ začal jeden, no jeho veta zanikla v hukote sirény sanitky, čo prechádzala po ulici Waldemar Thranes gate.

„Prosím?“ zakričala Martha. Uvažovala, kde už videla ich čierne obleky. V reklame?

„Zavolajte nám Sonnyho Lofthusa,“ zopakoval menší z nich. Mal plavé vlasy a niekoľkokrát zlomený nos. Martha vídala takéto nosy dennodenne, ale toto bol zrejme výsledok nejakého bojového športu.

„Mám zákaz podávať informácie o našich nájomníkoch,“ odsekla.

Druhý, vysoký, pevný muž s čiernymi kaderami, čo mu lemovali hlavu v zvláštnom polkruhu, jej ukázal fotografiu.

„Ušiel z väznice Štát a považujeme ho za hrozbu pre jeho okolie.“ Blížila sa ďalšia sanitka. Naklonil sa k nej a zvýšil hlas: „Ak tu býva a nepomôžete nám, riskujete veľkú tragédiu. Rozumeli ste?“

Nešlo o drogy, to vysvetľovalo, prečo ich videla prvý raz. Prikývla s pohľadom upretým na fotografiu. Opäť zdvihla zrak. Otvorila ústa, aby niečo povedala. Závan vetra jej do tváre fúkol tmavú kučeru. Opäť sa nadýchla, no zastavil ju krik za chrbtom. Toy.

„Ojoj, Martha. Burra sa porezal. Nebol som to ja. Sedí v kaviarni.“

„V lete tu máme rušno,“ povedala napokon. „Mnohí naši nájomcovia spávajú v parkoch a dnu sa dostanú nové tváre. Nemôžem si ich všetky pamätať.“

„Volá sa Sonny Lofthus.“

„… a nie každý chápe, prečo by sa mal registrovať na svoje skutočné meno. Od našej klientely môžeme len ťažko žiadať pas alebo inú legitimáciu. Preto akceptujeme meno, čo nám povedia.“

„Nemusia sa identifikovať ani v poisťovni?“ spýtal sa blondiak.

Martha si zahryzla do pery.

„Ojoj, Martha. Poriadne krváca!“

Muž s polkruhom vlasov na hlave jej položil na holé predlaktie veľkú chlpatú dlaň. „Pusťte nás dnu. Rýchlo si to tu obzrieme a možno ho nájdeme.“ Všimol si jej pohľad a rýchlo ruku stiahol.

„Spomínate dokumenty,“ nadýchla sa. „Mohla by som vidieť tie vaše?“

Jasný pohľad sa im naraz zastrel. A opäť sa zjavila chlpatá dlaň. Už nie na jej predlaktí, ale okolo neho.

„Burre bude o chvíľu kaput.“ Toy pristúpil k nim, zapotácal sa a uprel svoj zastretý pohľad na mužov. „Ojoj, čo sa tu deje?“

Martha sa vytrhla zo zovretia a položila ruku Toyovi na rameno. „Poďme mu zachrániť život. Páni zrejme počkajú.“

Vykročila k dverám kaviarne. Po ulici sa prehnala ďalšia sanitka. Tri sanitky. Striaslo ju.

V dverách kaviarne sa obzrela.

Obaja muži zmizli.

 

„Takže ste s Harnesom videli Sonnyho z bezprostrednej blízkosti?“ spýtal sa Šimon, keď s Franckom a Kari schádzali po schodoch.

Franck sa pozrel na hodinky. „Videli sme mladého, čerstvo oholeného muža ostrihaného nakrátko a oblečeného v uniforme. Sonnyho sme dovtedy poznali v špinavej košeli, s dlhými mastnými vlasmi a dlhou bradou.“

„Podľa vás bude teraz problém nájsť ho?“ spýtala sa Kari.

„Zábery bezpečnostných kamier sú veľmi nekvalitné.“ Arild Franck do nej zaryl pohľad. „Napriek tomu ho nájdeme.“

„Škoda, že sme sa nemohli porozprávať s tým Haldenom,“ poznamenal Šimon.

„Veru, náhle sa mu zhoršil zdravotný stav,“ prikývol Franck a previedol ich vrátnicou. „Ozvem sa vám, keď bude zasa schopný komunikovať.“

„Netušíš, o čom sa mohol ten zbeh rozprávať s Perom Vollanom?“

Franck zavrtel hlavou. „Predpokladám, že Vollan sa pokúšal odľahčiť jeho duši. Hoci aj Sonny Lofthus pomáhal iným väzňom.“

„Ako to?“

„Lofthus sa izoloval od spoluväzňov. Vystupoval neutrálne, nepridal sa ani k jednej z frakcií, aké vznikajú v každom väzení. Málo rozprával. Skutočná bútľavá vŕba. Stal sa akýmsi spovedníkom pre všetkých s potrebou niekomu sa zdôveriť. Veď komu by prezradil ich tajomstvá? Nemá spojencov a tak skoro sa von nedostane.“

„Za akú vraždu sedel?“ spýtala sa Kari.

„Za vraždu človeka,“ odsekol Franck.

„Ale…“

„Vražda najhoršieho kalibru. Zastrelil mladú Ázijčanku a udusil kosovského Srba.“ Franck im otvoril dvere.

„Len si predstav, že taký hrdlorez teraz behá na slobode,“ zamračil sa Šimon a vedel, že to hovorí z číreho sadizmu. Nebol sadista, no v prípade Arilda Francka robil výnimku. Niežeby Francka ako človeka nemohol mať rád, dokonca mu uznal istú charizmu. Nemohol mu vyčítať, že si nerobí svoju prácu. Celý policajný zbor vedel, že Štát je jeho dielo, a nie zásluha riaditeľa väznice. Mohli za to iné, zdanlivo náhodné detaily, čo v ňom spolu vyvolali podozrenie, ktoré ho hrýzlo tak dlho, až prerástlo do frustrujúcej istoty. Hoci nemal dôkazy, Arild Franck bol skorumpovaný.

„Hlavný inšpektor, dávam mu štyridsaťosem hodín,“ odvetil Franck. „Nemá peniaze ani rodinu, prišiel o všetkých kamarátov. Od svojich osemnástych narodenín sedí vo väzení. Dvanásť rokov. O živote vonku nič netuší, nevie kam ísť, nemá sa kam ukryť.“

Kari musela pobehnúť, aby jej Šimon neušiel. Hlavný inšpektor sa celou cestou pohrával s myšlienkou, že sa o tých štyridsaťosem hodín staví. Ten chlapec sa mu totiž zdal povedomý. Ešte to nevedel pomenovať, videl to len v jeho chôdzi. Možno zdedil oveľa viac.










14. kapitola

Johnny Puma sa prevalil na druhý bok a študoval svojho nového spolubývajúceho. Možno inde spolubývajúci držali spolu, v íle však nie. Tu boli úhlavní nepriatelia. Ešte nezdieľal izbu s človekom, ktorý by sa ho nepokúsil okradnúť. A na ktorého to neskúšal on. Preto mal všetky svoje cennosti, teda vodotesnú peňaženku s tritisíc korunami a dvojité igelitové vrecko s troma gramami amfetamínu, prilepené k vnútornej strane stehna. Mal tam toľko chlpov, že by ho útok v noci prebral aj z najhlbšieho spánku. Jeho život sa za posledných dvadsať rokov točil výlučne okolo amfetamínu a spánku. Diagnostikovali mu všetky choroby, ktorými sa od sedemdesiatych rokov pokúšali pomenovať človeka, čo radšej žúroval, než pracoval, radšej sa bil a súložil, než si zakladal rodinu a vychovával deti a radšej sa ožieral, než by žil nudný a triezvy život. Posledná diagnóza mu vydržala dodnes. ME. Myalgická encefalopatia. Chronický únavový syndróm. Johnny Puma a unavený? Každý, kto ho poznal v minulosti, by sa na tom len smial. Vzpierač Johnny Puma, hviezda každého žúru, najžiadanejší pomocník pri sťahovaní v celom Lillestrøme, ktorý bez cudzej pomoci odniesol aj klavír. Začalo sa to poškodením kĺbov, neúčinnými tabletkami proti bolesti a pokračovalo takými, čo konečne zabrali, no odpísali ho. Teraz sa jeho život skladal z jednotvárnych dní v posteli, čo prerušovali len krátke a veľmi aktívne chvíle, keď musel zozbierať všetku energiu, aby si zabezpečil drogy. Alebo peniaze na splatenie znepokojujúco narastajúceho dlhu drogovému barónovi v hospici – litovskému, napoly zoperovanému transvestitovi s prezývkou Coco.

Pochopil, že muž pri okne sa pripravuje na to isté. Večná prekliata naháňačka. Stres. Práca.

„Kamarát, zatiahneš závesy?“

Muž ho poslúchol a v izbe opäť zavládla príjemná tma.

„Na čom fičíš, kamarát?“

„Na heráku.“

Herák? V týchto priestoroch volali heroín shit, scag alebo horse. Alebo boy. Alebo superboy, ak bola reč o novom zázračnom prášku, ktorý pri moste Nybrua predával chlap, čo vyzeral ako ospalý trpaslík zo Snehulienky. Herák bol pojem z basy. Volali ho tak aj zelenáči. Hoci tí častejšie siahali po výrazoch china white, mexican mud alebo iných hlúpostiach, čo poznali z filmu.

„Nemusíš nikam chodiť, zoženiem ti dobrý a lacný heroín.“

Johnny postrehol mužovu reakciu. Už to neraz zažil. Narkoman v absťáku, ktorý začne fičať už len pri predstave drogy. Raz niekde merali zmeny v mozgu niekoľko sekúnd pred vpichom injekcie. So štyridsaťpercentnou maržou za tovar, čo mu predá Náčelník z tristošestky, si kúpi tri aj štyri vrecká spídu pre seba. Lepšie ako sa vydávať na lup po susedoch.

„Nie, ďakujem. Ak chceš spať, môžem odísť.“

Muž hovoril tak potichu, že Johnny až nechápal, ako ho počuje vo večnej zmesi žúrov, kriku, hudby, zjednávania a premávky za oknom. Takže ho zaujíma, či ide spať. Aby ho mohol ošacovať. A možno nájsť poklad, čo má prilepený k stehnu.

„Nikdy nespím. Mám len zatvorené oči. Chápeš, kamarát?“

Muž prikývol. „Idem von.“

Dvere za novým nepriateľom sa zatvorili a Johnny Puma vyskočil z postele. Za dve minúty prezrel skrine aj posteľ. Nič. Ani hovno. Chlap nemohol byť až taký zelenáč, všetko nosil pri sebe.

 

Markus Engseth zápasil so strachom.

„Bojíš sa?“ spýtal sa väčší z chlapcov.

Zavrtel hlavou a prehltol.

„Ty odporný tlsťoch, bojíš sa. Vidno, ako sa potíš. Fuj, hnusne smrdíš!“

„Aha, už sa rozreval,“ uškrnul sa druhý.

Mali určite aspoň pätnásť rokov, možno aj šestnásť. Alebo sedemnásť. Nevedel to odhadnúť, no nepochyboval, že sú od neho o dosť starší a silnejší.

„Len si ho požičiame,“ chlácholil ho väčší z chlapcov a chytil mu bicykel za riadidlá. „Vrátime ti ho.“

„Niekedy,“ zasmial sa druhý.

Markus zdvihol zrak k oknám tichej ulice. Čierne, slepé okenné tabule. Inokedy nechcel, aby ho niekto videl. Chcel byť taký neviditeľný, aby sa prešmykol bránou k dverám prázdneho žltého domu. Teraz však túžil po tom, aby sa nejaké okno otvorilo a dospelý hlas zakričal na veľkých chlapcov, nech ťahajú do Tasenú, do Nydalenu alebo do inej štvrte, kde sa schádzali takíto gauneri. Všade však vládlo ticho. Letný pokoj. Čas prázdnin, keď ostatné deti boli na chate, na pláži alebo na prázdninách v nejakom vzrušujúcom meste. Veľa sa tým nezmenilo, Markus sa aj inokedy hrával sám. Malému človeku však hrozí v lete väčšie nebezpečenstvo.

Silnejší chlapec zhodil Markusa z bicykla a Markus už vedel, že sa rozplače. Bicykel mu mama kúpila za peniaze, za ktoré by inak mohli ísť na dovolenku.

„Tato je doma,“ zavzlykal a kývol k červenému domu na druhej strane ulice oproti žltému prázdnemu, odkiaľ práve vyšiel.

„Tak prečo naňho nezakričíš?“ Chlapec si na skúšku sadol na bicykel a nespokojne sa zadíval na mäkké kolesá.

„Tato!“ zakričal Markus, no počul, ako falošne znie jeho krik.

Obaja chlapci sa rozrehotali. Druhý si sadol na nosič. Markus videl, ako sa pod ťarchou ohlo koleso.

„Podľa mňa ani nemáš otca,“ odpľul si ten druhý. „Ideme, Herman!“

„Veď idem, ale sedíš na brzde.“

„Nesedím.“

Všetci traja sa otočili.

Pri bicykli stál muž a držal ho za nosič. Nadvihol zadné koleso a obaja chlapci zleteli na zem. Podarilo sa im vstať a nahnevane sa zadívali na muža.

„Čo to malo znamenať?“ zasyčal ten väčší.

Muž nereagoval, len ich mlčky pozoroval. Markus skúmal jeho čudné vlasy, logo Armády spásy na tričku a dobodané predlaktia. V hrobovom tichu mal pocit, že počuje spev každého vtáka v širokom okolí. Mužove predlaktia si všimli aj chlapci.

„My sme… chceli sme si ho len požičať.“ Drsnému chlapcovi sa zmenil hlas. Zrazu znel pridusene, akoby sa celý scvrkol.

„Zoberte si ho,“ dodal rýchlo druhý.

Muž sa nehýbal. Naznačil Markusovi, aby podržal bicykel. Chlapci začali ustupovať.

„Kde bývate?“

„V Tåsene. Vy ste Markusov otec?“

„Možno. Takže rovnou čiarou do Tåsenu, rozumeli ste?“

Obaja chlapci rýchlo prikývli. Zvrtli sa na opätku a vykročili preč.

Markus sa odvážil pozrieť na muža, ktorý sa naňho priateľsky usmial. Za chrbtom počul hlas jedného z chlapcov: „Videl si, jeho foter je narkoman.“

„Markus,“ predstavil sa.

„Pekné leto, Markus,“ zaželal mu neznámy muž, podal mu bicykel a odišiel. Otvoril bránku žltého domu. Markus zadržal dych. Dom vyzeral ako všetky ostatné domy na ulici, škatuľa so štvorcovým pôdorysom, neveľký dom s malou záhradkou. Zišlo by sa ho premaľovať a záhradke by neublížila kosačka. Bol to však jeho dom. Muž zamieril k pivničným schodom. Nie ku vchodovým dverám, kam chodia predajcovia a Jehovovi svedkovia. Žeby vedel o kľúči skrytom na zárubni nad pivničnými dverami? Markus ho vždy vrátil na miesto.

Odpoveďou bolo zavŕzganie pántov. Chvíľu nato sa pivničné dvere zabuchli.

Markus zahvízdal. Ešte nikdy nikoho v pivnici nevidel. Jasné, že si pamätal len obdobie od svojich piatych narodenín, no sedem rokov žil v predstave, že sa do toho domu nechodí. Kto by chcel bývať v dome, kde sa zastrelil človek?

 

Vlastne áno, dvakrát do roka tam predsa len niekto chodieval. Markus zahliadol muža len raz a hneď pochopil, že to určite on zapína v zime kúrenie, aby ho na jar znova vypol. A platí elektrinu. Podľa mamy by inak dom dávno spustol, ale ani ona netušila, kto je ten muž. Ani náhodou sa však nepodobal na muža, ktorý teraz vošiel dnu. Za to by dal Markus ruku do ohňa.

V kuchynskom okne zbadal prišelcovu tvár. V dome neboli záclony, preto sa Markus vždy vyhýbal oknám, aby ho neobjavili. Nezdalo sa, že muž zapína kúrenie, ale čo potom robil? Ako… Veď má teleskop!

Markus rýchlo odtiahol bicykel pred červený dom a vybehol na poschodie do svojej izby. Mama tvrdila, že im po otcovi zostal len tento teleskop, v skutočnosti obyčajný ďalekohľad na statíve. Namieril ho na žltý dom a zaostril. Muž zmizol. Posúval okrúhly objektív po fasáde od okna k oknu. Našiel ho. V okne spálne, kde býval aj ten narkoman. Markus preskúmal každý centimeter a každý kút domu vrátane skrýše pod uvoľnenou parketou v spálni s manželskou posteľou. Nechcel by tam bývať, ani keby tam nikto nezomrel. Po otcovej smrti tam chvíľu žil jeho syn. Drogoval, nechal po sebe hrozný neporiadok a špinu. Nestaral sa o dom a vôbec mu neprekážalo, že cez strechu zatekalo. Zmizol krátko po Markusovom narodení. Mama tvrdila, že ho zatvorili. Vraj niekoho zabil. Markus veril, že ten dom prekľaje každého, kto v ňom chce bývať, aby zabil seba alebo vraždil iných. Striaslo ho. Práve to sa mu však na dome najväčšmi páčilo. Naháňal mu trochu strach a mohol si vytvárať vlastné príbehy o dianí za jeho múrmi. Dnes si však nemusel vymýšľať, v dome sa naozaj čosi dialo.

Muž otvoril okno. Niet divu, v dome čudne páchlo. Markusovi sa najviac páčilo v spálni napriek špinavým plachtám, striekačkám na podlahe a krvavým vatovým tampónom. Muž stál obrátený chrbtom k oknu a skúmal obrazy, zavesené na stene. Aj Markusovi sa páčili. Rodinná fotografia, kde sa všetci traja usmievali a vyzerali šťastne. Chlapec v zápasníckom drese vedľa otca v teplákovej súprave. Držali spoločne pohár. Fotografia otca v policajnej rovnošate.

Muž otvoril skriňu, vytiahol z nej sivú mikinu a červenú športovú tašku s logom zápasníckeho klubu. Vložil si čosi do tašky a vrátil sa do pracovne, do malej izby s písacím stolom pri okne. Práve tam podľa mamy našli mŕtve telo. Hľadal čosi pri okne a Markus dobre vedel čo. Ak sa nevyzná, nikdy to nenájde. Vrátil sa k písaciemu stolu a zdalo sa, že otvára zásuvku. Markusovi bránila vo výhľade taška na stole.

Napokon buď našiel, čo hľadal, alebo to vzdal, zobral tašku a vyšiel z izby. Prešiel spálňou a zmizol Markusovi z dohľadu.

O desať minút sa otvorili pivničné dvere a muž v sivej mikine s kapucňou na hlave a taškou cez plece vyšiel po schodoch pred dom. Zatvoril za sebou bránku a vykročil ulicou.

Markus vybehol pred dom. Pohľadom skontroloval, že muž naozaj odišiel, preskočil plot žltého domu a prebehol cez trávnik k pivničným dverám. Zadýchaný hmatal po zárubni. Kľúč bol na svojom mieste! S úľavou odomkol. Nebál sa, vlastne nie, toto bol jeho dom. To ten druhý bol prišelec. Ak to nebol…

Vybehol do pracovne a zamieril rovno ku knižnici. Druhá polička medzi knihami Pán múch a Bodliaky pália. Vopchal medzi knihy prst, aby vytiahol kľúč od zásuvky. Použil ho aj muž? Keď odomykal zásuvku, pohľad mu spočinul na doske stola. Na dreve bol tmavý fľak. Samozrejme, že to mohol byť odtlačok lakťov po dlhých rokoch usilovnej práce, no Markus nepochyboval o tom, že je to stopa hlavy, čo práve tam ležala v kaluži krvi. Aj vo filme by bola na stene rozstreknutá stopa krvi.

Markus otvoril zásuvku. Zmeravel. Bol preč. Musel to byť on. Syn. Vrátil sa. Nikto iný by nehľadal kľúč práve tam. A mal stopy po vpichoch na predlaktiach.

Markus vošiel do chlapčenskej izby. Do svojej izby. Ihneď videl, čo zmizlo. Fotografia otca v policajnej uniforme. Diskmen. Jedno zo štyroch cédečiek. Skontroloval zvyšné tri. Zmizol Violator od Depeche Mode. Markus si ho raz pustil, no veľmi sa mu nepáčilo.

Sadol si ďaleko od okna, aby ho nevideli z ulice. Započúval sa do letného ticha. Syn sa vrátil. Markus si vybájil celý život chlapca na fotografii, no neuvedomil si, že ľudia starnú. Teraz prišiel sem a vzal si predmet, čo ležal v zásuvke.

Ticho prerušilo vzdialené zahučanie motora.

 

„Si si istý, že čísla nestúpajú opačným smerom?“ spýtala sa Kari. Pohľadom skenovala skromné drevené domy, aby našla čísla, podľa ktorých by sa mohla orientovať. „Spýtajme sa jeho.“

Kývla k mužovi v mikine s kapucňou, ktorý k nim kráčal so sklonenou hlavou a s červenou taškou prehodenou cez plece.

„Je to ten dom na kopci,“ odvetil Šimon a pridal plyn. „Ver mi.“

„Poznal si teda jeho otca?“

„Áno. Čo si zistila o chlapcovi?“

„Tí, ktorí boli ochotní mi odpovedať, ho opisovali ako priateľského a neveľmi zhovorčivého chlapca, ale mali ho radi. Nezískal si priateľov, väčšinu času trávil osamote. Nenašla som nijakých príbuzných. Toto bola jeho posledná adresa, predtým ako ho zatvorili.“

„Kľúče od domu?“

„Ležali medzi jeho vecami vo väzenskom sklade. Nepotrebovala som žiadať povolenie na prehliadku, vystavili ho hneď po jeho úteku.“

„Takže tam už boli?“

„Kontrolovali, či nešiel domov. Nikto nepredpokladal, že bude taký idiot.“

„Nemá priateľov, rodinu ani peniaze. Nemôže si veľmi vyberať. Časom sa naučíš, že väčšina väzňov je skutočne hlúpa.“

„Viem, no jeho útek nenaznačuje, že nemá rozum.“

„Možno nie,“ pripustil Šimon.

„Určite nie. Sonny Lofthus mal v škole výborné známky. Patril medzi najlepších zápasníkov svojej vekovej kategórie. Niežeby bol najsilnejší, bol dobrý taktik.“

„Dala si si záležať.“

„Nebolo treba. Stačili mi google, pédeefká starých novín a pár telefonátov. Nebola to nijaká veda.“

„Toto je ten dom.“

Zastali, vystúpili a Kari otvorila bránku.

„Spustol,“ konštatoval Šimon potichu.

Vytiahol služobnú pištoľ a odistil ju. Kari zatiaľ odomykala dvere do domu. Vošiel prvý s nastraženou pištoľou. Zastal v chodbe a načúval. Stlačil vypínač pri dverách. Rozsvietila sa lampa na stene. „Ajhľa,“ zašepkal. „Neobývané prázdne domy nezvyknú mať zapojenú elektrinu. Svedčí to o tom, že len nedávno…“

„Nie,“ prerušila ho Kari. „Kontrolovala som to. Odkedy Lofthus sedí vo väzení, elektrinu v tomto dome platil fond so sídlom na Kajmaních ostrovoch. Je nemožné vystopovať jeho majiteľa. Nejde o veľké sumy, ale aj tak je to…“

„… zvláštne,“ dodal Šimon. „Čo už. My vyšetrovatelia máme radi záhady, nie?“

Prešli chodbou a vstúpili do kuchyne. Otvoril chladničku. Bola vypnutá, hoci v nej stál osamelý kartón mlieka. Pozrel sa na Kari. Chvíľu jej trvalo, kým pochopila. Opatrne privoňala. Zatriasla kartónom, počuli, ako sa vnútri prevaľuje hruda, čo bola kedysi mliekom. Kari kráčala za Šimonom do obývačky. Potom na poschodie. Skontrolovali všetky miestnosti a skončili v chlapčenskej izbe. Šimon sa zhlboka nadýchol.

„Rodina,“ konštatovala Kari s pohľadom upretým na fotografiu.

Prikývol.

„Nepodobá sa jeho mama na nejakú známu speváčku alebo herečku?“

Šimon neodpovedal a prešiel pohľadom na druhú fotografiu. Tá tam však nebola. Lepšie povedané, díval sa na tmavú plochu na tapete, kde kedysi visela fotografia. Opäť sa nadýchol.

„Našla som Sonnyho učiteľa,“ pokračovala Kari. „Chlapec sa vraj plánoval stať policajtom po vzore svojho otca. Po otcovej smrti sa však celkom zmenil. Mal problémy v škole, odháňal od seba ľudí a uchyľoval sa do sebadeštrukčnej samoty. Aj s mamou to išlo po tej samovražde dole vodou, ona…“

„Helena,“ prerušil ju Šimon.

„Prosím?“

„Volala sa Helena. Predávkovala sa liekmi na spanie.“ Šimon sa rozhliadol po izbe. Pohľad sa mu zastavil na zaprášenom nočnom stolíku. Kari pokračovala: „Keď mal Sonny osemnásť, priznal sa k dvom vraždám. Odsúdili ho.“

V prachu bola rovná čiara.

„Policajné vyšetrovanie sa dovtedy uberalo celkom iným smerom.“

Šimon prešiel dvoma rýchlymi krokmi k oknu. Popoludňajšie slnko sa odrážalo od bicykla pohodeného na schodoch pri červenom dome. Zadíval sa na cestu, po ktorej prišli. Už tam nikto nebol.

„Nie všetko je také, ako sa zdá,“ konštatoval.

„Čo tým chceš povedať?“

Šimon privrel oči. Vládze? Opäť? Odhodlal sa.

„Všetci v polícii tvrdili, že Ab Lofthus bol Krt. Po jeho smrti vraj už nikto náhle nekazil policajné razie, stopy nemizli, svedkovia ani podozriví sa nestrácali. Považovali to za dôkaz.“

„Mýlili sa?“

Šimon mykol plecom. „Ab bol hrdý na svoju prácu a policajný zbor. Nezáležalo mu na peniazoch a žil len pre svoju rodinu. Niet pochybností, že Krt skutočne jestvoval.“

„Takže?“

„Treba zistiť, kto bol Krt.“

Šimon sa opäť zhlboka nadýchol. Pot. Cítil pot. Ešte pred chvíľou tu niekto bol.

„Kto by to mohol byť?“

„Hm. Niekto s vysokými ambíciami a mladíckou dravosťou.“ Šimon sa pozrel na Kari. Ponad jej plece. Na dvere skrine.

Pot. Strach.

„Nič sme nenašli,“ povedal nahlas. „Čo už. Poďme dole.“ Šimon sa na polceste zastavil a kývol Kari, aby kráčala ďalej. Chvíľu načúval. Pevnejšie zovrel pištoľ.

Ticho.

Potom sa vydal za Kari.

Vošiel do kuchyne, našiel pero a čosi napísal na lepky pohodené na stole.

Kari si odkašlala. „Čo chcel Franck povedať tým, že ťa vyhodili z Ekokrimu?“

„Nechcem o tom hovoriť,“ odvetil Šimon, vytrhol jednu lepku a prilepil ju na dvere chladničky.

„Súviselo to so stávkovaním?“

Ostro sa na ňu pozrel. Nato odišiel.

Prečítala si odkaz.

 

Poznal som tvojho otca. Bol to dobrý chlap a podľa mňa by on o mne povedal to isté. Ozvi sa mi a sľubujem ti, že sa postarám, aby si sa vrátil do väznice bezpečne a pri zachovaní všetkej dôstojnosti. Šimon Kéfas, 550 106 573, simon.kefas@oslo-pol.no.

 

Rýchlo vybehla za ním.

 

Markus Engseth počul, ako štartuje auto, a konečne sa odvážil nadýchnuť. Celý čas presedel natlačený medzi šatami v skrini. Ešte nikdy sa tak nebál, cítil, ako sa mu na telo lepí smradľavé prepotené tričko. Zároveň cítil istú rozkoš. Ako keď letel voľným pádom zo skokanskej veže v plavárni Frogner a uvedomoval si, že nič horšie ako smrť sa mu nemôže stať. To bolo v podstate celkom fajn.










15. kapitola

„Ako vám dnes pomôžem, pane?“ spýtal sa Tor Jonasson. Jeho obľúbená fráza. Mal dvadsať rokov, priemerný vek jeho zákazníkov bol dvadsaťpäť a nijaký vynález v jeho obchode nebol starší než päť rokov. O to väčšmi ho bavilo toto archaické oslovenie. Možno, že nie každý ocenil humor Tora Jonassona. Nevedel to posúdiť, lebo muž mal kapucňu stiahnutú cez hlavu a nevidel mu do tváre. Ozval sa spod nej chlapčenský hlas:

„Potreboval by som mobil, čo sa nedá vystopovať k volajúcemu.“

Díler. Samozrejme. Nikomu inému na tom tak nezáležalo. „Na tomto iPhone si môžete zablokovať odoslanie informácie o volajúcom.“ Mladý predavač vzal z poličky biely mobil. „Na displeji volaného účastníka sa zjaví len neznámy hovor.“

Potenciálny zákazník prešliapol na druhú nohu. Vytiahol si vyššie na plece remeň červenej tašky. Tor sa rozhodol, že ho až do odchodu z predajne nespustí z očí.

„Hovorím taký, čo sa dá kúpiť aj bez paušálu,“ povedal muž. „Aby ma nemohol nikto vystopovať. Ani operátor.“ Alebo polícia, dodal v duchu Jonasson. „Hovoríte teda o anonymných telefónoch s dobíjacím kreditom. Poznáte ich z The Wire.“

„Prepáčte?“

„The Wire. Televízny seriál. Protidrogová polícia tam nevie vystopovať telefóny k ich majiteľom.“

Tor si všimol, ako sa muž strhol. Bože dobrý. Díler, ktorý hovorí prepáčte a nevidel The Wire.

„To je možné len v USA, v Nórsku sa to nedá. Od roku 2005 musíte predložiť občiansky preukaz, aj keď si kupujete telefón s dobíjacou kartou. Musí byť na niekoho registrovaný.“

„Na niekoho?“

„Áno, na vaše meno. Alebo na vašich rodičov, ak vám ho kúpia.“

„Dobre,“ prikývol muž. „Dajte mi najlacnejší, aký máte. S dobíjacou kartou.“

„Vybavím,“ usmial sa predavač. Vynechal slovko pane, odložil iPhone a siahol po menšom telefóne. „Toto nie je ten úplne najlacnejší, no má pripojenie na internet. Tisícdvesto korún vrátane karty.“

„Aký internet?“

Tor opäť zdvihol zrak. Nemohol byť od neho o toľko starší, no pôsobil dokonale zmätene. Tor si dvoma prstami zasunul polodlhé vlasy za ucho. Tento pohyb sa naučil z prvej série seriálu Sons of Anarchy. „Môžete cez telefón surfovať na internete.“

„Na to mám predsa internetové kaviarne.“

Tor Jonasson sa zasmial. Možno majú predsa len rovnaký zmysel pre humor. „Šéf mi práve spomínal, že v týchto priestoroch kedysi sídlila internetová kaviareň. Zrejme posledná v Osle.“

Muž akoby chvíľu váhal. Potom prikývol. „Vezmem si ho.“ Položil na stôl niekoľko stokorunových bankoviek.

Tor ich vzal. Boli zoschnuté a zaprášené, akoby sa ich dlho nikto nedotkol. „Ako som spomínal, potrebujem nejaký doklad.“

Muž siahol do vrecka a podal mu ho. Tor ihneď pochopil, že sa mýlil. Veľmi sa mýlil. Muž nebol díler. Skôr naopak. Naťukal meno do počítača. Helge Sørensen. Potom adresu. Zamestnancovi väznice vrátil preukaz aj výdavok.

„Máte baterky do tohto?“ spýtal sa muž a podstrčil mu okrúhly strieborný prístroj.

„Čo to je?“ nechápal Tor.

„Diskmen,“ odvetil muž. „Vidím, že k nemu predávate slúchadlá.“

Tor sledoval jeho pohľad k slúchadlám nad vyloženými iPodmi. „Naozaj?“

Tor otvoril kryt predpotopného prístroja a vybral staré baterky. Našiel dve ceruzkové baterky, vložil ich dnu a stlačil prehrávanie. Zo slúchadiel sa ozval čudný hluk.

„Sú dobíjacie.“

„Takže nezdochnú ako tie, čo mám?“

„Ale áno, akurát vedia vstať z mŕtvych.“

Tor mal pocit, že v jeho pohľade zachytil úsmev. Muž si stiahol kapucňu a nasadil slúchadlá.

„Depeche Mode,“ vysvetlil mu so širokým úsmevom. Potom sa zvrtol na opätku a vyšiel von.

Tor Jonasson si uvedomil, že nečakal takú sympatickú tvár. Obrátil sa na ďalšieho zákazníka a spýtal sa ho, čím dnes pomôže pánovi. Až počas obedňajšej prestávky pochopil, prečo ho tá tvár prekvapila. Nešlo o to, že bola sympatická. Vôbec sa nepodobala na fotografiu z legitimácie.

 

Čo robí tvár človeka sympatickou? uvažovala Martha, keď zbadala chlapca na recepcii. Možno to, čo sa skrýva za ňou. Väčšina ubytovaných prichádzala na recepciu vziať si krajec chleba, kávu alebo vyrozprávať sa zo svojich vymyslených ci skutočných problémov. Alebo prišli s plným vreckom či rovno vedrom použitých injekčných striekačiek, za ktoré dostávali nové. Nový nájomca jej práve povedal, že premýšľal nad otázkou z úvodného rozhovoru o svojich plánoch do budúcnosti. Už mal plán. Začne sa uchádzať o zamestnanie. Na to však potreboval reprezentatívny oblek. Všimol si ich v sklade šiat. Mohol by si požičať…?

„Samozrejme,“ odvetila Martha a vstala. Cítila, že má naraz oveľa ľahší krok. Pochopiteľne, že to mohol byť len nezmyselný projekt, ktorého sa vzdá pri prvom náznaku problémov, no bolo to aspoň čosi, nádej, chvíľkový oddych od večných jednosmeriek smerujúcich do záhuby.

Sadla si na stoličku k dverám malého skladu a sledovala ho, ako si oblieka nohavice pred zrkadlom opretým o stenu. Skúšal už tretie. Raz tu mali na návšteve politikov z mestského zastupiteľstva. Prišli sa presvedčiť, že situácia mestských hospicov je viac než uspokojivá. V sklade sa jej jeden z politikov spýtal, prečo tam majú toľko oblekov. Výber ošatenia vraj určite nezodpovedá požiadavkám trhu. Ostatní politici sa uškŕňali na jeho vtipnej poznámke, kým ich Martha neodbila vetou: „Tunajší obyvatelia chodia zrejme častejšie na pohreby ako vy.“

Bol chudý, no nie taký vychudnutý, ako si myslela. Keď zdvihol ruky nad hlavu, aby si obliekol košeľu, pod kožou mu vystúpili svaly. Nemal tetovania, ale pokožku mu pokrývalo množstvo rán po ihle. Zvnútra kolien, stehien, na lýtkach aj pri krku.

Obliekol si sako, obzrel sa v zrkadle a obrátil sa k nej. Pásikavý oblek jeho predchádzajúci majiteľ ani nestihol obnosiť. Móda sa zmenila a on sa vo svojej dobrosrdečnosti a v zmysle pre módu rozhodol darovať tento oblek aj celú svoju minuloročnú kolekciu na dobročinné účely. Chlapcovi bol len o máličko priveľký.

„Skvelé,“ zatlieskala s úsmevom.

Aj on sa usmial. Usmieval sa aj očami, mala pocit, akoby rozpálila piecku. Tento úsmev roztápal stuhnuté svaly a odumreté city. Compassion fatigue potrebuje takýto úsmev. Do tejto chvíle jej táto myšlienka nenapadla, no nemohla si ho dovoliť. Prinútila sa sklopiť zrak.

„Škoda, že nemám pre teba topánky.“

„Tieto sú fajn.“ Podstrčil jej svoju modrú tenisku. Usmiala sa, no nezdvihla zrak. „Potrebuješ ostrihať. Poď so mnou.“

Odviedla ho na recepciu, kde ho posadila na stoličku a zakryla dvoma uterákmi. Vybrala nožnice, navlhčila mu vlasy vodou z kuchynského umývadla a učesala vlastným hrebeňom. Kým ostatné dievčatá na recepcii komentovali jej počínanie a prichádzali s radami, kučery padali na dlážku. Zastavilo sa pri nich pár nájomníkov, ktorí sa posťažovali, že oni sa takejto starostlivosti nikdy nedočkali. Prečo má na tohto nováčika iný meter?

Martha ich zahnala preč a opäť sa vrátila k strihaniu. „Kde začneš s hľadaním práce?“ spýtala sa a kontrolovala jemné biele chĺpky na zátylku. Potrebuje na ne holiaci strojček. Alebo žiletku.

„Mám nejaké kontakty, ale neviem, kde teraz bývajú. Začnem asi s telefónnym zoznamom.“

„S telefónnym zoznamom?“ vyprsklo jedno z dievčat. „Veď máš internet.“

„To mi pomôže?“ nechápal chlapec.

„Jasné!“ zasmiala sa dievčina. Trochu prihlasno. A oči jej žiarili.

„Kúpil som si telefón s internetom,“ pochválil sa chlapec. „Neviem však, ako…“

„Ukážem ti!“ Dievčina pristúpila bližšie.

Podal jej svoj mobil. Očividne ho nedržala v rukách prvý raz. „Hoď si ich do googlu. Ako sa volajú?“

„Ako sa volajú?“

„Áno. Potrebujem ich meno. Napríklad ja sa volám Maria.“

Martha sa ju pokúsila zastaviť pohľadom. Mladá dievčina nepracovala u nich dlho. Čosi ju naučili v škole, no ešte nemala nijaké skúsenosti. Netušila, kadiaľ prechádza neviditeľná hranica medzi profesionálnou starostlivosťou a prílišným zbližovaním sa s nájomníkmi.

„Iversen,“ odvetil chlapec.

„To ti nájde priveľa výsledkov. Máš aj krstné meno?“

„Ukáž mi, ako sa to robí. Pohľadám si ich sám.“

„Dobre.“ Maria stlačila pár klávesov a potom mu podala telefón. „Takto. Teraz hľadá.“

„Veľmi pekne ďakujem.“

Marthe zostávali už len vlásky na zátylku. Práve si spomenula, že ráno pri upratovaní našla žiletku prilepenú na okennej tabuli v izbe. Určite ňou drvili prášok. Položila ju na kuchynský drez, aby ju neskôr hodila medzi použité striekačky. Škrtla zápalkou, opálila ňou žiletku, schladila ju studenou vodou a chytila medzi palec a ukazovák.

„Teraz sa nehýb.“

Chlapec len čosi zamrmlal. Sústredil sa na svoj telefón.

Striaslo ju, keď videla, ako sa tenká žiletka kĺže po mäkkej pokožke. Vlasy padali na zem. Neubránila sa predstave, ako málo stačí. Ako málo delí život od smrti. Šťastie od nešťastia. Zmysluplné od nezmyselného.

Nazrela mu ponad plece. Prečítala si hľadaný výraz, telefón pracoval.

„Hotovo,“ povedala nahlas.

Zaklonil hlavu a pozrel na ňu.

„Ďakujem.“

Vzala uteráky a rýchlo ich odniesla do práčovne, aby trúsila čo najmenej vlasov.

Johnny Puma ležal s tvárou pri stene a počul, ako jeho spolubývajúci vošiel a potichu za sebou zatvoril dvere. Vkradol sa dnu. Johnny nespal a bol pripravený. Ak sa mu pokúsi ukradnúť poklad, spozná Johnnyho železný zverák.

Muž sa však nepriblížil k posteli. Johnny počul, ako otvoril dvere skrine.

Rýchlo sa obrátil. Hrabal sa vo vlastnej skrini. Fajn, určite skontroloval Johnnyho, kým spal, a pochopil, že tam nič nenájde.

Pomedzi závesy presvitol slnečný lúč a Puma sa strhol.

Chlapec vytiahol čosi z červenej tašky. Johnny videl, čo to je. Chlapec sa postavil na špičky a vyložil predmet na vrchnú poličku do prázdnej škatule od tenisiek.

Zatvoril skriňu a obrátil sa. Johnny rýchlo zatvoril oči.

Dopekla, zanadával. Žmúril. Už vedel, že dnes v noci nezaspí.

 

Markus zazíval. Ďalekohľadom skúmal mesiac. Po chvíli sa vrátil k žltému domu. Opäť tam vládlo ticho. Opäť sa nič nedialo. Markus veril, že sa syn ešte vráti. Možno sa tak dozvie, čo s ňou plánuje – so starou ligotavou vecičkou, čo tak dlho ležala v zásuvke, páchla olejom a kovom. Siahol po nej aj otec, keď…

Markus znovu zívol. Mal za sebou rušný deň. Vedel, že v noci bude spať ako zarezaný.










16. kapitola

Agneše Iversenová mala štyridsaťdeväť rokov. Keby človek hádal z jej hladkej pokožky, bystrého pohľadu a zo štíhleho tela, zrejme by ju odhadol na tridsaťpäť. Väčšina ľudí jej aj tak tipovala viac. Mala totiž sivé vlasy, obliekala sa konzervatívne v nadčasovej elegancii a hovorila vzdelaným, mierne archaickým jazykom. Prispel k tomu aj život rodiny Iversenovcov v bohatej mestskej štvrti Holmenkollen. Akoby patrili k inej, staršej generácii. Agnete sa starala o deti a dve domáce asistentky jej pomáhali udržiavať poriadok v dome, v záhrade a uspokojovať menšie a trochu väčšie potreby Ivera Iversena a ich syna, Ivera juniora. Aj v porovnaní s rozľahlými vilami v okolí pôsobil ich dom impozantné. Práca v dome si napriek tomu nevyžadovala, aby domáce asistentky (alebo slúžky, ako ich sarkasticky volal Iver junior, odkedy začal študovať a pohyboval sa v novej, viac sociálnodemokratickej spoločnosti) museli chodiť pred dvanástou. Vďaka tomu mohla Agnete Iversenová v pokoji vstávať ako prvá, ísť sa ráno prejsť do lesa, čo sa začínal hneď nad ich domom, natrhať kyticu margarétok a pripraviť raňajky svojim dvom chlapom. Pri šálke čaju sledovala, ako konzumujú zdravé a výživné jedlo, čo im pripravila na štart do dlhého a náročného pracovného dňa. Po jedle Iver junior poďakoval za raňajky stiskom ruky, ako to robievalo už niekoľko generácií Iversenovcov.

Ona spratala zo stola a utrela si ruky do bielej kuchynskej zástery, ktorú neskôr hodí do koša na špinavú bielizeň. Odprevadila ich na schody, pobozkala na líce a sledovala, ako z garáže cúva na slnko starší, udržiavaný mercedes. Cez prázdniny Iver junior pracoval v rodinnej firme a rodičia verili, že sa tak naučí, čo je tvrdá práca, že nič nie je zadarmo a správa rodinného bohatstva je aspoň taký záväzok ako privilégium.

Vychádzali na hlavnú cestu a pod kolesami im zaškrípal štrk. Zamávala im zo schodov. Ak by ju niekto podpichol, že ten výjav pripomína reklamný film z päťdesiatych rokov, zasmiala by sa, dala by mu za pravdu a viac nad tým nerozmýšľala. Presne po takomto živote vždy túžila. Jej všedný deň spočíval v tom, aby sa postarala o dvoch mužov, ktorých ľúbila a ktorí dbali o prospech spoločnosti a budúcnosť rodiny. Čo iné by dalo jej životu hlbší zmysel?

Z rádia v kuchyni zachytila správu o rastúcom počte úmrtí na predávkovanie medzi narkomanmi, vlne prostitúcie a väzňovi, ktorý bol už druhý deň na úteku. Vonku sa dialo množstvo divných vecí. Dole v meste. Veľa vecí tam nefungovalo, lebo neboli v potrebnej rovnováhe a harmónii. Kým premýšľala nad dokonalou harmóniou ich rodiny, domácnosti aj tohto dňa, všimla si, že bočná bránka v dvojmetrovom, pedantne zostrihanom živom plote, ktorou zvykli chodiť jej domáce asistentky, je otvorená.

Prižmúrila oči do slnka.

Chlapec, ktorý kráčal po úzkom chodníčku, mohol byť vo veku Ivera juniora. Napadlo jej, že to je synov kamarát. Upravila si zásteru. Keď sa priblížil, pochopila, že bude o niekoľko rokov starší. Jeho šaty by si Iver junior ani nijaký jeho kamarát nikdy neobliekol – nemoderný pásikavý hnedý oblek a modré tenisky. Cez plece mal prehodenú červenú športovú tašku a Agnete Iversenová ho tipovala na Jehovovho svedka. Tí však chodili vždy vo dvojici. Nevyzeral ani ako predavač. Zastal pod schodmi.

„S čím pomôžem?“ spýtala sa priateľsky. Chvíľu váhala, či mu má vykať, alebo tykať.

„Som správne u Iversenovcov?“

„Áno. Ak si prišiel za Iverom alebo mojím manželom, práve odišli.“ Kývla ponad plot na cestu.

Chlapec prikývol, siahol ľavou rukou do tašky a čosi vytiahol. Rozkročil sa a namieril. Agnete ešte nikdy nevidela nič podobné, na vlastné oči nie. Po rodičoch však zdedila výborný zrak. Ani na chvíľu nezaváhala, zadržala dych a podvedome cúvla k otvoreným dverám.

Pištoľ.

Cúvala ďalej s pohľadom upretým na chlapca, no nevidela mu do očí.

Padol výstrel. Akoby ju niekto udrel, z celej sily strčil do hrude, vrazil do dverí, ochromil jej končatiny. Udržala sa na nohách, rozhodila rukami, aby nestratila rovnováhu, a zhodila obraz zo steny. Vletela do kuchyne, ani si nevšimla, že buchla hlavou o kuchynskú linku a strhla na zem vázu. Vrazila hlavou do dolnej zásuvky a zostala ležať na zemi s ohnutým krkom. Videla kvety. Margarétky v črepinách. Na bielej zástere jej rástla červená ruža. Zadívala sa do dverí. Silueta chlapcovej hlavy. Skúmal javorové kríky naľavo od chodníka. Potom sa zohol a zmizol. Modlila sa k Bohu, aby zmizol navždy.

Pokúsila sa postaviť, ale nemohla sa pohnúť. Akoby jej niekto prerušil kontakt medzi mozgom a telom. Zatvorila oči. Cítila bolesť, no inú ako doteraz. Prenikala jej do celého tela, akoby ju niekto trhal na dva kusy, a bola zároveň tupá a akoby vzdialená.

Správy sa skončili, opäť začala hrať klasika. Schubert. Des Abends.

Začula mäkké kroky.

Tenisky na kamennej podlahe.

Otvorila oči.

Chlapec sa blížil a díval sa na predmet, čo držal medzi prstami. Prázdna nábojnica. Pamätala si ich z jesenných rodinných poľovačiek na Hardangervidde. Hodil ju do červenej tašky, vytiahol žlté gumené rukavice a handru. Čupol si, natiahol si rukavice a utrel čosi na dlážke. Krv. Jej krv. Potom si utrel aj podošvy. Agnete pochopila, že utiera krv s odtlačkami topánok a zakrvavené podošvy. Tak by to urobil chladnokrvný vrah, ktorý nechce zanechať stopy. Nebolo svedkov. Mala by sa báť. Nebála sa, necítila nič. Bola schopná len pozorovať, registrovať, uvažovať.

Prekročil ju a pokračoval do kúpeľne a k spálňam. Otvoril dvere a nechal ich pootvorené. Agnete sa s vypätím síl naňho obrátila. Chlapec otvoril kabelku, čo si pripravila na posteľ, lebo sa chystala do mesta kúpiť si sukňu od Fernera Jacobsena. Siahol do peňaženky, vybral bankovky a zvyšok zahodil. Pokračoval ku komode, otvoril hornú zásuvku. Po nej druhú. Vedela, že tam nájde šperkovnicu. Krásne a neoceniteľné perlové náušnice, čo zdedila po starej mame. Iver ich nechal oceniť. Boli hodné dvestoosemdesiattisíc nórskych korún.

Počula, ako miznú v športovej taške.

Na chvíľu sa jej stratil v kúpeľni. Vrátil sa s ich zubnými kefkami, jej, Iverovou aj Ivera juniora. Buď je veľmi chudobný, veľmi postihnutý, alebo oboje.

Naklonil sa k nej. Položil jej ruku na plece.

„Bolí to?“

Podarilo sa jej zavrtieť hlavou. Nedožičí mu tú radosť.

Pohol rukou, cítila dotyk gumenej rukavice na krku. Palec a ukazovák na krčnej tepne. Udusí ju? Netlačil.

„Srdce ti prestáva biť,“ konštatoval.

Vzápätí vstal a vykročil k dverám. Handrou utrel kľučku. Zatvoril za sebou dvere. Chvíľu nato počula buchnúť bránku. Vtedy to zacítila. Chlad. Šíril sa jej od nôh a rúk. K hlave, do zátylku. Vhrýzal sa jej do srdca z oboch strán. Krátko nato ju pohltila tma.

 

Sára sledovala muža, ktorý nastúpil do metra na zastávke Holmenkollen. Sedel v druhom vozni, odkiaľ si ona odsadla kvôli trom chalanom s obrátenými šiltovkami. Po skončení raňajšej špičky sa viezlo v metre len zopár cestujúcich, až do stanice Voksenlia sedela vo vagóne celkom sama. Chlapci teraz zamerali svoju pozornosť na nového pasažiera. Najmenší z nich, očividne šéf, naňho zakričal, že je štréber. Zasmial sa na jeho teniskách a prikázal mu, aby si odsadol z ich vozňa. Potom si odpľul pod jeho nohy. Prekliati pseudogangstri. Jeho kumpán vytiahol nôž. Bol to pekný blondín, určite syn nejakého riaditeľa, na ktorého jeho otec nemal čas. Panebože, oni… Zahnal sa na muža. Sára si zakryla rukou ústa, aby neskríkla. Ozval sa hurónsky smiech. Chalan zapichol nôž do sedadla medzi mužove nohy. Opäť sa ozval šéf, dal mužovi päť sekúnd, aby vypadol. Muž vstal. Chvíľu sa zdalo, že niečo urobí. Aj urobil. Pevnejšie zovrel svoju červenú tašku a prešiel do jej vozňa.

„Posral si sa, čo?“ kričali za ním s frajerským prízvukom. Opäť smiech.

V celom vlaku boli len ona, on a tí traja chalani. Pri prechode medzi vagónmi na chvíľu stratil rovnováhu. Zdvihol zrak a ich pohľady sa stretli. Hoci v jeho očiach neobjavila strach, vedela, že tam je. Strach civilizovaného, degenerovaného tvora, ktorý je vždy pripravený vzdať sa svojho revíru, stiahnuť chvost a odovzdať ďalšiu časť svojho teritória každému, kto naňho vycerí zuby a pohrozí fyzickým útokom. Sára ním pohŕdala. Pohŕdala jeho slabosťou. Prekliata dobromyseľnosť, v ktorej si bahní.

V podstate by mu dopriala, aby ho zmlátili. Priučili ho nenávisti. Verila, že pochopil jej pohľad, prihrbí sa a uvedomí si, aká je nula.

On sa však na ňu len usmial, zamrmlal skromné ahoj, sadol si dva rady od nej a zasnene sa zadíval z okna. Akoby sa nič nestalo. Panebože, čo sme to za ľudia? Banda zoženštených niktošov, ktorí nemajú ani dosť hanby, aby sa hanbili. Najradšej by mu aj ona napľula pod nohy.










17. kapitola

„A to vraj v Nórsku nemáme boháčov,“ konštatoval Šimon Kéfas a podvihol bielo-oranžovú pásku, aby ju mohla Kari Adelová podliezť.

Pred garážou pre dve autá ich zastavil policajt v rovnošate. Čelo sa mu lesklo od potu a sťažka dýchal. Skontroloval ich služobné preukazy a požiadal Šimona, aby si sňal slnečné okuliare.

„Kto ju objavil?“ spýtal sa Šimon, žmúriac oči do slnka. „Upratovačky,“ odvetil policajt. „Prišli o dvanástej, hneď zavolali políciu.“

„Našli ste svedkov, ktorí niečo videli?“

„Nikto nič nevidel,“ vysvetľoval policajt. „Len jedna susedka vraj počula výstrel. Myslela si, že niekomu praskla pneumatika. V tejto štvrti sa málokedy strieľa.“

„Ďakujem,“ prikývol Šimon, opäť si nasadil slnečné okuliare a vykročil po schodoch. Technici v bielych kombinézach kontrolovali vchodové dvere po starom – malými čiernymi kefkami. Vyznačili si trasu, čo viedla k mŕtvemu telu na kuchynskej podlahe. Oknom do kuchyne dopadal pás slnečných lúčov. Zrkadlil sa vo vode a v rozbitých črepoch vázy pri margarétkach. Vedľa mŕtveho tela čupel muž v obleku a rozprával sa so súdnym lekárom, ktorý sa Šimonovi zdal povedomý.

„Prepáčte,“ vyrušil ich Šimon. Muž v obleku zdvihol zrak. Vo vlasoch sa mu trblietala celá paleta kaderníckych produktov a s pedantne pristrihnutými úzkymi bokombradami vyzeral ako Talian. „Kto ste?“

„To isté sa pýtam aj ja vás,“ odsekol muž a netváril sa, že sa hodlá postaviť. Šimon ho odhadol na čerstvého tridsiatnika.

„Hlavný inšpektor Kéfas, úsek vyšetrovania vrážd.“

„Teší ma. Hlavný inšpektor Åsmund Bjørnstad, Kripos. Zrejme vás neinformovali, že sme sa už prípadu ujali my.“

„Kto o tom rozhodol?“

„V podstate váš šéf.“

„Môj šéf?“

Muž v obleku zavrtel hlavou a namieril ukazovák k stropu. Šimon si všimol jeho necht. Určite chodil na manikúru. „Policajný riaditeľ?“

Bjørnstad prikývol. „Kontaktoval Kripos a požiadal nás, aby sme prišli.“

„Prečo?“

„Zrejme predpokladal, že by ste nás aj tak požiadali o pomoc.“

„A v takom prípade by ste napochodovali na scénu a prevzali celý prípad?“

Åsmund Bjørnstad sa usmial. „Počúvajte ma, ja som o tom nerozhodol. Ak sa však máme venovať akémukoľvek prípadu, musíme zaň niesť zodpovednosť ako za celok vrátane plánovania vyšetrovania aj zabezpečovania technických stôp.“ Šimon prikývol. Neprekvapilo ho to. S Kriposom sa už neraz stretli na mieste činu. Uvedomil si, že by sa mal rozlúčiť, poďakovať, že majú o prípad menej, vrátiť sa do kancelárie a sústrediť sa na Vollana.

„Keď sme už tu, radi by sme si obzreli miesto činu,“ poznamenal.

„Načo?“ Bjørnstad sa už ani neusiloval skrývať podráždenie.

„Nepochybujem, že máte všetko pod kontrolou, pán Bjørnstad, no sprevádza ma mladá vyšetrovateľka. Zišlo by sa jej prejsť si skutočné miesto činu. Čo poviete?“ Vyšetrovateľ z Kriposu sa skúmavo zadíval na Kari. Mykol plecom.

„Tak fajn,“ prikývol Šimon a čupol si.

Až teraz zaregistroval mŕtve telo. Vedome sa mu vyhýbal a čakal, kedy sa naň bude môcť plne sústrediť. Prvý dojem si človek vytvára len raz. Takmer symetrický kruh na bielej zástere mu pripomenul japonskú vlajku. Ibaže slnko nevychádzalo, ale zapadlo, lebo žena civela do stropu pohľadom bez života, na aký si ani po rokoch policajnej práce nezvykol. Už dospel k záveru, že za to môže kombinácia ľudského tela a pohľadu bez stopy ľudskosti, absencia duše, keď sa človek premenil na vec. Prezradili mu, že obeť sa volá Agnete Iversenová. Na prvý pohľad videl, že ju zasiahla strela do hrude. Zdalo sa, že len jedna. Skontroloval jej ruky. Nemala zlomené nechty a nezdalo sa, že by bojovala. Lak na prostredníku ľavej ruky mala poškrabaný, ale to mohol spôsobiť aj pád.

„Stopy vlámania?“ spýtal sa Šimon a naznačil lekárovi, aby mŕtvolu prevrátil.

Bjørnstad zavrtel hlavou. „Dvere boli zrejme otvorené. Manžel so synom práve odišli do práce. Ani na kľučke sme nenašli odtlačky prstov.“

„Nijaké odtlačky?“ Šimon prešiel pohľadom po kuchynskej linke.

„Nie. Ako vidíte, má tu čisto.“

Vtedy si Šimon všimol ranu na ženinom chrbte. „Guľka preletela skrz telo. Zrejme nenarazila na nič tvrdé.“

Súdny lekár vyšpúlil pery a pokrčil plecom, aby tak Šimonovi naznačil, že to nie je vylúčené.

„Kde je guľka?“ spýtal sa Šimon s pohľadom upretým na stenu nad kuchynskou linkou.

Åsmund Bjørnstad s nevôľou kývol kamsi nad hlavu. „Ďakujem,“ prikývol Šimon. „Nábojnica?“

„Zatiaľ sme ju nenašli,“ priznal vyšetrovateľ a vytiahol žltý mobil.

„Chápem. Aká je vaša prvá teória?“

„Teória?“ usmial sa Bjørnstad a priložil si telefón k uchu. „Veď je to očividné. Lupič vnikol do domu, zastrelil obeť, pozbieral cennosti, čo mu prišli pod ruku, a zmizol. Plánovaná lúpež, neplánovaná vražda. Možno sa bránila alebo začala kričať.“

„Ako podľa vás…“

Bjørnstad mu gestom naznačil, že telefonuje. „Ahoj, to som ja. Pripravíš mi prehľad páchateľov, ktorí sa v minulosti dopustili násilných lúpeží? Rýchlo skontroluj, či môžu byť v Osle a na slobode. Sústreď sa na tých, ktorí použili strelnú zbraň. Ďakujem.“ Telefón si vložil do vrecka saka. „Poviem to takto. Mám plné ruky práce a vidím, že už disponujete asistentkou, preto vás musím požiadať…“

„Čo už.“ Šimon vytiahol z rukáva svoj najširší úsmev. „Ak vám sľúbime, že nebudeme prekážať, mohli by sme sa tu trochu poobzerať?“

Vyšetrovateľ sa s nedôverou zadíval na svojho staršieho kolegu.

„Nebudeme prekračovať vytýčené značky.“

Bjørnstad veľkoryso prikývol.

„Tu našiel to, čo hľadal,“ konštatovala Kari pri posteli. Hrubý koberec pod posteľou zakrýval celú dlážku. Na plachte ležala otvorená kabelka, prázdna peňaženka a šperkovnica, vystlaná červeným zamatom.

„Možno,“ odvetil Šimon, prekročil značku a čupol si k posteli. „Keď sa hrabal v kabelke a šperkovnici, musel stáť niekde tu, však?“

„Podľa polohy vecí na posteli áno.“

Chvíľu študoval koberec. Už sa chystal vystrieť, zmeravel však a prešiel po koberci prstom.

„Čo si našiel?“

„Krv.“

„Krvácal na koberec?“

„Zrejme nie. Stopa má ostré hrany, zrejme ide o odtlačok topánky. Keby si sa vlámala do vily bohatej rodiny, kde by si hľadala trezor?“

Kari kývla k šatníku.

„Presne tak,“ prikývol Šimon, vstal a otvoril skriňu.

Trezor veľkosti mikrovlnky bol pripevnený k stene. Šimon stlačil kľučku a zistil, že je zamknutý.

„Ak si nedal záležať a trezor po sebe nezamkol, čo sa zdá nepravdepodobné vzhľadom na rozhádzanú kabelku, ani ho neotvoril,“ konštatoval Šimon. „Poďme sa pozrieť, či sa nám neuvoľnila mŕtvola.“

Cestou do kuchyne nazrel do kúpeľne. Vyšiel so zvrašteným čelom.

„Čo sa deje?“ nechápala Kari.

„Vedela si, že vo Francúzsku majú jednu kefku na štyridsať obyvateľov?“

„Staré klišé, stará štatistika.“

„A starý chlap,“ prikývol Šimon. „Nech je, ako chce, rodina Iversenovcov nemala ani jednu.“

Vrátili sa do kuchyne, kde Agnete Iversenová dočasne osamela. Šimon sa jej hneď začal venovať. Skúmal jej ruky, miesto, ktorým vošla aj vyšla guľka. Požiadal Kari, aby sa postavila tesne k mŕtvemu telu a obrátila sa chrbtom ku kuchynskej linke.

„Vopred sa ospravedlňujem,“ zamrmlal. Postavil sa vedľa nej, položil jeden ukazovák medzi jej malé prsia na miesto, kde guľka zasiahla Agnete, a druhý medzi lopatky, odkiaľ guľka vyšla. Chvíľu študoval uhol medzi oboma bodmi, potom prešiel pohľadom k diere v stene. Sklonil sa, odtrhol kvet margarétky, vyliezol na kuchynskú linku a napchal ho do diery po guľke.

„Poď za mnou,“ zliezol na zem a vykročil k dverám. Zastavil sa pri obraze, čo visel našikmo. Naklonil sa k nemu a ukázal na červenú škvrnu na ráme.

„Krv?“ spýtala sa Kari.

„Lak na nechty,“ odvetil Šimon. Postavil sa doprostred chodby, ľavou rukou sa dotkol obrazu a obrátil sa k mŕtvemu telu. Kráčal ďalej k dverám a zastal až na prahu. Sklonil sa k hrude hliny, ktorú zdobila policajná značka.

„Haló, nedotýkajte sa toho!“ zahučal za ním hlas.

Zdvihli zrak.

„Ach, to si ty, Šimon,“ usmial sa muž v bielom a ukazovákom si prešiel po vlhkých perách, skrytých v červenej brade.

„Ahoj, Nils. Dlho sme sa nevideli. V Kripose poslúchajú?“

Muž mykol plecom. „Poslúchajú. Zrejme len preto, že som už po záruke a je im ľúto starého chlapa.“

„Cítiš sa starý?“

„Veru áno,“ prikývol technik. „Šimon, dnes sa všetko točí okolo DNA. A okolo počítačových programov, ktorým naša generácia nerozumie. Nie ako kedysi.“

„Aha, ešte sme tu zrejme neskončili,“ zmenil tému Šimon s pohľadom upretým na zámku. „Pozdrav odo mňa svoju manželku.“

Ryšavý chlap sa zamračil. „Stále som…“

„Tak teda psa.“

„Šimon, ten to už má za sebou.“

„Tak nepozdrav nikoho,“ odsekol Šimon a vyšiel pred dvere. „Kari, napočítaj do troch a zakrič z plného hrdla. Potom vyjdi na schody. Jasné?“

Prikývla. Zatvoril dvere.

Kari sledovala, ako Nils zavrtel hlavou a odišiel. Nadýchla sa a zarevala. Zakričala fore! To bol predpisový varovný pokrik, keď sa jej na golfe výnimočne podaril hook alebo slice.

Nato otvorila dvere.

Pod schodmi stál Šimon a mieril na ňu ukazovákom.

„Posuň sa,“ vyzval ju.

Poslúchla ho. Sledovala, ako pohol rukou doľava a prižmúril oko.

„Musel stáť tu,“ konštatoval. Obzrela sa. V stene videla bielu margarétku.

Šimon prešiel k javorovým kríkom a rozhrnul ich. Kari pochopila. Hľadal nábojnicu.

„Aha,“ povedal potichu a vytiahol mobil. O chvíľu sa ozvala digitálna spúšť. Vzal hrudku hliny medzi palec a ukazovák a rozdrvil ju. Potom sa vrátil k nej a ukázal jej fotografiu.

„Odtlačok topánky,“ pochopila.

„Vrahovej topánky,“ dodal.

„Prečo si to myslíš?“

„Inšpektor Kéfas, dohodneme sa, že hodina sa skončila?“

Obaja sa zvrtli za hlasom. Bjørnstad zúril. Za chrbtom mu stáli traja technici, medzi nimi aj bradatý Nils.

„Už končíme,“ upokojoval ho Šimon. „Už len…“

„Mám pocit, že ste už skončili,“ prerušil ho inšpektor a postavil sa mu do cesty s rukami skríženými na hrudi. „Ten kvet v stene svedčí o tom, že ste zašli priďaleko. Dovidenia.“

Šimon pokrčil plecom. „V poriadku, videli sme už dosť. Držím palce, nech čím skôr nájdete atentátnika, kolegovia.“

J

Bjørnstad sa zasmial. „Pokúšate sa urobiť dojem na svoju mladú žiačku a tvrdíte, že išlo o atentát?“ Pozrel sa na Kari. „Je mi ľúto, no realita nie je ani zďaleka taká vzrušujúca, ako sa tatko tvári. Je to len obyčajná sprostá vražda.“

„Mýlite sa,“ prerušil ho Šimon.

Bjørnstad si dal ruky v bok. „Rodičia ma viedli k tomu, aby som rešpektoval starších. Dávam vám desať sekúnd rešpektu, aby ste vypadli.“ Jeden z technikov vybuchol do smiechu. „Dobre vás vychovali,“ odsekol Šimon.

„Deväť sekúnd.“

„Susedia počuli výstrel.“

„A čo?“

„Sú tu len veľké vily, ktoré navyše oddeľujú veľké záhrady. Domy majú kvalitnú izoláciu. Susedia by nemali šancu identifikovať zvuk ako výstrel, ak by…“

Bjørnstad zaklonil hlavu, akoby sa chcel pozrieť na Šimona z iného uhla: „Čo tým chcete povedať?“

„Pani Iversenová bola rovnako vysoká ako Kari. Stála vzpriamená, guľka ju trafila sem.“ Dotkol sa jej hrude. „Vyletela von a uviazla v stene na mieste, kde vidíte margarétku. Musel stáť nižšie ako ona, obaja boli zároveň dosť ďaleko od steny. Inými slovami, obeť stála na mieste, kde stojíme my. Vrah strieľal z cestičky. Preto susedia počuli výstrel. Nezachytili však krik ani iné podozrivé zvuky, nič, čo by svedčilo o tom, že spolu zápasili alebo sa obeť bránila. Predpokladám, že všetko sa odohralo veľmi rýchlo.“ Bjørnstad sa podvedome obzrel na kolegov. Prešliapol na druhú nohu. „Až potom ju odtiahol dovnútra?“

Šimon zavrtel hlavou. „Nie, podľa mňa sa tam sama odtackala.“

„Prečo si to myslíte?“

„Máte pravdu, keď tvrdíte, že bola poriadkumilovná. Nakrivo visí len tento obraz.“ Všetci sa obrátili smerom, ktorým ukazoval. „Okrem toho je na ráme stopa po laku na nechty. Svedčí to o tom, že oň zavadila, keď cúvala do izby. Mimochodom, zhoduje sa s odlúpnutým lakom na jej ľavom prostredníku.“

Bjørnstad zavrtel hlavou. „Ak by ju postrelili vo dverách a ona by padla na zem, na chodbe by zostali krvavé stopy.“

„Veď tam aj boli,“ prikývol Šimon. „Vrah ich utrel. Sám ste spomínali, že sme na kľučke nenašli odtlačky prstov. Ani od ostatných členov rodiny. A určite to nebolo preto, že Agnete Iversenová sa náhle pustila do veľkého upratovania a utrela kľučky, len čo jej manžel so synom odišli. Vrah nechcel zanechať indície. Som si istý, že stopy krvi utrel, lebo ich postúpal. Potreboval zotrieť odtlačky topánok. A potom si utrel aj podrážky.“

„Čo nepoviete?“ precedil cez zuby Bjørnstad. Už sa neusmieval. „To všetko ste uhádli len tak, z brucha.“

„Keď si handrou utriete podrážku, nevytriete krv zo zárezov v gume.“ Šimon si nevšímal jeho iróniu. Pozrel sa na hodinky. „Krv sa, napríklad, vsaje do hrubého koberca, ak na ňom dlhšie stojíte. Chlpy vám vniknú do špár a vysajú z nich krv. Na koberci v spálni nájdete krvavý fľak. Myslím si, že váš technik mi dá za pravdu.“

V tichu, čo nastalo, Kari počula, ako hliadka na ceste zastavuje prichádzajúce auto. Ozývali sa vzrušené hlasy, jeden z nich patril mladému mužovi. Manžel a syn.

„Nech je, ako chce,“ nadýchol sa Bjørnstad a usiloval sa tváriť ľahostajne. „Nie je podstatné, kde obeť zastrelili. Nejde o atentát, je to len obyčajná lúpežná vražda. Mám pocit, že práve dorazil človek, ktorý nám potvrdí, že zo šperkovnice zmizlo rodinné striebro.“

„Šperkovnica je fajn,“ poznamenal Šimon. „Ak by mu záležalo na lúpení, stiahol by Agnete Iversenovú dovnútra a prinútil ju ukázať, kde skrývajú skutočné poklady. Prezradila by heslo do trezoru. Aj najhlúpejší zlodej vie, že v takýchto domoch skrývajú vzácnosti v sejfe. On ju však zastrelil na prahu, kde to navyše počuli aj susedia.

Nekonal v panike, spôsob, akým zotrel stopy, svedčí o jeho chladnokrvnosti. Nie, urobil tak v presvedčení, že sa v dome nezdrží dlho a s príchodom polície bude už dávno za humnami. Neprišiel lúpiť. Zobral len toľko, aby trochu primladý, slušne vychovaný vyšetrovateľ dospel k unáhlenému záveru, že išlo o lúpež, a nehľadal skutočný motív.“

Šimon musel uznať, že mu ticho a náhly rumenec v Bjørnstadovej tvári urobili radosť. Neubránil sa tomu. Šimon Kéfas nebol zlý človek. Preto odolal pokušeniu ukončiť prednášku otázkou: Dohodneme sa, že hodina sa skončila, pán Bjørnstad?

Z Åsmunda Bjørnstada sa časom a s rastúcimi skúsenosťami možno stane kvalitný vyšetrovateľ. Bystrí ľudia sa s pribúdajúcimi rokmi naučia aj pokore.

„Zaujímavá teória, pán Kéfas,“ odsekol Bjørnstad. „Budem nad ňou premýšľať. Čas však beží a…“ Úškrn. „Možno prišla chvíľa, aby ste bežali aj vy.“

 

„Prečo si mu nepovedal všetko?“ nechápala Kari. Šimon opatrne viedol auto po serpentínach z Holmenkollenu.

„Všetko?“ nevinne sa spýtal Šimon. Kari sa neubránila úsmevu nad šarmom starého pána.

„Pochopil si, že nábojnica musela skončiť niekde v lístí. Nenašiel si ju, no objavil si odtlačok topánky. Veď si ho aj fotil. Išlo o tú istú hlinu, čo si našiel na chodbe?“

„Áno.“

„Prečo si mu to nepovedal?“

„Bjørnstad je ctibažný vyšetrovateľ, ktorému väčšmi záleží na vlastnom egu ako na úspechu tímu. Bude lepšie, ak na to príde sám. Stopu muža s veľkosťou topánky štyridsaťtri, ktorý vliezol do ružového záhona po nábojnicu, bude sledovať s oveľa väčším nasadením, ak bude cítiť, že je jeho a nie moja.“

Zastali na červenej pred križovatkou s ulicou Stasjonsveien. „Odkiaľ vieš, ako uvažuje Bjørnstad?“

Šimon sa zasmial. „Je to jednoduché. Aj ja som bol kedysi mladý a ctižiadostivý.“

„Ctižiadosť mizne s vekom?“

„Sčasti áno.“ Šimon sa usmieval. Kari mu z úsmevu čítala smútok.

„Preto si skončil v Ekokrime?“

„Prečo si to myslíš?“

„Bol si tam šéf, riadil si vlastný tím. Ponechali ti titul, no šéfuješ už len mne.“

„Presne tak,“ prikývol Šimon, prešiel križovatkou a pokračoval do Smestadu. „Preplatený, prekvalifikovaný, prebytočný. Inými slovami, koniec.“

„Čo sa stalo?“

„To nechceš…“

„Chcem to počuť.“

V aute zavládlo ticho. Kari tušila, že hrá v jej prospech, a preto trpezlivo mlčala. Dočkala sa až v štvrti Majorstua.

„Dostal som sa na stopu prania špinavých peňazí. Išlo o značné sumy a významných ľudí. Niekto vo vedení ma začal považovať za priveľké riziko. Vraj som nemal svoje tvrdenia podložené a keby sme pokračovali ďalej, mohli by sme si zlámať väzy. Nečelili sme bežným zločincom, ale ľuďom, ktorí disponovali mocenskými nástrojmi a vedeli opätovať úder využitím systému, ktorý za normálnych okolností polícii pomáhal. Niekto sa bál, že aj keď zvíťazíme, neminie nás odplata.“

Opäť zavládlo ticho. Vydržalo až k Frognerovmu parku. Tam sa už Kari neovládla.

„Takže ťa vyhodili, lebo si inicioval nepríjemné vyšetrovanie?“

Šimon zavrtel hlavou. „Mal som svoj vlastný problém. Gamblerstvo. Inak povedané, bol som posadnutý rizikom. Kupoval som a predával akcie. Nie veľa, ale keď pracuješ v Ekokrime…“

„… máš prístup k dôverným informáciám.“

„Nikdy som neobchodoval s akciami, o ktorých som čosi vedel z práce, no aj tak išlo o porušenie pravidiel. A oni to využili.“

Kari prikývla. Vbehli do Ibsenovho tunela. „A teraz?“

„Už nehrám. Nikoho netrápim.“ Opäť ten smutný, rezignovaný úsmev.

Kari si spomenula na svoje plány na popoludnie. Musí ísť cvičiť. Potom večera so švagrom. Prehliadka bytu vo Fagerborgu. Z inej časti mozgu, z podvedomia sa jej ozvala celkom iná otázka: „Čo znamená, že si vrah vzal nábojnicu?“

„Každá nábojnica má sériové číslo, no aj tak nás len zriedka privedie k vrahovi,“ vysvetlil jej Šimon. „Samozrejme, mohol sa báť, že na nej nájdeme jeho odtlačky prstov, ale podľa mňa na to myslel už skôr a nabil pištoľ v rukaviciach. Zrejme je jasné, že mal relatívne novú zbraň, vyrobenú v posledných rokoch.“

„Prečo by to bolo jasné?“

„Výrobcovia zbraní sú v posledných rokoch povinní raziť sériové číslo na koniec zápalníka, aby pri zasiahnutí nábojnice urobil čosi ako jedinečný odtlačok prsta. Preto nás prázdna nábojnica a register zbraní môže priviesť priamo k majiteľovi.“

Kari vyšpúlila spodnú peru. Premýšľala. „Už chápem. Netuším však, prečo to maskoval ako lúpež.“

„Tak ako sa bojí prázdnej nábojnice, vie, že jeho skutočný motív by ho odhalil.“

„Potom je to jednoduché,“ mykla plecom Kari a spomenula si na inzerát. Byt mal dva balkóny, jeden s ranným, druhý s popoludňajším slnkom.

„Jednoduché?“

„Bol to manžel,“ pokračovala Kari. „Každý manžel si uvedomuje, že bude prvý podozrivý, ak to nenarafičí tak, že ženu niekto zavraždil s iným konkrétnym motívom. Napríklad lúpežným.“

„S akým iným motívom?“

„Žiarlivosť. Láska. Nenávisť. Poznáš niečo bežnejšie?“

„Nie,“ priznal Šimon. „Nepoznám.“










18. kapitola

Krátko po obede sa Oslom prehnala búrka, mesto však takmer neschladila. Po nej sa slnko opäť predralo cez mračná, akoby chcelo dohnať zameškané, a zalialo krajinu bielym svetlom. Zo striech aj z ulíc sa ihneď zdvíhala para.

Louis sa prebudil, lebo mu do oka zasvietil slnečný lúč. Žmúril na svet. Na ľudí a autá, čo sa preháňali popred neho a jeho papierovú šálku. Kedysi takto zarábal slušné peniaze. Kým sa sem nedovalili prví rumunskí Cigáni. A začali sa množiť. Množili sa ďalej. Boli ako kobylky a zaslúžili si, aby mesto s nimi bojovalo všetkými dostupnými prostriedkami. Louis úprimne veril, že nórski žobráci si zaslúžia rovnakú ochranu štátu pred zahraničnou konkurenciou ako nórske lodiarstvo. Za súčasnej situácie sa musel čoraz častejšie uchyľovať ku krádežiam, čo bolo únavné a najmä pod jeho dôstojnosť.

Vzdychol si a ťukol špinavým ukazovákom do pohára. Počul, že v ňom niečo je. Nie mince. Žeby bankovky?

V tom prípade si ich musí ukryť do vrecka, skôr než mu ich čmajznú Cigáni. Nazrel do pohára. Zažmurkal. Vzal pohár. Hodinky. Dámske hodinky. Rolexky. Samozrejme, že išlo o kópiu. Boli ťažké. Veľmi ťažké. Naozaj majú ľudia nosiť na ruke také závažie? Počul, že takéto hodinky neprestanú fungovať ani päťdesiat metrov pod morskou hladinou. Ak sa človek rozhodol plávať s takým závažím, ľahko ho tak hlboko stiahli. Žeby to boli… Niektorým ľuďom ozaj šibalo, o tom nebolo pochýb. Louis skontroloval pohľadom ulicu. Poznal hodinára na rohu ulice Stortingsgata, chodili do jednej triedy. Mohol by…

Pomaly vstal.

 

Kine fajčila cigaretu pri svojom nákupnom vozíku. Naskočila zelená a ostatní chodci vykročili, ale ona zostala stáť. Rozmyslela si to. Dnes neprejde na druhú stranu. Najprv dofajčí cigaretu. Nákupný vozík kedysi dávno ukradla z obchodného domu IKEA. Jednoducho ho naložila do dodávky a odviezla s posteľou Hemnes, so stolíkom Hemnes a s knižnicou Billy na miesto, kde vtedy videla ich spoločnú budúcnosť. Svoju vlastnú budúcnosť. On zmontoval všetky diely a potom si strelili dávku. Už bol mŕtvy, ona žije. A vzdala sa aj drog. Prežije. Len v tej posteli už dávno nespala. Zahasila cigaretu a potisla vozík. Všimla si, že niekto – zrejme iný chodec – jej na špinavú vlnenú deku, čo zakrývala vozík, položil igelitku. Podráždene ju schmatla. Nestalo sa jej prvýkrát, že si ľudia pomýlili vozík, kde skrývala celý svoj majetok, s obyčajným smetným košom. Zvrtla sa. Ovládala všetky smetné koše v Osle a vedela, že jeden má rovno za chrbtom. Zaváhala. Prekvapilo ju, aká je taška ťažká. Otvorila ju. Siahla do nej rukou a vytiahla jej obsah na popoludňajšie slnko. Oslepil ju ligot. Šperky. Náhrdelník a prsteň. Náhrdelník zdobili diamanty, prsteň bol zo zlata. Pravé zlato, pravé diamanty. Kine si bola takmer istá, nedržala v ruke diamanty po prvý raz. Pochádzala predsa zo slušnej rodiny.

 

Johnny Puma otvoril oči. Cítil, ako sa ho zmocnil strach, a rýchlo sa prevrátil na druhý bok. Nevšimol si, kedy prišiel, teraz však počul dychčanie. Vnikol do izby Coco? Hoci toto dychčanie znelo skôr ako hlasná súlož než dych človeka, ktorý prišiel žiadať splatenie dlhu. Kedysi v hospici býval jeden párik. Vedenie zrejme usúdilo, že tí dvaja sa potrebujú natoľko, aby urobilo výnimku z pravidla, že hospic je len pre mužov. On možno potreboval ju, ona ich konzumáciu drog financovala kurvením sa z izby do izby, až kým vedeniu nedošla trpezlivosť a nevyhodilo ju z hospicu.

Dychčal ten nový. Ležal na dlážke chrbtom k Johnnymu, zo slúchadiel mu znela syntetická rytmická stopa a robotický monotónny hlas. Chlapec klikoval. Moderne sa hovorilo, že robil pushupy. Johnny netušil prečo. Za svojich hviezdnych dní ich urobil sto. Na jednej ruke. Chlapec bol silný, o tom nebolo pochýb, no svaly na chrbte mal už napäté. V svetle presvitajúcom pomedzi závesy rozoznával fotografiu, ktorú si chlapec vyvesil na stenu. Muž v policajnej rovnošate. Na parapete objavil ešte čosi. Náušnice. Vyzerali draho. Kde ich ukradol?

Ak boli naozaj také drahé, možno vyriešia jeho problém. Povrávalo sa, že Coco sa na druhý deň sťahuje z hospicu, jeho lokaji už obiehali veriteľov. Ak to bolo tak, Johnnymu zostávalo posledných pár hodín. Plánoval sa vlámať do jedného domov v Bislette, lebo veľa ľudí trávilo tieto týždne na dovolenkách. Zazvoní zdola, počká, na ktorých poschodiach sa neozvú. Musí len nabrať energiu. Tieto náušnice mu ponúkajú jednoduchšie a istejšie riešenie.

Zvažoval, či sa mu podarí nepozorovane vykĺznuť z postele a zakradnúť sa k náušniciam. Zavrhol to. Hoci chlapec mal napäté svaly, Johnny riskoval nakladačku. Už z tej predstavy mu prišlo nevoľno. Môže sa ho pokúsiť rozptýliť, dostať ho z izby a zaútočiť. Zrazu sa im stretli pohľady. Chlapec sa prevrátil na chrbát a robil brušáky. Situpy. Usmial sa.

Johnny mu naznačil, že chce niečo povedať. Chlapec si vytiahol z uší slúchadlá. Johnny zachytil slová… teraz som čistý… Ujal sa slova.

„Skočíš so mnou do kaviarne? Po ťažkom tréningu sa musíš najesť. Ak telo nemá zásoby tuku alebo sacharidov, pustí sa ti do svalov. Aký zmysel má toľké trápenie bez úžitku?“ a I

„Ďakujem za radu, Johnny. Len sa rýchlo osprchujem, zatiaľ sa priprav.“ Chlapec vstal. Vopchal si náušnice do vrecka a vyšiel dverami do spoločných spŕch.

Doriti! Johnny zavrel oči. Vládze? Áno, musí vládať. Len dve minúty. Počítal sekundy. Spustil nohy na zem. Rozhodol sa. Vstal. Schmatol nohavice zo stoličky. Už si ich obliekal, keď niekto zaklopal na dvere. Chlapec si asi zabudol kľúče. Preskackal k dverám, aby otvoril. „Musíš…“ Johnnyho Pumu zasiahla do tváre päsť v oceľovej rukavici. Zatackal sa. Dvere sa otvorili dokorán a do izby vošiel Coco s dvoma kumpánmi. Dvaja chlapi sa naňho vrhli, chytili ho za ruky a Coco mu vrazil čelom do tváre. Johnny narazil zátylkom do rámu postele. Len čo precitol, civel do Cocových odporných očí a na ligotavý hrot šidla.

„Johnny, ja nemať čas,“ zasyčal Coco lámanou nórčinou. „Ostatní mať peniaze, no neplatiť. Ty švorc, tak budeš varovať.“

„Va… varovať?“

„Johnny, ja férový. Jedno oko nechať.“ j I

„Ale… ale, kurva, Coco…“

„Držať hubu, nech oko pri vylúpení nezničiť. Ukazovať ostatným bastard a potrebovať dobré oko, jasné?“

Johnny sa rozkričal, no jeho krik rýchlo zastavila dlaň v rukavici.

„Upokoj, Johnny. V oku nie nervy, nie bolí, ja sľubujem.“

Johnny vedel, že strach by mu mal dať silu bojovať. Mal však pocit, akoby v ňom práve vyschla všetka energia. Johnny Puma, ktorý kedysi zdvíhal autá, apaticky civel na približujúci sa hrot noža.

„Koľko?“

Hlas znel mäkko, takmer ako chlapčenský šepot. Všetky tváre sa obrátili k dverám. Nikto ho nepočul prichádzať. Mal mokré vlasy, už si obliekol rifle.

„Vypadni!“ zasyčal Coco.

Chlapec sa ani nepohol. „Koľko vám dlhuje?“

„Zmizni! Inak ochutnať šidlo ako prvý!“

Chlapec sa stále nehýbal. Chlap, ktorý doteraz zakrýval Johnnymu ústa, vykročil k chlapcovi.

„On… zobral mi náušnice,“ zaklamal Johnny. „Je to pravda! Má ich vo vrecku. Ukradol som ich, aby som ťa vyplatil, Coco. Prehľadajte ho, uvidíš! Prosím, prosím, Coco!“ Johnny počul, ako mu hlas dusí plač, no kašlal na to. Coco ho aj tak nepočúval, civel na chlapca. Tomu chorému prasaťu sa to páčilo. Coco zastavil gestom svojho kumpána a potichu sa zasmial:

„Hovorí Johnny pravda, fešák?“

„Skús to zistiť,“ vyzval ho chlapec. „Byť tebou, vyklopím, koľko ti dlhuje, a bude menej problémov. Aj menej bordelu.“

„Dvanásťtisíc,“ odvetil Coco. „Prečo…“

Neveriacky sledoval, ako chlapec siaha do vrecka nohavíc a vyťahuje tenký zväzok bankoviek. Odpočítal dvanásť, podal ich Cocovi a zvyšok si vopchal do vrecka.

Coco ich s nevôľou prijal. Akoby mu tie peniaze smrdeli. Potom sa zasmial. Otvoril papuľu plnú zlatých zubov, čo si nechal urobiť namiesto svojich zdravých.

„Neverím. Neverím.“

Potom ich prepočítal. Zdvihol zrak.

„Je to v poriadku?“ spýtal sa chlapec. Nemal ten kamenný výraz ako mladí díleri, ktorí videli priveľa filmov. Naopak, usmieval sa úsmevom čašníkov, ktorí obsluhovali Johnnyho v čase, keď jazdil po svete a jedol v elegantných reštauráciách.

„Všetko fajn,“ uškrnul sa Coco.

Johnny si ľahol a privrel oči. Ešte dlho potom, ako sa za Cocom zatvorili dvere, sa mu v hlave ozýval jeho rehot.

„Už na to nemysli,“ zašepkal chlapec. Johnny ho počul, hoci sa ho zo všetkých síl usiloval nevnímať. „Na tvojom mieste by som konal rovnako.“

Ty nie si na mojom mieste, odvetil v duchu Johnny a naďalej kdesi na polceste medzi hrdlom a hruďou dusil plač. Ty si nebol Johnny Puma. Aby si ním napokon prestal byť.

„Ideme do tej kaviarne, Johnny?“

 

Pracovňu osvetľoval len jas z obrazovky počítača. Jediné zvuky prichádzali z dverí, čo Šimon úmyselne nezatvoril. V kuchyni ticho hralo rádio, Else hrkotala riadmi. Jej rodina si ctila jednoduchú pracovitosť. Vždy mala niečo na robote, potrebovala upratať, umyť, roztriediť, premiestniť, zasadiť, zašiť, upiecť. Jej práca nemala konca. Nech by si dnes aj zodrala ruky po lakte, zajtra ju zasa čaká plný deň. Preto musela pracovať pokojne, nesmela sa zničiť. Upokojujúce zvuky práce človeka, ktorý našiel zmysel a radosť v svojich úlohách, zvuk pokojného pulzu a spokojnosti so životom. Istým spôsobom jej závidel. Všímal si aj iné zvuky, neistý krok, predmety, čo padli na zem. Ak sa tak stalo, počkal, kým si neoverí, že Else má všetko pod kontrolou. Ak áno, nebude sa jej neskôr pýtať, dá jej nádej, že si nič nevšimol.

V interných spisoch svojho oddelenia si prečítal správy o Perovi Vollanovi. Kari sa činila, našla toho skutočne dosť. Aj tak mu v tej správe čosi chýbalo. U kolegov ani ten najbyrokratickejší suchý jazyk nezakryl záujem zapáleného policajta. Karina práca bola ukážkovým príkladom objektívnej a triezvej policajnej správy. Nijaké tendenčné prešľapy alebo predpojatosť zaujatého človeka. Prečítal si svedecké výpovede, či medzi Vollanovými kontaktmi nenájde zaujímavé mená. Uprel zrak do steny. Hlavou mu zneli tri slová. Nestor. Založený prípad.

Do vyhľadávača zadal meno Agnete Iversenová.

Objavili sa titulky správ informujúcich o vražde.

Známa realitná maklérka brutálne zavraždená.

Zastrelená pri lúpežnom prepade.

Klikol na jeden nadpis. Noviny citovali vyjadrenie hlavného inšpektora Åsmunda Bjørnstada z tlačovej konferencie Kriposu. Vyšetrovanie jeho tímu odhalilo, že hoci telo obete našli v kuchyni, vrah po nej s najväčšou pravdepodobnosťou strieľal už vo dverách domu. A o kúsok nižšie: Indície síce nasvedčujú, že išlo o lúpežný prepad, no v súčasnosti nechceme vylúčiť ani iné motívy.

Šimon prešiel myšou na staršie články takmer výlučne z ekonomických rubrík. Agnete Iversenová bola dcéra jedného z najväčších hráčov na trhu nehnuteľností v Osle, mala MBA z ekonómie z univerzity Wharton vo Filadelfii a v relatívne mladom veku prevzala správu jedného z oddelení maklérskej firmy. Po svadbe s ekonómom Iverom Iversenom sa však stiahla zo spoločenského života. Jeden ekonomický novinár ju opísal ako správkyňu, zušľachťovateľku majetku a nadchýnal sa jej efektívnym a výnosným vedením firmy. Jej muž reprezentoval agresívnejší štýl, často kupoval a predával a nebál sa rizika, čo neraz viedlo k výrazným ziskom. Iný článok, spred dvoch rokov, zverejnil aj fotografiu syna, Ivera mladšieho. Milionárske dieťa si užíva na Ibize. Opálený, usmiaty, biele zuby, červené oči v žiari blesku fotoaparátu, spotený po tanci s fľaškou šampanského v jednej ruke a rovnako spotenou blondínou v druhej. Tri roky starý článok, finančné správy, Iver starší si podával ruku so zástupcom mesta, zodpovedným za financie na spečatenie kúpy mestských pozemkov za miliardu nórskych korún.

Šimon počul, ako sa otvorili dvere. Vedľa klávesnice pristála šálka horúceho čaju.

„Máš tu tmu,“ povedala potichu. Položila mu ruky na plecia. Masírovala ho. Možno sa len bála, že spadne. „Čakám, že mi prezradíš aj zvyšok,“ poznamenal Šimon. „Zvyšok čoho?“

„Čo povedal lekár.“

„Veď som ti volala. Začínaš byť zábudlivý, drahý?“ Ticho sa zasmiala a mäkké pery mu priložila na plešinu. Upodozrieval ju, že ho naozaj ľúbi.

„Spomínala si, že ti nevie pomôcť,“ podotkol.

„Áno.“

„Ale?“

„Ale čo?“

„Else, veď ťa poznám. Povedal ešte niečo.“

Odtiahla sa. Na pleci mu nechala len jednu ruku. Čakal. „Vraj to v USA začínajú operovať. Budúce generácie majú nádej.“

„Budúce?“

„Štandardizujú priebeh operácie. Môže to trvať roky.

V súčasnosti ide o rozsiahly zákrok a stojí celý majetok.“ Šimon sa k nej otočil tak prudko, až ustúpila. Chytil ju za ruky. „Veď to je fantastická novinka. Koľko?“

„Viac než si môže dovoliť pár, žijúci z podpory a policajtského platu.“

„Else, teraz ma počúvaj. Nemáme deti, dom je náš, nepotrebujeme šetriť. Sme skromní.“

„Prestaň, Šimon. Dobre vieš, že nemáme peniaze. A dom sme museli založiť, aby sme splatili naše dlhy.“ Šimon prehltol. Nepovedala celú pravdu, išlo o jeho dlhy. Ako zvyčajne, ohľaduplnosť jej bránila pripomenúť mu, že dodnes splácajú peniaze, čo prehral. Vzal jej ruky do dlaní.

„Určite niečo vymyslím. Mám priateľov, ktorí nám môžu požičať. Ver mi. O koľko peňazí ide?“

„Šimon, mal si priateľov. Už sa s nimi nestretávaš. Vždy som ti hovorila, že ak nebudeš udržiavať kontakty, vyschnú ako kvetina.“

Šimon si vzdychol. Mykol plecom. „Mám teba.“ Zavrtela hlavou. „Ja ti nestačím, Šimon.“

„Stačíš.“

„Nechcem ti stačiť.“ Predklonila sa. Pobozkala ho na čelo. „Som unavená, pôjdem si ľahnúť.“

„Chápem, ale koľko…“

Už zmizla vo dverách.

Šimon za ňou chvíľu hľadel. Potom vypol počítač a vzal do ruky telefón. Prešiel si adresár. Starí priatelia. Starí nepriatelia. Niektorí užitoční, väčšina nie. Vybral si jedného z prvej kategórie. Nepriateľ. Užitočný.

Ako čakal, Fredrika Ansgara jeho telefonát prekvapil, no tváril sa, že sa potešil, a ihneď súhlasil so stretnutím. Ani sa len nepokúšal tvrdiť, že nemá čas.

Rozlúčili sa, Šimon zostal sedieť v tme a civel na telefón. Myslel na svoj sen. Na svoj zrak. Dostane jeho zrak. Vtedy si uvedomil, čo videl na telefóne. Odtlačok topánky z ružového záhona.

 

„Chutilo mi,“ pochválil Johnny kuchára a utrel si ústa. „Ty nebudeš jesť?“

Chlapec s úsmevom zavrtel hlavou.

Johnny sa poobzeral okolo seba. Kaviareň tvorila len jedna miestnosť s otvorenou kuchyňou, so servírovacím pultom, samoobslužným oddelením a stolmi, ktoré boli teraz plne obsadené. Zvykli tu zatvárať skôr, no keďže kaviareň Mestskej misie pre narkomanov na ulici Skippergata maľovali, predĺžili im otváracie hodiny. Preto sa medzi nich zamiešali aj iní ľudia. Väčšina z nich sa tu už v minulosti aspoň mihla, Johnny spoznával ich tváre.

Odpil si kávy. Všimol si, ako po ňom ostatní poškuľujú. Večná paranoja a naháňačka, hlavy sa vrteli na všetky strany ako zvieratá pri napájadle na savane, kde bol každý chvíľu korisť a zakrátko dravec. Okrem tohto chlapca. Tváril sa celkom pokojne. Až doteraz. Johnny sledoval jeho pohľad. Upieral ho na dvere za kuchyňou, ktorými Martha práve vyšla zo služobnej miestnosti. Obliekla si bundu, očividne už odchádzala domov. Johnny videl, ako sa chlapcovi rozšírili zreničky. Každý narkoman si na ľuďoch všíma zreničky. Fičal aj on, bol zhúlený, bude nebezpečný? Všímal si, kde má jeho protivník ruky. Ruky kradli, ruky mohli vytiahnuť nôž. Vo chvíli ohrozenia podvedome chránili miesto, kde dotyčný skrýval drogy alebo peniaze. Chlapec si ruku strčil do vrecka, do ktorého si predtým schoval náušnice. Johnny nebol hlúpy. No dobre, bol hlúpy, ale nie vždy. Martha, rozšírene zreničky, náušnice. Zarachotila stolička, chlapec vstal, ale nespúšťal zo ženy zrak.

Johnny zakašľal: „Stig…“

Už bolo neskoro, chlapec vykročil.

Vtedy sa otvorili dvere a dnu vošiel muž, ktorý sem už na prvý pohľad nepatril. Krátka čierna kožená bunda, krátke tmavé vlasy. Široké plecia, pozorný pohľad. Podráždene odstrčil muža, ktorý mu stál v ceste. Kývol Marthe na pozdrav, tá mu zamávala. Johnny si všimol chlapcovu reakciu.

Zastal, akoby náhle stratil vietor z plachiet. Muž vo dverách si vopchal ruku do vrecka koženej bundy a vystrčil lakeť, aby ho mohla Martha vziať pod pazuchu. A ona to aj urobila. Takto na seba reagujú ľudia, ktorí už sú dlhšie spolu. Potom zmizli vo veternom a naraz chladivom večere.

Chlapec stál ako obarený, akoby potreboval čas na strávenie tej informácie. Johnny postrehol, že aj ostatní ho sledujú. Všetci mysleli na to isté.

Chlapec bol korisť.

 

Johnny sa zobudil na niečí plač.

Chvíľu myslel na prízrak. Na dieťa. Azda napokon prišlo?

Potom pochopil, že počuje zvuky z hornej postele. Prevalil sa na bok. Posteľ sa roztriasla. Plač sa zmenil na vzlykot.

Johnny vstal a položil chlapcovi ruku na plece. Triaslo sa mu ako osika. Zasvietil lampu na čítanie nad chlapcovou hlavou. Prvé, čo videl, boli vycerené zuby, zahryznuté do vankúša.

„Bolí?“ Johnny to väčšmi konštatoval, ako sa pýtal.

Uprene naňho civeli oči vpadnuté do mŕtvolné bledej, spotenej tváre.

„Heroín?“ spýtal sa Johnny.

Tvár prikývla.

„Pokúsim sa ti niečo zohnať?“

Zavrtenie hlavou.

„Vieš, že ak chceš prestať, vybral si si zlý hospic, že?“

Prikývnutie.

„Ako ti teda pomôžem?“

Chlapec si navlhčil pery bielym jazykom. Čosi zašepkal.

„Čo?“ zamračil sa Johnny a naklonil sa bližšie. Cítil ťažký pach hniloby z chlapcových úst. Ledva dešifroval slová. Vystrel sa a prikývol.

„Ako chceš.“

Johnny si ľahol a hľadel na spodok matraca nad ním. Bol zabalený v igelite, aby mu neublížili telesné výlučky obyvateľov. Započúval sa do nikdy neutíchajúceho ruchu hospicu, zvukov večnej honby, rýchlych krokov na chodbe, nadávok, hukotu hudby, smiechu, klopania na dvere, zúfalých výkrikov, dohadovania sa na obchode. Nič však neprehlušilo tichý plač a chlapcov šepot:

„Zastav ma, ak budem chcieť vyjsť.“










19. kapitola

„Takže si prešiel na vyšetrovanie vrážd,“ usmial sa Fredrik spod slnečných okuliarov. Názov značky bol na ráme vyrytý takým drobným písmom, že na jeho prečítanie človek potreboval Šimonov orlí zrak. Šimon sa nevyznal v móde, a preto neocenil ich exkluzivitu. Vzhľadom na Fredrikovu elegantnú košeľu, kravatu, manikúru a účes však predpokladal, že boli drahé. Bledosivý oblek k hnedým topánkam? Možno to práve letí.

„Áno,“ prikývol Šimon a prižmúril oči. Sedel chrbtom k vetru a slnku. Slnečné lúče sa odrážali v skle novopostavených budov na druhej strane kanála. Šimon pozýval, Fredrik navrhol japonskú reštauráciu na exkluzívnom polostrove Tjuvholmen. Jeho nórske meno Kopec zlodejov si Šimon dával do súvislosti s finančnými spoločnosťami, ktoré tu sídlili. Patrila medzi ne aj Fredrikova firma. „Ty sa zasa staráš o peniaze ľudí, ktorí sú takí bohatí, že už v princípe stratili záujem vedieť, čo sa s nimi deje?“

Fredrik sa zasmial. „Čosi také.“

Čašník každému priniesol malý tanierik s čímsi, čo pripomínalo mikroskopickú medúzu. Šimon by aj uveril, že to je mikroskopická medúza. Tu na Tjuvholmene vnímali tradičné suši podobne ako horná stredná trieda Pristupovala k pizzi. Bežné jedlo pre ľudí bez nápadu.

„Chýba ti občas Ekokrim?“ spýtal sa Šimon a upil si vody. Vraj z ľadovca pri nórskom meste Voss, fľaškovaná, vyvezená do USA a reimportovaná do Nórska. Zbavená všetkých minerálov, ktoré ľudské telo potrebuje a získava ich zdarma z rovnako čistej a chutnej vody z kohútika. Šesťdesiat korún za fľašku. Šimon už dávno prestal rozumieť trhovým mechanizmom. Aj psychológii a mocenským hrám. Fredrik však nie. On chápal a hral ich hru. Šimon ho upodozrieval, že tak robil vždy. Bol ako Kari, príliš vzdelaný, príliš ambiciózny a pridobre si uvedomoval vlastný prospech, aby ho udržali v Ekokrime.

„Občas mi chýbajú kolegovia a napätie,“ zaklamal Fredrik. „Nie tá zdĺhavá byrokracia. Nebol to dôvod aj tvojho odchodu?“

Prirýchlo si dvihol pohár k perám, aby Šimon mal čas zistiť v jeho výraze, či naozaj nevie, alebo sa len tak tvári. Predsa sa to stalo krátko potom, ako Fredrik oznámil, že prestupuje k súperom. Fredrik dokonca patril do tímu, ktorý na prípade pracoval. Ktovie, možno sa už nestretával s nikým z polície.

„Čosi také,“ prikývol Šimon.

„Pri vraždách idete zrejme rýchlejšie na vec,“ uvažoval Fredrik a diskrétne skontroloval čas.

„Apropo, na vec,“ nadviazal Šimon. „Oslovil som ťa, lebo si potrebujem požičať peniaze. Pre manželku, musí ísť na operáciu očí. Ešte si pamätáš Else?“

Fredrik prežúval medúzu. Zvuk, ktorý vydal, mohol znamenať áno aj nie.

Šimon počkal, kým dožuje.

„Ľutujem, Šimon. Peniaze našich klientov zásadne investujeme len do vlastného kapitálu a štátnych obligácií. Nikdy ich nepožičiavame súkromným osobám.“

„Veď viem. Pýtam sa ťa, lebo nemám čo založiť, aby som išiel štandardnou cestou.“

Fredrik si opatrne utrel kútiky úst a položil servítku na tanierik. „Mrzí ma, že ti nemôžem pomôcť. Operácia očí? To znie vážne.“

Prišiel čašník, vzal Fredrikov tanier, a keď zistil, že Šimon sa svojho jedla ani nedotkol, spýtavo sa naňho pozrel. Šimon mu naznačil, že ho môže vziať.

„Nechutilo ti?“ spýtal sa Fredrik a vypýtal si účet slovami, ktoré si možno požičal z japončiny.

„Neviem. Som celkovo skeptický voči zvieratám bez chrbtovej kosti. Sú príliš slizké, chápeš? Nerád mrhám jedlom, no toto zviera vyzeralo, akoby ešte žilo. Nech si ešte polebedí v akváriu.“

Fredrikov smiech znel zbytočne srdečne. Možno sa mu uľavilo, že sa tým skončila predchádzajúca časť rozhovoru. Vzal účet priamo z rúk čašníkovi.

„Dovoľ mi…“ začal Šimon, no Fredrik už vložil kreditku do čašníkovho mobilného terminálu a vyťukával kód.

„Fajn, že sme sa videli. Škoda, že ti nemôžem pomôcť,“ uzavrel Fredrik. Čašník odišiel a Šimon už tušil, že tlak na operadlo Fredrikovej stoličky poľavil.

„Čítal si včera o tej vražde Iversenovej?“

„Áno, hrozné!“ Fredrik zavrtel hlavou, sňal si slnečné okuliare a pošúchal si tvár. „Iver Iversen patrí medzi našich zákazníkov. Je to veľká tragédia.“

„Veru, venoval si mu svoj čas, ešte keď si robil v Ekokrime.“

„Prosím?“

„Chcem povedať, že už vtedy bol podozrivý. Škoda, že všetci vzdelaní ľudia v Ekokrime skončili. Keby ste zostali v tíme, možno by sa nám podarilo dotiahnuť prípad do konca. Trh s nehnuteľnosťami potrebuje očistu. Pamätáš si, ako sme sa v tom zhodovali?“

Fredrik si opäť nasadil okuliare. „Šimon, keď si dáš taký vysoký cieľ, vždy riskuješ, že prehráš. Ako v kasíne.“

Šimon prikývol. Takže Fredrik vedel.

„Apropo, kasíno“ zdvihol zrak. „Bol som len prihlúply policajt bez ekonomického vzdelania, no keď som kontroloval Iversenove účty, nikdy som nechápal, ako mohla jeho spoločnosť prežiť. Nákup a predaj nehnuteľností jej išiel mizerne, až nezvyčajne často prichádzala o veľa peňazí.“

„Veru. O to lepší boli jej ľudia v správe budov.“

„Boh žehnaj takým stratám. Postarali sa o to, že Iversenovci za posledné roky takmer neplatili dane.“

„Šimon, pripadáš mi, akoby si sa vrátil do Ekokrimu.“

„Moje heslo mi ešte umožňuje prístup k starým súborom. Včerajší večer som strávil pri počítači.“

„Fajn. Nie je na tom nič nezákonné, také sú pravidlá hry.“

„Veru,“ prikývol Šimon, oprel si bradu o dlaň a zadíval sa na modrú oblohu. „Vieš to najlepšie, veď ty si ho kontroloval. Možno ju zavraždil nejaký zatrpknutý vyberač daní.“

„Prosím?“

Šimon sa krátko zasmial a vstal. „Hlúpe reči senilného deda. Ďakujem za obed.“

„Šimon?“

„Áno?“

„Nechcem ti dávať falošnú nádej, ale spýtam sa pár ľudí, či ti nevieme pomôcť.“

„Vážim si to,“ odvetil Šimon a zapol si sako. „Maj sa fajn.“ Ani sa nepotreboval obzrieť, aby vedel, že Fredrik za ním zamyslene hľadí.

 

Lars Gilberg odložil noviny, čo našiel v koši pred večierkou. Poslúžia mu v noci ako vankúš. Na niekoľkých stranách rozoberali vraždu tej boháčky. Ak by dávka otrávenej drogy zabila nejakého chudáka, ani by sa o tom nezmienili. Mladý chlapík z Kriposu Bjørnstad vyhlásil, že na tento prípad nasadí všetky policajné zdroje. Prosím? Čo tak najprv pochytať masových vrahov, ktorí dole pri rieke miešali do tovaru arzenik a jed na potkany? Gilberg prižmúril oči, aby lepšie videl v šere. Blížiaca sa postava mala na hlave kapucňu a vyzerala ako jeden z bežcov, ktorí chodili trénovať na cestičky k rieke. Všimol si Gilberga, spomalil a Gilberg pochopil, že buď je fízel, alebo nejaký štréber, ktorý hľadá spíd. Až keď si pod mostom sňal kapucňu, odhalil chlapčenskú tvár. Bol zadýchaný a spotený.

Gilberg vstal z lôžka. Chlapcov príchod ho potešil. „Ahoj. Dával som ti tu na to pozor.“ Kývol ku kríkom.

Chlapec sa poďakoval, čupol si a zmeral si pulz. „Chcem ťa ešte o niečo poprosiť.“

„Jasná vec. Som ti k službám.“

„Ďakujem. Ktorý díler tu predáva superboy?“

Lars Gilberg zatvoril oči. Doriti. „Chlapče, to nie. Neskúšaj superboy.“

„Prečo nie?“

„Len za toto leto vymenujem z voleja troch ľudí, ktorí naň zomreli.“

„Kto má najčistejší tovar?“

„Neviem, či je čistý. Ja na tom nefičím. Nemáš však na výber, lebo v celom Osle to svinstvo predáva jediná partia. Vždy pracujú dvaja. Jeden drží tovar, druhý berie peniaze. Stávajú pod mostom Nybrua.“

„Ako vyzerajú?“

„Ako kedy. Pokladník býva zväčša pevný, poďobaný, s krátkou ofinou. To je sám šéf, prachy si najradšej stráži sám. Je to podozrievavý hajzlík, neverí svojim dílerom.“

„Pevný a poďobaný?“

„Ľahšie ho spoznáš podľa viečok. Visia mu cez oko, vyzerá, akoby ho práve zobudili. Chápeš?“

„Hovoríš o Kallem?“

„Ty ho poznáš?“

Chlapec pomaly prikývol.

„Vieš, ako prišiel k tým viečkam?“

„Poznáš ich otváracie hodiny?“ nepočúval ho chlapec. „Bývajú tam od štvrtej do deviatej. Viem to, lebo prví zákazníci sa tu prešuchtajú okolo mňa asi polhodinu predtým. Poslední sa s vyplazeným jazykom náhlia krátko pred deviatou. Tak im lepí, že to nestihnú, ich hrôza osvetľuje aj tento asfalt.“

Chlapec si opäť prehodil cez hlavu kapucňu. „Ďakujem, kamarát.“

„Lars. Volám sa Lars.“

„Ďakujem, Lars. Potrebuješ niečo? Peniaze?“

Lars vždy potreboval peniaze. Zavrtel hlavou. „Ako sa voláš?“

Chlapec pokrčil plecom na znak toho, že ho Lars môže volať, ako chce. Potom sa rozbehol.

 

Vyšiel po schodoch, obišiel Marthu, ktorá sedela na recepcii, a hodlal pokračovať do svojej izby.

„Stig!“ zakričala.

Zastal o chvíľu neskôr, ako mal. Samozrejme, že to mohlo súvisieť s jeho všeobecne spomalenými reakciami. Alebo sa nevolá Stig. Bol spotený, akoby utekal. Verila, že ho nikto nenaháňal.

„Mám pre teba niečo,“ usmiala sa. „Počkaj.“

Vzala škatuľu, povedala Márii, že je hneď späť, a vybehla za ním. Zľahka sa mu dotkla lakťa. „Poď, pôjdeme do vašej izby.“

V miestnosti ich čakal nezvyčajný pohľad. Závesy boli roztiahnuté, izba sa kúpala v slnečnom svetle. Johnny tam nebol, cez pootvorené okno prúdil do miestnosti svieži vzduch. Mesto im prikázalo namontovať na všetky okná zámky, aby sa nedali otvárať dokorán. Z okien hospicu útulku tak na chodcov prestali lietať ťažké predmety – rádiá, reproduktory, veže a občas aj televízor. Vo všeobecnosti tu vládla vysoká spotreba elektroniky, no najväčší rozruch vyvolal organický materiál. S rozšírenou sociopatiou medzi obyvateľmi útulku bolo bežné, že niekto odmietal používať spoločné toalety. Preto niektorí členovia osadenstva mohli mať v izbe vedro, ktoré pravidelne – a, žiaľ, občas nepravidelne – vyprázdňovali. Jeden z obyvateľov položil vedro na parapet, aby sa v pootvorenom okne vetral aspoň tej najhorší smrad. Raz jeden zo zamestnancov otvoril dvere izby a prievan sa oprel do vedra. Dole prerábali novú cukráreň a osud chcel, aby maliar práve v tej chvíli liezol na rebrík pod oknom. Fyzicky zostal bez trvalých následkov, no Martha, ktorá dorazila na miesto činu ako prvá a pomáhala šokovanému remeselníkovi, vedela, že zážitok mu zanechá jazvu na duši.

„Sadni si,“ vyzvala ho a ukázala na voľnú stoličku. „A vyzuj sa.“

Poslúchol. Otvorila škatuľu.

„Nechcela som, aby to ostatní videli,“ povedala potichu a vytiahla čierne topánky z mäkkej kože.

„Sú po mojom otcovi,“ prezradila mu. „Podľa mňa máš podobnú veľkosť.“

Podala mu ich.

Tváril sa tak prekvapene, že sa zapýrila.

„Nemôžeš predsa chodiť na pracovné pohovory v teniskách,“ dodala rýchlo.

Kým sa obúval, poobzerala sa po izbe. Zdalo sa jej to? Naozaj tu vonia saponát? Veď upratovačka dnes nebola. Podišla k fotografii na stene.

„Kto to je?“

„Otec,“ odvetil.

„Tvoj otec? Policajt?“

„Áno. Hotovo.“

Obrátila sa k nemu. Stál a prešľapoval z nohy na nohu.

„Čo hovoríš?“

„Sedia ako uliate,“ usmial sa. „Veľmi pekne ďakujem, Martha.“

Pri vyslovení jej mena sa strhla. Nebolo to nič výnimočné, obyvatelia útulku po celý čas oslovovali zamestnancov krstným menom. Ich priezviská, súkromné adresy a mená príbuzných boli tajné. Predsa len boli dennodenne svedkami obchodu s drogami. Zaskočil ju spôsob, akým vyslovil jej meno. Bolo to ako dotyk. Opatrný, nevinný dotyk. Vtedy si uvedomila, že sa nehodí, aby s ním bola v izbe sama. Ešte cestou z recepcie nepochybovala, že tu nájde Johnnyho, ktorého prinútili vstať z postele len drogy, potreba alebo jedlo. V tom poradí. Nepohla sa z miesta.

„O akú prácu sa uchádzaš?“ Počula, ako sa jej zľahka trasie hlas.

„Niečo v súdnictve,“ odvetil vážne. Milé. Ako keď sa dieťa hrá na dospelého.

„Čosi podobné, ako robil tvoj otec.“

„Nie, policajt pracuje pre výkonnú moc. Ja chcem byť členom súdnej moci.“

Usmiala sa. Bol celkom iný. Možno preto ju zaujal, líšil sa od všetkých chlapcov, ktorých poznala. Napríklad bol takmer protikladom Andersa, ktorý chcel mať všetko neustále pod kontrolou. Tento chlapec bol otvorený a zraniteľný. Anders nedôveroval a odmietal ľudí, ktorých nepoznal. Stig pôsobil dobromyseľne, milo a takmer naivne.

„Musím ísť,“ povedala potichu.

„Áno,“ prikývol a oprel sa o stenu. Rozopol si zips na mikine. Spotené tričko sa mu lepilo na telo.

Chcel čosi povedať, no v tej chvíli jej zapraskalo vo vysielačke.

Priložila si ju k uchu.

Mala návštevu.

„Čo si chcel povedať?“ spýtala sa, keď ukončila hovor.

„Počká to,“ usmial sa chlapec.

 

Opäť ten starší policajt.

Čakal ju na recepcii.

„Pustili ma dnu,“ povedal ospravedlňujúco.

Martha sa zadívala vyčítavo na Máriu, ktorá len rozhodila ruky, akoby chcela povedať: A čo má byť?

„Máte miestnosť, kde by sme sa mohli…?“

Martha ho zaviedla do zasadačky, no neponúkla mu kávu.

„Vidíte, čo je toto?“ spýtal sa a podstrčil jej svoj telefón.

„Fotografia hliny?“

„Odtlačok topánky. Možno vám to veľa nenapovie, ale dlho som uvažoval, čím mi je ten odtlačok taký povedomý. Spomenul som si, že som ho už videl na mnohých miestach činu. V prípadoch, kde nachádzame mŕtvych ľudí. Väčšinou ide o stopy v snehu v nákladnom prístave, o drogový brloh, tmavý dvor, nemecký bunker, ktorý funguje ako shooting gallery. Skrátka…“

„Skrátka miesta, kde sa pohybujú tie typy ľudí, aké bývajú aj u nás,“ doplnila Martha.

„Presne tak. Smrť si zväčša dotyčný zapríčinil sám. Odtlačok topánky sa opakuje. Modré tenisky nórskej armády sa vďaka Armáde spásy a Mestskej misii stali najpoužívanejšou obuvou narkomanov a bezdomovcov. Preto ich ťažko použiť ako stopu. Nosí ich na nohách priveľa problémových ľudí.“

„Čo tu teda chcete, inšpektor Kéfas?“

„Topánky sa prestali vyrábať a tie nosené sú čoraz ošúchanejšie. Ak sa pozorne zadívate na fotografiu, všimnete si, že odtlačok má výraznú stopu – ako na nových topánkach. Overoval som si to v Armáde spásy. Poslednú zásielku vám vraj doručili v marci tohto roku. Moja jednoduchá otázka znie: Dali ste v priebehu jari niekomu takéto topánky? Veľkosť štyridsaťtri?“

„Odpoveď znie: samozrejme.“

„Komu…“

„Mnohým.“

„Veľkosť…“

„Veľkosť štyridsaťtri je najbežnejšie mužské číslo v našej časti sveta a narkomani nie sú výnimka. Viac vám nemôžem alebo nechcem povedať.“ Martha sa naňho dívala so zaťatými perami.

Policajt si vzdychol. „Rešpektujem vašu solidárnosť s obyvateľmi hospicu. V tomto prípade však nehovoríme o pár gramoch spídu, ale o vražde. Tento odtlačok som našiel na mieste, kde včera zastrelili ženu. Agnete Iversenovú.“

„Iversenovú?“ Martha opäť cítila, ako sa jej roztriasol hlas. Zvláštne. Psychológ, ktorý jej diagnostikoval compassion fatigue, ju upozorňoval, aby si všímala príznaky stresu.

Inšpektor Kéfas sklonil hlavu nabok. „Veru, Iversenová. Dosť sa o tom písalo. Zastrelili ju na schodoch vlastného domu.“

„Spomínam si. Čítala som titulky. Nevenujem sa takým témam, máme tu dosť smútku aj v bežnom živote. Isto chápete.“

„Chápem. Ide teda o Agnete Iversenovú. Štyridsaťdeväť rokov. V minulosti pracovala na významných postoch, v posledných rokoch sa už len starala o domácnosť. Vydatá, dvadsaťročný syn. Predsedníčka miestneho dobročinného spolku. Významne finančne podporovala Nórsky turistický zväz. Inými slovami, môžeme ju charakterizovať ako oporu spoločnosti.“

Martha si odkašlala. „Odkiaľ viete, že práve tento odtlačok patrí páchateľovi?“

„Nevieme to. Našli sme čiastočný odtlačok vo fľaku krvi v spálni a zdá sa, že sa zhoduje s týmto.“

Martha sa rozkašľala. Asi by naozaj mala ísť k lekárovi. „A čo ak by som si pamätala mená všetkých, ktorí dostali túto veľkosť? Ako by ste zistili, ktorá topánka bola na mieste činu?“

„Nie je isté, že by sa nám to podarilo, no zdá sa, že vrah stúpil do kaluže krvi a krv sa mu vsala do podrážky. Ak sa stihla zraziť, možno ešte nájdeme jej zvyšky v zárezoch.“

„Chápem,“ prikývla Martha.

Inšpektor Kéfas čakal.

Vstala. „Obávam sa, že vám nebudem vedieť pomôcť. Samozrejme, že sa spýtam aj ostatných zamestnancov, či si nepamätajú niekoho s takou veľkosťou.“

Policajt ešte chvíľu sedel, akoby jej chcel poskytnúť priestor rozmyslieť si to a niečo mu povedať. Napokon vstal a podal jej vizitku.

„Ďakujem. Veľmi si to vážim. Môžete mi volať vo dne aj v noci.“

Policajt odišiel, Martha zostala sedieť v zasadačke. Hrýzla si spodnú peru.

Neklamala. Štyridsaťtrojka bola naozaj najbežnejšia veľkosť.

 

„Zatvorené,“ konštatoval Kalle. Bolo deväť hodín a slnko práve zapadlo za strechy domov na brehu rieky. Prijal posledné stokorunové bankovky a vopchal si ich do opaska, ktorý mal obmotaný okolo pása. Počul, že v Sankt Peterburgu boli lúpeže pokladníkov také bežné, že mafia im oceľové opasky zvárala okolo brucha. Opasok mal tenučkú špáru, ktorou doň napchali peniaze, a zámku na kód, ktorý ovládal len človek, čo sa nezúčastňoval predaja. Nemalo ani zmysel mučiť pokladníka, aby prezradil kód. Nikoho nezlákala ani vidina krádeže opaska. Pokladník musel spať, jesť, srať a súložiť s opaskom na tele, no Kalle aj tak zvažoval, či by to nebolo lepšie. Už ho nesmierne otravovalo triasť sa strachom každý večer, čo trávil vonku.

„Prosím!“ Bola to jedna zo zoschnutých narkomaniek, kosť a koža, pokožku mala natiahnutú na lebke ako obete holokaustu.

„Zajtra,“ odsekol Kalle a vykročil.

„Musím!“

„Minulo sa,“ zaklamal a naznačil Pelvisovi, že odchádzajú.

Rozplakala sa. Kalle necítil súcit. Potreboval ich naučiť, že obchod zatvára presne a nemá zmysel prísť dve minúty po deviatej. Samozrejme, mohol tu zostať ešte desať minút, ba aj pätnásť a predávať tým, ktorí nestihli dosť rýchlo zohnať prachy. Z dlhodobého hľadiska však človeku záleží na kvalite života, ku ktorej prispieva poznanie, kedy je čas odísť domov. Aj tak neprišiel o peniaze, držal si monopol na superboy, a keď zajtra otvoria, žena poslušne doklusá.

Chytila ho za ruku, Kalle ju odstrčil. Zatackala sa a klesla na kolená.

„Super deň,“ spokojne konštatoval Pelvis. Rýchlym krokom prechádzali popri rieke. „Koľko podľa teba?“

Koľko podľa teba? Tí idioti si nevedeli vynásobiť počet vreciek cenou. Nájsť kvalitných ľudí v tejto brandži nebolo ľahké.

Vychádzali na most. Obrátil sa, aby skontroloval, či ich niekto nesleduje. Podvedomá reakcia bola výsledkom draho získanej skúsenosti dílera s priveľkou hotovosťou, obete lúpeže, ktorá sa nikdy neobráti na políciu. Draho získaná skúsenosť z pokojného letného dňa pri rieke, keď neudržal oči otvorené a zaspal na lavičke s Nestorovým heroínom v hodnote tristotisíc korún. Keď sa zobudil, drogy boli, samozrejme, preč. Nestor ho oslovil hneď na druhý deň a vysvetlil mu, že vrchnosť sa rozhodla dať mu na výber. Oba palce – ako trest za nešikovnosť. Alebo obe viečka za to, že zaspal. Kalle si vybral viečka. Dvaja chlapi v oblekoch, jeden tmavý, druhý, svetlý ho držali, Nestor mu chytil viečka a odrezal mu ich svojím škaredým krivým arabským nožom. Potom mu podľa pokynov šéfa dal peniaze na taxík do nemocnice.

Chirurgovia mu vysvetlili, že na to, aby mu vyrobili nové viečka, potrebujú kožu z inej časti tela a má šťastie, že nie je obrezaný žid. Predkožka sa totiž svojimi vlastnosťami aspoň trochu podobá na očné viečko. Operácia sa v rámci možností podarila a Kalle všetky otázky odbíjal tým, že o viečka prišiel pri zaobchádzaní so sírou a kožu mu vzali zo stehna. Zo stehna iného chlapa, dodal, keď sa ho na to pýtala žena v posteli a chcela vidieť jazvu. Často musel klamať, že je navyše štvrtinový žid. Dlho úprimne veril, že sa mu podarilo tajomstvo udržať, kým ho v bare neoslovil chlap, ktorý nastúpil na jeho miesto u Nestora, a nespýtal sa ho, či mu oči nesmrdia semenom, keď si ich ráno pošúcha. Vyslúžil si tým hlasný rehot svojich kumpánov. Kalle rozbil o barový pult pivovú fľašu a vrazil ju chlapovi do ksichtu. Zahnal sa ešte raz a potom ho mlátil tak dlho, až kým si nebol istý, že chlap si už nikdy oči šúchať nebude.

Na druhý deň Kalleho navštívil Nestor, aby mu oznámil, že vrchnosť dostala správu a ponúka Kallemu jeho starú pozíciu. Okrem toho, že sa práve uvoľnila, rozhodla aj jeho priebojnosť. Od toho dňa už nezatváral oči, kým si nebol stopercentne istý, že má všetko pod kontrolou. Teraz videl len žobroniacu ženu v tráve a osamelého bežca v mikine.

„Dvesto litrov?“ hádal Pelvis.

Idiot.

Po pätnástich minútach chôdze východným Oslom a pochybnými, charakter upevňujúcimi uličkami štvrte Gamlebyen, odbočili do otvorenej brány opustenej fabriky. Vyúčtovanie nepotrvá dlhšie ako hodinu. Okrem nich príde len Enok a Syff, ktorí predávali spíd na ulici Tollbugata. Potom budú miešať a baliť nové vrecká na zajtra. Konečne sa vráti k Vere. V poslednom čase bola priečna, z výletu do Barcelony, čo jej sľúbil, nebolo nič, lebo mal na jar plné ruky práce s dílovaním. Preto jej sľúbil cestu v auguste do Los Angeles. Pre nejaké staré súdne rozhodnutia mu Američania zamietli žiadosť o vstup do krajiny. Čoraz naliehavejšie si uvedomoval, že výsadou žien ako Vera nie je božská trpezlivosť. Mohli si totiž vyberať. Musel ju poriadne obrábať v posteli a ťahať medové motúzy pred jej mandľovými chamtivými očami. To stálo energiu aj čas. Navyše aj peniaze, a tak musel drieť ako šialený. Prekliaty začarovaný kruh.

Prešli dvorom, kde v štrku s olejovými škvrnami vyrastala vysoká tráva. Parkovali tu dva kamióny bez kolies. Vyskočili na rampu pred červenou tehlovou budovou. Kalle naťukal štvorciferný kód, vrátnik zabzučal a dvere sa otvorili. Ozval sa hukot bicích a basy. Mesto prebudovalo prízemie dvojposchodovej fabriky na skúšobný priestor pre mladé kapely. Kalleho partia si takmer zdarma prenajímala priestor na poschodí pod pláštikom manažovania a prípravy koncertných turné. Dosiaľ nerezervovali jediný koncert, no každý vedel, že kultúra prežíva ťažké obdobie. Prešli po chodbe k výťahu a brána sa za nimi pomaly zatvorila. Kalle mal pocit, že na chvíľu začul kroky bežca na štrku vo dvore.

„Tristo?“ hádal Pelvis.

Kalle zavrtel hlavou a privolal výťah.

 

Knut Schrøder položil gitaru na zosilňovač.

„Idem si zapáliť,“ rozhodol a vykročil k dverám.

Vedel, že ostatní členovia kapely si vymieňajú zúfalé pohľady. Zasa fajčiť? O tri dni ich čakal koncert a bolo im jasné, že musia cvičiť ako blázni, ak sa nemajú dokonale strápniť. Sprostí štréberi, ani nefajčia, ledva si dajú pivo a nikdy ani len nevideli joint, niežeby ho fajčili. Ako mal z toho vzniknúť rock?

Zatvoril za sebou dvere. Počul, že začali hrať bez neho. Znelo to dobre, no dokonale bez duše. On im dával dušu. S úškrnom prešiel okolo výťahu a prázdnych miestností na prízemí. Presne ako najlepšia pasáž dévedéčka Hell Freezes Over, kde Knutova tajná láska Eagles nacvičovali s Burbank Philharmonic Orchestra. V hlbokom sústredení hrali podľa nôt In A New York Minuté. Don Henley sa vtedy otočil do kamery, vystrúhal grimasu a zašepkal: „… ale nemajú dušu…“

Knút prešiel okolo miestnosti, kde sa pre pokazenú zámku a vylomené pánty nikdy nezatvárali dvere. Zastal.

V miestnosti stál chrbtom k nemu muž. Kedysi tu mali vlámania na dennom poriadku, narkomani chodili kradnúť hudobné nástroje, čo sa dali ľahko speňažiť. Na poschodie sa však nasťahovala firma, ktorá osadila a zaplatila nové, solídne dvere so zámkou na kód, a situácia sa zlepšila.

„Haló!“ zakričal Knut.

Chlap sa otočil. Ťažko povedať, kto to bol. Bežec? Nie. Mal síce mikinu a bežecké nohavice, no na nohách čierne elegantné topánky. Takto zle sa obliekali len narkomani. Knut sa nebál, prečo by sa aj mal? Bol vysoký ako Joe Ramone a mal frajerskú koženú bundu. „Čo tu robíte?“ Chlap sa usmial. Takže nie je rocker. „Robím tu trochu poriadok.“

Znelo to celkom logicky. Toto bol v mestských skúšobniach bežný jav, kradlo sa tu jedna radosť a nikto neniesol zodpovednosť. Okno ešte zakrývali zvukovoizolačné platne, inak tu zostal len zničený bubon, na ktorý niekto gotickým písmom namaľoval The Young Hopeless. Na zemi medzi ohorkami, roztrhanými strunami gitár, paličkami od bicích a kotúčmi lepiacej pásky stál stolový ventilátor, ktorým sa zrejme kedysi chladil bubeník. Ležal tam aj dlhý kábel, ktorý Knut už, samozrejme, kontroloval, no bol nepoužiteľný. Nič to. Káble boli nespoľahlivý spotrebný tovar a budúcnosť bude bezdrôtová. Mama mu už sľúbila bezdrôtový zosilňovač na gitaru. Stačilo, aby prestal fajčiť. Pomohlo mu to napísať pieseň She Sure DrivesA Hard Bargain. „Pracujete v meste aj takto neskoro?“ spýtal sa. „Rozhodli sme sa znovu začať cvičiť.“

„Kto my?“

„The Toung Hopeless.“

„Ty si bol ich členom?“

„Kedysi som tam hral na bicích. Zdalo sa mi, že som videl vchádzať ďalších dvoch chalanov, no zmizli mi vo výťahu.“

„To nie. Tí dvaja robia niečo v manažmente, rezervujú turné kapelám.“

„Naozaj? Mohli by sme ich využiť.“

„Podľa mňa neprijímajú nových klientov. Aj my sme im klopali, poslali nás do riti,“ uškrnul sa Knut, vybral zo škatuľky cigaretu a vopchal si ju medzi pery. Možno chalan fajčí a zapáli si s ním. Hodia reč o hudbe. Alebo o húlení.

„Pôjdem to aj tak skúsiť,“ rozhodol sa bubeník.

Chalan vyzeral skôr ako spevák než bubeník. Knút si uvedomil, že vo firme na poschodí má nádej. Vyžarovala z neho istá charizma. Ak mu otvoria dvere, možno sa podarí vkĺznuť dnu aj jemu.

„Pôjdem s tebou. Ukážem ti, kde sedia.“

Chalan akoby zaváhal. Vzápätí prikývol. „Ďakujem.“ Veľký nákladný výťah išiel tak pomaly, že Knút mu stihol vysvetliť, prečo je zosilňovač Mesa Boogie tak mimo, že je napokon opäť hodný rocku.

Vyšli z výťahu, Knút odbočil doľava a kývol na modré plechové dvere, jediné na poschodí. Chalan zaklopal. Po pár sekundách sa otvorilo okienko vo výške hlavy a zjavili sa v ňom krvou podliate oči. Tak ako minule.

„Čo je?“

Chalan sa naklonil k okienku. Určite chcel vidieť, čo sa skrýva za mužovým chrbtom.

„Bolo by možné rezervovať si koncerty pre kapelu The Young Hopeless? Patríme medzi skupiny, čo cvičia na prízemí.“

„Páľ do riti a už sa tu neukazuj. Kapitol“

Chlapec sa ani nepohol. Knút videl, ako sa muž nervózne obzerá.

„Sme celkom dobrí. Páči sa vám Depeche Mode?“ Spoza mužovho chrbta sa ozval hrubý hlas: „Kto je to, Pelvis?“

„Nejaká kapela.“

„Pošli ich dakam! A poď mi pomôcť. O jedenástej musím byť doma.“

„Chlapci, počuli ste šéfa.“

Okienko sa zabuchlo.

Knut sa vrátil späť k výťahu a stlačil gombík. Dvere sa s nevôľou otvorili. Nastúpil. Chalan zostal pri dverách a študoval zrkadlo, čo tí chlapi zavesili na stenu napravo od výťahu. Odrážali sa v ňom ich plechové dvere. Pánbohvie, čo ich k tomu viedlo. Jasné, že toto nebola najlepšia štvrť v meste, no museli byť poriadne paranoidní. Možno tam skladovali koncertné gáže v hotovosti. Niekde čítal, že veľké nórske kapely dostávali aj pol milióna. Musia len ďalej cvičiť. Potrebuje ten zosilňovač. A novú kapelu, čo by mala dušu. Neuvažoval podobne aj ten chalan? Konečne nastúpil do výťahu a pridržal ruku pri senzoroch, aby sa dvere nezatvorili. Odtiahol ruku a skúmal neón na strope výťahu. Tak nie. Už zažil v kapelách dosť idiotov.

Vyšiel si zapáliť a chalan sa vrátil do svojej miestnosti, aby doupratoval.

Sadol si na príves kamióna. Chalan vyšiel na dvor.

„Zdá sa, že meškajú, no neviem im zavolať. Mám vybitý telefón.“ Podstrčil mu mobil, ktorý vyzeral celkom novo. „Skočím si kúpiť cigarety.“

„Zapáľ si odo mňa,“ ponúkol mu Knut. „Aké máš bicie? Počkaj, budem hádať. Vyzeráš ako stará škola. Ludwig?“ Chalan sa usmial. „Ďakujem. Je to od teba veľmi milé. Fajčím len marlborky.“

Knut mykol plecom. Rešpektoval rozhodnutie ľudí pre jednu značku – v otázke bicích aj cigariet. Marlborky? Nebolo to čosi podobné, ako keď človek tvrdil, že jazdí výlučne na toyote?

„Peace, man,“ uškrnul sa Knut. „Uvidíme sa.“

„Ďakujem za pomoc.“

Videl, ako chalan vykročil po dvore, potom sa zvrtol a vrátil sa.

„Uvedomil som si, že mám kód do dverí v telefóne,“ zatváril sa zahanbene.

„A máš ho vybitý. 666S. Vymyslel som hoja. Vieš, podľa čoho?“

Chalan prikývol. „Policajný kód v Arizone na označenie samovraždy.“

Knút prekvapene zažmurkal. „Naozaj?“

„Jasné. S ako suicide. Naučil ma to otec.“

Knút sledoval chalana, ako vychádza bránou do svetlého letného večera. V závane vetra sa vysoká tráva pri plote hojdala ako diváci pri nejakej slizkej balade. Suicide. Dopekla, to znelo oveľa viac cool než 666 satan!

 

Pelle skontroloval spätné zrkadlo a pošúchal si boľavú nohu. Všetko bolo zlé. Zárobok, nálada aj adresa, ktorú mu práve nadiktoval zákazník. Útulok Ila. Zatiaľ sa nepohli z Pelleho stanovišťa v Gamlebyene.

„Myslíte ten hospic?“ ubezpečil sa Pelle.

„Áno. Teda, volá sa to… áno, hospic.“

„Vozím tam zákazníkov, len ak zaplatia vopred. Ospravedlňujem sa, no mám zlé skúsenosti.“

„Samozrejme, neuvedomil som si to.“

Pelle sledoval, ako sa zákazník, lepšie povedané, potenciálny zákazník hrabe vo vreckách. Pelle sedel v taxíku už trinásť hodín, ešte mu zostávalo niekoľko ďalších, kým sa vráti domov na ulicu Schweigaards gate, zaparkuje, vyštverá sa po schodoch pomocou skladacích bariel, čo skrýval pod sedadlom, padne do postele a zaspí. V nádeji, že sa mu nebude nič snívať. Teda snívať… Záviselo to od snov. Zažíval v snoch nebo aj peklo, nikdy nevedel odhadnúť, čo ho čaká. Zákazník mu podal päťdesiatkorunovú bankovku a hrsť mincí. „Toto nie je ani stovka, to nestačí.“

„Sto korún nestačí?“ spýtal sa ho už nie celkom potenciálny zákazník so zdanlivo úprimným prekvapením v tvári.

„Už dlho ste nešli taxíkom?“

„Asi to bude tým. Viac nemám. Odveziete ma aspoň tam, pokiaľ to vyjde?“

„Samozrejme,“ prikývol Pelle a vložil si peniaze do vrecka. Chalan nevyzeral ako niekto, kto si vypýta účet. Dupol na plyn.

 

Martha bola v izbe číslo tristodvadsaťtri sama.

Čakala na recepcii. Najprv vyšiel z izby Stig, po ňom Johnny. Stig mal obuté čierne topánky, čo mu venovala.

Podľa pravidiel nesmela vykonávať izbovú prehliadku bez upozornenia a súhlasu bývajúcich, ak neexistovalo podozrenie z držby zbraní. V pravidlách sa písalo, že v tom prípade museli byť na prehliadke prítomní dvaja zamestnanci. Za bežných okolností. Čo ak toto neboli bežné okolnosti? Martha sa zadívala na komodu. A na skriňu.

Začala komodou.

Našla v nej šaty. Len Johnnyho šaty, poznala Stigovo oblečenie.

Otvorila dvere skrine.

Spodná bielizeň, čo dala Stigovi, ležala vzorne poskladaná na poličke. Plášť visel na vešiaku. Na poličku nad ním si odložil červenú športovú tašku, s ktorou prišiel. Načiahla sa za ňou, vtom jej zrak padol na modré tenisky. Sklonila sa a zdvihla ich. Zadržala dych. Zrazená krv. Obrátila ich.

Vydýchla a cítila, ako sa jej od radosti rozbúchalo srdce.

Podrážky boli dokonale čisté. Ani jediný fľak.

„Čo tu robíš?“

Martha sa prudko zvrtla. Zaliala ju hrôza. Chytila sa za srdce. „Anders!“

Zasmiala sa: „Bože, ako si ma vyľakal.“

„Čakal som na teba dole,“ mračil sa s rukami vo vreckách krátkej koženej bundy. „Už bude pol desiatej.“

„Prepáč, celkom som zabudla. Dostali sme informáciu, že jeden z našich nájomcov skrýva v izbe zbraň. Je naša povinnosť skontrolovať to.“ Martha bola taká rozrušená, že lož prišla celkom prirodzene.

„Povinnosť?“ uškrnul sa Anders. „Možno je čas začať premýšľať nad inými povinnosťami. Ľudia väčšinou pri slove povinnosť myslia na rodinu a domov a nie na prácu v takýchto brlohoch.“

Martha si vzdychla. „Anders, nezačínaj zasa.“

Videla, že sa nehodlá vzdať. Na to, aby sa rozčúlil, mu stačilo pár sekúnd: „Naďalej platí mamina ponuka na miesto v jej galérii. A ja ju v tom podporujem. Tvojmu osobnostnému vývoju by naozaj prospelo, keby si sa pohybovala v inšpiratívnejšom prostredí, než je toto smetisko.“

„Anders!“ Martha zvýšila hlas. Cítila, že je príliš unavená. Nevládala. Pristúpila k nemu a objala ho. „Nemáš právo nazývať ich život smetiskom. Už som ti niekoľkokrát povedala, že mama a jej klienti ma nepotrebujú.“

Anders jej vykĺzol z objatia. „Títo ľudia nepotrebujú teba, ale to, aby ich spoločnosť prestala ofukovať. Narkomani sú svätá krava Nórskeho kráľovstva.“

„Nevládzem o tom diskutovať. Nemusíš ma čakať, prídem domov taxíkom, len čo tu skončím.“

Anders si skrížil ruky na hrudi a oprel sa o zárubňu. „Martha, o čom vládzeš diskutovať? Pokúšal som sa ťa presvedčiť, aby si vybrala dátum…“

„Teraz nie.“

„Áno, teraz! Mama plánuje leto a…“

„Hovorím, že teraz nie.“ Pokúsila sa ho vytlačiť, no nepohol sa z miesta. Stál rozkročený vo dverách.

„Čo je to za odpoveď? Ak majú finančne…“

Martha mu prekĺzla pod ramenom a vykročila po chodbe.

„Stoj!“ Buchli dvere, Anders sa rozbehol za ňou. Schmatol ju za rameno, obrátil ju k sebe a pritisol sa k nej. Cítila vôňu drahej vody po holení, čo mu na Vianoce darovala jeho mama. Martha ju neznášala. Srdce sa jej zastavilo, keď videla tupú zúrivosť v jeho očiach.

„Takto sa ku mne nebudeš správať!“ zasyčal.

Podvedome si rukou chránila tvár. Zatváril sa prekvapene.

„Čo je?“ zašepkal kovovým hlasom. „Bojíš sa, že ťa udriem?“

„Anders, ja…“

„Dvakrát,“ syčal. Cítila jeho teplý dych na tvári. „Dvakrát za deväť rokov, Martha. A ty sa ku mne správaš, ako… ako keby… som ťa mlátil.“

„Pusť ma, to…“

Za chrbtom jej ktosi zakašľal. Anders ju pustil, vrhol rozzúrený pohľad na muža a vypľul slová: „Tak čo, feťák, prejdeš?“

Zvrtla sa. Bol to on. Stig. Potichu vyčkával. Pokojne hľadel chvíľu na ňu, potom na Andersa. V očiach mal otázku. Odvetila mu kývnutím hlavy. Všetko je v poriadku.

Prikývol a obišiel ich. Obaja muži si vymenili pohľady. Boli rovnako vysokí. Anders mal širšie plecia, viac svalov.

Hľadela za ním, ako kráčal chodbou.

Potom sa vrátila pohľadom k Andersovi. Z očí mu sálala zloba. Stávalo sa to čoraz častejšie. Rozhodla sa klásť to za vinu jeho frustrácii z faktu, že v práci si ho dostatočne nevážili.

„Čo to, kurva, malo znamenať?“ vyštekol.

Kedysi ani nenadával.

„Nechápem, na čo sa pýtaš.“

„Vy ste spolu… komunikovali, čo? Kto je ten chlap?“

Vydýchla si. Uľavilo sa jej. Dostala sa na známe teritórium. Žiarlivosť. Od ich prvých dní zaľúbenia sa nič nezmenilo. Už sa naučila brániť. Položila mu ruku na plece.

„Anders, prestaň vymýšľať. Ideme dole, vezmem si bundu a pôjdeme domov. Dnes večer sa nebudeme hádať. Radšej si niečo uvaríme a…“

„Martha, ja…“

„Psst.“ Už vedela, že získala prevahu. „Ty niečo navaríš, kým sa osprchujem. A zajtra preberieme svadbu. Dohodnuté?“

Videla, že sa chystá čosi namietnuť. Položila mu ukazovák na pery. Plné pery, ktorým kedysi podľahla. Ťahala prst nadol po čiernom, pedantne upravenom strnisku. Alebo ju dostala jeho žiarlivosť? Už si nepamätala.

Kým zišli k autu, stihol sa upokojiť. BMW kúpil proti jej vôli. Tvrdil, že si ho obľúbi, keď vyskúša, aké je pohodlné, najmä na dlhých cestách. Okrem toho naň bolo spoľahnutie. Anders naštartoval, vtedy ho opäť zbadala. Vyšiel z brány, prebehol ulicu a vydal sa kamsi na východ. Cez plece mal prehodenú červenú tašku.










20. kapitola

Šimon prešiel okolo futbalových ihrísk a odbočil do svojej ulice. Sused opäť griloval. Hlučné výkriky podfarbené slnkom a pivom zvýrazňovali ticho ich štvrte. Vo väčšine domov vládla tma, pri ceste parkovalo jediné auto.

„Sme doma,“ povedal nahlas, keď zastali pred garážou.

Netušil, prečo to hovorí. Else predsa vidí, že sú doma.

„Ďakujem za film,“ povedala potichu Else. Položila dlaň na jeho ruku na prevodovke, akoby ju prišiel len odprevadiť k dverám a čoskoro sa rozlúčia. Neprichádza do úvahy, povedal si v duchu Šimon a usmial sa na ňu. Uvažoval, koľko pochopila z diania na filmovom plátne. Ona navrhla kino. Počas filmu ju niekoľkokrát kontroloval. Overil si, že sa smeje na správnych miestach. Napokon, humor Woodyho Allena staval väčšmi na dialógoch než na dianí na plátne. Strávili pekný večer. Ďalší pekný večer.

„Podľa mňa ti chýbala Mia Farrow,“ podpichla ho.

Zasmial sa. Ich obľúbený žart. Prvý film, na ktorý ju vzal, bol Rosemary má dieťatko. Polanského odporné a zároveň geniálne dielo, kde sa Mii Farrow narodilo dieťa, ktoré bolo synom diabla. Else bola otrasená a dlho sa nevedela zbaviť pocitu, že Šimon jej tým chcel naznačiť, že neplánuje deti, najmä keď naliehal, aby si ho išli pozrieť ešte raz. Až neskôr – po štvrtom Allenovom filme s Miou Farrow – pochopila, že oveľa viac než potomkovia diabla ho zaujíma Mia Farrow.

Kráčali od auta k domu. Šimon si všimol záblesk z ulice. Trval len krátko, ako otáčajúce sa svetlo majáka. Prišiel zo zaparkovaného auta.

„Čo to bolo?“ spýtala sa Else.

„Neviem,“ zaklamal Šimon a otvoril domovú bránu. „Postavíš na kávu? Hneď som späť.“

Vyšiel na cestu. Už skôr zaregistroval, že to auto nepatrilo nikomu z ulice. Ani z okolitých ulíc. Limuzíny v Osle používali veľvyslanectvá, kráľovský dvor a vláda. Poznal len jediného človeka, ktorý sa prevážal Oslom v aute s dymovými sklami, veľkorysým miestom pre nohy a s vlastným šoférom, ktorý teraz vystúpil, aby otvoril Šimonovi zadné dvere.

Šimon sa naklonil, no zostal stáť vonku. Mužík v aute mal špicatý nos v okrúhlej červenolícej tvári, čo by na iných ľudí pôsobila milo. Modré sako so zlatými gombíkmi – v osemdesiatych rokoch obľúbený odev nórskych finančníkov, lodiarov a spevákov slizkých piesní – vždy v Šimonovi vyvolávalo otázku, či v každom Nórovi nie je hlboko zakotvená túžba po živote lodného kapitána.

„Dobrý večer, inšpektor Kéfas,“ pozdravil ho bodro muž.

„Čo robíš na mojej ulici, Nestor? Tvoje svinstvo si tu nikto nekúpi.“

„Ach, jaj. Zasa tá tvoja bojová mentalita, čo?“

„Daj mi náznak dôvodu, aby som ťa zatkol, a hneď tak urobím.“

„Ak nie je nezákonné pomáhať ľuďom zo sračiek, nebude to podľa mňa nutné. Nenastúpiš, aby sme sa porozprávali v pokoji, Kéfas?“

„Nevidím jediný dôvod.“

„Aj ty máš problémy s očami?“

Šimon sa zadíval na Nestora. Krátke ruky na malom tučnom trupe. Rukávy saka boli také krátke, že spod nich vytŕčali žlté manžetové gombíky s iniciálkami SN. Tvrdil o sebe, že je z Ukrajiny, no podľa dokumentov, čo o ňom získal, sa Hugo Nestor narodil a vyrastal v nórskom Florø v rodine nórskych rybárov. Pôvodne sa volal Hansen a nikdy dlhšie nebýval v zahraničí s výnimkou krátkeho neúspešného pokusu o štúdium v švédskom Lunde. Odkiaľ zobral svoj čudný prízvuk, štebotali len vtáky na streche. Ukrajinský však nebol.

„Kéfas, neviem, či tvoja mladá žienka rozoznávala tváre hercov. Pochopila aspoň z dialógov, že sám Alien nehrá? Ten Žid má typický odporný koktavý hlas. Niežeby som mal niečo proti Židom ako takým, akurát súhlasím s Hitlerovým názorom na ich rasu. To isté platí aj pre Slovanov. Hoci sám patrím medzi nich, uvedomujem si, že sa nemýlil, keď tvrdil, že si nevedia vládnuť sami. Ako rasa. Nie je ten Alien náhodou ešte aj pedofil?“

V dokumentoch sa okrem toho písalo, že Hugo Nestor hrá kľúčovú úlohu v obchode s drogami a so ženami. Nikdy ho neodsúdili, nikdy ani len nestíhali. Ten slizký had bol príliš bystrý a opatrný.

„Nestor, neviem. Počul som chýr, že väzenského kňaza popravili tvoji muži. Dlhoval vám peniaze?“

Nestor sa povýšenecky usmial. „Nie je šírenie klebiet pod tvoju úroveň, Kéfas? Na rozdiel od svojich kolegov si mával istý štýl. Ak by si mal v rukách niečo viac, napríklad hodnoverného svedka, ochotného svedčiť na súde, určite by si už zatýkal. Mýlim sa?“

Slizký had.

„Nechajme to tak. Mám ponuku pre teba a tvoju manželku, čo vám prinesie rýchle peniaze. Dosť, aby ste si mohli dovoliť drahú operáciu.“

Šimon prehltol. Uvedomil si, že chripí: „Máš to od Fredrika?“

„Myslíš toho tvojho bývalého kolegu z Ekokrimu? Poviem to inak. Zachytil som chýr o tvojich potrebách. Keď si ho oslovil s týmto typom požiadavky, zrejme si chcel, aby sa dostala až ku mne. Čo povieš, Kéfas?“ Usmial sa. „Nech je, ako chce. Mám riešenie, čo by mohlo vyhovovať obom stranám. Naozaj nenastúpiš?“

Šimon položil nohu do auta a Nestor sa posunul, aby mu uvoľnil miesto. Sústredil sa, aby sa mu netriasol hlas: „Nestor, len pokračuj. Daj mi dôvod, aby som ťa zatkol.“

Nestor zdvihol spýtavo obočie: „Aký dôvod by to mal byť, inšpektor Kéfas?“

„Pokus o podplatenie verejného činiteľa.“

„O čom to hovoríš?“ Nestor sa schuti zasmial. „Hovoríme o obchodnom návrhu, Kéfas. Rýchlo pochopíš, že…“ Šimon nepočul zvyšok, limuzína bola očividne dobre zvukovo izolovaná. Ani sa neobzrel. Len trochu ľutoval, že nebuchol dverami ešte silnejšie. Počul, ako auto štartuje, pneumatiky zaškrípali o asfalt.

„Zlatko, vyzeráš ako v strese,“ zamračila sa Else, keď si sadol za kuchynský stôl k šálke kávy. „Čo sa stalo?“

„Nejaký chlap zablúdil,“ zaklamal Šimon. „Vysvetlil som mu cestu.“

Else sa prišuchtala s kanvicou kávy. Šimon civel z okna. Ulica už osirela. Zrazu na stehne zacítil šialenú bolesť. „Au!“

Vyrazil jej z rúk kanvicu, ktorá buchla o zem. Zareval: „Doriti. Tebe už šibe. Veď si ma obarila kávou! Si… si…“ Časť mozgu už zareagovala a pokúšala sa zadržať to slovo, no bolo to ako s tými dverami auta. Nechcel, odmietol, chcel ničiť, najradšej by si vrazil do brucha nôž. A prebodol aj ju.

„… slepá!“

V kuchyni zavládlo ticho, ktoré rušilo len veko kanvice kotúľajúce sa po linoleu a žblnkot kávy. Nie! On nechcel! Nechcel to.

„Prepáč, Else, ja…“

Vstal, aby ju objal, no už bola pri umývadle. Pustila studenú vodu a strčila do umývadla uterák. „Šimon, stiahni si nohavice. Dám…“

Objal ju zozadu. Položil jej čelo na zátylok. Zašepkal: „Prepáč, prepáč. Prosím, vieš mi odpustiť? Ja… neviem reagovať. Mal by som ti vedieť pomôcť, ale… neviem, nezvládam to, ja…“

Ešte nepočul jej plač, len cítil, ako sa celá trasie. Chvenie sa šírilo aj naňho. Bojoval so slzami. Netušil, či sa mu to darí, no chveli sa obaja.

„Ja sa ti musím ospravedlniť,“ vzlykala. „Zaslúžil by si si niečo lepšie, a nie takú, čo ťa obarí.“

„Lepšej niet,“ šepkal. „Vôbec mi to neprekáža, môžeš ma obárať, koľko len chceš. Nevzdám sa ťa, chápeš?“ Cítil, že mu verí, že urobí všetko, znesie všetko, obetuje všetko.

… zrejme si chcel, aby sa dostala až ku mne…

Nevedel to.

Od susedov počul extatický výbuch smiechu kdesi v tme. Po rukách mu tiekli jej slzy.

 

Kalle sa pozrel na hodinky. Desať minút po pol jedenástej. Mal za sebou úspešný deň, predali viac superboya než inokedy za celý víkend, a preto počítanie a balenie nových vreciek trvalo dlhšie než zvyčajne. Sňal si rúško z tváre. Používal ho vtedy, keď miešali drogu na lavici v jednoduchej miestnosti, kde sa na dvadsiatich štvorcových metroch tiesnili kancelária, výrobňa drog a banka. Samozrejme, že aj oni ho už dostávali zriedený, no aj tak bol ďaleko čistejší než čokoľvek, čo zažil v svojej kariére dílera. Bol taký čistý, že bez rúška by sa nielen zhúlili, ale hrozila by im smrť z nadýchania sa čiastočiek, zvírených pri miešaní hnedobieleho prášku. Odložil rúško do trezoru k bankovkám a vreckám s drogami. Zavolá Vere, že bude meškať? Alebo nastal čas dať jej najavo, kto je tu šéf, kto nosí domov the dough, a teda nemusí oznamovať každý svoj krok?

Požiadal Pelvisa, aby skontroloval, či je čistý vzduch.

Od plechových dverí kancelárie viedla k výťahu krátka chodba. Na jej konci boli aj dvere na únikové schodište. Na tie však v príkrom rozpore s požiarnymi predpismi zavesili reťaz a nikdy ich neotvárali.

„Cassius, check the parking plače!“ zakričal Kalle a zamkol trezor. Hoci v malej miestnosti vládlo ticho, rušené len tlmenou hudbou zo skúšobní, aj tak rád kričal. Cassius bol najväčší a najtlstejší Afričan v meste. Jeho telo bolo dokonale neforemné a jeho jednotlivé časti sa ťažko rozlišovali. Ak však len desať percent mužského tela tvorili svaly, zastavil všetko.

„Ani autá, ani ľudia. Parkovisko je voľné,“ potvrdil Cassius, keď vyzrel pomedzi mreže.

„Čistý vzduch aj na chodbe,“ konštatoval Pelvis od dverí.

Kalle potočil kolieskom pri sejfe. Vychutnával hladký, naolejovaný zvuk, mäkký tikot. Kód nosil len v hlave, nemal ho nikde napísaný, nemal logiku, nijaká kombinácia dátumov narodenia a iných nezmyslov.

„Ideme,“ rozhodol a vstal. „Obaja majte poruke zbraň.“

Spýtavo sa naňho pozreli.

Kalle nepovedal nič. Na očiach, čo mu pred chvíľou cez okienko vo dverách civeli do izby, sa mu čosi nepáčilo. Postrehol, že si všimli aj Kalleho. Fajn, bol to nejaký chalan zo zlej kapely, ktorý sníval o pomoci od manažérov. Nič sa nedialo. Na stole však mali dosť peňazí a drog, aby to nejaký idiot vyskúšal. Možno si všimol aj dve búchačky Cassiusa a Pelvisa.

Kalle prešiel k dverám. Zámka sa otvárala jedine jeho kľúčom. Vďaka tomu tu mohol zamknúť ľudí, keď potreboval odísť. Mreže na oknách boli pevné. Skrátka, nikto z Kalleho ľudí nemohol zdúchnuť s peniazmi a drogami. Ani pustiť dnu nevítaných hostí.

Kalle vyzrel cez okienko. Samozrejme, že počul Pelvisovo ubezpečenie, že chodba je čistá. Nepochyboval, že Pelvis by za odmenu vlákal svojho šéfa bez váhania do pasce. Doriti, veď Kalle by nekonal inak. Už to aj urobil.

Skontroloval zrkadlo na chodbe, čo tam zavesil, aby sa nikto nemohol ukryť vedľa dverí. Tmavá chodba bola prázdna. Otočil kľúč a otvoril dvere. Pelvis vybehol prvý, po ňom Cassius a napokon on sám. Obrátil sa, aby zamkol.

„Kurv…“ Pelvis.

Kalle sa zvrtol a až teraz objavil to, čo nemohol vidieť z dverí. Otvorené dvere výťahu. Ešte však nevidel, čo sa v ňom skrýva. Vo výťahu sa totiž nesvietilo. Vo svetle z chodby rozoznával len čosi biele pri dverách. Lepiaca páska pri senzoroch. Črepy na dlážke.

„Opatr…“

Pelvis už prešiel tri kroky k výťahu.

Kalleho mozog zachytil záblesk výstrelu z tmy výťahu. Potom sám výstrel.

Pelvis mykol hlavou, akoby mu niekto strelil zaucho. Prekvapene hľadel na Kalleho. V čeľustnej kosti akoby mu vyrástlo tretie ucho. Vzápätí ho opustil život a telo padlo na zem ako vyzlečený frak.

„Cassius! Kurva, striel‘…“

Kalle v panike zabudol, že Cassius nehovorí po nórsky, no očividne to nebolo potrebné. Už stihol namieriť do tmavého výťahu a stlačiť spúšť. Kalle vtedy zacítil bodavú bolesť v hrudi. Ešte nikdy nebol na nesprávnej strane pištole, no teraz vedel, prečo tí, na ktorých strieľal, zmeraveli v komickom postoji, akoby do nich niekto nalial cement. Bolesť v hrudi sa šírila, nevedel sa nadýchnuť. Musí sa dostať dnu, za nepriestrelnými dverami bol vzduch, bezpečie, tam sa mohol zamknúť. Ruka ho však nepočúvala, nepodarilo sa jej vopchať kľúč späť do zámky. Cítil sa ako vo sne, ako keď sa pokúšal plávať pod vodou. Našťastie ho chránilo mohutné Cassiusovo telo, ktorý pálil zo všetkých síl. Kľúč konečne vbehol do zámky, Kalle ho otočil, otvoril dvere a vkĺzol dnu. Ďalší výstrel znel inak. Kalle pochopil, že prišiel z výťahu. Rýchlo sa zvrtol, aby zabuchol dvere. Bránila mu v tom však Cassiusova ruka, hrubá ako ľudské stehno. Doriti. Pokúsil sa ho vytlačiť, no Cassius sa už tisol dnu.

„Tak pod, ty sprostý zbabelec!“ zasyčal Kalle a otvoril.

Afričan sa vovalil do izby ako rozkysnuté cesto. Klesol na zem a zložil svoju telesnú masu na dlážku k dverám. Kalle sa pokúsil zachytiť jeho sklený pohľad. Gúľal očami ako ryba, čerstvo vytiahnutá z dna oceána. Naprázdno otváral ústa.

„Cassius!“

Jedinou odpoveďou bolo vlhké mľasknutie, keď na Afričanovej pere praskla ružová bublina. Kalle sa zaprel o stenu. Skúsil odtlačiť čiernu horu mäsa, aby zatvoril dvere, no márne. Sklonil sa, aby ho potiahol. Bol priťažký. Za dverami začul mäkké kroky. Pištoľ! Cassius dopadol na svoju ruku s pištoľou. Kalle si sadol obkročmo na mŕtve telo a zúfalo sa pokúšal vopchať pod neho ruku, no po každom mastnom záhybe, čo prekonal, prichádzal ďalší. Ruku mal ponorenú po lakeť v tuku. Začul, že kroky za dverami zrýchlili. Uvedomil si, čo sa deje, a pokúsil sa uniknúť, no už bolo neskoro. Dvere ho zasiahli do čela a ponoril sa do hlbokej tmy.

Po chvíli opäť otvoril oči. Ležal na chrbte a hľadel na postavu v mikine. V žltých gumených rukaviciach držala pištoľ. Mierila naňho. Potočil hlavou, no nikoho iného – okrem Cassiusa vo dverách – nevidel. Až z tohto uhla objavil hlaveň pištole, ktorá trčala spod Cassiusovho brucha.

„Čo chceš?“

„Aby si otvoril trezor. Máš sedem sekúnd.“

„Sedem?“

„Začal som počítať, skôr než si sa zobudil. Šesť.“

Kalle sa pozviechal. Obchádzali ho mdloby, no dostal sa k sejfu.

„Päť.“

Potočil kolieskom.

„Štyri.“

Ešte jedno číslo, trezor sa otvorí a peniaze budú preč. Bude ich musieť osobne nahradiť. Také boli pravidlá hry.

„Tri.“

Zaváhal. Keby sa mu len podarilo dostať ku Cassiusovej pištoli.

„Dva.“

Naozaj vystrelí, alebo len blufuje?

„Jeden.“

Ten človek zabil bez mihnutia oka dvoch ľudí. Pokojne zabije aj tretieho.

„Hotovo…“ vydýchol Kalle a ustúpil. Odvrátil zrak od kôpok bankoviek a tovaru.

„Všetko nahádž sem,“ prikázal mu chlap a podal mu červenú športovú tašku.

Kalle ho poslúchol. Ani pomaly, ani prirýchlo vkladal bankovky do tašky a v duchu počítal. Stotisíc korún. Dvestotisíc…

Skončil a chlap mu prikázal, aby mu tašku hodil k nohám. Kalle poslúchol. V tej chvíli si uvedomil, že ak ho chce zastreliť, urobí tak teraz. Tu. Už ho nepotrebuje. Kalle podišiel dva kroky ku Cassiusovi. Potreboval pištoľ.

„Ak to neurobíš, nezastrelím ťa,“ povedal chlap.

Prosím? Čo mu čítal myšlienky?

„Daj si ruky za hlavu a vyjdi na chodbu.“

Kalle zaváhal. Mohlo to znamenať, že sa rozhodol nechať ho žiť? Prekročil Cassiusa.

„Opri sa o stenu s rukami za hlavou.“

Kalle ho opäť poslúchol. Pootočil hlavu. Videl, že chlap už vzal Pelvisovu pištoľ. Teraz čupel pri Cassiusovi a nespúšťal oči z Kalleho. Vylovil aj druhú zbraň.

„Prosím, vyber zo steny tú guľku,“ požiadal ho chlap a Kalle si až vtedy uvedomil, kde ho videl. Pri rieke, bol to ten bežec. Musel ich sledovať. Zdvihol zrak a v omietke objavil deformovanú guľku. Stopa vytrysknutej krvi viedla od steny k Pelvisovej hlave. Neletela rýchlo. Kalle ju ľahko vyškrabol nechtom.

„Daj ju sem,“ požiadal ho chlap a nastrčil mu prázdnu ruku. „Musíš nájsť druhú guľku a obe prázdne nábojnice. Máš tridsať sekúnd.“

„Čo ak uviazla v Cassiusovi?“

„Nemyslím si to. Dvadsaťdeväť.“

„Čo nevidíš tú horu tuku?“

„Dvadsaťosem.“

Kalle klesol na kolená a začal hľadať. Doriti. Prečo neinvestoval do silnejších žiaroviek?

Pri trinásť našiel štyri prázdne Cassiusove nábojnice a jednu chlapovu. Pri sedem našiel aj druhú guľku. Musela preletieť skrz Cassiusa a zasiahnuť plechové dvere, na ktorých zostal škrabanec.

Už nebolo čo počítať, ešte vždy však nemal druhú nábojnicu.

Privrel oči. Cítil, ako mu trochu primalé viečko škrabe po očnej guli. Modlil sa k Bohu, aby ho nechal žiť ešte jeden deň. Počul výstrel, no necítil bolesť. Otvoril oči. Pochopil, že naďalej kľačí na dlážke.

Chlap odtiahol Pelvisovu pištoľ od Cassiusa.

Kurva, ten chlap pre istotu zastrelil Cassiusa ešte raz s Pelvisovou pištoľou! Podišiel k Pelvisovi, priložil Cassiusovu pištoľ na to isté miesto, kam vnikla prvá guľka, a skontroloval uhol. Napokon vystrelil.

„Nie!“ zareval Kalle a zavzlykal.

Chlap si vložil obe pištole do tašky a kývol na Kalleho svojou vlastnou pištoľou. „Pod. Výťah.“

Výťah. Črepy. Musí sa to stať vo výťahu. Musí ho dostať vo výťahu.

Nastúpili. V svetle z chodby si všimol ďalšie črepy na dlážke výťahu. Vyhliadol si jeden podlhovastý, čo sa dokonale hodil na jeho poslanie. Keď sa zatvoria dvere, nastane hlboká tma. Stačí mu len skloniť sa, schmatnúť črep a zahnať sa. Musí…

Dvere sa zatvorili. Chlap si zastrčil pištoľ za opasok. Dokonalé! Zareže ho ako sliepku. Zahalila ich tma. Kalle sa sklonil. Prstami nahmatal črep. Vystrel sa. Chlap ho lapil.

Kalle nevedel, o aký hmat ide. Vedel len toľko, že ho znehybnil. Nemohol pohnúť ani prstom. Pokúsil sa vytrhnúť, no akoby len pevnejšie uťahoval uzol. Strašne ho boleli ramená a zátylok. Črep padol na dlážku. Určite to prebral z nejakého bojového umenia. Výťah sa pohol.

Dvere sa opäť otvorili. Ozval sa nikdy neutíchajúci basový rytmus a zovretie povolilo. Kalle otvoril ústa a nadýchol sa. Pištoľ naňho opäť mierila. Muž mu naznačil, aby kráčal chodbou.

Nasmeroval ho do jednej z prázdnych skúšobní, kde mu prikázal sadnúť si chrbtom k stene k radiátoru. Nehybné sedel a díval sa na veľký bubon s nápisom The Young Hopeless. Chlap ho priväzoval k radiátoru dlhým čiernym káblom. Nemal dôvod klásť odpor. Ak by ho chcel ten muž zabiť, dávno by tak urobil. Prachy a drogy si odrobí. Samozrejme, že to zvládne, no teraz väčšmi uvažoval nad tým, ako vysvetlí Vere, že sa tak skoro nepôjde na nákupy do nejakého cool mesta. Muž vzal zo zeme dve struny od gitary. Hrubšiu z nich mu obmotal okolo hlavy cez koreň nosa, tenšiu cez bradu. Očividne ich priviazal k radiátoru za ním. Kalle cítil, ako sa mu tenšia zo strún vrezáva do pokožky a do ďasien v dolnej čeľusti.

„Pohni hlavou,“ prikázal mu chlap. Musel zvýšiť hlas, aby prehlušil hudbu. Kalle sa pokúsil poslúchnuť ho, no gitarové struny mu to nedovolili.

„Dobre.“

Chlap postavil ventilátor na bubon, zapol ho a namieril na Kalleho tvár. Kalle prižmúril oči pred závanom vetra. Cítil, ako mu pot na tvári schne. Opäť otvoril oči a videl, ako chlap vykladá jedno z kilových vreciek so superboyom na stoličku k ventilátoru a kapucňou si zakrýva nos aj ústa. Čo, doriti, chystá? Potom si všimol črep skla.

Ľadová ruka mu zovrela srdce.

Vedel, čo sa stane.

Muž sa zahnal črepom, prerezal tenký igelit a o chvíľu nato už vzduchom víril jemný biely prášok. Prenikal Kallemu do očí, úst aj nosa. Zatvoril ústa. Pochytil ho kašeľ. Opäť ich zatvoril. Na sliznici cítil horkú chuť prášku. Jazyk ho svrbel a pálil. Látka mu už prenikala do krvného obehu.

 

Pelle si už dávno prilepil vedľa volantu fotografiu, na ktorej bol s manželkou. Prešiel prstom po jej hladkom, mastnom povrchu. Vrátil sa na svoje stanovište v štvrti Gamlebyen, no nijako si tým nepomohol. Bolo leto a všetky jazdy, čo sa mu zjavili na monitore, sa začínali v iných častiach mesta. Mal však nádej. Z brány starej fabriky práve vyšiel nejaký chlap. Kráčal rozhodne a rýchlo – očividne plánoval chytiť jediný taxík na stanovišti. Naraz zastal a schúlil sa. Stál rovno pod lampou a Pelle videl, ako vracia obsah žalúdka na asfalt. Keby sa mu to stalo v aute… Chlap si ešte párkrát odpľul. Pelle to už zažil toľkokrát, že mu len pri pohľade na chlapa stúpala do úst chuť žlče. Muž si utrel ústa do rukáva, vystrel sa, prehodil si tašku cez plece a vykročil k Pellemu. Až keď podišiel bližšie, Pelle si uvedomil, že je to ten istý, ktorého viezol pred necelou hodinou. Ten, čo nemal peniaze na cestu do hospicu. Teraz kýval Pellemu, že sa chce odviezť. Pelle zamkol všetky dvere a pootvoril okienko. Počkal, kým chlap neprišiel k autu a nemykol kľučkou dverí.

„Prepáč, kamarát, nezoberiem ťa.“

„Prosím.“

Pelle sa naňho pozrel. Zaschnuté slzy na lícach. Bohvie, čo sa stalo, no to nebola jeho starosť. Chápal, že možno má smutný život, no taxikár v Osle by neprežil, keby otváral dvere dokorán ľudským tragédiám.

„Počúvaj, videl som ťa vracať. Vracanie v aute ťa bude stáť tisíc korún a mňa stratený pracovný deň. Keď si naposledy vystupoval z auta, bol si švorc. Takže hovorím nie, jasné?“

Pelle zatvoril okienko a zadíval sa pred seba v nádeji, že chalan vypadne a nebude robiť problémy. Nohu položil na plyn, keby potreboval vyraziť. Bože, včera ho poriadne bolela. Kútikom oka sledoval, ako chlapec siahol do tašky a priložil čosi k oknu.

Pelle sa otočil. Tisícka.

Zavrtel hlavou, no chlapec sa nepohol z miesta. Čakal. Pelle sa nebál, chalan nerobil problémy ani pri prvej jazde. Naopak, namiesto toho, aby naliehal, nech ho Pelle odvezie ešte kúsok, ako to robili všetci bez peňazí, slušne sa poďakoval, keď taxameter zastal na dohodnutej sume. Tváril sa tak úprimne, až mal Pelle výčitky svedomia, že ho neodviezol do hospicu. Stálo by ho to dve minúty času. Pelle si vzdychol. Stlačil gombík a dvere sa otvorili. Chalan vkĺzol na zadné sedadlo. „Veľmi pekne ďakujem.“

„Fajn. Kam?“

„Poprosím najprv do Bergu. Len tam niečo vyložím. Môžete ma, prosím, počkať? Potom do ubytovne Ila. Samozrejme, platím vopred.“

„Netreba,“ vzdychol si Pelle a stlačil plyn. Žena mala pravdu. Bol pridobrý na tento svet.

21. kapitola

O desiatej ráno už slnko dávno nazeralo do ulice Waldemar Thranes gate, kde Martha parkovala svoj Golf Cabriolet. Vystúpila a prešla ľahkým krokom okolo cukrárne k vchodu do útulku. Všimla si, že pár chlapov – a dokonca aj niekoľko žien – po nej pokukuje. Niežeby si na to ešte nezvykla, no dnes to vnímala intenzívnejšie než inokedy. Pripisovala to svojej výnimočne dobrej nálade. Určite to bolo na nej vidieť. Netušila, odkiaľ pramení toľká radosť. Pohádala sa s nastávajúcou svokrou o dátume svadby, s riaditeľkou útulku Grete o rozdelení zmien a s Andersom v podstate o všetkom. Možno ju jednoducho tešilo, že má voľno. Anders so svojou mamou odcestoval na víkend na chatu a dva dni sa nemusela s nikým deliť o slnečné lúče.

Vošla do kaviarne a všetky paranoidné hlavy sa k nej obrátili. Teda okrem jednej. Usmiala sa, mávla tým, ktorí ju pozdravili, a prešla k dvom dievčatám za pultom. Jednej z nich podala kľúč.

„Zatiaľ to zvládate super. Ešte chvíľu vydržte. Nezabúdajte, že ste tu dve.“

Bledé dievča prikývlo.

Martha si naliala do šálky kávu. Stála chrbtom k ostatným. Vedela, že hovorí o čosi hlasnejšie než treba. Zvrtla sa. Zatvárila sa prekvapene, ich pohľady sa stretli. Prešla k stolu pri okne, kde sedel sám. Priložila si šálku k perám a spýtala sa: „Si hore tak zavčasu?“

Zdvihol obočie a ona hneď pochopila, ako idiotsky to znelo. O desiatej?

„Ľudia tu väčšinou vstávajú neskôr,“ dodala rýchlo.

„To je pravda,“ usmial sa.

„Počuj, chcela som sa ti len ospravedlniť za včerajšok.“

„Za včerajšok?“

„Áno. Anders je inak celkom normálny, len občas…

V nijakom prípade nemá právo sa takto k tebe správať. Volať ťa feťák a…“

Stig zavrtel hlavou. „Nemusíš sa ospravedlňovať, neurobila si nič zlé. Ani tvoj priateľ, veď predsa som narkoman.“

„A ja šoférujem ako sliepka. Napriek tomu nedovolím, aby ma tak ľudia volali.“

Zasmial sa. Všimla si, ako mu smiech rozjasnil tvár. Vyzeral ako dieťa.

„Vidím, že napriek tomu jazdíš.“ Kývol k oknu. „Je to tvoje auto?“

„Áno, viem, že je to vrak, no rada šoférujem. Ty nie?“

„Neviem. Nikdy som nesedel za volantom.“

„Nikdy? Naozaj nie?“

Mykol plecom.

„Škoda.“

„Škoda?“

„Nič sa nevyrovná pocitu, keď šoféruješ kabriolet so stiahnutou strechou.“

„Aj pre…“

„Aj pre narkomana,“ zasmiala sa. „Je to najlepší trip na svete, ver mi.“

„Raz ma azda zoberieš.“

„Samozrejme,“ usmiala sa. „Čo tak teraz?“

Všimla si jeho prekvapený pohľad. Vykĺzlo to z nej celkom automaticky. Vedela, že ostatní ich sledujú. A čo? Inokedy presedela celé hodiny s inými obyvateľmi hospicu, rozoberala ich osobné problémy a nikto to nepokladal za zvláštne, naopak, bola to súčasť jej práce. Vo svojom voľnom čase si napokon môže robiť, čo chce, alebo nie?

„Veľmi rád.“

„Mám len pár hodín,“ dodala a uvedomila si, že znervóznela. Azda už ľutovala?

„Mohol by som si to vyskúšať?“ spýtal sa. „Šoférovanie vyzerá super.“

„Viem, kde by sa to dalo. Poď.“

Vyšli von a Martha cítila, ako sa jej do chrbta zabodávajú pohľady.

 

Tváril sa tak sústredene, že sa musela smiať. V predklone zvieral oboma rukami volant a šoféroval až neuveriteľne pomaly vo veľkých kruhoch po ľudoprázdnom parkovisku v Økerne.

„Fajn,“ pochválila ho. „Teraz skús osmičky.“

Poslúchol. Stúpil na plyn, no len čo sa zvýšili otáčky, ihneď ubral.

„Mimochodom, poctila nás svojou návštevou polícia,“ nadýchla sa. „Policajti sa pýtali, či sme v poslednom čase nerozdávali tenisky. Vraj to súvisí s vraždou Iversenovej. Neviem, či si o nej počul.“

„Áno, čítal som o tom.“

Ukradomky sa naňho pozrela. Páčilo sa jej, že číta. Mnohí obyvatelia hospicu neprečítali za dlhé roky ani riadok, nesledovali správy, nepoznali meno nórskeho premiéra a jedenásty september im nič nehovoril. Vedeli však na korunu presne, koľko stojí spíd, poznali stupeň čistoty heroínu a percentá účinných látok v novom lieku.

„Apropo, Iversen. Nevolal sa tak ten pán, ktorý ti mal vybaviť prácu?“

„Volal. Bol som za ním, no nič už nemá.“

„Škoda.“

„Veru. Nevzdávam sa. Mám na zozname aj ďalšie mená.“

„Výborne! Takže si píšeš zoznam?“

„Áno, píšem si zoznam.“

„Skúsime radenie rýchlostí?“

O dve hodiny už vychádzali na Mosseveien. Za volantom sedela ona. Po boku sa im v slnečných lúčoch ligotal Oslofjord. Učil sa nezvyčajne rýchlo. Občas mu skapal motor pri rozbiehaní, no keď sa pohli, mala pocit, akoby si naprogramoval mozog a zautomatizoval potrebné úkony. Po troch pokusoch s rozbiehaním do kopca sa mu to podarilo aj bez ručnej brzdy. Pochopil geometriu s parkovaním v rade áut a zvládol to až s drzou ľahkosťou.

„Čo to je?“

„Depeche Mode,“ odvetil. „Páčia sa ti?“

Započúvala sa do kazateľského dvojhlasu a strojového rytmu.

„Áno,“ prikývla a pridala hlas. „Znie to veľmi… anglicky.“

„Súhlasím. Čo ešte počuješ?“

„Hm. Milú dystopiu. Ako u ľudí, ktorí neberú vážne svoje depresie. Vieš, čo myslím?“

Zasmial sa. „Viem presne.“

Po niekoľkých minútach na diaľnici odbočila na Nesoddtangen. Cesta sa zúžila, premávka zredla.

„Si pripravený na skutočný svet?“

Prikývol. „Som pripravený.“

Vystúpili z auta a vymenili si miesta. Sledovala ho, ako si sadá za volant a sústredene hľadí pred seba. To, že je pripravený, povedal s takým dôrazom, až jej napadlo, že nemyslí len na šoférovanie. Stlačil spojku, zaradil rýchlosť. Zľahka pridal plyn.

„Zrkadlo,“ pripomenula mu, hoci ho už stihla skontrolovať.

„Nič nejde.“

„Smerovka.“

Stlačil páčku pri volante, zamrmlal mám a opatrne pustil spojku.

Pomaly vyšli na cestu, motor však hučal.

„Ručná brzda,“ pochopila a siahla po páke medzi nimi, aby ju uvoľnila. Cítila, ako sa jeho ruka priblížila s tým istým zámerom, dotkla sa jej a zmizla, akoby sa popálila.

„Ďakujem,“ povedal.

Desať minút šoférovali v absolútnom tichu. Nechali sa predbehnúť autom, čo sa kamsi ponáhľalo. Oproti išiel kamión. Zadržala dych. Vedela, že na úzkej ceste by automaticky pribrzdila a natisla sa ku krajnici – hoci by vedela, že sa zmestia. Stig sa nenechal rušiť. Z nevysvetliteľných pohnútok mu dôverovala. Videla, že má odhad. Vrodený odhad mužského mozgu pre tri dimenzie. Sledovala, ako sa mu ruky zľahka dotýkajú volantu. Chýbalo mu to, čoho ona mala prebytok – pochybnosti o vlastnom odhade. Skúmala mu žilky na rukách, do ktorých srdce pumpovalo krv. Krv do končekov prstov. Trhlo ich doprava, nie však prisilno, keď sa do nich oprel tlak vzduchu z protiidúceho kamióna.

„To bolo!“ zasmial sa vzrušene a pozrel sa na ňu. „Cítila si?“

„Áno,“ prikývla. „Cítila som.“

Nasmerovala ich až na špic Nesoddenu a na koniec štrkovej cesty, kde zaparkovali za malými prízemnými domcami s malými oknami smerom k ceste a veľkými obrátenými k moru.

„Prestavané letné chaty z päťdesiatych rokov,“ vysvetlila mu. Kráčali cestičkou cez vysokú trávu. „Vyrastala som v jednej z nich. Tu sme mali naše skrýše, kam sme sa chodili opaľovať.“

Vyšli na nevysoký kopec. Pod nohami sa im rozprestieralo more, odkiaľ sa ozýval radostný výskot kúpajúcich sa detí. O kúsok ďalej ležalo mólo s loďami, ktoré jazdili kyvadlovou dopravou do centra Osla, čo sa v jasnom počasí zdalo vzdialené len pár stovák metrov. V realite to bolo päť kilometrov a väčšina obyvateľov Osla sem radšej chodila loďou ako štyridsaťpäť kilometrov autom okolo fjordu. Sadla si a vdýchla slaný vzduch do pľúc.

„Moji rodičia s priateľmi nazývali toto miesto malý Berlín,“ rozprávala Martha. „Bývalo tu množstvo umelcov. V nevykúrených letných domoch bolo lacnejšie než v Osle. Ak sa príliš ochladilo, všetci sa zbehli v najmenej studenom dome. A to bol ten náš. Do rána sa pilo červené víno, lebo sme nemali dosť matracov pre všetkých. Potom sme sa schádzali na veľkých spoločných raňajkách.“

„To znie pekne.“ Stig si prisadol.

„Tak to bolo. Všetci si tu navzájom pomáhali.“

„Takže čistá idylka.“

„Ako kedy. Občas sa niekto pohádal o peniaze, kritizovali si navzájom umenie a podvádzali sa krížom-krážom. Žili skutočný vzrušujúci život. So sestrou sme verili, že bývame v Berlíne, až kým mi jedného dňa otec neukázal, kde leží skutočný Berlín. Vysvetlil mi, že je to ďaleko, aspoň tisíc kilometrov. Vraj tam raz pôjdeme. Pozrieme si Brandenburskú bránu aj zámok Charlottenburg, kde budeme so sestrou žiť ako princezné.“

„Aj ste tam išli?“

„Do veľkého Berlína?“ Martha zavrtela hlavou. „Rodičia nemali nikdy peniaze. Ani sa nedožili vysokého veku.

Mala som osemnásť, keď zomreli, a musela som sa starať o sestru. O Berlíne som však neprestala snívať. Už ani neviem, či skutočne existuje.“

Stig prikývol, privrel oči a ľahol si do trávy.

Pozrela sa naňho. „Pustíme si tú tvoju kapelu?“

Otvoril jedno oko. „Depeche Mode? Cédečko zostalo v aute.“

„Daj mi tvoj mobil.“

Podal jej ho, začala doň ťukať. Z malého reproduktora sa ozvali rytmické vzdychy. Potom mŕtvolný hlas, ktorý ich pozýval na cestu. Pri pohľade na jeho udivenú tvár sa rozosmiala.

„Volá sa to Spotify,“ vysvetlila mu a položila telefón medzi nich. „Môžeš si stiahnuť akúkoľvek pieseň. Fakt nič z tohto nepoznáš?“

„Vo väzení nám nedovolili používať mobilné telefóny,“ odvetil a siahol po svojom mobile.

„Vo väzení?“

„Áno. Sedel som v base.“

„Za dílovanie?“

Stig si zaclonil oči pred slnkom. „Presne tak.“

Prikývla. Rýchlo sa usmiala. Čo vlastne čakala? Pichal si heroín a inak bol slušný občan dodržiavajúci zákony? Robil, čo musel. Ako všetci ostatní.

Vzala mu telefón. Ukázala mu funkciu GPS, ako môže zistiť svoju polohu na mape a vypočítať najkratšiu cestu do akéhokoľvek bodu na zemi. Odfotila ho, zapla nahrávanie a vyzvala ho, aby niečo povedal.

„Dnes je pekný deň.“

Zastavila nahrávanie a prehrala mu záznam.

„Je to môj hlas?“ spýtal sa prekvapene. Očividne sa mu nepáčil.

Pustila mu ho ešte raz. V reproduktoroch znel pridusene a kovovo. „Je to môj hlas?“

Smiala sa na jeho výraze a ešte väčšmi, keď schmatol mobil, našiel gombík nahrávania a vyhlásil, že teraz je na rade ona, nech niečo povie, nie, nech zaspieva.

„Nie!“ smiala sa. „Radšej ma odfoť.“

Zavrtel hlavou. „Hlas je lepší.“

„Prečo?“

Dotkol sa rukou ucha, akoby si zaň chcel zastrčiť kader vlasov. Podvedomý pohyb človeka, ktorý nosil roky dlhé vlasy a nevie si zvyknúť, že je ostrihaný.

„Ľudia menia svoj vzhľad. Hlas zostáva.“

Zadíval sa na more, sledovala jeho pohľad. Videla len trblietavú hladinu, čajky, ostrovčeky a v dialke plachetnice.

„Niektoré hlasy sa nemenia,“ prikývla. Myslela na detské hlasy. Hlasy detí vo vysielačke. Tie sa nemenili.

„Rada spievaš,“ pokračoval. „Nie však pred inými ľuďmi.“

„Prečo si to myslíš?“

„Máš rada hudbu. Keď som ťa však prosil, aby si zaspievala, tvárila si sa vydesene ako dievča v kaviarni, ktorému si dala kľúč.“

Zmeravela. Čítal jej myšlienky?

„Čoho sa tak zľakla?“

„Ničoho,“ odvetila Martha. „Ešte s jednou kolegyňou majú vypratať skrine na povale. Nikto to tam nemá rád. Preto sa striedajú.“

„Čo je zlé na tej povale?“

Martha sledovala pohľadom čajku, zavesenú takmer nehybne vo vzduchu vysoko nad hladinou. Určite tam fúkalo oveľa viac než dole.

„Veríš na duchov?“ spýtala sa potichu.

„Nie.“

„Ani ja.“ Oprela sa o lakte. „Dom, kde sídlime, vyzerá poriadne staro. Postavili ho však len v dvadsiatych rokoch. Spočiatku to bol bežný penzión.“

„Všimol som si nápis na fasáde.“

„Presne tak. Ten je pôvodný. Počas vojny ho Nemci prerobili na domov pre slobodné matky. Zažil mnoho smutných osudov. To sa mu vpilo do múrov. Jednej zo žien sa narodil chlapec. Trvala na tom, že išlo o nepoškvrnené počatie, čo nebolo v tom období u žien v problémoch nič nezvyčajné. Muž, ktorého všetci upodozrievali, bol ženatý a, samozrejme, všetko poprel. Kolovali o ňom dva chýry. Vraj sa zapojil do odboja. Iní tvrdili, že bol nemecký špión, ktorý sa infiltroval medzi partizánov, čo zabezpečilo žene miesto v penzióne a jemu slobodu. Nech to bolo tak či onak, jedno ráno ho zastrelili v plnej električke v centre Osla. Vraha nikdy nenašli. Partizáni tvrdili, že popravili zradcu, Nemci hovorili, že dostali partizána. Aby presvedčili pochybovačov, zavesili jeho mŕtve telo na stĺp pri majáku Kavringen.“

Kývla kamsi do diaľky.

„Námorníci, ktorí sa plavili okolo majáka za bieleho dňa, videli zosušenú, čajkami oďobanú mŕtvolu. V noci bolo zasa vidno obrovský tieň, ktorý mŕtvy vrhal na morskú hladinu. Jedného dňa mŕtvola zmizla. Podľa niektorých ju vzali partizáni. Od toho dňa sa psychický stav ženy v penzióne zhoršoval, vraj ju chodil strašiť jeho prízrak. Navštevoval ju v noci, skláňal sa nad kolískou, a keď naňho zarevala, aby zmizol, obrátil sa k nej a v tvári mal čierne diery na miestach, kde mu čajky vyďobali oči.“

Stig zdvihol obočie.

„Takto mi to prerozprávala Grete, riaditeľka Ily,“ dodala Martha. „Dieťa usedavo plakávalo, no keď sa ženy z vedľajších izieb sťažovali, že ho matka netíši, odvetila, že dieťa plače za nich oboch a bude plakať naveky.“

Martha sa odmlčala. Prišla k svojej najobľúbenejšej časti príbehu. „Vraj ani ona nevedela, pre koho pracoval otec dieťaťa, no z pomsty za to, že poprel otcovstvo, udala ho ako špióna partizánom a ako partizána Nemcom.“

V náhlom závane studeného vetra ju striaslo. Posadila sa a rukami sa chytila okolo kolien.

„Jedného dňa neprišla na raňajky. Našli ju na povale. Obesila sa na tráme. V dreve nájdeš svetlý pás, tam vraj viselo lano.“

„A teraz tam straší?“

„Viem len, že sa na povalu nechodí ľahko. V princípe neverím na prízraky, no ani ja tam hore dlho nevydržím. Akoby si cítil zlo sálajúce zo stien. Rozbolí ťa hlava, ten tlak ťa doslova vyženie z izby. Deje sa to aj ľuďom, ktorých sme čerstvo zamestnali alebo k nám prišli zvonka a o príbehu nič netušia. Nie, nie je to azbestom v izolácii ani ničím podobným.“ Skúmala ho. Neodhalila však skeptický pohľad ani drobný úsmev, ktorý v podstate čakala. Len ju mlčky počúval. „To ešte nie je všetko,“ dodala. „Dieťa…“

„Áno.“

„Áno? Uhádneš?“

„Zmizlo.“

Prekvapene zdvihla zrak. „Odkiaľ to vieš?“

Mykol plecom. „Mal som hádať.“

„Podľa niektorých ho matka odviedla k partizánom v tú noc, keď sa obesila. Podľa iných ho najprv zabila a zakopala vo dvore, aby jej ho nikto nevzal. Akokoľvek…“ Martha sa nadýchla. „Nikdy ho nenašli. Zvláštne je, že občas zachytávame vo vysielačkách zvuky, ktorých pôvod nevieme identifikovať. Počujeme ich a nepochybne je to…“

Zdalo sa jej, že vie už aj to.

„Detský plač,“ dodala.

„Detský plač.“

„Mnohí, najmä noví zamestnanci sa vyľakajú. Podľa Grete to nie je nič čudné. Vraj vysielačky bežne zachytávajú signál z detských telefónov v okolí.“

„Ty tomu neveríš?“

Martha mykla plecom. „Môže to byť vysvetlenie.“

„Ak?“

Ďalší závan vetra. Na západe sa zjavili tmavé mraky. Martha už ľutovala, že si nevzala bundu.

„Pracujem v íle už sedem rokov. To, čo si hovoril o nemeniacich sa hlasoch…“

„Áno?“

„Prisahám. Je to to isté nemluvňa.“

Stig prikývol. Nepovedal nič, nepokúsil sa jej ponúknuť vysvetlenie ani komentár. Len prikývol. Páčilo sa jej to.

„Vieš, čo znamenajú tie mraky?“ spýtal sa napokon a vstal.

„Bude pršať a musíme ísť?“

„Nie,“ usmial sa. „Musíme sa poponáhľať, aby sme sa okúpali a stihli vyschnúť na slnku.“

 

„Compassion fatigue,“ vysvetlila mu Martha. Ležala na chrbte a dívala sa do oblohy, v ústach ešte cítila chuť slanej vody, na pokožke teplú skalu, čo ju hriala aj cez vlhké plavky. „Znamená to, že som prišla o dar empatie. V nórskom sociálnom systéme je to taký nevídaný jav, že sa ani neunúvali ten pojem prekladať.“

Neodpovedal. Neprekážalo jej to. Neprihovárala sa jemu. Bol pre ňu len dôvod, prečo uvažovať nahlas.

„Predpokladám, že sa len bránim a vypínam, keď je toho priveľa. Alebo prameň vyschol, možno už nemám v sebe lásku.“ Zamyslela sa. „Dobre, mám. Mám veľa… len nie…“

Martha videla, ako sa k nim po oblohe blíži mrak v podobe Veľkej Británie. Skôr ako prišiel nad nich, zmenil sa na obrovského mamuta. Trochu jej to pripomínalo posteľ u psychológa.

„Anders bol v škole najšarmantnejší a najšikovnejší chlapec,“ povedala mrakom. „Kapitán futbalového tímu. Ani sa nepýtaj, či stál na čele školskej rady.“

Čakala.

„Stál?“

„Áno.“

Naraz sa rozosmiali.

„Bola si doňho zaľúbená?“

„Veľmi. Ešte stále som. Som doňho zaľúbená. Je to dobrý chlapec. Nie je len šarmantný a šikovný. Mala som s ním šťastie. A čo ty?“

„Čo ja?“

„Aké priateľky si mal?“

„Nijaké.“

„Nijaké?“ Zdvihla sa na lakti. „Taký fešák, nechce sa mi veriť.“

Stig si vyzliekol tričko. Jeho pokožka bola taká biela, že na slnku takmer pálila v očiach. Zvláštne, že neobjavila čerstvé stopy po injekciách. Zrejme si pichal do stehien alebo slabín.

„Tak von s tým,“ usmiala sa.

„Bozkával som sa s pár dievčatami…“ Prešiel si po starých chrastách. „Toto bola moja jediná láska.“

Martha sklonila zrak k chrastám. Najradšej by ich pohladkala, odstránila.

„Pri úvodnom pohovore si tvrdil, že si prestal,“ pripomenula mu. „Grete nič nepoviem. Aspoň zatiaľ nie. Vieš, že…“

„… v íle bývajú len aktívni narkomani.“

Prikývla. „Myslíš si, že to zvládneš?“

„Vodičák?“

Usmiali sa na seba.

„Dnes to zvládnem,“ odvetil. „Zajtra uvidíme.“

Búrkové mračná boli ešte ďaleko, no z diaľky už začula hrom ako predzvesť toho, čo ich čaká. Akoby to pochopilo aj slnko a začalo páliť silnejšie.

„Daj mi telefón,“ vyzvala ho.

Zapla nahrávanie. Začala spievať pieseň, ktorú otec hrával mame na gitare. Na záver jedného z množstva letných žúrov. Sedel práve na tejto skale so starou gitarou a hral tak pomaly, až mala pocit, že celkom stíchne. Leonard Cohen hovoril o tom, že vždy bol jej láska, chcel kráčať s ňou, slepo ju nasledovať. Vedel, že mu verí, lebo sa dotkol jej dokonalého tela svojou dušou.

Spievala tichým, tenkým hlasom. Vždy spievala takto, oveľa slabšie a zraniteľnejšie, než vystupovala ako človek. Samozrejme, občas si myslela, že je práve takáto, a cudzí je jej ten druhý, ostrejší hlas, s ktorým sa zvykla brániť.

„Ďakujem,“ povedal potichu, keď skončila. „Bolo to krásne.“

Neuvažovala, prečo sa cíti trápne, ale prečo to nebolo trápnejšie.

„Je čas ísť domov,“ usmiala sa a vrátila mu mobil.

Mala vedieť, že si koleduje o problém, keď začne sťahovať starú látkovú strechu, no z celého srdca chcela teraz cítiť čerstvý vzduch vo vlasoch. Pätnásť minút dreli, špekulovali a siahali aj po hrubej sile, až napokon uspeli. Vedela, že strechu už bez nových náhradných dielov a Andersovej pomoci nevytiahne. Sadla si za volant a Stig jej ukázal mobil. Do navigácie vložil ako cieľovú destináciu Berlín.

„Tvoj otec sa nemýlil,“ potvrdil. „Z malého Berlína do veľkého je to tisíctridsať kilometrov. Predpokladaná dĺžka trasy dvanásť hodín a päťdesiatjeden minút.“

Vyrazila. Dupala na plyn, akoby potrebovala niečo stihnúť. Možno pred niečím unikala. Skontrolovala spätné zrkadlo. Pri pohľade na bielu kopovitú oblačnosť nad fjordom si predstavila nevestu, ktorá k nim cieľavedome a nezadržateľne kráča so závojom dažďa.

Prvé ťažké kvapky dažďa ich zasiahli v zápche na treťom mestskom obchvate. Ihneď pochopila, že prehrala.

„Odboč sem,“ kývol jej Stig.

Poslúchla ho. Vbehli do vilovej štvrte.

„Tu doprava.“

Kvapky dažďa padali čoraz hustejšie. „Kde sme?“

„V Bergu. Vidíš ten žltý dom?“

„Áno.“

„Poznám majiteľov, je prázdny. Zastav pred garážou, otvorím ti.“

O päť minút sedeli v aute medzi hrdzavými nástrojmi, zjazdenými pneumatikami a záhradným nábytkom pokrytým pavučinami a sledovali vodu, čo stekala po dvore pred otvorenou bránou garáže.

„Nezdá sa, že to rýchlo prejde,“ konštatovala Martha. „Strecha je definitívne pokazená.“

„Chápem,“ odvetil Stig. „Dáme si kávu?“

„Kde?“

„V kuchyni. Viem, kde je kľúč.“

„Ale…“

„Je to môj dom.“

Pozrela sa naňho. Nešoférovala dosť rýchlo. Neunikla. Nech to bolo čokoľvek, už bolo neskoro.

„Rada,“ prikývla.










22. kapitola

Šimon si napravil rúško na ústach a zadíval sa na mŕtveho. Niekoho mu pripomínal.

„Táto budova je v správe mesta, ktoré za pár korún prenajíma skúšobne mladým kapelám,“ vysvetľovala mu Kari. „Radšej nech spievajú o gangsterskom živote, ako by sa mali motať po uliciach a vyrastať na zloduchov.“

Šimon si spomenul. Zmrznutý Jack Nicholson vo filme Osvietenie. Bol vtedy v kine sám. V čase po nej. A pred Else. Možno za to mohol len sneh. Mŕtvy vyzeral, ako keby ho vytiahli zo snehového záveja. Muža aj celú miestnosť pokryla tenučká vrstva heroínu. Okolo úst, nosa aj očí mu zvlhol a zhrčil sa do hrudiek.

„Objavila ho kapela, ktorá cvičila v miestnosti na konci chodby,“ dodala Kari.

Telo našli minulú noc, no Šimon sa o ňom dozvedel až ráno po príchode do práce. Našli tri obete. Prípadu sa ujal Kripos. Inými slovami, policajný riaditeľ požiadal Kripos o pomoc. To znamenalo, že im odovzdal celý prípad bez toho, aby sa poradil s vlastnými ľuďmi z oddelenia vrážd. Možno by dospeli k tomu istému záveru a možno nie.

„Volá sa Kalle Farrisen,“ prečítala z papierov.

V ruke držala predbežnú správu. Šimon si ju musel vyžiadať od riaditeľa. Požiadal ho aj o prístup na miesto činu. Veď vraždy sa udiali v ich policajnom okrsku.

„Šimon,“ varoval ho riaditeľ. „Pokojne sa tam poobzeraj, no daj od toho prípadu ruky preč. Obaja sme už pristarí na chlapčenské prekáračky.“

„Možno ty si pristarý,“ odsekol Šimon.

„Verím, že si mi rozumel, Šimon.“

Šimon občas premýšľal, kde sa stala chyba. Nebolo pochýb, kto z nich mal väčší potenciál. Kedy sa rozhodlo, kto zasadne na ktorú stoličku? Kto vystúpi na riaditeľskú pozíciu a komu, degradovanému a vykastrovanému, zostane obitá stolička na úseku vyšetrovania vrážd? A čo spôsobilo, že najlepší z nich sa rozlúčil so svetom v kresle svojej pracovne?

„Gitarové struny okolo hlavy sú éčková a géčková struna značky Ernie Ball. Kábel je značky Fender,“ čítala Kari.

„A ventilátor a radiátor?“

„Prosím?“

„Nič. Pokračuj.“

„Ventilátor bol zapnutý. Predbežný záver súdneho lekára hovorí, že Kalleho Farrisena udusili.“

Šimon študoval uzol na kábli. „Zdá sa, že ho prinútili nadýchať sa drogy, ktorú mu ventilátor fúkal do tváre. Súhlasíš?“

„Súhlasím,“ prikývla Kari. „Chvíľu zadržiaval dych, no dlho to nevydržal. Gitarové struny mu bránili v pohybe hlavy. Bojoval, preto má dorezanú tvár. Droga sa mu dostala do nosa, do žalúdka a pľúc, do krvného obehu. Omámila ho, no dýchal ďalej. Heroín mu postupne utlmil činnosť pľúc, až napokon celkom prestal dýchať.“

„Klasická smrť predávkovaním,“ prikývol Šimon. „Tak zomreli aj mnohí z jeho zákazníkov.“ Ukázal na kábel. „Tento uzol viazal ľavák.“

„Verím, že sa tu dnes vidíme naposledy.“

Zvrtli sa za hlasom. Vo dverách sa krivo usmieval Åsmund Bjørnstad. Za jeho chrbtom stáli dvaja muži s nosidlami.

„Prišli sme po mŕtvolu, ak ste skončili.“

„Videli sme všetko potrebné,“ odvetil Šimon a s námahou vstal. „Dovolíte nám obzrieť si aj zvyšok?“

„Samozrejme,“ uškŕňal sa ďalej zástupca Kriposu a galantne mu ukázal cestu.

Šimon sa prekvapene zadíval na Kari, ktorá opätovala jeho pohľad so zdvihnutým obočím. Nie zle.

„Čo svedkovia?“ spýtal sa Šimon vo výťahu a študoval rozbité črepy na podlahe.

„Nemáme nikoho,“ odvetil Bjørnstad. „Gitarista, ktorý ho našiel, tvrdí, že sa tu večer motal nejaký chlapík. Vraj hrával v kapele The Young Hopeless. Kontrolovali sme to, tá kapela už dávno zanikla.“

„Ako vyzeral?“

„Vraj mal na hlave kapucňu. Mladí to tak dnes nosia.“

„Takže bol mladý?“

„Podľa svedka áno. Mohol mať tak dvadsať, dvadsaťpäť.“

„Akej farby bola mikina?“

Bjørnstad nazrel do zápisníka. „Zrejme sivá.“

Dvere výťahu sa otvorili. Opatrne preliezli pásky a značky technikov a pristúpili k štyrom ľuďom. Dvaja boli živí, dvaja mŕtvi. Šimon kývol na pozdrav jednému z dvojice živých. Mal ryšavú bradu a kľačal pri mŕtvom tele s baterkou veľkosti plniaceho pera. Mŕtvy mal pod okom veľkú ranu. Pod hlavou sa mu rozprestierala svätožiara krvi, ktorá sa roztiekla do tvaru kvapky. Šimon sa raz pokúsil priblížiť Else krásu miesta činu. Raz a potom už nikdy viac.

Druhá, oveľa objemnejšia mŕtvola ležala vo dverách. Šimon automaticky skontroloval steny a našiel dieru po guľke. Všimol si aj okienko vo dverách a zrkadlo oproti. Ustúpil pár krokov do výťahu, zdvihol pravú ruku a namieril. Rozmyslel si to a zdvihol ľavú. Musel krok ustúpiť, aby našiel správny uhol dráhy letu guľky cez hlavu a ak v lebke nezmenila smer, do diery v omietke. Privrel oči. Len nedávno takto stál pri Iversenovej schodoch. Mieril pravačkou. Aj vtedy chvíľu hľadal správny uhol. Musel ustúpiť z kamennej dlažby na cestičke a položiť nohu na vlhkú hlinu, takú istú, aká bola okolo kríkov. Odtlačok topánky v nej však nenašiel.

„Pokračujeme prehliadkou v tejto časti domu, dámy a páni?“ Bjørnstad im pootvoril dvere. Kari so Šimonom prekročili mŕtve telo a vošli dnu.

„Mesto prenajímalo túto miestnosť partii, ktorú ľudia považovali za manažérov mladých kapiel.“

Šimon nazrel do prázdneho trezoru. „Čo sa podľa vás stalo?“

„Vojna gangov,“ vysvetlil Bjørnstad. „Zaútočili tesne pred záverečnou. Prvého muža zastrelili, keď ležal na zemi. Guľku sme našli v parketách. Druhého dostali na prahu dverí, aj tam je guľka. Tretieho prinútili otvoriť trezor. Vzali peniaze aj drogy a zabili ho o poschodie nižšie, aby dali konkurencii jasne najavo, kto je nový pán.“

„Jasné,“ prikývol Šimon. „A nábojnice?“

Bjørnstad sa krátko zasmial. „Chápem. Sherlock Holmes hľadá súvislosť s vraždou Iversenovej.“

„Nenašli ste ich?“

Åsmund Bjørnstad prešiel pohľadom od Šimona na Kari a potom späť k Šimonovi. So širokým víťazoslávnym úsmevom kúzelníka vytiahol z vrecka saka igelitové vrecko. Zamával ním Šimonovi pod nosom. Boli v ňom dve nábojnice.

„Je mi ľúto, tato, ak som vám zničil vašu teóriu,“ uškrnul sa. „Veľké diery v telách obetí okrem toho naznačujú oveľa väčší kaliber, než zabíjal na Holmenkollene. Prehliadka sa skončila. Verím, že sa vám páčilo.“

„Posledné tri otázky.“

„Nech sa páči, pán inšpektor.“

„Kde ste našli nábojnice?“

„Pri telách obetí.“

„Kde majú zbrane?“

„Boli neozbrojení. Posledná otázka?“

„Požiadal vás policajný riaditeľ, aby ste nám vyšli v ústrety? Preto ste nám umožnili túto prehliadku?“ Åsmund Bjørnstad sa zasmial. „Možno to urobil prostredníctvom môjho šéfa v Kripose. Želanie našich nadriadených je nám príkazom, však?“

„Samozrejme,“ prikývol Šimon. „O to väčšmi, ak nám záleží na kariére. Ďakujeme za ústretovosť.“

Bjørnstad zostal v miestnosti, Kari vykročila za Šimonom. Zastala, lebo Šimon neotvoril dvere výťahu, ale namiesto toho si vypýtal od ryšavého technika baterku. Pristúpil k diere v omietke a zasvietil do nej.

„Už ste stihli vybrať guľku, Nils?“

„Muselo to byť niečo staré, nijaká guľka tam nebola,“ odvetil technik, ktorý s lupou študoval dlážku okolo mŕtveho tela.

Šimon si čupol, oblízal si končeky prstov a prešiel nimi po dlážke pod dierou. Podstrčil prsty Kari. Mal na nich prach z omietky.

„Ďakujem za pomoc,“ vrátil baterku Nilsovi.

„Čo to bolo?“ spýtala sa Kari, keď sa za nimi zatvorili dvere výťahu.

„Potrebujem chvíľu premýšľať. O chvíľu ti to poviem.“ Kari sa nahnevala. Niežeby upodozrievala svojho šéfa, že sa robí zaujímavým. Prekážalo jej, že mu nestíha. Nebola na to zvyknutá. Dvere sa otvorili, vyšla na chodbu a prekvapene sa zvrtla. Šimon zostal vo výťahu.

„Požičiaš mi svoju guľku?“ spýtal sa.

Vzdychla si a siahla do vrecka. Šimon položil guľku do stredu výťahu. Chvíľu akoby váhala, potom sa rozkotúľala smerom k dverám a zmizla v škáre medzi výťahom a chodbou.

„Hopsa,“ zdvihol obočie Šimon. „Poďme ju pohľadať do suterénu.“

„Netreba,“ zastavila ho Kari. „Doma ich mám dosť.“

„Guľka mi je ukradnutá.“

Kari vykročila za ním, naďalej zaostávala minimálne dva kroky. Opäť sa jej vrátila predstava, že by sa mala venovať celkom inej práci. Lepšie plateným a samostatnejším úlohám. Vyhla by sa čudným šéfom aj smradľavým mŕtvolám. Ten čas príde, musí sa len obrniť trpezlivosťou.

Po schodoch zbehli do suterénu a našli dvere výťahu. Na rozdiel od dverí na poschodiach tieto boli jednoduché, železné a ich matné sklo zdobila tabuľka VÝŤAHOVÁ ŠACHTA. VSTUP ZAKÁZANÝ. Mykol kľučkou. Zamknuté.

„Vybehni do skúšobne a skús nájsť nejaký kábel,“ požiadal ju Šimon.

„Aký…“

„Akýkoľvek,“ odvetil a oprel sa o stenu.

Prehltla námietku a poslúchla ho.

O dve minúty sa vrátila s káblom. Sledovala, ako Šimon odskrutkúva koncovky a strháva plastový obal. Potom ohol drôt do písmena U a vopchal ho medzi zárubňu a dvere výťahu na úrovni kľučky. Čosi puklo, zaiskrilo sa a dvere sa otvorili.

„Bože dobrý,“ usmiala sa Kari. „Kde si sa to naučil?“

„Ako chlapec som robil všeličo,“ vysvetlil jej Šimon a zliezol na betónovú podlahu, ktorá ležala pol poschodia pod úrovňou pivnice. Zdvihol zrak. „Keby som sa nestal policajtom…“

„Neriskuješ priveľa?“ zamračila sa Kari. Po chrbte jej behali zimomriavky. „Čo ak sa výťah pohne?“

Šimon už kľačal a ohmatával podlahu.

„Potrebuješ svetlo?“ spýtala sa v nádeji, že nepočuť, ako sa jej trasie hlas.

„Vždy,“ usmial sa.

Kari sa z hrdla vydral výkrik. Ozvalo sa buchnutie a hrubé, naolejované káble sa pohli. Šimon sa rýchlo vystrel, zaprel sa rukami a vyliezol späť do pivnice. „Poď.“

Musela pobehnúť, aby s ním držala krok po schodoch, von z budovy a na parkovisko.

„Stoj!“ zakričala, keď dobehli k autu zaparkovanému medzi dvoma odstavenými kamiónmi. Zarazil sa a pozrel sa na ňu ponad strechu auta.

„Uvedomujem si to,“ začal.

„Čo si uvedomuješ?“

„Aké je nechutné, keď tvoj partner koná na vlastnú päsť a o ničom ťa neinformuje.“

„Presne tak! Tak kedy…“

„Ja nie som tvoj partner, Kari Adelová,“ prerušil ju Šimon. „Som tvoj šéf a učiteľ. Začnem ťa učiť, keď usúdim, že je to potrebné. Rozumela si?“

Pozrela sa naňho. Sledovala, ako si vetrík pohadzuje jeho až smiešne riedke vlasy po holej lebke. V inokedy priateľskom pohľade sa mu blýskalo.

„Rozumela som.“

„Chytaj.“ Otvoril dlaň a hodil jej čosi ponad strechu.

V dlaniach jej pristáli dva predmety. Žltá guľka a nábojnica.

„Keď zmeníš perspektívu a polohu, objavíš nové veci,“ dodal. „Každá slepota sa dá kompenzovať. Ideme.“

Sadla si na miesto spolujazdca. Šimon naštartoval a vyrazili k bráne. Nehovorila nič. Čakala. Zastal, dôkladne skontroloval oba smery, až potom vyšiel na cestu. Tak ako to robia opatrní starci. Kari to vždy považovala za prejav zníženej hladiny testosterónu. Až teraz si uvedomila – takmer akoby ju osvietilo –, že všetko racionálne konanie je len prejavom skúseností.

„Vo výťahu padol minimálne jeden výstrel,“ pokračoval a zaradil sa za červené volvo.

Naďalej mlčala.

„Ako znie tvoja námietka?“

„Nezodpovedá to nálezom na mieste činu,“ odvetila Kari. „Našli sme len guľky, čo zabili obete. Guľky boli v dlážke pod telami. Obete pri smrteľných ranách ležali na zemi a to sa nezhoduje s uhlom výstrelu z výťahu.“

„Presne tak. Okrem toho si si mohla všimnúť na pokožke chlapa s prestrelenou lebkou stopy pušného prachu. Druhý mal zasa okolo diery v košeli spálené vlákna. Čo to znamená?“

„Vrah strieľal z bezprostrednej blízkosti. To zodpovedá polohe nájdenej nábojnice a guľky v dlážke.“

„Správne. Nezdá sa ti zvláštne, že si tí chlapi najprv ľahli, aby ich mohol zastreliť?“

„Možno zoči-voči odistenej zbrani cúvali a zakopli. Alebo ich prinútil ľahnúť si na dlážku.“

„Nerozmýšľaš zle. Všimla si si niečo na stopách krvi okolo tela pri výťahu?“

„Bolo jej veľa?“

„Áno.“ Pretiahol dlhé á, aby jej naznačil, že to nie je všetko. „Krv sa mu zliala do kaluže pri hlave,“ uvažovala nahlas. „To znamená, že hlava po výstrele nezmenila polohu.“

„To áno, no na kraji tej kaluže sa krv rozptýlila. Akoby tam dostrekla. Inými slovami, tečúca krv zakryla plochu, kam predtým striekala. Vzhľadom na rozsah tej plochy by obeť musela v momente výstrelu stáť na hlave. Preto aj Nils vytiahol lupu, tie stopy mu nijako nesedeli.“

„Tebe však áno?“

„Mne áno,“ prisvedčil Šimon. „Prvú obeť zastrelil páchateľ z výťahu. Guľka preletela hlavou obete a zaryla sa do omietky. Nábojnica skončila v suteréne.“

„Skotúľala sa po šikmej ploche a spadla do šachty.“

„Presne tak.“

„Čo tá guľka v dlážke?“

„Vrah opakovane strieľal z bezprostrednej blízkosti.“

„Rana…“

„Náš kamarát z Kriposu to odhadol na veľký kaliber, no ak by čosi vedel o guľkách, všimol by si, že nábojnice sú oveľa menšieho kalibru. Veľká diera je spojením dvoch menších a páchateľ sa nás usiloval presvedčiť, že bola jedna. Preto so sebou vzal aj prvú guľku, čo skončila v stene.“

„Technik sa mýlil, keď ju pokladal za starú stopu,“ pochopila Kari. „Preto si na dlážke našiel úlomky omietky.“ Šimon sa usmial. Videla, že je s ňou spokojný. Udivilo ju, ako veľmi ju to potešilo.

„Všimni si typ a sériové číslo nábojnice. Ide o iný typ, ako sme našli na poschodí. To znamená, že z výťahu strieľal inou pištoľou. Balistika podľa mňa potvrdí, že zvyšné strely vyšli z pištolí obetí.“

„Z ich vlastných zbraní?“

„Kari, toto je tvoje pole pôsobnosti, ale neviem si predstaviť, že by v sklade heroínu sedeli traja neozbrojení chlapi. Vzal im pištole, aby sme nezistili, že ich použil.“

„Máš pravdu.“

„Otázka znie, samozrejme, inak,“ nadýchol sa Šimon a zaradil sa za električku. „Prečo mu tak záležalo na tom, aby sme nenašli prvú guľku?“

„Nie je to jednoznačné? Odtlačok zápalníka by nám prezradil sériové číslo pištole, čo by nás priviedlo…“

„Chyba. Pozri si nábojnicu. Nie je na nej nijaký odtlačok. Použil staršiu pištoľ.“

„Jasné,“ utrúsila Kari a sľúbila si, že už nikdy v živote nepoužije slovo jednoznačne. „Naozaj neviem. Cítim, že mi to už čoskoro vysvetlíš.“

„Vysvetlím ti to. Tá nábojnica je rovnaká, akú sme našli u Iversenovej.“

„Aha. Chceš tým povedať…“

„Podľa mňa chcel zakryť, že ide o toho istého páchateľa,“ pokračoval Šimon a zastal na oranžovej s takou rezervou, že auto za ním zatrúbilo. „Nábojnicu od Iversenovej nevzal kvôli odtlačku zápalníka. Už vtedy plánoval ďalšiu vraždu a urobil všetko, aby znížil na minimum šancu nájsť medzi vraždami súvislosť. Predpokladám, že išlo o rovnakú sériu.“

„Nie je to úplne bežný typ?“

„Je.“

„Tak odkiaľ berieš tú istotu?“

„Nie som si istý,“ pripomenul jej Šimon s pohľadom upretým na semafor, akoby to bola časovaná bomba. „Ľaváci tvoria len desať percent populácie.“

Prikývla. Usilovala sa uvažovať samostatne. Márne. Vzdychla si. „Opäť neviem.“

„Kalleho Farrisena priviazal k radiátoru ľavák. Agnete Iversenovú zastrelil ľavák.“

„To prvé chápem, ale to druhé…“

„Mal som na to prísť oveľa skôr. Prezradil ho uhol medzi dverami a kuchynskou stenou. Keby guľku, čo zastrelila Agnete Iversenovú, vystrelil pravák, musel by stáť mimo dlažobných kociek a vo vlhkej hline by sme našli odtlačok jeho topánky. On však v skutočnosti stál oboma nohami na dlažbe a strieľal ľavou rukou. Jasné ako facka.“

„Zhrniem to, či rozumiem správne,“ privrela Kari oči. „Medzi Agnete Iversenovou a týmito tromi mužmi jestvuje súvislosť. A keďže sa páchateľ tak veľmi usiloval, aby sme tú súvislosť neobjavili, bojí sa, že nás k nemu privedie.“

„Výborne, kolegyňa Adelová. Zmenila si perspektívu a polohu a vrátil sa ti zrak.“

Kari začula za chrbtom hlasné trúbenie a otvorila oči. „Zelená,“ usmiala sa.










23. kapitola

Dážď už ustával. Martha si natiahla kapucňu na hlavu a sledovala Stiga, ako berie kľúč z trámu nad dverami a odomyká pivnicu. Pivnica vyzerala ako garáž, kde každý predmet rozprával príbeh rodiny. Plecniaky, stanové tyčky, schodené červené tenisky, čo vyzerali, akoby v nich niekto športoval, možno boxoval. Sánky. Ručnú kosačku nahradila motorová. Veľká pozdĺžna mraznička, široké poličky s fľaškami od džúsov a s pohármi marmelád, zahalenými pavučinami, a klinec s kľúčom, na ktorom visel malý prívesok s vyblednutým nápisom, čo kedysi pripomínal, ku ktorým dverám patrí. Martha sa zastavila pri rade lyží. Najdlhšia a najširšia z nich bola rozštiepená.

Vyšli po schodoch do bytu. Ihneď pochopila, že tu dlho nikto nebýval. Možno jej to prezradil vzduch, možno neviditeľná vrstva času a prachu. V obývačke sa jej predtucha potvrdila. Nevidela jediný predmet, čo prišiel na svet v poslednom desaťročí.

„Postavím na kávu,“ ponúkol sa Stig a zmizol v kuchyni.

Martha sa zadívala na fotografie nad kozubom.

Pár mladomanželov. Jeho podobnosť, najmä s nevestou, bila do očí.

Na ďalšej fotografii, zrejme o niekoľko rokov neskôr, sa zhovárali s dvoma manželskými pármi. Ihneď nadobudla Pocit, že ich spájajú muži, nie ženy. Bolo to azda tým, ako sa muži na seba podobali. Ich identické pózy, sebaisté úsmevy, spôsob, akým vypínali hruď. Ako traja priatelia a zároveň alfa samci, ktorí si akoby mimovoľne vyznačovali svoj revír. Rovnocenní samci.

Prešla do kuchyne. Stig sa chrbtom k nej skláňal k dverám chladničky.

„Našiel si kávu?“

Obrátil sa k nej, rýchlo strhol z chladničky žltú lepku a vopchal si ju do vrecka.

„Samozrejme,“ odvetil a otvoril skrinku nad kuchynskou linkou. Zručnými pohybmi rúk, ktoré to nerobili prvý raz, nasypal kávu do filtra, nalial vodu do kávovaru a zapol ho. Vyzliekol si bundu a prevesil ju cez operadlo stoličky. Nevybral si najbližšiu, ale tú vedľa. Svoju stoličku.

„Ty si tu býval.“

Prikývol.

„Veľmi sa podobáš na mamu.“

Uškrnul sa. „Často mi to hovorievali.“

„Hovorievali?“

„Rodičia už nežijú.“

„Chýbajú ti?“

Ihneď mu prečítala z tváre, že ho obyčajná, takmer zbytočná otázka zasiahla ako klin, čo prenikol otvorom, ktorý zabudol upchať. Dvakrát zažmurkal, otvoril ústa a opäť ich zatvoril, akoby tá bolesť prišla tak nečakane, že mu vzala schopnosť artikulovať. Prikývol a vrátil sa ku kávovaru. Pohol ním, akoby doteraz stál nakrivo.

„Tvoj otec na fotografiách vyzerá ako skutočná hlava rodiny.“

„Veď aj bol.“

„Dobrá hlava rodiny?“

Pozrel sa na ňu. „Áno, bol dobrý. Dával na nás pozor.“

Prikývla. Spomenula si na svojho otca. Bol presný opak. „Potreboval si, aby na teba dávali pozor?“

„Áno.“ Krátko sa usmial. „Potreboval som to.“

„Prečo? Robil si niečo zlé?“

Mykol plecom.

„Prečo?“ zopakovala otázku.

„Len tak. Videl som, že si si všimla zničenú lyžu.“

„Čo s ňou?“

Zamyslene sa díval na kávu, čo začínala kvapkať cez filter. „Každý rok sme na Veľkú noc chodili za dedkom do Lesjaskogu. Stál tam skokanský mostík, otec držal rekord mostíka, odkedy prekonal dedka. Mal som vtedy pätnásť a celú zimu som trénoval, aby som ho prekonal. Práve v ten rok vyšla Veľká noc veľmi neskoro. Zima bola mierna, a keď sme prišli k dedkovi, na doskočisku, kam sa opieralo slnko, sneh už takmer zmizol a trčali z neho skaly a konáre. Ja som však jednoducho musel skákať.“ Rýchlo sa pozrel na Marthu. Povzbudivo prikývla. „Otec mi zakázal liezť na mostík, považoval to za príliš nebezpečné. A hoci som mu sľúbil, že ho poslúchnem, utekal som za susedovým chlapcom, aby mi zmeral dĺžku. Pomohol mi nahrabať sneh na miesto, kam som plánoval doskočiť. Vybehol som nahor, obul si lyže, čo môj otec zdedil po dedkovi, a pustil sa dolu svahom. V stope sa strašne kĺzalo. Trafil som odraz. Až príliš dobre. Letel som, cítil som sa ako orol, všetko mi bolo jedno, lebo nič na svete sa tomu pocitu nevyrovná.“ Martha si všimla, ako sa mu v očiach zablýskalo. „Doskočil som štyri metre za hranicu nahrabaného snehu, do roztopenej brečky. Ostrý kameň prerezal pravú lyžu, akoby to bol banán.“

„A ty?“

„Padol som ako zhnitá hruška. Vyryl som brázdu dolu celým svahom a poriadny kus pod ním.“

Martha si vydesene priložila dlaň na hruď. „Bože dobrotivý. Ublížil si si?“

„Poriadne som sa dobil. Prišiel som domov celý premočený. Nič som si však nezlomil. Bolesť bola druhoradá, premýšľal som len nad tým, čo povie otec. Neposlúchol som ho a zničil mu lyže.“

„Čo povedal?“

„Vlastne nič. Len sa ma spýtal, čo by som pokladal za primeraný trest.“

„Čo si mu navrhol?“

„Tri dni domáceho väzenia. On však rozhodol, že je Veľká noc a budú stačiť dva dni. Po otcovej smrti mi mama prezradila, že hneď na druhý deň zašiel za susedovým chlapcom. Musel mu ukázať miesto, kam som doskočil, a dokola rozprávať celý príbeh. Otec sa vraj smial, až mu tiekli slzy. Mama ho presvedčila, aby mi nič nehovoril, lebo ma to povedie k ešte väčším zbojstvám. Po Veľkej noci vzal zničenú lyžu domov pod zámienkou, že ju chce zlepiť. Mama vedela, že si odnášal svoju najvzácnejšiu spomienku.“

„Môžem si ju ísť pozrieť ešte raz?“

Nalial im kávu a vrátili sa do pivnice. Sadla si na mrazničku a on vzal do ruky ťažkú bielu lyžu značky Splitkein so šiestimi žliabkami. Uvažovala, aký to bol zvláštny deň. Slnko a dážď. Oslepujúce more a tmavá pivnica. Cudzinec a človek, ktorého akoby poznala už celý život. Taký vzdialený a taký blízky. Také správne a také zlé…

„Mal si s tým skokom pravdu?“ spýtala sa. „Nič sa tomu nevyrovnalo?“

Zamyslene sklopil zrak. „Prekonala to až prvá dávka.“ Zľahka kopla opätkami do mrazničky. Možno ju odtiaľ ovanul chlad. Vtedy si uvedomila, že mraznička je zapnutá. Medzi kľučkou a kľúčovou dierkou svietila červená kontrolka. Vzhľadom na osirelosť celého domu to bolo zvláštne.

„Aspoň si prekonal ten rekord?“

S úsmevom zavrtel hlavou.

„Nie?“

„Počítajú sa len skoky, čo ustojíš, Martha,“ vysvetlil jej a odpil si kávy.

Zazdalo sa jej, že hoci ju aj on už niekoľkokrát oslovil menom, teraz počula svoje meno prvý raz.

„Takže si musel skákať ďalej. Chlapci súťažili s otcami a dievčatá s mamami.“

„Naozaj?“

„Nemyslíš si, že každý syn sa tak alebo inak chce podobať na otca? Preto syna tak ničí, keď objaví u otca nejakú slabinu. Vidí v nej vlastné mínus a porážku, ktorej sa v budúcnosti nevyhne. Pre niektorých synov je ten šok taký zásadný, že sa vzdajú, skôr než začali.“

„Prežila si to aj ty?“

Martha mykla plecom. „Mama sa mala dávno s otcom rozísť. Prispôsobila sa. Raz som jej to vykričala, keď mi chcela niečo zakázať. Už si ani nepamätám, čo to bolo. Vtedy som jej vyčítala, že je nespravodlivé, keď mi bráni v životnom šťastí len preto, že si ho sama pokazila. Nikdy som nič tak neoľutovala. V živote nezabudnem na jej pohľad a slová: V tom prípade by som prišla o to, čo ma robí v živote najšťastnejšou – o teba.“

Stig prikývol s pohľadom upretým do pivničného okna. „Občas sa mýlime v pocite, že sme našich rodičov odhalili. Možno predsa len neboli slabí. Možno sme nadobudli ten dojem pod vplyvom falošných okolností. Možno boli silní a ochotní nechať si zničiť meno, prísť aj o posledné zvyšky cti, nechať sa zahanbiť, aby zachránili tých, ktorých ľúbili. Ak oni boli takí silní, možno budeme silní aj my.“

Takmer nezachytila chvenie v jeho hlase. Zachytila ho však. Počkala, kým sa k nej otočí.

„Čo urobil?“

„Kto?“

„Tvoj otec.“

Videla, ako sa mu pohol ohryzok. Prižmúril oči. Zahryzol si do pery. Videla, že chce. Blížil sa na hranu mostíka. Ešte vždy mohol vyskočiť z príliš hladkej stopy a zastaviť sa.

„Skôr než ho zastrelili, napísal list na rozlúčku, v ktorom tvrdil, že sa rozhodol spáchať samovraždu,“ povedal potichu. „Urobil to, aby ma s mamou zachránil.“

Martha cítila, ako ju pri jeho ďalších slovách obchádzajú mdloby. Možno ho postrčila dolu mostíkom, no stiahol aj ju. Už nikdy sa nevráti k chvíľam, keď nevedela, čo vie teraz. Tušila v kútiku duše, na čo sa odhodlala? Túžila po divokom lete a voľnom páde?

V ten víkend bol s mamou na zápasníckom turnaji v Lillehammeri. Otec chodieval s nimi, no tentoraz musel zostať doma, mal čosi dôležité na práci. Stig zvíťazil v svojej hmotnostnej kategórii, a keď sa vrátili domov, utekal do otcovej pracovne, aby sa pochválil. Otec sedel chrbtom do izby, hlavu mal položenú na stole. Stig si najprv myslel, že zaspal pri práci. Až potom objavil pištoľ.

„Dovtedy som videl zbraň len jediný raz. Otec si zvykol v pracovni písať denník do knihy so žltými listami, zviazanými v čiernej koži. Hovorieval, že to je jeho forma spovede. Nerozumel som mu, kým mi ako jedenásťročnému nevysvetlil, že pri spovedi sa človek priznáva k svojim hriechom. Jedného dňa som prišiel zo školy, vkradol som sa do pracovne a vzal kľúč od písacieho stola. Vedel som, kde ukrýva svoj denník. Chcel som spoznať jeho hriechy. Odomkol som…“

Martha sa nadýchla, akoby hovorila ona.

„Namiesto denníka som objavil len starú čiernu pištoľ. Zamkol som zásuvku a vykradol sa von. Veľmi som sa hanbil. Chcel som špehovať vlastného otca a odhaliť jeho tajomstvá. Nikdy som o tom nikomu nepovedal a už nikdy som sa nepokúšal nájsť ten denník. Vtedy, keď som stál otcovi za chrbtom, všetko sa mi vrátilo. Vnímal som to ako svoj trest. Pohladkal som ho po zátylku, aby som ho prebudil. Nielenže nebol teplý, sálal z neho akýsi chlad, mramorový chlad smrti. Vedel som, že to bola moja chyba. Až potom som našiel ten list…“

Martha sledovala jeho krčnú tepnu, keď jej rozprával, ako sa začítal. Mama stála vo dverách. Najprv mu napadlo, že ten list roztrhá a bude sa tváriť, že nikdy nijaký list nenašiel. Neprinútil sa však, a keď prišla polícia, poslušne ho odovzdal, hoci tušil, že aj policajti by ho najradšej zniesli zo sveta.

Krčná tepna mu vystupovala ako spevákovi, ktorý nie je zvyknutý spievať. Ako človeku, ktorý málokedy toľko rozpráva.

Mama začala užívať antidepresíva, čo jej predpísal lekár. Ďalšie tabletky si už kupovala sama. Zakaždým sa však vracala k osvedčenému, rýchlemu a efektívnemu receptu, k alkoholu. Pila tvrdé. Vodku na raňajky, na obed aj na večeru. Pokúšal sa ju chrániť, bral jej spod rúk tabletky aj fľaše. Musel preto skončiť so zápasením, začal blicovať. Učitelia chodili za ním domov, pýtali sa, ako je možné, že taký dobrý žiak chodí poza školu. Odohnal ich preč. Mamin stav sa každým dňom zhoršoval, jej výbuchy hnevu boli čoraz častejšie a začala hovoriť o samovražde. V šestnástich objavil medzi jej tabletkami striekačku. Ihneď pochopil, na čo jej slúži. Vrazil si ihlu do stehna. A všetko sa tým vyriešilo. Na druhý deň išiel na Plač a kúpil si prvú dávku. Za šesť mesiacov predal všetko, čo malo v dome nejakú hodnotu, okrádal svoju bezbrannú matku. Nezáležalo mu na ničom a už vôbec nie na sebe, no potreboval peniaze, aby sa zbavil bolesti. Ešte nemal osemnásť, a preto nemohol skončiť za mrežami. Začal brať peniaze za to, že sa priznal k drobným lúpežiam a vlámaniam, z ktorých polícia obvinila starších kriminálnikov. Dovŕšil osemnásť a prestali mu chodiť takéto ponuky. Stres, večný stres z chudoby sa len prehĺbil. Súhlasil, že na seba prevezme vinu za dve vraždy, ak ho budú počas odpykávania trestu zásobovať drogami.

„A trest si si už odpykal?“ spýtala sa potichu.

Prikývol. „Ja áno.“

Zoskočila z mrazničky a podišla k nemu. Nerozmýšľala, na to už bolo neskoro. Vystrela ruku a priložila mu ju na krčnú tepnu. Díval sa na ňu veľkými čiernymi zreničkami, ktoré mu vypĺňali takmer celú dúhovku. Objala ho okolo pása a on ju okolo pliec, ako v tanci, pri ktorom si vymenili úlohy. Chvíľu tak stáli, potom si ju privinul k sebe. Uvedomila si, že z neho sála teplo, musel mať horúčku. Alebo to teplo sálalo z nej? Privrela oči, cítila jeho nos a ústa vo vlasoch.

„Pôjdeme hore?“ zašepkal. „Mám pre teba darček.“

Vyšli do kuchyne. Za oknom už prestalo pršať. Vylovil čosi z vrecka bundy, prevesenej na kuchynskej stoličke.

„Sú pre teba.“

Ich krása jej vyrazila dych.

„Nepáčia sa ti?“

„Sú nádherné, Stig. Odkiaľ… Ukradol si ich?“

Vážne sa na ňu zadíval. Neodpovedal.

„Prepáč, Stig.“ S údivom si uvedomila, že jej do očí vstúpili slzy. „Viem, že už nedroguješ, no vidím, že sú nosené a…“

„Už nežije,“ prerušil ju Stig. „Také krásne veci by mali nosiť živí ľudia.“

Martha prekvapene zažmurkala. Potom pochopila. „Patrili… boli…“ Pozrela sa naňho, poloslepá od slz.

Zatvorila oči, cítila na tvári jeho dych. Dlaň na líci, na krku aj zátylku. Svoju vlastnú ruku na jeho boku. Chcela ho odstrčiť. Pritiahnuť si ho bližšie. Už dávno sa bozkávali, vedela to. Stretli sa aspoň stokrát, ale keď sa im teraz dotkli pery, bolo to iné. Telom jej prebehol elektrický prúd. Neotvárala oči a cítila jeho pery, mäkké dlane, čo jej prebehli po chrbte, jeho strnisko, vôňu aj chuť. Chcela to, chcela všetko. Dotyk ju však prebudil a vytrhol z krásneho sna, v ktorom si dovolila zmiznúť, lebo by zostal bez následkov. Až teraz.

„Nemôžem,“ zašepkala roztraseným hlasom. „Musím ísť, Stig.“

Pustil ju, rýchlo sa odtiahla. Odbehla, odomkla dvere domu a až na prahu sa zastavila. „Stig, bola to moja chyba. Už sa nikdy nesmieme takto stretnúť. Chápeš? Nikdy.“

Zatvorila dvere, skôr než počula odpoveď. Slnko sa prebilo cez mraky a nad čiernym ligotavým asfaltom sa vznášala para. Vyšla do dusnej horúčavy.

 

Markus sledoval v ďalekohľade, ako žena vošla rýchlym krokom do garáže, naštartovala starý kabriolet, v ktorom prišli, vycúvala na ulicu a vyrazila. Odohralo sa to tak rýchlo, že ju nestihol zaostriť, no zdalo sa mu, že plače.

Vrátil sa ku kuchynskému oknu. Zaostril. Chlapec hľadel za ňou. Ruky mal zovreté v päsť, zaťaté čeľuste. Na spánkoch mu vystúpili žily, akoby prežíval pálčivú bolesť. O chvíľu Markus pochopil. Syn predpažil ruky, otvoril dlane a položil ich na okno. Odrazil sa mu v nich slnečný lúč. Z oboch dlaní mu trčali náušnice a po pokožke stekali dva tenké pramienky krvi.










24. kapitola

V kanceláriách panovalo šero. Niekto pred odchodom zhasol svetlo, zrejme predpokladal, že odchádza posledný. Šimonovi to neprekážalo, letné večery boli dosť svetlé. Okrem toho mal novú podsvietenú klávesnicu a nemusel si zapínať ani lampu na čítanie. Len na ich poschodí sa každý rok spotrebovalo štvrť milióna kilowatthodín elektrickej energie. Ak to znížia na dvestotisíc, ušetria financie na dve nové zásahové vozidlá.

Študoval internetovú stránku kliniky Howell. Fotografie sa líšili od prezentácie iných amerických súkromných kliník, čo vyzerali ako päťhviezdičkové hotely s usmiatymi pacientmi, vybájenými referenciami a chirurgmi s imidžom filmových hercov či pilotov. Táto klinika sa prezentovala len s niekoľkými fotografiami a triezvym opisom kvalifikácie svojich zamestnancov, dosiahnutých výsledkov, sumárom publikovaných odborných článkov a nominácií na Nobelovu cenu. Najdôležitejšie bolo, že uvádzala aj percentuálny podiel úspešných operácií, podobných, ako potrebovala Else. Viac než päťdesiat percent, no menej, ako sa nádejal. Na stránke neuvádzali ceny. Ešte však tú sumu nezabudol. Vyrazila mu dych.

Zachytil pohyb v tme. Kari.

„Volala som ti domov. Manželka mi prezradila, že ťa tu nájdem.“

„Áno.“

„Prečo pracuješ tak neskoro?“

Šimon mykol plecom. „Keď neprinášaš domov dobré správy, pokúšaš sa odkladať príchod, ako sa len dá.“

„Ako to myslíš?“

Šimon mávol rukou. „Čo si chcela?“

„Poslúchla som ťa. Celé som to preryla, hľadala som všetky možné aj nemožné súvislosti medzi Iversenovou a tými troma chlapmi. Nenašla som nič.“

„Zrejme aj ty si uvedomuješ, že to nič neznamená,“ poznamenal Šimon a ťukal ďalej.

Kari si prisunula stoličku. „Hľadala som márne. Dala som si záležať. Uvažovala som, či…“

„Uvažovanie máme radi.“

„Možno je to celkom jednoduché. Lupič vycítil dve šance – Iversenovej dom a miesto, kde skrývali drogy a peniaze. Prvá vražda ho naučila, že keď človeka zabiješ, málokedy ti prezradí kód sejfu.“

Šimon zdvihol zrak od počítača. „Lupič zastrelil dvoch ľudí a následne minul pol kila superboya v hodnote pol milióna, aby zabil aj tretiu obeť?“

„Podľa Bjørnstada išlo o vojnu gangov a vyslanie výstrahy konkurentom.“

„Na to nemusel spáliť pol milióna, kolegyňa Adelová.“ Kari zaklonila hlavu a vzdychla si.

„Agnete Iversenová nemala nič spoločné s dílovaním drog ani s ľuďmi ako Kalle Farrisen. To je zrejme jasné.“

„Niekde sa ich životné dráhy museli preťať,“ namietol Šimon. „Nechápem však jedno. Odhalili sme, že pred nami tajil súvislosť medzi vraždami, a aj tak sa nám nedarí zistiť, čo to je. Ak je taká neviditeľná, prečo by sa unúval maskovať, že vraždil jeden páchateľ?“

„Možno to neskrýva pred nami,“ poznamenala Kari a zívla si.

Zatvorila ústa. Pochopila, že na ňu uprene hľadí. „Samozrejme. Máš pravdu.“

„Prosím?“

Šimon vstal. Opäť si sadol. Buchol dlaňou po stole. „Nebojí sa, že ho odhalí polícia. Ukrýva sa pred niekým iným.“

„Kto ho dostane, keď pochopí, že to je on?“

„Áno. Alebo sa bojí, že si naňho dajú pozor. Súčasne…“ Šimon si prešiel rukou po tvári a zanadával.

„Súčasne čo?“

„Je to zložitejšie. Neskrýva sa úplne. V spôsobe, akým zavraždil Kalleho, je totiž skrytý odkaz.“ Šimon nahnevane kopol do stola. Mlčky sedeli, tma hustla. Prvý prerušil ticho Šimon: „Uvažoval som, že Kalleho popravil spôsobom, akým on zabíjal svoje obete. Zlyhanie pľúc v dôsledku predávkovania. Vrah vystupuje ako anjel pomsty. Dáva ti to zmysel?“

Kari zavrtela hlavou. „Agnete Iversenovú isto nezabil v zmysle tohto princípu. Pokiaľ viem, nikomu nestrelila do hrude.“

Šimon vstal. Prešiel k oknu a hľadel na osvetlenú ulicu. Na asfalte rachotili dva longbordy. Popod okno prefrčali dvaja chlapci s kapucňami.

„Ešte som vlastne na čosi zabudla,“ spomenula si Kari. „Odhalila som ešte jednu súvislosť medzi Perom Vollanom a Kallem Farrisenom.“

„Počúvam.“

„Hovorila som so špehom, ktorého poznám z predchádzajúcej práce. Zdalo sa mu čudné, že dvaja ľudia, ktorí sa dobre poznali, zomreli v takom krátkom čase.“

„Vollan poznal Farrisena?“

„Áno. Veľmi dobre. Dokonca vraj až pridobre. A ešte Čosi.“

„Áno?“

„Kontrolovala som Kalleho spis. Pred niekoľkými rokmi ho dlho vypočúvali v prípade vraždy, dokonca sedel aj vo väzbe. Obeťou bola nejaká Ázijčanka.“

„Neidentifikovali sme ju?“

„Vieme len, že išlo o mladú Ázijčanku. Podľa analýzy chrupu mohla mať šestnásť. Svedok videl muža, ktorý jej vo dvore pichal injekciu. Za páchateľa označil Kalleho.“

„A ďalej?“

„Kalleho prepustili, lebo k vražde sa priznal niekto iný.“

„Mal šťastie.“

„Áno. Dotyčný dobrodinec je chlapec, ktorý nedávno ušiel zo Štátu.“

Kari hľadela na Šimonov nehybný chrbát pri okne. Počul ju vôbec? Už sa mu to chystala zopakovať, keď ju zastavil drsný a sebaistý hlas starého pána: „Kari?“

„Áno.“

„Ihneď zisti všetko, čo sa dá, o Agnete Iversenovej. Zaujíma ma, či niekedy v jej okolí padol výstrel z pištole.

V akejkoľvek súvislosti, chápeš?“

„Chápem. Čo tým chceš povedať?“

„Chcem tým povedať…“ Z hlasu mu zmizla istota.

„…že keď… keď… tak…“

„Tak?“

„Tak sa to práve začalo.“










25. kapitola

Markus zhasol svetlo. Užíval si pocit, že niekoho sleduje a zároveň vie, že ho jeho objekt nevidí. Aj tak sa vždy strhol, keď syn vyzrel z okna a zadíval sa priamo naňho. Akoby tušil, že ho pozoruje. Teraz bol v spálni, sedel na ružovej debne. Markus vedel, že je okrem pár obliečok a plachiet prázdna. Izbu bez záclon osvetľoval luster so štyrmi žiarovkami, videl každý detail. Žltý dom mal základy hlbšie v zemi ako Markusov a Markus navyše sedel na hornej posteli, ktorú si prisunul k oknu. Mal dokonalý výhľad na syna. Nerobil nič zvláštne, počúval hudbu zo slúchadiel. Zrejme svoju obľúbenú pieseň, lebo každé tri minúty stlačil gombík na svojom mobile, akoby si ju chcel pustiť od začiatku. V tej istej časti piesne sa vždy usmial, hoci sa určite trápil, že ho to dievča tak náhle opustilo. Bozkávali sa, potom sa dievča odtiahlo a bez rozlúčky odišlo. Chudák. Markus mal chuť ísť mu zaklopať na dvere a pozvať ho k mame na večeru. Určite by nenamietala. Chlapec vyzeral taký smutný, že možno ani netúžil po spoločnosti. Počká to do zajtra. Markus vstane skôr a zazvoní mu ráno s čerstvým pečivom. Zažíval. V hlave mu znel verš. Vlastne nie verš, len jedna veta. Znela mu stále dokola, odkedy sa ho ten idiot z Tåsenu spýtal, či je chlapec Markusov otec: „Možno áno.“

Možno áno. Haha!

Opäť si zívol. Musí si ísť ľahnúť. Zajtra vstáva skoro, budú piecť chlebík. Práve keď odkladal ďalekohľad, niečo sa stalo. Syn vstal. Markus si priložil ďalekohľad k očiam. Syn nadvihol deku a zdvihol uvoľnenú parketu. Skrýša. Niečo z nej vybral. Červenú tašku. Otvoril ju a vytiahol z nej vrecko s bielym práškom. Markus vedel, čo to je, takéto vrecká poznal z televízie. Drogy. Syn prudko zdvihol hlavu. Zdalo sa, že načúva, ostril uši ako antilopy pri napájadle vo filmoch na prírodopisných kanáloch.

Teraz to začul aj Markus. Auto. Takto večer, počas letných prázdnin prechádzali autá ich ulicou len zriedka. Syn sedel ako skamenený. Markus videl, ako sa reflektory auta odrazili na asfalte. Veľké čierne SUV zastalo pod lampou medzi domami. Vystúpili z neho dvaja muži. Markus ich skúmal v ďalekohľade. Obaja boli v čiernom obleku. Muži v čiernom. Dvojka sa mu páčila najviac. Menší z nich bol plavovlasý a to pokazilo celý dojem. Druhý mal síce čierne kučeravé vlasy ako Will Smith, no mal aj plešinu a bol bledý ako krieda.

Markus sledoval, ako študujú žltý dom. Plešatý kývol k oknu spálne a vykročili k bráne. Takže mu ide návšteva. Preskočili plot tak ako predtým Markus. Kráčali po tráve, aby nerobili hluk. Markus sa vrátil pohľadom k oknu spálne. Syn zmizol. Určite ich aj on zbadal a utekal im otvoriť. Markus namieril ďalekohľad na vchodové dvere, kde obaja muži už vychádzali po schodoch. Na to, aby presne videl, čo sa deje, bola priveľká tma. Dvere sa s praskotom otvorili. Markus zatajil dych.

Oni… oni sa vlámali do domu. Boli to lupiči!

Možno im niekto prezradil, že v dome nikto nebýva. Musí varovať syna, čo ak sú nebezpeční? Zoskočil z postele. Zobudí mamu? Alebo rovno zavolá políciu? A čo povie? Špehoval som susedov ďalekohľadom? Ak začnú zbierať odtlačky prstov, aby našli banditov, možno nájdu aj tie jeho! A čo synove drogy? Veď aj on skončí za mrežami. Markus bezradne prešľapoval v strede izby. V spálni žltého domu zahliadol pohyb. Vrátil sa k ďalekohľadu. Muži už vošli do izby. Čosi hľadali. V šatníku, pod posteľou. Veď… veď majú pištole! Vysoký muž s kučerami pristúpil k oknu, aby skontroloval, či je zatvorené. Vyzrel von a zadíval sa priamo na Markusa, ktorý mimovoľne o krok ustúpil. Syn sa musel ukryť, ale kam? Zdalo sa, že tašku s drogami stihol vrátiť do skrýše, no úkryt nebol dosť veľký, aby doň vliezol aj sám. On im ukáže! Nikdy syna nenájdu, lebo pozná dom oveľa lepšie, tak ako sa vietnamskí vojaci orientovali v ázijskej džungli lepšie než Američania.

Musí však byť ticho ako myška, tak ako predtým Markus. Syn to zvládne. Musí to zvládnuť! Bože, pomôž mu.

 

Sylvester sa rozhliadal okolo seba. Poškrabal sa po lysine medzi tmavými kučerami.

„Kurva, Bo, veď tu musel byť! Som si istý, že včera sa v spálni nesvietilo.“ Sťažka dosadol na ružovú debnu, zastrčil pištoľ do puzdra a zapálil si.

Nízky blondín zostal stáť v strede miestnosti s pištoľou v ruke. „Mám pocit, že tu ešte je.“

Sylvester zamával cigaretou. „Netrep, bol tu a zasa zmizol. Kontroloval som oba hajzle aj druhú spálňu.“

Svetlý zavrtel hlavou. „Neverím. Určite je ešte v dome.“

„Prestaň, Bo, ten zasran nie je prízrak. Je to len obyčajný amatér, ktorý mal doteraz kopu šťastia.“

„Možno. Syna Aba Lofthusa by som nepodceňoval.“

„Netuším, o kom hovoríš.“

„Ty si ho už nezažil, Sylvester. Ab Lofthus bol najtvrdší fízel v meste, nikto mu nesiahal ani po päty.“

„Odkiaľ to vieš?“

„Veď som s ním mal do činenia, ty idiot. V deväťdesiatych rokoch sme s Nestorom odovzdávali tovar na Alnabru a Lofthus s iným fízlom viac-menej náhodne prechádzali okolo. Lofthus ihneď pochopil, čo sa deje. Nezavolal posily a rozhodol sa nás dostať na vlastnú päsť. Ab Lofthus vlastnoručne zmlátil štyroch chlapov, kým sme ho nezložili na zem. Nebolo to jednoduché, to ti poviem, ten chlap bol zápasník. Chceli sme ho zastreliť na mieste, no Nestor sa dosral, preliatie policajtskej krvi vraj vyvolá priveľký rozruch. Kým sme o tom debatovali, ten idiot vrieskal: Tak poďte do mňa, len to skúste! Ako ten hysterický rytier z Montyho Pythona, chápeš. Čo mu odrezali ruky aj nohy, no aj tak sa nevzdal a provokoval.“

Bo sa zasmial. Ako pri milej spomienke, uvedomil si Sylvester. Ten chlap bol chorý, miloval smrť a fyzické násilie a doma si prehrával všetky série Ridiculousness, lebo mu tam ukazovali ľudí, ktorí si naozaj ublížili. Neboli to tie domáce videá, kde nejaký príbuzný zakopol, vykĺbil si palec a všetci sa na tom smiali.

„Nehovoril si, že boli dvaja?“ namietol Sylvester.

Bo sa uškrnul. „Jeho kolega ihneď vycúval z boja, pripravený na spoluprácu a kompromisy, kľačal na kolenách a žobronil o milosť. Poznáš tie typy, však?“

„Jasná vec,“ prikývol Sylvester. „Loser.“

„Ani náhodou,“ opravil ho Bo. „Vinner. Volá sa to pochopenie situácie. Táto vlastnosť ho doviedla ďalej, než by si čakal. Stačilo. Poďme prezrieť dom.“

Sylvester pokrčil plecom, vstal a až vo dverách si uvedomil, že Bo nekráča za ním. Ani sa nepohol a uprene hľadel na miesto, kde Sylvester pred chvíľou sedel. Debna.

Pozrel sa naňho, priložil si ukazovák k perám a kývol na debnu. Sylvester vytiahol pištoľ a odistil. Cítil, ako sa mu zbystrili všetky vnemy, lepšie videl aj počul, srdce sa mu divoko rozbúchalo. Bo obišiel po špičkách debnu, aby aj Sylvester mohol strieľať. Sylvester zovrel pištoľ do oboch rúk a pristúpil bližšie. Bo mu naznačil, že je pripravený. Prikývol.

Zadržal dych. Bo s odistenou pištoľou vopchal končeky prstov pod veko. Počkal sekundu, jastril sluch. Otvoril debnu.

Sylvester cítil tlak na spúšti.

„Kurva,“ vydýchol Bo.

Okrem niekoľkých plachiet bola debna prázdna.

Spoločne skontrolovali aj ostatné izby, zapínali a zhasínali lampy. Nenašli však nič, čo by naznačovalo, že v dome niekto bol. Napokon sa vrátili do spálne, kde sa nič nezmenilo.

„Mýlil si sa,“ konštatoval Sylvester s dôrazom na každú slabiku, lebo vedel, ako tým podráždi Boa. „Je preč.“

Bo zdvihol a spustil plecia, akoby si chcel napraviť bundu. „Ak chlapec odišiel a nechal zažaté svetlo, môže to znamenať, že sa hodlá vrátiť. Ak ho tu počkáme, budeme to mať jednoduchšie.“

„Možno,“ pripustil Sylvester. Už cítil, kam to speje.

„Nestorovi záleží na tom, aby sme ho dostali čím skôr. Vieš, že nám môže veľmi ublížiť.“

„To je jasné,“ odsekol Sylvester.

„Preto ho tu zostaneš čakať.“

„Prečo takéto úlohy zostanú vždy na mne?“

„Odpoveď sa začína na es.“

Skúsenosti. Sylvester si vzdychol. Keby tak niekto zastrelil Boa, aby mu pridelili nového partnera. Menej skúseného.

„Podľa mňa si sadni do obývačky, aby si mal výhľad na dvere do domu aj do pivnice,“ pokračoval Bo. „Nie je isté, že ho dáš dole rovnako ľahko ako toho kňaza.“

„Nemusíš mi radiť,“ odvrkol Sylvester.

 

Markus videl, ako obaja muži vychádzajú zo spálne. O chvíľu ten malý vybehol z domu, sadol si za volant a zmizol. Syn sa teda ukryl v dome, ale kde? Možno počul štartovať auto, ale pochopil, že jeden z lupičov zostal strážiť?

Markus namieril ďalekohľad na tmavé okná, no nevidel nič. Samozrejme, že syn sa mohol vykradnúť z domu, no Markus si to nevedel predstaviť. Dom neustále sledoval, určite by si ho všimol.

Zachytil pohyb. Zadíval sa na okno spálne, naďalej jediné, kde sa svietilo. Vtedy pochopil, že sa nemýlil.

Posteľ sa hýbala. Lepšie povedané, hýbal sa matrac. Nadvihol sa a odvalil nabok. Bol to on. Ukryl sa medzi rošt a veľký hrubý matrac manželskej postele, kde sa Markusovi predtým tak dobre ležalo. Ešteže bol syn taký tenký, inak by ho určite objavili. Po špičkách prešiel k uvoľnenej parkete, nadvihol ju a vytiahol čosi z červenej tašky. Markus zaostril. Zastavilo sa mu srdce.

 

Sylvester si postavil stoličku, aby videl dvere aj bránku do domu. Bránku osvetľovala pouličná lampa a keby niekto prišiel, aj tak by ho počul. Prezradil by ho drobný štrk na cestičke.

Čakala ho dlhá noc. Musí si vymyslieť zábavu, aby nezaspal. V knižnici našiel, čo hľadal. Rodinný album. Rozsvietil si lampu na čítanie, otočil ju od okna, aby svetlo nebolo vidieť z ulice, a začal listovať. Na rozdiel od jeho rodiny ľudia vyzerali šťastne. Samozrejme, že si uvedomoval, že rodinné fotografie nehovoria celú pravdu, no čosi z nich vyžarovalo a to ho fascinovalo. Zastavil sa pri fotografii troch ľudí, zrejme z veľkonočnej lyžovačky. Opálení jarným slnkom, usmievali sa pred turistickou značkou.

V strede stála žena. Sylvester usúdil, že je to matka. Naľavo od nej otec, Ab Lofthus. Napravo muž s okuliarmi bez rámu. Ženská ruka k fotografii dopísala: Na výlete s trojkou, fotografoval Skokan.

Sylvester zdvihol hlavu. Počul niečo? Vyzrel k bránke. Nič. Ten zvuk neprišiel zvonka. Niečo sa však zmenilo, vzduch sa pohol, tma akoby sa rozostúpila. Tma. Otec sa postaral, aby sa navždy bál tmy. Sylvester sa vrátil k fotografiám. Vyzerali šťastne. Každý vie, že tmy sa netreba báť.

Zaznel výstrel, ako keď otec švihol opaskom.

Sylvester civel na fotografiu.

Postriekala ju krv. Vedľa fotografie zbadal dierku, čo prešla krížom cez album. Niečo biele sa vznieslo a prilepilo ku krvi. Pierko? Určite z operadla stoličky. Sylvester pochopil, že musí byť v šoku, pretože necítil bolesť. Zatiaľ nie. Sklopil zrak na pištoľ, čo mu vypadla na zem. Už nemal šancu ju dosiahnuť. Čakal na ďalší výstrel, ktorý neprichádzal. Možno si chlapec myslel, že je mŕtvy. V tom prípade mal nádej. Nesmie ho však vyviesť z omylu.

Privrel oči. Počul kroky a zadržal dych. Cítil ruku na hrudi, hľadala niečo vo vrecku jeho bundy. Našla peňaženku aj vodičský preukaz. Strelec ho chytil okolo pása, stiahol zo stoličky a prehodil si ho cez plece. Vykročil. Musel byť mocný.

Zvuk otvárajúcich sa dverí, rozsvietenie lampy, ťažké kroky dolu schodmi, ostrý vzduch. Niesol ho do pivnice.

Zachytil zvuk odlepujúcej sa gumy. Vzápätí letel. Dopadol mäkšie, než sa bál. Cítil tlak v ušiach a tma ešte zhustla. Otvoril oči. Bolo celkom tma. Nič nevidel, ležal v nejakej debne. Tma nebola nebezpečná. Príšery žijú iba v rozprávkach. Počul šuchot topánok a vzďaľujúce sa kroky. Buchnutie dverí. Bol sám, chlapec si nič nevšimol.

Teraz potreboval len chladnú hlavu, nesmel sa unáhliť. Počká, kým si chlapec ľahne, a vypadne. Alebo zavolá Boovi, aby poňho prišiel a odbachol chlapca. Zvláštne, že naďalej necítil bolesť, len teplú krv, čo mu kvapkala na ruku. Ochladilo sa. Bola veľká zima. Pokúsil sa zaprieť nohou, aby sa otočil a nahmatal mobil, no márne. Nohy mu zmeraveli. Napokon sa mu podarilo vytiahnuť telefón. Stlačil gombík a displej sa rozsvietil.

Sylvester zmeravel.

Príšeru mal pár centimetrov od tváre, videl vypúlené oči nad rozďavenou papuľou s malými ostrými zubami.

Zrejme treska. Zabalená do igelitu. Všade okolo sa povaľovali ďalšie igelitové vrecká, kuracie stehná, steaky, mrazené ovocie. Svetlo sa odrážalo v ľadových kryštáloch na snehobielych stenách. Ležal v mrazničke.

 

Markus upieral pohľad na dom. Počítal sekundy.

Sedel pri okne. Začul výstrel a videl záblesk v dome. Potom opäť zavládlo ticho.

Markus si bol istý, že počul výstrel, no kto strieľal?

Bože dobrotivý, nech to bol syn. Nedovoľ, aby strieľali naňho.

Markus napočítal do sto. Dvere spálne sa otvorili.

Ďakujem. Bože, ďakujem, bol to on!

Syn vopchal pištoľ do tašky, vybral parketu a začal do tašky nakladať vrecká s bielym práškom. Keď skončil, prehodil si ju cez plece a vyšiel z izby bez toho, aby zhasol.

Krátko nato buchli domové dvere a Markus videl, ako kráča k bránke. Zostal stáť, poobzeral sa na všetky strany a vykročil po ulici smerom, odkiaľ prišiel prvý raz.

Markus si ľahol na posteľ. Uprel pohľad do stropu. Žije! Zabil zloducha! Určite to boli zloduchovia, či nie? Samozrejme, že áno. Markusovi od radosti búšilo srdce a už vedel, že v noci nezaspí.

 

Sylvester cítil, ako sa zabuchli dvere. V mrazničke počul len málo, no zachytil vibrácie z buchnutia dverí. Konečne. Jasné, že mobil v mrazničke v pivnici nezachytával signál. Po troch pokusoch to vzdal. Už začínal cítiť bolesť a únavu. Chlad ho udržiaval v bdelom stave. Zaprel sa dlaňami do dverí. Potlačil. Nepovolili hneď a jeho pochytila panika. Potlačil silnejšie. Naďalej nič. Pamätal si zvuk gumového tesnenia, chcelo to len trochu viac sily. Zaprel sa a potlačil zo všetkých síl. Nič. Až vtedy pochopil. Chlapec ho tu zamkol.

Panika ho už nešteklila v bruchu, zovrela mu hrdlo.

Zalapal po vzduchu, no sústredil sa, aby sa udržal pri rozume a neprenikla mu do mozgu skutočná tma. Musí uvažovať. Rýchlo. Potrebuje rýchly nápad.

Nohy. Samozrejme. Veď nohy sú mnohokrát silnejšie ako ruky. Nohami bez problémov vytlačí dvesto kilogramov, rukami ledva dvihne sedemdesiatpäť. Toto bola iba zámka na mrazničke, stavaná na to, aby susedia nechodili kradnúť mäso a ríbezle, nie na silu veľkého, zúfalého chlapa, ktorý sa naozaj chcel dostať von. Prevrátil sa na chrbát. Mal dosť priestoru a ak sa mu podarí skrčiť kolená a zaprie sa nohami do…

Nepodarilo sa mu skrčiť kolená.

Odmietali mu poslušnosť. Akoby načisto zdreveneli. Skúšal to znovu. Už nebol ich pánom. Poškriabal sa po stehne. Zblázni sa. Musí premýšľať. Nie, nesmie premýšľať! Už bolo neskoro. Dierka v albume, krv. Guľka ho musela zasiahnuť do chrbta a vyletieť von. Necítil bolesť. Ohmatal si brucho. Bolo premočené krvou. Zároveň mal pocit, akoby sa dotýkal niekoho iného.

Bol chromý.

Od pása dole bol chromý. Zatlačil rukami do veka, no už si nepomohol. Otvoril tým len bránu panike. Otec ho učil, že tú bránu nesmie otvárať. Príval paniky strhol aj poslednú hrádzu a Sylvester vedel, že zomrie tak ako v svojich nočných morách. Zamknutý. Sám. V tme.










26. kapitola

„Takto má vyzerať nedeľné ráno,“ usmiala sa Else pri pohľade z okna.

„Súhlasím,“ prikývol Šimon, ubral plyn a pozrel na ňu. Zvažoval, koľko toho naozaj vidí. Uvedomovala si, že Zámocký park jej po včerajšom lejaku zelenší než zvyčajne? Vedela vôbec, že práve obchádzajú Zámocký park?

Návštevu Chagallovej výstavy v Høvikoddene navrhla ona a Šimon ihneď súhlasil. Potreboval sa len cestou zastaviť u bývalého kolegu.

Na ulici Gamle Drammensveien sa parkovalo ľahko. Staré vznešené vily pôsobili osirelo. Čas prázdnin. Kde-tu sa v ľahkom vánku pohla vlajka niektorej z ambasád.

„Nebudem dlho,“ sľúbil jej, len čo zastali na adrese, ktorú našiel na internete. Hneď na prvom zvončeku si prečítal správne meno.

Zazvonil dvakrát. Už by sa vzdal, keby sa neozval ženský hlas.

„Áno?“

„Je Fredrik doma?“

„Eh… Kto ste?“

„Šimon Kéfas.“

Na niekoľko sekúnd zavládlo ticho. Šimon počul škrabot ruky, čo zakryla mikrofón na telefóne. O chvíľu bola späť. „Ide dole.“

„Ďakujem.“

Šimon čakal. Pre väčšinu ľudí bolo ešte zavčasu. Na ulici videl len pár vo svojom veku, zrejme na nedeľnej prechádzke, pri ktorej cesta bola cieľ. Pán si obliekol nohavice vo farbe kaki a dal na hlavu baretku. Takto sa obliekali starí ľudia. Šimon sa zadíval na svoj odraz v skle dubových dverí. Baretka a slnečné okuliare. Kaki nohavice. Nedeľná maska.

Čakal dlho, určite Fredrika alebo jeho ženu zobudil. Ak to teda bola jeho žena. Skontroloval auto. Else naňho hľadela. Zamával jej, nereagovala. Dvere sa otvorili a vyšiel z nich Fredrik v rifliach a tričku. Stihol sa aj osprchovať, mokré, husté vlasy mal sčesané dozadu.

„Nečakal som ťa,“ konštatoval. „Čo…?“

„Pôjdeme sa prejsť?“

Fredrik skontroloval svoje ťažké hodinky. „Počúvaj, mám…“

„Bol za mnou Nestor so svojimi kumpánmi,“ skočil mu do reči Šimon. Dosť hlasno, aby ho počul aj pár dôchodcov. „Môžeme to prebrať aj u teba doma. Je to tvoja manželka?“

Fredrik sa zamračil a pomaly zatvoril dvere.

Vykročili. Klepot Fredrikových šľapiek o asfalt sa odrážal od múrov domov.

„Ponúkol sa, že mi požičia peniaze, o ktorých som ti hovoril. Nikomu inému okrem teba som to nespomínal.“

„S nijakým Nestorom som sa nerozprával.“

„Nemusíš ho volať nejaký Nestor. Obom nám je jasné, že vieš, o koho ide. Nezaujíma ma, ako dobre sa poznáte.“

Fredrik zastal na mostíku. „Počúvaj ma, Šimon. Z firmy pre teba peniaze nezoženiem. Preto som sa o tvojom probléme zmienil pár ľuďom. Naozaj si to nechcel? Úprimne.“

Šimon neodpovedal.

Fredrik si vzdychol. „Pochop ma. Chcel som ti len pomôcť. V najhoršom prípade dostaneš ponuku, ktorú odmietneš.“

„V najhoršom prípade,“ opravil ho Šimon, „žumpa spoločnosti odhalí moje slabé miesto. Tí chlapi sú radosťou bez seba, že ma konečne majú. Doteraz hľadali márne, Fredrik. Tvoje slabiny poznajú, moje nie.“

Fredrik sa oprel o zábradlie. „Možno práve v tom väzí tvoj problém, Šimon. Preto si neurobil kariéru.“

„Pretože som sa nenechal kúpiť?“

Fredrik sa usmial. „Tvoj temperament. Nie si diplomat. Urážaš aj ľudí, ktorí sa ti usilujú pomôcť.“

Šimon sa zadíval na koľaje starej, opustenej železničnej trate pod nimi. Netušil prečo, no z nepoužívaných koľají naňho sálala melanchólia aj pocit, že je fajn, že ich nikto nevytrhal. „Možno si čítal o tej trojnásobnej vražde v Gamlebyene.“

„Samozrejme,“ prikývol Fredrik. „Noviny o ničom inom nepíšu. Celý Kripos je na nohách. Pustia vás vôbec na ihrisko alebo nechávajú celý prípad pre seba?“

„K veľkým rybám naďalej nikoho nepúšťajú. Medzi obeťami je aj Kalle Farrisen. Hovorí ti niečo to meno?“

„Ani nie. Ak vás nepúšťajú k prípadu, nechápem…“

„Farrisen bol istý čas podozrivý z vraždy tohto dievčaťa.“ Šimon vytiahol fotografiu, vytlačenú z policajnej správy. Sledoval, ako Fredrik skúma bledú dievčenskú tvár s ázijskými črtami. Nepotreboval vidieť zvyšok tela, aby pochopil, že dievčina je mŕtva.

„Našli ju vo dvore, malo to vyzerať, že sa predávkovala. Mohla mať pätnásť či šestnásť rokov. Nenašli sme jej doklady, preto sa nám nepodarilo overiť jej totožnosť ani pôvod. Ani ako sa dostala do Nórska. Možno ju priviezli v kontajneri z Vietnamu. Zistili sme však, že čakala dieťa.“

„Počkaj chvíľu, pamätám si ten prípad. Nepriznal sa napokon sám páchateľ?“

„Priznal. Neskoro a nečakane. Prišiel som sa ťa spýtať, či vieš o nejakom kontakte medzi Farrisenom a tvojou dobrou klientkou Iversenovou.“

Fredrik pokrčil plecom. Uprel pohľad na fjord. Potom zavrtel hlavou. Šimon sledoval jeho pohľad na les sťažňov lodiek parkujúcich v prístave. To, čo bola v iných krajinách loďka, bola v dnešnom Nórsku veľká fregata.

„Vieš, že páchateľ, ktorý sa priznal a odsúdili ho za vraždu dievčaťa, ušiel z väzenia?“

Fredrik opäť zavrtel hlavou.

„Dobrú chuť k raňajkám,“ uzavrel Šimon.

 

Šimon sa opieral o pult šatne galérie v Høvikoddene. Všetko tu bolo zaoblené. Typický funkcionalizmus. Oblé boli aj sklené steny, čo oddeľovali jednotlivé miestnosti. Pozrel sa na Else. Else sa dívala na Chagalla. Vyzerala celkom malá. Menšia než Chagallove figúry. Možno práve oblúky vytvárali ilúziu Amesovej miestnosti.

„Takže si išiel za Fredrikom, len aby si mu položil jedinú otázku?“ spýtala sa ho Kari, ktorá stála vedľa neho. Prišla do dvadsiatich minút od chvíle, ako jej zavolal. „A tvrdíš, že…“

„Vedel som, čo povie,“ skočil jej do reči. „Musel som si však overiť, či klame.“

„Azda neveríš televíznym seriálom, že je ľahké odhaliť lož.“

„Pointa je, že Fredrika poznám. Veľakrát som ho počul klamať. Viem, čo je za človeka.“

„Teda tento Fredrik Ansgar je notorický luhár?“

„Nie. Klame, len keď musí. Nemá to v sebe a nerobí to rád.“

„Chápem. Odkiaľ to vieš?“

„Uvedomil som si to, keď sme v Ekokrime pracovali na veľkom podvode s nehnuteľnosťami.“ Všimol si, že Else zneistela. Nahlas zakašľal, aby jej prezradil, kde je. „Dokázať mu lož bolo zložité,“ pokračoval Šimon. „Ako jediný v tíme sa vyznal v účtovníctve a ťažko sme si overovali jeho tvrdenia. Začalo sa to drobnosťami a náhodnými odhaleniami, no časom toho začalo byť priveľa. Úmyselne nás neinformoval o istých faktoch alebo nás rovno zavádzal. Ja jediný som ho podozrieval. Postupne sa naučil odhaliť, kedy klame.“

„Ako?“

„Jednoducho. Podľa hlasu.“

„Podľa hlasu?“

„Keď klameš, vyvolá to v tebe istú emóciu. Fredrik vedel klamať výberom slov a telom. Svoje lživé tvrdenia dokázal logicky vysvetliť. Nenaučil sa však kontrolovať si hlas. Jednoducho nemal pri luhaní prirodzenú intonáciu. Akoby sám počul svoj čudný prízvuk a vedel, že ho môže odhaliť. Ak musel na priamu otázku odpovedať klamstvom, neveril svojmu hlasu. Len prikývol alebo zavrtel hlavou.“

„A ty si sa ho pýtal, či vie o styčnom bode medzi Iversenovou a Kallem Farrisenom.“

„Mykol plecom, že nevie.“

„Takže klamal.“

„Áno. A zavrtel hlavou, keď som sa ho pýtal, či počul o úteku Sonnyho Lofthusa.“

„Nezjednodušuješ si to?“

„Možno áno, no Fredrik je jednoduchý chlap, ktorý len ovláda násobilku lepšie než iní. Počúvaj, niečo musíš pre mňa urobiť. Skontroluj všetky súdne rozhodnutia v prípadoch Sonnyho Lofthusa. A zisti mená prípadných ďalších podozrivých.“

Kari Adelová prikývla. „Dobre, aj tak som nemala na víkend iný program.“

Šimon sa usmial.

„O čo išlo v tom prípade v Ekokrime?“ spýtala sa.

„O rozsiahle podvody,“ odvetil. „Daňové úniky, veľké peniaze, známe mená. Istý čas sme verili, že sa nám podarí odhaliť profitujúcich podnikateľov aj politikov a možno aj hlavného vinníka.“

„Kto bol hlavný vinník?“

„Dvojička.“

Kari striaslo. „Musím uznať, že je to zvláštna prezývka.“

„Príbeh o ňom je ešte zvláštnejší.“

„Poznáš skutočné meno vinníka?“

Šimon zavrtel hlavou. „Koluje ich hneď niekoľko. Pri toľkých menách zostáva napokon v anonymite. Keď som začínal v Ekokrime, naivne som veril, že najväčšie ryby sú tie, čo najviac vidieť. V skutočnosti vládne nepriama úmera. Preto nám Dvojička ušiel. Vďaka Fredrikovým klamstvám.“ Kari pomaly pokývala hlavou. „Podľa teba bol teda Fredrik Ansgar Krt.“

Šimon rozhodne zavrtel hlavou. „V čase, keď začal Krt vyčíňať, Fredrik ešte ani nepracoval v polícii. Bol len bezvýznamná figúrka. Jasné, že nám v prípade kariérneho postupu mohol ublížiť. Preto som ho zastavil.“

Kari prekvapene zdvihla zrak. „Oznámil si ho riaditeľovi?“

„Nie. Dal som mu ponuku. Buď v tichosti skončí, alebo zverejním to málo, čo viem. Nestačilo by to na pokarhanie ani na výpoveď, no pristrihol by som mu tým krídla a zničil kariéru. Prijal to.“

Na čele jej vystúpila vráska. „Ty… nechal si ho ujsť?“

„Zbavili sme sa zhnitého jablka a nestiahli pritom políciu do blata. Áno, nechal som ho odísť.“

„To sa predsa nerobí.“

Počul, ako sa hnevá. Čo už. „Fredrik je malá ryba a unikol by aj tak. Ani sa nepokúšal tváriť, že dostal výhodnú ponuku. Dokonca cíti, že mi dlhuje protislužbu.“

Šimon sa na ňu pozrel. Samozrejme, že ju chcel vyprovokovať. A ona sa chytila. Zdalo sa, že tým sa jej záujem o prípad skončil. Ponúkol jej len ďalší dôvod čím skôr vypadnúť z tejto brandže.

„Aký príbeh je za tou prezývkou?“

Šimon mykol plecom. „Mal jednovaječné dvojča. Ako jedenásťročnému sa mu dve noci po sebe snívalo, že zabil svojho brata. Usúdil, že keďže sú jednovaječní, je logický predpoklad, že bratovi sa snívalo to isté. A je len otázka času, kedy sa ho pokúsi predbehnúť.“

Kari neveriacky zvraštila čelo. „Pokúsi sa ho predbehnúť,“ zopakovala.

„Prepáč,“ ospravedlnil sa Šimon a rozbehol sa k Else, ktorá smerovala priamo do jednej zo sklených stien.

 

Fidel Lae videl auto, skôr než ho počul. Práve o tom boli nové autá, nevydávali zvuky. Ak vietor fúkal od cesty ponad močarisko k ich domu, možno zachytil škrabot pneumatík na štrkovej ceste alebo zahučanie motora pri stúpaní do kopca. Inak sa musel spoľahnúť výlučne na svoj zrak, ak išlo auto. Na chodcov a zvieratá si zabezpečil najlepší poplašný systém na svete. Deväť dobermanov v klietke. Sedem súk každoročne splodilo štence, čo išli po dvanásťtisíc za kus. To bola oficiálna časť jeho podnikania. Psy dodával kupcom aj s čipom, poistené proti skrytým chorobám a s registrovaným rodokmeňom.

Druhú časť svojej firmy ukrýval hlbšie v lese.

Dve samice, jeden samec. Neboli nikde registrované. Argentínska doga. Dobermany sa ich šialene báli. Šesťdesiatpäť lojálnych kilogramov čistej agresie pokrývala albínska biela srsť, ktorá sa zrkadlila v mene každého psiska. Duch. Ghost. Suky boli Ghost Machine a Holy Ghost, samec Ghost Buster. Štence si mohli majitelia pomenovať, ako sa im zachcelo. Stačilo, keď mu za ne zacvakali stodvadsaťtisíc. Do ceny premietol výnimočnosť zvieraťa, jeho efektívny vražedný inštinkt a fakt, že plemeno zakázali nielen v Nórsku, ale aj v mnohých ďalších krajinách. Títo klienti nemávali problém s peniazmi ani si nepotrpeli na dodržiavanie zákonov. Nič teda nenaznačovalo, že cena psov bude klesať, skôr naopak. Tento rok presťahoval ohradu hlbšie do lesa, aby prípadný štekot nezačuli susedia.

Auto mierilo k nemu, nikam inam táto cesta neviedla. Fidel pomaly zišiel k bráne, ktorú vždy zamykal. Nie preto, aby bránil dobermanom vo výbehu, ale aby sa k nemu nedostali neželaní hostia. A keďže všetci okrem klientov boli neželaní, odkladal si do skrine vedľa brány prerobený Mauser M98. V dome skrýval aj drahšie zbrane, no v prípade odhalenia mohol tvrdiť, že mauser mu slúži na lov losov, čo sa mu motajú okolo domu. Ak sem vietor od ohrady nezafúka pach argentínskych duchov.

Fidel dorazil k bráne súčasne s autom s logom požičovne áut. Šofér naň očividne nebol zvyknutý. Fidel to počul už z diaľky podľa radenia rýchlosti. Teraz šoférovi dlho trvalo, kým zhasol svetlá, vypol stierače a konečne vytiahol kľúč zo zapaľovania.

„Pomôžem?“ spýtal sa Fidel a skúmal chlapa. Mikina s kapucňou, hnedé topánky. Chalan z mesta. Samozrejme, že zákazníci našli občas k nemu cestu na vlastnú päsť a bez ohlásenia. Stávalo sa to zriedka, lebo na rozdiel od iných psíčkarov neupozorňoval na seba reklamnými pútačmi. Chalan pristúpil k bráne, ale Fidel sa vôbec netváril, že sa ju chystá otvoriť.

„Potrebujem psa.“

Fidel si sfúkol z čela kučeru. „Je mi ľúto, no neprišli ste správne. Nekomunikujem s potenciálnymi vlastníkmi mojich psov bez predchádzajúcej referencie. To je môj princíp. Dobermany nie sú psy na hranie, potrebujú pána, ktorý vie, ako na nich. Zavolajte mi v pondelok.“

„Nechcem dobermana,“ odsekol chalan a zadíval sa Fidelovi ponad plecia. Ponad dvor a klietky s deviatimi legálnymi psami. Do lesa za ním. „Moja referencia sa volá Gustáv Rover.“ Vytiahol vizitku. Fidel na ňu úkosom pozrel. Roverova motorkárska dielňa. Rover. Fidel si pamätal každé meno aj tvár, pretože s ľuďmi sa stretával len zriedka. Pamätal si aj motorkára so žltými zubami. Prišiel s Nestorom, kupovali argentínčana.

„Vraj máte psy, ktoré vedia dozrieť, aby mi neušli bieloruské slúžky.“

Fidel sa poškrabal po bradavici na zápästí. Potom otvoril bránu. Chalan nebol fízel. Policajti nemali právo navádzať na kriminálny čin predaja zakázaných plemien. Vraj by si tým zničili celý prípad. To aspoň tvrdil jeho advokát.

„Máte…?“

Chalan prikývol, siahol do vrecka bundy a vytiahol zväzok bankoviek. Tisícky.

Fidel otvoril skriňu a vytiahol mauser.

„Nikdy k nim nechodím neozbrojený,“ vysvetlil mu. „Ak by sa jednému z nich podarilo dostať von…“

Prechádzka k ohrade im trvala desať minút.

Od polcesty už počuli zúrivý a čoraz hlasnejší brechot.

„Myslia si, že im nesiem žrádlo,“ vysvetlil mu Fidel, nedokončiac vetu: z teba.

Rozzúrené psy skákali na pletivo, len čo ich zočili. Fidel cítil, ako sa mu pod nohami trasie zem. Pamätal si, ako hlboko zasekali stĺpiky plota, a len dúfal, že kopali dosť hlboko. Klietky dovezené z Nemecka mali kovové dno, aby sa psy, ako teriér, jazvečík alebo bloodhound, nepodhrabali popod pletivo. Plechová strecha ich udržiavala v suchu a garantovala, že ani tie najšikovnejšie nevyskočia von.

„Najnebezpečnejšie sú teraz, keď sú v svorke,“ vysvetľoval ďalej Fidel. „Sledujú vodcu, Ghosta Bustera. To je ten najväčší.“

Zákazník len prikývol a pozorne sledoval psy. Fidel videl, že sa bojí. Otvorené papule, uslinené ligotavé zuby na bledočervených ďasnách. Kurva, veď aj on mal strach. Ako ich pán sa cítil len vtedy, keď mal po boku jedného z nich, najradšej suku.

„Pri šteňati je najdôležitejšie, aby ste sa čím skôr dostali do pozície pána a ani na okamih z nej neustúpili. Nezabúdajte, že milosť v podobe ústupkov a odpúšťania vnímajú ako slabosť. Neželané správanie treba bezpodmienečne trestať. Chápete?“

Zákazník sa obrátil na Fidela. V jeho úsmeve bolo čosi zvláštne. „Trestať neželané správanie je mojím poslaním.“

„Fajn.“

„Prečo je tá klietka prázdna?“ Kývol k ohrade vedľa. „Mal som dva samce. Keby zostali v jednej klietke, jeden z nich by neprežil.“ Fidel vytiahol zväzok kľúčov. „Poďme sa pozrieť na štence, majú vlastnú ohradu.“

„Ešte mi povedzte…“

„Áno?“

„Je želaným správaním nechať psovi dohrýzť tvár mladého dievčaťa?“

Fidel zmeravel. „Čo?“

„Je želaným správaním použiť psy na dohryzenie tváre dievčaťa, ktoré sa pokúša utiecť z otroctva, alebo by sa malo také správanie potrestať?“

„Počúvajte ma, psy sa riadia výlučne svojím inštinktom a nemôžete ich trestať za…“

„Nehovorím o psoch, ale o ich majiteľoch. Zaslúžia si podľa vás trest?“

Fidel sa naňho pozorne zadíval. Žeby bol predsa fízel? „Samozrejme, ak sa stala takáto nehoda…“

„Nebola to nehoda. Majiteľ následne podrezal dievča a nechal ho v kríkoch.“

Fidel zovrel pevnejšie svoj mauser. „O tom nič neviem.“

„Ja však áno. Ten chlap sa volá Hugo Nestor.“

„Stačilo. Chcete psa alebo nie?“ Fidel o pár centimetrov podvihol zbraň, čo doteraz mierila na zem.

„Kúpil si ho od vás. Bral ich hneď niekoľko. Nikto iný nepredáva také psy.“

„Čo o tom viete?“

„Veľa. Dvanásť rokov som v klietke počúval podobné príbehy. Predstavovali ste si niekedy, aké je to sedieť v klietke?“

„Poč…“

„Teraz si to môžete vyskúšať.“

Fidel nestihol namieriť. Chlap ho oblapil a pritisol mu ruky k telu tak silno, až mu vytlačil vzduch z pľúc. Majiteľ psov ledva zachytil frenetický štekot, keď ho chlap nadvihol, naklonil sa dozadu a prehodil ho oblúkom cez hlavu. Kým Fidel dopadol na zem, chlap už ležal na ňom. Fidel lapal po dychu, pokúšal sa mu vyšmyknúť. Zmeravel, keď si uvedomil, že civie do hlavne pištole.

O štyri minúty hľadel za vzďaľujúcim sa mužom, ktorý sa akoby v hmle vznášal nad močariskom. Prsty mal zachytené do pletiva vedľa mohutnej zámky. Bol v klietke.

Ghost Buster ho pokojne pozoroval z vedľajšej ohrady. Muž mu nalial do misky vodu a hodil mu štyri škatule psieho žrádla. Vzal mu mobil, kľúče aj peňaženku.

Fidel zareval. Biele netvory mu odpovedali zavýjaním a brechotom. Psiu ohradu postavil hlboko v lese, aby ich nikto nepočul a nevidel.

Kurva!

Muž zmizol. Zavládlo zvláštne ticho. Zaškriekal nejaký vták. Fidel počul, ako na plechovú strechu dopadli prvé dažďové kvapky.










27 kapitola

V pondelok osem minút po ôsmej vystúpil Šimon z výťahu na oddelení vyšetrovania vrážd. Premýšľal nad troma vecami. Else si v kúpeľni preplachovala oči vodou a vôbec si neuvedomovala, že Šimon ju sleduje zo spálne. Dal Kari na nedeľu priveľa práce. Nenávidel atmosféru ich kancelárie, najmä odkedy mu Elsin kamarát architekt prezradil, že otvorené kancelárie vôbec nešetria priestor. Pre hluk treba do takých priestorov vymedziť veľa zasadačiek a zabudovať toľko nárazníkových zón, že ďaleko prevýšia získanú plochu.

Podišiel ku Kari.

„Si tu zavčasu,“ poznamenal.

Pozrela sa naňho. Ešte sa celkom neprebudila. „Aj tebe dobré ráno, Šimon Kéfas.“

„Ďakujem krásne. Našla si niečo?“

Kari sa oprela do stoličky. Aj pri zívaní z nej sálala spokojnosť.

„Najprv som skontrolovala vzťah medzi Iversenovou a Farrisenom. Nič. Potom súdne rozhodnutia a mená ďalších podozrivých v prípadoch Sonnyho Lofthusa. Lofthusa odsúdili za vraždu neidentifikovanej ženy, zrejme Vietnamky, ktorá zomrela na predávkovanie. Polícia najprv upodozrievala Kalleho Farrisena. Lofthus pykal aj za inú vraždu – kosovského Srba Olivera Joviča, dílera, ktorý sa práve udomácňoval na trhu, keď ho našli v parku s fľašou koly v hrdle.“

Šimon zvraštil tvár. „Podrezali ho?“

„Nie. Napchali mu fľašu do hrdla.“

„Do hrdla?“

„Dnom nahor. Tým smerom sa fľaša ľahšie kĺže. Zatlačili mu ju tak hlboko, že dno fľaše zmizlo za zubami.“

„Odkiaľ to…“

„Videla som fotografie. Na protidrogovom to vnímali ako interný odkaz potenciálnej konkurencii, čo sa stane s ľuďmi, ktorí sa pokúsia odhryznúť si z trhu s kolou.“ Rýchlo sa pozrela na Šimona a dodala: „Kola je v Nórsku označenie pre kokaín.“

„Ďakujem. Ovládam terminológiu.“

„Vyšetrovanie nikam neviedlo. Prípad nezaložili, no nijako v ňom nekonali až do zatknutia Sonnyho Lofthusa v prípade tej Vietnamky. On sa totiž k tej vražde priznal.

V zápise z výsluchu sa uvádza, že s Jovičom sa stretli v parku, aby si vyrovnali nejaké dlhy. Lofthus nemal peniaze a Jovič mu pohrozil pištoľou. Lofthus sa naňho vrhol a zložil ho na zem. Polícia to považovala za uveriteľné, lebo Lofthus je bývalý zápasník.“

„Hm.“

„Zaujímavé je, že polícii sa podarilo zaistiť z fľaše odtlačok prsta.“

„Komu patril?“

„Lofthusovi nepatril.“

Šimon prikývol. „Ako to Lofthus vysvetlil?“

„Vraj našiel fľašu na neďalekom smetisku. Pre narkomanov je to vraj celkom normálne.“

„Čo sa ti na tom nezdá?“

„Narkomani nezbierajú prázdne fľaše. Nikdy by si tak nenašetrili na dávku. Okrem toho ten odtlačok pochádzal z palca a našli ho na dne fľaše.“

Šimon tušil, kam mieri, no nechcel predbiehať.

„Kto podľa teba pije tak, že tlačí palcom na dno fľaše? Ak však chceš niekomu zatlačiť fľašu do hrdla…“

„Polícii sa to nezdalo čudné?“

Kari mykla plecom. „Vyrovnávanie účtov medzi dílermi predsa nikdy nepatrilo medzi priority polície. V databáze nenašla odtlačok, čo by sa zhodoval s tým z fľaše. A keď navyše získala priznanie v dlho nevyriešenom prípade…“

„Policajti sa srdečne poďakovali, prípad zaradili medzi vyriešené a pohli sa ďalej.“

„Veď presne toto je váš štýl, či nie?“

Šimon si vzdychol. Vy. V novinách čítal, že po udalostiach posledných rokov sa renomé polície postupne zvyšovalo, no naďalej bolo len o čosi lepšie ako povesť nórskych železníc. Vy. V duchu určite jasala, že už je jednou nohou preč z týchto kancelárií.

„Takže máme dve vraždy, za ktoré odsúdili Sonnyho Lofthusa, no podozrenie v oboch prípadoch smerovalo do prostredia dílerov. Podľa teba je teda profesionálny obetný baránok?“

„Podľa teba nie?“

„Možno. Naďalej nevidím súvislosť medzi ním a Farrisenom alebo Agnete Iversenovou.“

„Dostávame sa k tretej vražde,“ upozornila ho Kari. „Eva Morsandová.“

„Manželka podnikateľa v lodiarskom priemysle,“ prikývol Šimon a zatúžil po káve z automatu. „Policajný okrsok Buskerud.“

„Presne tak. Odpílili jej vrch lebky. Aj tam bol podozrivý Sonny Lofthus.“

„To nebude pravda. V tom čase si predsa odpykával trest.“

„Dostal vychádzku. Nachádzal sa v blízkosti miesta činu. Dokonca na tele obete našli aj jeho vlas.“

„Žartuješ,“ vybuchol Šimon a zabudol na kávu. „Písalo by sa o tom v novinách. Bulvár by si zgustol na spojení známeho vraha a miesta činu.“

„Šéf vyšetrovacieho tímu sa rozhodol to nezverejniť.“

„Prečo?“

„Spýtaj sa ho.“

Kari kývla za seba. Šimon si až vtedy všimol vysokého plecnatého muža, ktorý k nim kráčal s papierovou šálkou z kávového automatu. Napriek letným teplotám mal oblečený hrubý vlnený pulóver.

„Henrik Westad,“ predstavil sa. „Hlavný inšpektor policajného okrsku Buskerud. Mám na starosti prípad Evy Morsandovej.“

„Dnes ráno som ho poprosila, aby prišiel na slovíčko,“ vysvetlila Kari Šimonovi.

„Z Drammenu v rannej špičke,“ uškrnul sa Šimon a podal mužovi ruku. „Musíme sa vám poďakovať.“

„Pred rannou špičkou,“ opravil ho Westad. „Sedíme tu už od pol siedmej. Ani by som nepovedal, že toho bude toľko, no máte mimoriadne pedantnú kolegyňu.“ Usmial sa na Kari a sadol si oproti nej.

„Prečo ste teda nezverejnili informáciu o tom vlase?“ spýtal sa Šimon a so závisťou sledoval, ako si Westad prikladá šálku k perám. „Tým by ste vyriešili celý prípad. Polícia nezvykne tajiť dobré správy.“

„To je pravda,“ prikývol Westad. „Najmä vzhľadom na to, že majiteľ toho vlasu sa pri prvom výsluchu priznal.“

„Tak o čo išlo?“

„Išlo o Leifa.“

„O akého Leifa?“

Westad pokýval hlavou. „Mohol som zverejniť obsah prvého výsluchu, no niečo mi na ňom nesedelo. Niečo na jeho tóne. Preto som čakal. Pri druhom výsluchu stiahol priznanie a tvrdil, že má alibi. Vraj mu ho potvrdí nejaký Leif s drammenskou nálepkou na modrom volve, ktorý trpel údajne na srdcovú chorobu. Kontaktoval som teda obchodníka s volvami v Drammene a oddelenie srdcových chorôb v nemocnici Buskerud.“

„A čo ste zistili?“

„Leif Krognasss, päťdesiattri rokov. Býva v štvrti Konnerud v Drammene. Ihneď spoznal chlapca na fotografii. Videl ho na odpočívadle pri starej ceste do Drammenu. Poznáte tie parkoviská s lavičkou a stolmi, kde môžete vychutnávať prírodu. Leif Krognasss sa išiel povoziť a niekoľko hodín si posedel na slnkom zaliatej lavičke, lebo sa cítil unavený. Prejde tadiaľ len málo áut, väčšina šoférov obľubuje novú cestu a okrem toho je tam more komárov. V ten deň sedeli pri vedľajšom stole dvaja muži. Presedeli tam celé hodiny bez slova, akoby na niečo čakali. Jeden z nich pozrel na hodinky a konštatoval, že môžu ísť. Keď prechádzali okolo Krognasssa, chlapec sa k nemu naklonil. Spýtal sa, ako sa volá, a napomenul ho, aby išiel k lekárovi, vraj má problém so srdcom. Napokon ho ten druhý odtiahol a Leifovi napadlo, že to bude pacient zo psychiatrie na vychádzke.“

„Nepodarilo sa mu však prestať naňho myslieť,“ nadviazala Kari. „Išiel k lekárovi, ktorý mu našiel chybu na srdci, a ihneď dal pokyn na hospitalizáciu. Preto si ho Leif tak dobre pamätá.“

„Presne tak,“ prikývol Westad. „Podľa Krognaessa mu ten chlapec zachránil život. To ešte nie je všetko. Na základe vyjadrenia súdnych lekárov Evu Morsandovú zavraždili v čase, keď oni traja sedeli na parkovisku.“

Šimon prikývol. „A čo ten vlas? Nezisťovali ste, ako sa mohol dostať na miesto činu?“

Westad mykol plecom. „Ako som povedal, podozrivý má alibi.“

Šimon si všimol, že Westad dosiaľ nevyslovil chlapcovo meno. Odkašlal si: „Zdá sa teda, že ho tam niekto položil úmyselne. Ak tú vychádzku zorganizovali, aby mohli vrhnúť vinu na Sonnyho Lofthusa, udialo sa to v spolupráci so zamestnancom väznice. Preto ste takí skúpi na slovo?“ Westad odsunul šálku. Zrejme mu práve prestala chutiť. „Dostal som pokyn mlčať,“ priznal. „Môj šéf prijal inštrukcie z najvyšších miest, aby nemútil vodu, kým všetko neoveria.“

„Do zverejnenia škandálu chcú mať fakty pod kontrolou,“ podotkla Kari.

„Verme, že je to jediný dôvod,“ povedal potichu Šimon. „Prečo ste nám to teda prezradili, pán Westad?“

Westad opäť pokrčil plecom. „Byť jediný, kto pozná pravdu, nie je bohviečo. Kari mi prezradila, že pracuje so Šimonom Kéfasom. Hovorí sa o vás, že ste morálny človek.“ Šimon sa naňho pozrel. „Uvedomujete si, že to je len iné pomenovanie človeka, ktorý neustále robí problémy.“

„Áno,“ priznal Westad. „Nechcem problémy. Nechcem však byť ani jediný, kto pozná pravdu.“

„Pripadáte si tak bezpečnejšie?“

Westad pokrčil do tretice plecom. Posediačky nepôsobil taký urastený. Aj napriek svetru sa zdalo, že ho trasie zima.

 

V zasadačke vládlo hrobové ticho.

Hugo Nestor sa uprene díval na kreslo na konci stola. Lepšie povedané, na vysoké operadlo z bielej byvolej kože.

Muž žiadal vysvetlenie.

Nestor zdvihol zrak k nástennej maľbe nad kreslom. Ukrižovanie. Strašidelný krvavý obraz s prehnaným množstvom detailov. Muž na kríži mal na čele dva rohy a krvou podliate oči. Inak bola podobnosť očividná. Zlé jazyky hovorili, že umelec namaľoval obraz po tom, ako mu muž za operadlom odcvikol dva prsty za nesplatený dlh. S tými prstami to bola pravda, Nestor sa osobne zúčastnil na zákroku. Podľa chýru trvalo dvanásť hodín, odkedy si umelec zavesil tento obraz v svojej galérii, kým ho nezabavil muž za operadlom. Spolu s mužovou pečeňou. To nebola pravda. Trvalo to osem hodín a nezobrali mu pečeň, ale slezinu.

V otázke byvolej kože nemohol Nestor potvrdiť ani vyvrátiť tvrdenie, že muž v kresle zaplatil trinásť a pol tisíc dolárov za možnosť uloviť bieleho byvola, ktorý predstavoval najposvätnejšie zviera siouxského kmeňa Lakota. Zložil ho kušou. Zviera nezdochlo ani po zásahu dvoma šípmi do srdca, preto sa muž za operadlom obkročmo posadil na poltonového tvora a stehennými svalmi mu zlomil väzy. Nestor nevidel dôvod pochybovať. Rozdiel v hmotnosti byvola a tohto chlapa nebol až taký zásadný.

Hugo Nestor odvrátil pohľad od obrazu. Okrem neho a muža v kresle boli v miestnosti len traja ľudia. Nestor zhlboka dýchal, cítil, ako sa mu košeľa pod sakom lepí na telo. Málokedy sa potil. Vyhýbal sa slnku, hrubej vlne, športu, sexu aj inej fyzickej námahe a podľa lekára mal navyše pokazený termostat, ktorý sa u iných ľudí staral o vylučovanie potu. Akokoľvek sa usiloval, nezačal sa potiť a hrozilo mu prehriatie organizmu. Dedičná vloha, čo len dokazovala jeho dávnu predtuchu. Jeho údajní rodičia neboli skutoční a sny o tom, ako leží v kolíske na mieste, podobnom fotografiám Kyjeva zo sedemdesiatych rokov, neboli len sny. Boli to jeho prvé spomienky z detstva.

Teraz sa však potil. Hoci mal dobré správy.

Muž v kresle sa nerozčúlil. Nezúril pre peniaze a drogy, čo zmizli z Farrisenovej kancelárie. Nevrieskal, ako je možné, že nevedia, kde je Sylvester. Ani nežiadal, aby mu do piatich minút priviedli Sonnyho Lofthusa. Všetci vedeli, čo hrozí. Mali štyri scenáre a tri z nich znamenali katastrofu. Prvý scenár: Sonny zabil Agnete Iversenovú, Kalleho aj Sylvestra a bude vraždiť ľudí, s ktorými spolupracoval. Druhý scenár: Sonnyho zatknú, prizná sa a odhalí páchateľov vrážd, za ktoré pykal. Tretí scenár: Bez chlapcovho priznania zatknú Yngveho Morsanda za vraždu manželky, pod tlakom sa zlomí a všetko im prezradí.

Morsand ich oslovil s požiadavkou, aby zabili jeho nevernú manželku. Nestor si najprv myslel, že hľadá nájomného vraha. Morsand však trval na tom, že si to potešenie nenechá vziať a potrebuje len, aby niekto vzal vinu na seba. Ako odvrhnutý manžel by bol pre políciu prvý podozrivý. Za dobrú cenu sa dalo kúpiť všetko. V tomto prípade za tri milióny nórskych korún. Výhodná hodinová cena za doživotné väzenie, argumentoval Nestor a Morsand súhlasil. Morsand im neskôr vysvetľoval, ako tú štetku zviaže, priloží jej pílku k lebke a bude sa jej pritom dívať do očí. Nestor cítil, ako sa mu vztýčili všetky chlpy v zmesi odporu a vzrušenia. Všetko koordinovali s Arildom Franckom. Chlapcovu vychádzku, jej čas, miesto a sprievodcu v osobe verného, skorumpovaného a dobre zaplateného zamestnanca väznice, samotára z Kaupangu, ktorý míňal prachy na kokaín, splácanie dlhov a také škaredé a tlsté štetky, že by človeka neprekvapilo, keby ony platili jemu.

Štvrtý a jediný dobrý scenár znel jednoducho: Nájdu chlapca a zabijú ho. To nemohol byť problém. Už dávno to mal urobiť.

Muž napriek tomu hovoril pokojne. Pri zvuku toho zachrípnutého a hlbokého hlasu sa Nestor začal potiť. Muž od neho žiadal vysvetlenie. Nič viac. Vysvetlenie. Nestor si odkašlal a prehovoril v nádeji, že v jeho hlase nepočuť strach, ktorý ho ovládol vždy, keď sa ocitol v jednej miestnosti s veľkým mužom: „Vrátili sme sa do domu a hľadali sme Sylvestra. Našli sme len prázdne kreslo s prestreleným operadlom. Kontaktovali sme nášho človeka v Telenore, no ani jedna zo staníc už dlhšie nezachytila signál Sylvestrovho telefónu. Čo znamená, že Lofthus mu znefunkčnil telefón alebo je niekde mimo dosahu siete. V každom prípade sa nedá vylúčiť, že Sylvester už nežije.“

Kreslo za stolom sa pomaly otočilo a zjavila sa mužova tvár. Ako replika z maľby nad ním. Enormná veľkosť, svaly nadúvajúce sako, vysoké čelo, nemoderné fúzy a husté obočie nad zdanlivo ospalým pohľadom. Hugo Nestor sa pokúšal tomu pohľadu čeliť. Nestor zabil už množstvo žien, mužov aj detí. Díval sa im pritom do očí a ani len nežmurkol. Naopak, hľadal v ich pohľade smrteľnú hrôzu, poznanie toho, čo sa stane, záblesk pochopenia, ktorý osvietil smrteľníka na prahu večnosti. Ako u tej Bielorusky, ktorú podrezal, keď sa ostatní zdráhali. Civel jej do žobroniacich očí a vzrušila ho zmes vlastných pocitov – zúrivosť nad slabosťou ostatných a kapituláciou ženy. Vzrušil ho pocit, že má jej život vo svojich rukách a len on sa rozhoduje, či a kedy pristúpi k činu, čo ho ukončí. Mohol jej život predĺžiť o sekundu, ešte o ďalšiu sekundu. Ešte o jednu. Alebo nie. Záležalo to len na ňom. Tušil, že nikdy nezažije pocit, čo by sa väčšmi podobal na sexuálne vzrušenie, o ktorom rozprávali iní pri súloži, čo si on spájal len s nepríjemnými pocitmi a trápnou snahou pôsobiť navonok ako normálny človek. Kdesi čítal, že jeden človek zo sto je asexuálny. To z neho robilo výnimku. Preto však nebol nenormálny. Naopak, mohol sa sústrediť na to, čo bolo preňho dôležité – na vlastný život, renomé, rešpekt a hrôzu iných bez mrhania energiou a rozptyľovania, spôsobeného podobnými pudmi, aké ničia narkomanov. Nebolo to dosť racionálne, a teda normálne? Bol teda normálny muž, ktorý sa nebál smrti, ba naopak, bol na ňu zvedavý. Okrem toho prinášal dobré správy. Aj tak nevydržal hľadieť veľkému mužovi do očí dlhšie než päť sekúnd. V jeho pohľade videl čosi mrazivejšie a prázdnejšie ako smrť a zánik. Bolo to zatratenie. Znak toho, že má dušu a tú dušu mu raz vezmú.

„Máme tip, kde sa chlapec nachádza,“ poznamenal Nestor.

Veľký muž zdvihol výrazné obočie. „Od koho?“

„Od Coca. Dílera, ktorý ešte nedávno býval v hospici Ila.“

„To je ten idiot so šidlom?“

Nestor nikdy nepochopil, odkiaľ veľký muž čerpal svoje informácie. Nikdy nevychádzal na ulicu, Nestor nepoznal nikoho, s kým by komunikoval. Napriek tomu vedel všetko. Tak to bolo od nepamäti. Za čias Krta sa to ešte dalo vysvetliť. Mali v tom čase prístup k všetkému dianiu v polícii. Zabili však Aba Lofthusa, ktorý hodlal odhaliť celý ich systém, a preto museli skončiť. Od toho dňa ubehlo už pätnásť rokov a Nestor sa zmieril s vedomím, že sa zrejme nikdy nedozvie, kto bol Krt.

„Hovoril o mladíkovi z íly, čo mal dosť prachov, aby vyrovnal dlhy muža, s ktorým býval,“ pokračoval Nestor. Vyslovoval slová tak, ako sa to naučil – s výraznými východoslovanskými er. „Dvanásťtisíc v hotovosti.“

„V íle nenájdeš živú dušu, ochotnú splácať cudzie dlhy,“ podotkol Vargen, starší chlap, zodpovedný za dovoz dievčat.

„Veď o tom hovorím,“ prikývol Nestor. „Neprekážalo mu, že ho ten chlap chvíľu predtým obvinil z krádeže náušníc. Preto mi napadlo…“

„Zrejme mieriš na prachy, čo zmizli z Kalleho sejfu,“ Prerušil ho veľký chlap. „A na Iversenovej šperky.“

„Presne tak. Išiel som za Cocom a ukázal mu chlapcovu fotografiu. Je to on. Sonny Lofthus. Mám dokonca číslo jeho izby. Tristodvadsaťtri. Zostáva nám len vyriešiť, ako ho…“ Nestor si spojil končeky prstov a mľaskol, akoby sa na jazyku pohrával so synonymami slova zabijeme.

„Nedostaneme sa dnu,“ zamračil sa Vargen. „Určite nie nepozorovane. Zamykajú bránu, na recepcii vždy niekto sedí a všade majú kamery.“

„Mohli by sme použiť jedného z obyvateľov hospicu,“ zamyslel sa Voss, bývalý šéf bezpečnostnej firmy, ktorého vyhodili, keď sa prevalilo, že dováža anabolické steroidy a obchoduje s nimi.

„Na feťákov sa nedá spoľahnúť,“ nesúhlasil Vargen. „Lofthus nielenže ušiel našim, minimálne na papieri kompetentným ľuďom. Zdá sa, že jedného z nich dokonca zabil.“

„Čo teda navrhujete?“ zdvihol zrak Nestor. „Počkáme si naňho na ulici? Ubytujeme sa v dome oproti? Zapálime celý hospic a uzatvoríme únikové cesty?“

„Hugo, prestaň tárať,“ zastavil ho Voss.

„Mal by si vedieť, že nikdy netáram.“ Nestor cítil, ako mu horí tvár. Horela, no už sa nepotil. „Ak ho nedostaneme skôr než polícia…“

„Dobrý nápad.“ Tie slová zašepkal tak ticho, že ich ledva počuli. Napriek tomu akoby do miestnosti udrel hrom.

Ticho.

„Prosím?“ spýtal sa napokon Nestor.

„Nedostať ho skôr než polícia,“ dodal veľký muž. Nestor sa poobzeral okolo seba, aby sa ubezpečil, že nie je jediný, kto nechápe. „Ako to myslíš?“

„Myslím to presne tak,“ zašepkal veľký, krátko sa usmial a uprel pohľad na jediného človeka, ktorý sa dosiaľ nevyjadril: „Presne vieš, o čom hovorím, však?“

„Viem,“ prikývol muž. „Chlapec sa vráti za mreže Štátu. Možno si siahne na život tak ako jeho otec?“

„Presne tak.“

„Anonymný tip polícii. Trochu im pomôžem s pátraním,“ rozhodol sa muž a zdvihol bradu spod goliera zelenej uniformy.

„Netreba. O políciu sa postarám ja,“ zastavil ho veľký.

„Naozaj?“ prekvapil sa Arild Franck.

Veľký muž sa obrátil k všetkým prítomným:– „A čo ten svedok v Drammene?“

„Leží na kardiovaskulárnom oddelení v drammenskej nemocnici.“ Hugo Nestor skúmal obraz na stene a ani netušil, čí hlas počuje.

„Čo s tým urobíme?“

Obraz.

„Len to, čo treba,“ odvetil hlboký hlas.

Obraz Dvojičku zaveseného na kríži.

 

Obesenec.

Martha sedela na povale.

Upierala pohľad na trám.

Ostatným zaklamala, že chce skontrolovať, či prácu odviedli podľa jej predstáv. Nepochybovala, že sa tak stalo. To ju netrápilo. Myslela len naňho, na Stiga, a celé jej to pripadalo rovnako banálne ako tragické. Zaľúbila sa. Vždy si myslela, že nemá v srdci miesto pre veľké emócie. Samozrejme, že už bola niekoľkokrát zaľúbená, no toto bolo o čomsi inom. Pri tých druhých ju šteklilo v žalúdku, bola to vzrušujúca hra, zbystrili sa jej zmysly, rozpálila pokožka. Toto bolo… choré. Vniklo jej to do tela a riadilo každý jej krok a myšlienku. Bola zaľúbená. Inak to povedať nevedela. Bola z neho chorá. Nechcela to. Ničilo ju to.

Prežívala čosi podobné aj žena, ktorá sa tu obesila? Zaľúbila sa do muža, o ktorom v hĺbke duše vedela, že patrí medzi tých zlých? Aj ju oslepilo zaľúbenie a začala sama seba presviedčať, že sa nedá určiť, kto je dobrý a kto zlý, vytvárala si vlastnú morálku v súlade s touto nádhernou chorobou? A pochopila to, až keď bolo neskoro? Martha vošla počas raňajok do izby číslo tristodvadsaťtri. Ešte raz skontrolovala tenisky. Podrážky voňali mydlom. Kto si umýva podrážky takmer nových tenisiek, ak nemá čo skrývať? Prečo ju z tohto objavu prepadlo také zúfalstvo, že musela vybehnúť sem? Panebože, veď ho ani nechcela.

Civela na trám.

Neurobí to, čo ona. Neudá ho. Nemôže. Určite má na svoje činy dôvod, ktorý ona nepozná. Nebol zlý. Vo svojej práci sa napočúvala toľkých klamstiev, výhovoriek a prekrúcaní skutočnosti, že už neverila, že niekto môže byť taký, ako sa tvári. Jedno však vedela: Stig nie je chladnokrvný vrah.

Vie to, lebo je zaľúbená.

Skryla si tvár do dlaní. Do hrdla sa jej dral plač. Triasol jej celým telom. Chcel ju bozkávať. Ona chcela bozkávať jeho. Chcela ho bozkávať. Tu, teraz, navždy! Zmiznúť v nekonečnom a nádherne teplom oceáne citov. Užiť tú drogu, oddať sa jej, zatlačiť injekciu, cítiť opojenie, ďakovať a preklínať ju.

Počula plač. Cítila, ako jej na chrbte vyskočila husia koža. Zadívala sa na vysielačku. Smutný, vyčítavý detský plač.

Chcela ju vypnúť, no odolala. Tentoraz znel ten plač inak. Akoby ju vystrašené dieťa volalo k sebe. Bolo to to isté dieťa, zakaždým to isté dieťa. Jej dieťa. Stratené dieťa. Uväznené v prázdne a v ničote sa pokúšalo nájsť cestu domov. Nikto mu nemohol a nechcel pomôcť. Nikto sa neodvážil. Nevedeli, čo to je, a každý sa bál toho, čo nepoznal. Martha počúvala plač. Silnel. Potom buchot topánok a hysterický hlas: „Martha! Martha! Poď dole.“

Zmeravela. Čo sa deje?

„Martha! Vtrhli nám sem! Sú ozbrojení! Bože dobrotivý, kde si?“

Vytiahla vysielačku a stlačila gombík. „Čo sa deje, Maria?“

„Sú celí v čiernom, majú masky, štíty a zbrane. Je ich strašne veľa! Musíš prísť!“

Martha vstala a vybehla z dverí. Počula dupot vlastných krokov po schodoch. Prudko otvorila dvere na treťom poschodí. Jeden z mužov v čiernom sa zvrtol a namieril na ňu, zrejme samopalom. Traja ďalší stáli pred dverami do izby číslo tristodvadsaťtri. Dvaja mávali krátkym baranidlom.

„Čo…?“ začala Martha, no zmĺkla. Pristúpil k nej muž so samopalom a priložil si ukazovák na miesto, kde pod maskou zrejme skrýval pery. Na okamih zmeravela, potom si uvedomila, že ju zastavila tá idiotská zbraň.

„Chcem vidieť povolenie na prehliadku! Ihneď! Nesmiete…“

Baranidlo vrazilo do dverí tesne pod zámkou. Ozvalo sa praskanie. Tretí muž pootvoril dvere a hodil do izby čosi, čo pripomínalo dva granáty. Odvrátili sa a zakryli si uši. Panebože, naozaj…? Záblesk spoza dverí bol taký silný, že traja muži vrhali tiene do osvetlenej chodby. Výbuch Marthu ohlušil. Muži vbehli dnu.

„Vráťte sa, odkiaľ ste prišli, slečna!“

Tupú ozvenu slov jej adresoval policajt, ktorý stál najbližšie. Zrejme ich zakričal.

Martha naňho chvíľu mlčky hľadela. Pod nepriestrelnou vestou mal oblečenú tú istú čiernu uniformu Delty.

Vycúvala dverami na schodište. Oprela sa o stenu a prehľadávala si vrecká. Vizitku nosila v zadnom vrecku, akoby po celý čas vedela, že ju využije. Vyťukala číslo uvedené pod menom.

„Prosím.“

Ľudský hlas je neuveriteľne presný ukazovateľ nálady. Hlas Šimona Kéfasa znel unavene a vystresovane. Necítila v ňom vzrušenie, aké by vyvolala akcia takéhoto rozsahu. Z ozveny zároveň pochopila, že nestojí na ulici a nie je ani v priestoroch íly. Bol v dave ľudí.

„Vtrhli ste k nám,“ povedala rýchlo. „Hádžete granáty.“

„Prosím?“

„Som Martha Lianová, volám z ubytovne Ila. Vtrhla nám sem jednotka rýchleho nasadenia. Útočíte na nás.“

V tichu počula, ako nejaký hlas v reproduktore čosi hlási. Dotyčný sa mal dostaviť na pooperačnú kontrolu. Hlavný inšpektor bol v nemocnici.

„Hneď som tam,“ prisľúbil a zložil.

Martha otvorila dvere do chodby. Počula praskot vysielačiek.

Muž na ňu namieril. „Nepočuli ste ma?“

Kovový hlas z jeho vysielačky vravel: „Vychádzame s ním von.“

„Ak chcete, môžete ma zastreliť, no som zodpovedná za poriadok v tejto budove a nepredložili ste mi povolenie na prehliadku.“ Martha ho odstrčila a prešla popri ňom.

V tej chvíli sa otvorili dvere izby číslo tristodvadsaťtri. Viedli ho dvaja policajti, na rukách mal putá. Okrem veľkých bielych trenírok bol celkom nahý a vyzeral zraniteľné. Napriek svalnatému telu pôsobil vychudnuto, zničene, odpísané. Z ucha mu tiekol tenký pramienok krvi.

Zdvihol zrak. Ich pohľady sa stretli.

Prešli popri nej a zmizli.

Bol koniec.

Martha si s úľavou vydýchla.

 

Betty dvakrát zaklopala, vytiahla vstupnú kartu a otvorila dvere apartmánu. Nikdy sa neponáhľala otvárať. Ak bol hosť vnútri, nezastihla ho v trápnej situácii. Taká bola politika celého hotela Plaza. Zamestnanci nemali počuť ani vidieť veci, čo počuť ani vidieť nemuseli. Jej politika to nebola. Skôr naopak. Mama hovorievala, že zvedavosť ju raz privedie do problémov. Jasné, aj to sa už stalo, a nie raz.

V pozícii recepčnej jej zvedavosť prinášala aj isté výhody. Nikto iný zo zamestnancov nemal taký čuch na podvodníkov ako Betty. Postupne sa to stalo jej doménou. Odhaľovala ľudí, ktorí sa v hoteli chystali bývať, jesť a piť, aby potom ušli bez platenia. Betty nikdy netajila svoje ambície. Pri poslednom zamestnaneckom rozhovore ju šéf pochválil, aká je pozorná a zároveň diskrétna, vedomá si zásady, že zákazníkova spokojnosť je prvoradá. Naznačil jej, že má dvere nahor otvorené a recepcia je pre ľudí ako ona len prvý stupienok v kariére.

Apartmán patril medzi najväčšie v hoteli a mal výhľad na celé Oslo. Barový pult, kuchynský kútik, kúpeľňa a spálňa s vlastnou kúpeľňou. Počula sprchu z kúpeľne v spálni.

Podľa knihy hostí sa volal Fidel Lae a očividne ho netrápili finančné problémy. Oblek značky Tiger si kúpil dnes na ulici Bogstadveien a poslal ho na expresnú úpravu ku krajčírovi, odkiaľ mu ho taxík priviezol do hotela. Počas sezóny sa o doručovanie vecí do izby staral najatý bellboy, v lete to zostávalo úlohou recepcie. Betty sa toho hneď ujala. Niežeby mala konkrétne podozrenie. Pri registrácii zaplatil prvé dve noci vopred a to podvodníci nerobia. Väčšmi ju zaujala iná vec. Nevyzeral ako človek, ktorý si objednáva najdrahší apartmán. Odhadla by ho na bezdomovca alebo lacného batôžkara. Pri registrácii pôsobil neskúsene, prehnane sa sústredil, akoby nikdy v hoteli nebýval a chcel, aby všetko prebehlo tak, ako sa to naučil z internetu. Platil v hotovosti.

Betty otvorila dvere skrine. Už v nej viseli kravata a dve košele, tiež značky Tiger, určite kúpené súčasne s oblekom. Na zemi ležali dva páry nových čiernych topánok značky Vass. Vedľa nich stál vysoký mäkký kufor na kolieskach. Takmer taký vysoký ako ona. Občas ich vídala v zime, ľudia v nich prevážali snoubordy. Zvažovala, či neskúsi rozopnúť zips, no radšej doň len štuchla. Nenarazila na nič tvrdé. Bol prázdny, minimálne v ňom nemal snoubord. Vedľa kufra ležala jediná vec, čo nevyzerala nová. Červená športová taška s logom zápasníckeho klubu.

Zatvorila dvere skrine, podišla na prah spálne a zakričala: „Pán Lae. Prepáčte, pán Lae!“

Počula, ako vypol sprchu. Chvíľu nato sa z dverí kúpeľne vynorila tvár s mokrými vlasmi sčesanými dozadu. Okolo úst a na obočí mal penu na holenie.

„Zavesila som vám oblek do skrine. Zaznamenali sme správne, že mám vyzdvihnúť list, ktorý vám zanesiem na poštu?“

„Ach, áno. Veľmi pekne ďakujem. Dáte mi minútku?“ Betty podišla k oknu spálne. Zadívala sa na budovu opery a fjord. Nové výškové budovy stáli vedľa seba ako latky v plote. Ekeberský kopec. Budova pošty. Radnica. Koľajnice z celého Nórska, čo sa zbiehali do uzla nervov železničnej stanice priamo pod jej nohami. Všimla si vodičský preukaz na stole. Nepatril Laemu. Vedľa neho ležali nožnice a pasová fotografia Laeho s výraznými okuliarmi v čiernom ráme, čo ju upútali už pri registrácii. O kúsok ďalej si položil dva identické a očividne nové kufríky. Z jedného trčalo igelitové vrecko. Zaostrila zrak. Matný, no priehľadný igelit. Stopy bieleho prášku.

Ustúpila dva kroky a nazrela do spálne. V pootvorených dverách kúpeľne videla chrbát hosťa. Okolo pása si obmotal bielu osušku a sústredene sa holil. To znamenalo, že má chvíľu čas.

Pokúsila sa otvoriť kufrík s vreckom. Bol zamknutý. –

Zadívala sa na kód. 0999. Pozrela sa na druhý kufrík. 1999. Mali oba kufríky rovnaký kód? V tom prípade bol 1999. Rok. Možno sa vtedy niekto narodil. Alebo to bolo podľa piesne od Princa. V tom prípade nebol kufrík zamknutý.

Počula, ako pustil vodu. Zmýval si tvár. Nemala by.

Otvorila druhý kufrík. A zadržala dych.

Až po okraj bol naplnený bankovkami.

Začula zvuky zo spálne a rýchlo ho zatvorila. Tri rýchle kroky a už stála pri dverách apartmánu. Srdce jej šialene búšilo.

Zastal na prahu spálne. Usmieval sa, no vyzeral inak. Možno to bolo len tým, že nemal okuliare. Alebo ho menila zakrvavená vata nad okom. Vtedy pochopila, čo je na ňom iné. Oholil si obočie. Kto si, preboha, holí obočie? Samozrejme, okrem Boba Geldofa vo filme The Wall. Ten však bol blázon. Aspoň sa tak tváril. Je aj tento muž blázon? Nie, blázni nemávajú kufor plný peňazí, len si namýšľajú, že ho majú.

Otvoril zásuvku a podal jej hnedú obálku.

„Myslíte si, že ho stihnete poslať ešte dnes?“

„To určite zvládneme,“ odvetila v nádeji, že nepočul, aká je nervózna.

„Veľmi pekne ďakujem, Betty.“

Prekvapene zažmurkala. Samozrejme, menovka.

„Želám pekný deň, pán Lae,“ usmiala sa a položila ruku na kľučku.

„Počkajte, Betty.“

Cítila, ako jej úsmev zmeravel. Určite si všimol, že mu otvárala kufrík, a teraz…

„Ono sa možno… hm, patrí dať za takéto služby prepitné.“

S úľavou si vydýchla. „Ani náhodou, pán Lae.“

Až vo výťahu si uvedomila, ako sa potí. Prečo nebola schopná zvládať vlastnú zvedavosť? Nemôže nikomu prezradiť, že sa hrabala vo veciach hostí. Kto tvrdí, že je nelegálne nosiť peniaze v kufri? Najmä, ak je človek, napríklad, z polície. Práve tam muž adresoval svoj list. Policajná stanica, Grønlandsleiret 44. Att: Šimon Kéfas.

 

Šimon Kéfas stál v izbe číslo tristodvadsaťtri a obzeral sa okolo seba.

„Takže k vám vtrhla Delta?“ uisťoval sa. „A vzali muža z dolnej postele? Nejakého Johnnyho?“

„Johnnyho Pumu,“ doplnila ho Martha. „Volala som vám, lebo mi napadlo, že by ste…“

„Nie, nemám s tým nič spoločné. Johnny tu s niekým býva?“

„Predstavil sa nám ako Stig Berger.“

„A kde je teraz?“

„Neviem. Nikto netuší. Polícia už vypočula všetkých nájomníkov. Ak ste to neboli vy, zaujímalo by ma, kto nesie zodpovednosť za túto akciu.“

„Neviem,“ priznal Šimon a otvoril skriňu. „Všetky akcie Delty musí odobrovať policajný riaditeľ. Obráťte sa naňho. Sú toto šaty Stiga Bergera?“

„Myslím si, že áno.“

Počul, že klame. Presne vedela, čie sú. Vzal modré tenisky položené na dne skrine. Veľkosť štyridsaťtri. Odložil ich, zatvoril skriňu a vtedy si všimol fotografiu na stene. Jeho posledné pochybnosti sa rozplynuli.

„Volá sa Sonny Lofthus,“ povedal potichu.

„Prosím?“

„Ten druhý nájomník. Volá sa Sonny, na tejto fotografii je jeho otec, Ab Lofthus. Otec bol policajt, zo syna sa stal vrah. Doteraz zabil šiestich ľudí. Môžete sa sťažovať našim nadriadeným, no poviem vám, že akcia Delty nebola celkom neodôvodnená.“

Videl, ako zvraštila tvár, zreničky sa jej scvrkli, akoby ju oslepil ostrým svetlom. Zažila už všeličo, no predstava, že poskytla prístrešok masovému vrahovi, ju musela šokovať.

Čupol si a vytiahol čosi spod postele.

„Čo to je?“ spýtala sa.

„Šokový granát,“ odvetil a nastrčil jej dlaň s olivovozeleným predmetom, čo pripomínal držiak z riadidiel bicykla. „Vydá ostrý záblesk svetla a rachot so silou stosedemdesiat decibelov. Nie je nebezpečný, iba na niekoľko sekúnd človeka ohluší, oslepí, omámi a dezorientuje, čo Delte umožní vykonať akciu. Na tomto granáte nevytiahli poistku, preto nevybuchol. To sa vo vypätých situáciách stáva, však?“

Pohľadom sa vrátil k teniskám, potom zasa k nej. Neodvrátila zrak. Dívala sa naňho rozhodne.

„Musím sa vrátiť do nemocnice,“ rozlúčil sa. „Zavoláte mi, keď sa zasa zjaví?“

„Máte zdravotné problémy?“

„Zrejme áno,“ usmial sa. „Hospitalizovali mi manželku. Slepne.“

Sklopil zrak. Takmer dodal: Tak ako ja.










28. kapitola

Hugo Nestor mal rád Vermont. Vnímal ho ako jednu z mála kombinácií reštaurácie, baru a nočného klubu, ktorej sa podarilo uspieť na všetkých troch frontoch. Medzi klientelu patrili bohatí a pekní, nepekní, ale bohatí, nie bohatí, ale pekní, béčkové celebrity, poloúspešní finančníci a ľudia pracujúci po nociach v zábavnom priemysle. A úspešní kriminálnici. V deväťdesiatych rokoch si tu nórska mafia, špecializovaná na prepady bánk a peňažných transportov, kupovala šesťlitrové fľaše Domu Pérignonu a pretože nórskym striptérkam chýbala povestná iskra, nechávali si voziť ženy z Kodane na tanec okolo tyče v osobitnej miestnosti. Slamkami fúkali kokaín do rôznych telesných otvorov tanečníc a neskôr aj do svojich vlastných a čašníci im k tomu nosili ustrice, hľuzovky z Périgordu a foie gras z husí, ku ktorým sa ľudia správali podobne ako oni k okolitému svetu. Inými slovami, Vermont bol štýlové miesto s bohatou tradíciou. Hugo Nestor tu sedával so svojimi kumpánmi každý večer pri vlastnom stole a debatoval o svete. Riadil odtiaľto svoje obchody a peniaze menili majiteľa bez toho, aby medzi nich pchali nos špehovia.

Preto ho veľmi neprekvapila požiadavka muža od vedľajšieho stola. Muž vstal a predral sa pomedzi ľudí. Bo ho zastavil, až keď sa chystal prekročiť červenú pásku, ktox á vymedzovala ich revír. Prehodili medzi sebou pár slov, načo Bo pristúpil k Nestorovi a zašepkal mu do ucha: „Chce Ázijčanku. Vraj prišiel v mene klienta, ktorý dobre platí.“

Nestor si priložil k perám pohár so šampanským. Svoje životné motto prevzal od Dvojičku. Money can buy you champagne. Za peniaze si kúpiš šampanské. „Pripadá ti ako špeh?“

„Nie.“

„Ani mne. Prisuň mu stoličku.“

Mužov oblek pôsobil draho, mal čerstvo vyžehlenú košeľu a kravatu. Nezvyčajne svetlé obočie nad výraznými, exkluzívnymi okuliarmi. Nie, vlastne vôbec nemal obočie. „Nesmie mať viac než dvadsať rokov.“

„Netuším, o čom hovoríte,“ zaklamal Nestor. „Prečo ste prišli?“

„Môj klient je priateľ Ivera Iversena.“

Hugo Nestor sa naňho zadíval pozornejšie. Nemal ani mihalnice. Možno trpel na chorobu alopecia universalis ako Hugov brat? Údajný brat. Na tele mu nerástol jediný chlp. V tom prípade mal na hlave parochňu.

„Môj klient pracuje v lodiarskom priemysle. Platí v hotovosti a heroínom, ktorý mu dovážajú po mori. Zrejme viete lepšie než ja, aký to má vplyv na jeho čistotu.“

Menej zastávok. Menej prostredníkov, ktorí riedia tovar. „Zavolám Iversenovi,“ rozhodol sa Nestor.

Muž zavrtel hlavou. „Môj klient si vyžaduje absolútnu diskrétnosť, nesmie o tom vedieť ani Iversen, ani nikto iný. To, že sa Iversen chváli svojimi úchylkami iným ľuďom, je jeho problém.“

A potenciálne náš, uvedomil si Nestor. Kto je tento chlap? Nevyzeral ako poslík. Je to Iversenov chránenec? Mimoriadne zasvätený rodinný advokát?

„Samozrejme, uvedomujem si, že vzhľadom na to, že ma nepoznáte, budete potrebovať mimoriadne záruky o bezpečnosti transakcie. Preto sme ochotní zaplatiť preddavok. Čo na to hovoríte?“

„Hovorím štyristotisíc,“ odvetil Nestor. „To číslo som povedal len tak. Naďalej netuším, o čom točíte.“

„Samozrejme, že nie,“ prikývol chlap. „Súhlasíme.“

„Ako rýchlo?“

„Dnes večer.“

„Dnes večer?“

„Som tu len do zajtrajšieho rána, potom sa vraciam do Londýna. Peniaze mám v svojom apartmáne v hoteli Plaza.“

Nestor si vymenil pohľad s Boom. Potom dopil nápoj z vysokého pohára.

„Mister, nepochopil som ani slovo. Zachytil som však, že nás pozývate na pohárik do vášho apartmánu.“

Chlap sa uškrnul. „Bude mi potešením.“

 

Len čo vošli do parkovacieho domu, prešacovali ho. Bo ho držal, Nestor hľadal zbraň alebo ukrytý mikrofón. Chlap sa ani nepokúšal brániť. Bol čistý.

Bo si sadol za volant limuzíny a vyrazili do hotela Plaza. Zaparkovali za Spektrom a do vysokej hranatej budovy hotela prešli peši. Hľadeli na mesto z preskleného výťahu a Nestor si uvedomil, že ten výhľad je ako metafora. Čím bol človek vyššie, tým menší sa mu zdali ľudia.

Muž odomykal dvere. Bo vytiahol pištoľ. Nevidel dôvod, prečo by im niekto nastražil pascu. Nestor nevedel o nijakých svojich nepriateľoch, ktorí by ešte boli nažive. Polícia ho pokojne mohla zatknúť, nič naňho nemala. Aj tak cítil neuchopiteľný nepokoj. Lepšie povedané, rozhodol sa to nazvať profesionálna ostražitosť, z ktorej by si iní mohli brať príklad. Nie nadarmo sa dostal tam, kde bol.

Apartmán nevyzeral zle. Aj výhľad bol parádny. Chlap vyložil na stôl dva kufríky. Kým Bo kontroloval ostatné miestnosti, muž sa postavil k baru a namiešal im drink.

„Poslúžte si,“ vyzval ich a kývol ku kufríkom.

Nestor pristúpil k stolu a otvoril najprv jeden, potom druhý.

Bolo to viac než štyristotisíc. Určite oveľa viac.

Ak bola látka v druhom kufríku naozaj tak málo zriedená, ako sa zdalo, mohol si za to kúpiť celú dedinu plnú malých Ázijčaniek.

„Bude vám prekážať, ak zapnem televízor?“ spýtal sa a vzal diaľkové ovládanie.

„Ani trochu,“ odvetil muž, pohrúžený do miešania drinkov. Očividne to nerobieval často. Práve chytil do ruky citrón, aby ho nakrájal do troch džintonikov.

Nestor naťukal číslo izby na vstup do sekcie platených kanálov, preklikal sa cez detské a rodinné filmy na porno a pridal hlasitosť. Podišiel k mužovi.

„Má šestnásť rokov. Zajtra o polnoci ju doručíme na parkovisko pri Ingierstrande. Vy zastavíte uprostred parkoviska a nevystúpite z auta. Jeden z mojich ľudí si k vám sadne na zadné sedadlo a prepočíta peniaze. Potom vystúpi s peniazmi a druhý nastúpi s dievčaťom. Je to jasné?“

Muž prikývol.

Nestor mu vedome zamlčal fakt, že dievča nebude v aute, čo príde po peniaze. Peniaze opustia parkovisko, skôr než príde auto s dievčaťom. Ten istý princíp ako pri obchode s drogami.

„A peniaze…“

„Ďalších štyristotisíc,“ prerušil ho Nestor.

„Dohodnuté.“

Bo vyšiel zo spálne a zastal pred obrazovkou. Film sa mu očividne páčil. Všetkým sa to páčilo. Nestor využíval pornofilmy pre ich predvídateľný pravidelný soundtrack stonov oh, my God a y es, fuck me good, čo bránili akýmkoľvek pokusom o odpočúvanie.

„Pláž Ingierstrand zajtra o polnoci,“ zopakoval Nestor.

„Pripijeme si na to?“ navrhol muž a podal im dva poháre.

„Ďakujem, no šoférujem,“ odvetil Bo.

„Samozrejme,“ usmial sa muž a tľapol si po čele. „Ponúknem vám kolu?“

Bo pokrčil plecom. Chlap otvoril plechovku, nalial ju do pohára a narezal do nej plátok citróna.

Štrngli si. Sadli si k stolu. Nestor kývol Boovi, aby vybral z kufríka prvú kôpku bankoviek a začal počítať. Z auta si priniesol tašku a teraz do nej ukladal peniaze. Nikdy si nebrali tašku od kupujúceho, mohli v nej byť senzory, schopné vystopovať cestu peňazí. Nestor si všimol, že Bo sa pri počítaní niekoľkokrát pomýlil, a uvedomil si, že niečo nie je v poriadku. Už to len pomenovať. Poobzeral sa okolo seba. Zmenila sa farba stien? Uprel zrak na svoj pohár. Potom na Boov. Na pohár mladého advokáta.

„Prečo ste si nedali citrón?“ zamračil sa Nestor. Vlastný hlas počul akoby z veľkej diaľky. Aj mužovu nezrozumiteľnú odpoveď.

„Mám alergiu na citrusové plody.“

Bo prestal počítať, hlava mu klesla na bankovky.

„Nadrogoval si nás,“ konštatoval Nestor a siahol po noži v puzdre na stehne. Ešte si stihol uvedomiť, že hľadá na nesprávnom stehne, a vzápätí ho zasiahla noha lampy. Obklopila ho tma.

Hugo Nestor mal vždy rád hudbu. Nemyslel tým hluk alebo detinský sled tónov, ktorý ostatní nazývali hudbou. Obdivoval hudbu pre dospelých ľudí. Richarda Wagnera. Chromatická stupnica. Rad dvanástich poltónov. Čistá, dokonalá matematika, harmónia, nemecký zmysel pre poriadok. Tento zvuk bol opakom hudby. Disharmónia, nič s ničím nesúviselo, čistý chaos. Precitol a pochopil, že leží v aute v nejakej debne. Obchádzali ho mdloby, ruky aj nohy mal spútané niečím, čo sa mu zarezávalo do kože. Zrejme tenký špagát, akým občas spútavali dievčatá. Auto zastalo. Nadvihli ho. Uvedomil si, že je v kufri na kolieskach. Polostál, pololežal a ťahali ho po hrboľatom teréne. Počul, ako muž, ktorý ho ťahal, s námahou dychčí. Nestor naňho zakričal a začal mu ponúkať peniaze, ak ho pustí, no nedočkal sa odpovede. Nato začul tú nemuzikálnu, atonálnu kakofóniu, čo neustále silnela. Spoznal ju. Kufor zastal a on sa prevalil na chrbát. Zacítil zem a už vedel, kde je. Pochopil, že voda, presakujúca cez látku kufra a jeho oblek, pochádza z močariska.

Psy. Úsečné, divoké štekanie argentínskych dôg.

Ešte netušil, čo sa deje. Kto bol ten chlap? Prečo to robil? Niekto chcel prevziať jeho obchody? Bol to ten, ktorý zabil aj Kalleho? Prečo to robil takto?

Zips sa rozopol a Nestor prižmúril oči, oslepený svetlom baterky, čo mu mierila do tváre.

Niečia ruka ho schmatla za zátylok a vytiahla von.

Otvoril oči, v svetle baterky sa blysla hlaveň pištole. Štekot utíchol ako švihnutím biča.

„Kto bol Krt?“ ozval sa hlas spoza pištole.

„Čo?“

„Kto bol Krt? Ten, o ktorom si polícia myslela, že je to Ab Lofthus.“

Hugo Nestor prižmúril oči. „Neviem. Pokojne ma zastreľ. Aj tak ti to nepoviem, lebo neviem.“

„Kto to vie?“

„Nikto. Nikto z nás. Možno niekto z polície.“

Baterka klesla a Nestor pochopil, že ho dostal chlap z apartmánu. Už nemal okuliare.

„Musíš prijať trest,“ povedal pokojne. „Chceš najprv uľaviť svojmu srdcu?“

O čom to tára? Veď hovorí ako kňaz. Má niečo spoločné s kňazom, ktorého popravili? Veď to bol len skorumpovaný, pedofilný úbožiak. Nikto by ho predsa nechcel pomstiť.

„Nemám výčitky svedomia,“ odsekol Nestor. „Poď na to.“ Cítil zvláštny pokoj. Možno v ňom len doznievala droga. Alebo nad tým už toľkokrát premýšľal a akceptoval, že sa to zrejme skončí takto – guľkou do čela.

„Netrápi ťa svedomie ani pre to dievča, čo si nechal dohrýzť, skôr než si ho podrezal? Týmto nožom.“

Nestor zazrel záblesk krivej čepele. Jeho nôž.

„Ne…“

„Kde skrývaš tie dievčatá, Nestor?“

Dievčatá? O to mu išlo? Chcel prebrať jeho štetky? Nestor sa prinútil koncentrovať. V mozgu sa mu prevaľovali chumáče hmly.

„Sľubuješ, že ma nezastrelíš, ak ti to poviem?“ spýtal sa, hoci vedel, že ten sľub bude mať hodnotu nemeckej marky z roku 1923.

„Sľubujem,“ prikývol muž.

Prečo mu potom veril? Prečo veril sľubu človeka, ktorý mu klamal od chvíle, keď vstúpil do Vermontu? To sa len jeho nahlúply mozog chytal poslednej slamky. Nič iné okrem idiotskej viery mu v tú noc v psom útulku nezostávalo. Muž, ktorý ho uniesol, nesmel klamať.

„Na ulici Enerhauggata 96.“

„Ďakujem pekne,“ prikývol chlap a zastrčil si pištoľ za opasok.

Ďakujem pekne?

Vytiahol telefón a začal vyťukávať číslo zo žltého papierika. Rozsvietil sa displej. Možno bol predsa len kňaz. Kňaz, ktorý neklamal. Samozrejme, že si to navzájom odporovalo, no bol presvedčený, že niektorí kňazi naozaj nevedeli, že klamú. Muž ťukal ďalej. Písal esemesku. Odoslal ju. Telefón ukryl do vrecka. Zadíval sa na Nestora.

„Nestor, urobil si dobrý skutok, možno ich teraz zachránia,“ povedal. „Mal som pocit, že ti to urobí radosť, skôr než…“

Skôr než čo? Nestor prehltol. Keď mu chlap sľuboval, že ho nezastrelí, niečo v jeho hlase Nestora presvedčilo, že neklame. Moment! Sľúbil mu len, že ho nezastrelí. Svetlo baterky ožiarilo visiacu zámku na ohrade. Muž vsunul kľúč do zámky. Opäť sa ozvali psy. Neštekali, len takmer nečujne vrčali. Ten zvuk vychádzal hlboko z ich brucha a stúpal kontrolovane ako Wagnerov kontrapunkt. Nijaká droga by už nezahnala hrôzu, čo ho obliala ako ľadová voda zo záhradnej hadice a lomcovala mu celým telom. Nemal šancu uniknúť. Tú hadicu držal on sám, Hugo Nestor.

 

Fidel Lae civel do tmy. Nepohol sa, nevydal ani zvuk. Len sa schúlený pokúšal zohriať a ovládnuť svoje trasúce sa telo. Spoznal hlasy oboch mužov. Jeden sa tu včera z ničoho nič vynoril a zamkol ho do klietky. Fidel sa takmer nedotkol jedla, pil len vodu. A mrzol. Aj počas letných nocí sa tu chlad zahrýzal do tela, ochromoval ho a nedal mu spať. Chvíľu kričal o pomoc, kým mu nevyschlo v hrdle a neprišiel o hlas, kým mu hlasivky neprestali vlhčiť sliny, ale krv, kým mu voda neprestala hasiť smäd a nezačala ho páliť v hrdle ako alkohol.

Začul auto a pokúšal sa zakričať. Rozplakal sa, lebo nevydal ani zvuk a hlasivky len škrabali ako zle zaradená rýchlosť v aute.

Vzápätí mu psy prezradili, že niekto ide. Veril. Modlil sa. Na letnej nočnej oblohe sa vynoril obrys tela. Zasa on. Muž, ktorý sa včera vznášal nad močariskom, teraz zhrbený čosi ťahal. Kufor. A v ňom živého človeka. Človeka so zviazanými rukami aj nohami tak mocne, že keď ho oprel o bránku psej klietky vedľa Fidela, ledva držal rovnováhu.

Hugo Nestor.

Stáli od neho len štyri metre. Fidel im aj tak nerozumel ani slovo. Muž odomkol zámku a položil ruku na Nestorovu hlavu, akoby mu žehnal. Niečo povedal. Nato ho zľahka tľapol po hlave. Tlstý chlap v obleku vykríkol, zapotácal sa a vrazil do bránky, čo sa otvárala dnu. Psy uskočili. Muž mu strčil nohy dovnútra a zatvoril bránku. Psy chvíľu váhali. Ghost Buster vyrazil ako prvý. Fidel sledoval, ako sa biele psie telá v absolútnom tichu vrhli na Nestora, a zreteľne počul ich pracujúce čeľuste, trhanie mäsa, radostné vrčanie a Nestorov krik. Osamelý, trasľavý a zvláštne čistý tón stúpal k svetlej severskej oblohe, na ktorej Fidel videl tancovať hmyz. Tón náhle ustal a Fidel sledoval, ako čosi stúpa k oblohe ako roj včiel. Dopadlo to naňho, cítil spŕšku drobných teplých kvapiek. Pochopil. V minulosti už neraz na love prerezával krčnú tepnu ešte živého losa. Utrel si tvár do rukáva a schúlil sa. Aj muž pri bránke sa odvrátil. Plecia sa mu triasli. Akoby plakal.










29. kapitola

„Je polnoc,“ zašomral lekár a pošúchal si unavené oči. „Nepôjdete si domov pospať, pán Kéfas? Zajtra sa porozprávame.“

„Nie,“ odsekol Šimon.

„Ako chcete,“ mykol plecom lekár a naznačil Šimonovi, aby si sadol na jednu zo stoličiek pri stene holej nemocničnej chodby. Prisadol si k nemu a len pomaly hľadal slová. Šimon už tušil, že nemá dobré správy: „Vašej žene nezostáva veľa času. Ak má mať zákrok aspoň minimálnu šancu na úspech, musíme ju operovať v priebehu niekoľkých dní.“

„Nijako jej neviete pomôcť?“

Lekár si vzdychol. „Nezvykneme posielať pacientov na drahé ošetrenia v súkromných klinikách v zahraničí, najmä keď je výsledok operácie vo hviezdach. V tomto prípade…“

„Podľa vás ju musím čím skôr dostať na Howellovu kliniku?“

„Nič nemusíte. Nejeden slepec môže napriek svojmu hendikepu prežiť plnohodnotný život.“

Šimon prikývol. Prstami ohmatával granát, čo ešte vždy nosil vo vrecku. Snažil sa sústrediť. Mozog akoby pred ním utekal, hľadal útočisko v úvahách, či slovo hendikep nie je zakázané. Zrejme sa to nazývalo fyzické obmedzenie. Alebo už vyškrtli zo slovníka aj to, tak ako označenie hospic?

Nestíhal to už sledovať, pomenovania v oblasti zdravotníctva a sociálnej starostlivosti sa kazili rýchlejšie ako mlieko. Lekár si odkašlal.

„Ja…“ začal Šimon a vtedy mu vo vrecku zavibroval telefón. Vzal ho, potreboval sa nadýchnuť. Odosielateľa esemesky nepoznal.

Text bol relatívne stručný.

 

Nestorove otrokyne nájdete na ulici Enerhauggata 96. Ponáhľa to. Syn.

 

Syn.

Šimon vyťukal číslo.

„Pán Kéfas,“ oslovil ho lekár. „Nemám čas na…“

„Čo už,“ skočil mu do reči Šimon a rukou mu naznačil, aby držal hubu. V slúchadle sa ozval rozospatý hlas. „Falkeid.“

„Ahoj, Sivert, tuje Šimon Kéfas. Priprav Deltu na akciu na ulici Enerhauggata 96. Ako rýchlo tam môžete byť?“

„Je polnoc.“

„Na to sa nepýtam.“

„Tridsaťpäť minút. Máš autorizáciu od policajného riaditeľa?“

„Pontius mi nedvíha,“ zaklamal Šimon. „Buď pokojný, všetko je absolútne podložené. Ide o obchod so ženami. Rozhoduje čas. Vyraz čím skôr, beriem to na seba.“

„Verím, že vieš, čo robíš, Šimon.“

Šimon položil a zadíval sa na lekára. „Ďakujem, pán doktor, porozmýšľam o vašich slovách. Teraz sa musím vrátiť do práce.“

 

Betty zachytila zvuky súlože, len čo vystúpili z výťahu na vrchnom poschodí.

„Počujem dobre?“ spýtala sa.

„Platené kanály,“ vysvetlil jej bezpečnostný asistent.

Betty poznačila sťažnosť zo susednej izby do zápisnice. „Čas 02.13. Sťažnosť na hluk z apartmánu číslo 4.“ Skúšala mu volať, no nedvíhal. Preto oslovila bezpečnostnú službu.

Ignorovali visačku Nerušiť zavesenú na kľučke a zabúchali na dvere. Čakali. Zabúchali ešte raz. Betty sa zamračila.

„Prečo ste taká nervózna?“ uškrnul sa asistent.

„Mám pocit, že hosť niečo… robí…“

„Niečo?“

„Možno obchoduje s drogami. Netuším.“

Muž si pripravil obušok a Betty strčila do zámky univerzálny kľúč. Otvorila.

„Pán Lae?“

Izba bola prázdna. Zvuky vydávala žena v červenom koženom korzete s bielym krížom, ktorý mal zrejme naznačovať, že pracuje ako zdravotná sestra. Betty siahla po diaľkovom ovládači a vypla televízor. Jej kolega medzitým zamieril do spálne. Kufríky zmizli. Všimla si prázdne poháre a rozkrojený citrón na barovom pulte. Citrón bol vyschnutý, dužina mala neprirodzenú hnedú farbu. Otvorila dvere šatníka. Vzal si aj oblek, veľký kufor a červenú tašku. Najstarší trik hotelových podvodníkov. Zavesiť na kľučku Nerušiť a pustiť televízor, aby presvedčili zamestnancov, že ich nájdu v izbe. Veď predsa platil vopred. Kontrolovala aj jeho účty z baru a reštaurácie. Nič nejedol ani nepil.

„V kúpeľni je chlap.“

Zadívala sa na kolegu vo dverách a vykročila za ním.

Muž ležal na dlážke kúpeľne. Zdalo sa, že zúfalo objíma záchodovú misu. Pristúpila bližšie a zistila, že má zviazané ruky. Bol oblečený v čiernom obleku, mal svetlé vlasy a nevyzeral úplne triezvy. Z niečoho bol high. Alebo low. Ťažké viečka mu unavene zažmurkali.

„Odviažte ma,“ prikázal im s prízvukom, ktorý Betty nevedela na mape sveta zaradiť.

Betty kývla asistentovi, aby vytiahol svoj švajčiarsky nôž a prerezal mužove putá.

„Čo sa stalo?“ spýtala sa.

Muž sa s námahou postavil. Zaknísal sa. Usiloval sa zamerať neistý pohľad. „Len sme sa hrali nejakú idiotskú hru,“ zamrmlal. „Pôjdem…“

Bezpečnostný asistent sa mu postavil do cesty.

Betty skontrolovala pohľadom kúpeľňu. Nič nebolo zničené. Účet hosť uhradil. Mali len sťažnosť na rušenie nočného pokoja. A hrozili im opletačky s políciou, kritika médií a chýr miesta, kde sa stretávajú pochybné indivíduá. Šéf ju vždy chválil za jej diskrétnosť, veď v každej situácii kládla záujmy hotela na prvé miesto. Čakala ju kariéra, recepcia predstavovala len dočasnú zastávku na ceste nahor.

„Nechajte ho odísť,“ povedala potichu.

 

Lars Gilberg sa prebral na šuchot v kríkoch. Zvrtol sa.

V konároch a lístí rozoznával obrysy postavy. Niekto sa pokúšal ukradnúť chlapcove veci. Vyliezol zo špinavého spacáka a vyskočil na rovné nohy.

„Čo to robíte?“ zakričal.

Postava zmeravela. Pomaly sa k nemu obrátila. Chlapec sa zmenil. Nebolo to len oblekom. Akoby mu opuchla celá tvár.

„Ďakujem, že si mi postrážil veci,“ poďakoval sa a kývol na tašku, čo držal pod pazuchou.

Lars čosi zamrmlal a zavrtel hlavou, akoby čakal, že tak ľahšie spracuje chlapcovu premenu. „Nie si v sračkách, že?“

„Áno, som,“ usmial sa chlapec. Ten úsmev. Bez akéhokoľvek výrazu. Pery sa mu triasli. Zdalo sa, že plakal.

„Potrebuješ pomoc?“

„Nie, ale aj tak ďakujem.“

„Hm. Asi sa už neuvidíme, že?“

„Nie, asi nie. Ži dobre, Lars.“

„Sľubujem, že budem. A ty…“ Podišiel k chlapcovi a položil mu ruku na plece, „…ži dlho. Sľúbiš mi to?“

Chlapec rýchlo prikývol. „Skontroluj si vankúš.“

Lars sa podvedome obzrel k svojmu príbytku pod oblúkom mosta. Vrátil sa pohľadom k chlapcovi, ale stihol zazrieť len jeho chrbát, kým ho nepohltila tma.

Vrátil sa k spacáku. Spod vankúša trčala obálka. Vzal ju. Larsovi. Otvoril ju.

Lars Gilberg nikdy v živote nevidel pokope toľko peňazí.

 

„Nemala tu už Delta byť?“ spýtala sa Kari a s pohľadom na hodinky zívla.

„Mala,“ odvetil Šimon. Opäť skontroloval ulicu. Zaparkovali na druhej strane cesty, asi päťdesiat metrov od čísla deväťdesiatšesť, bieleho dvojposchodového dreveného domu, ktorý ušetrili pri búraní pôvodnej zástavby, čo mala ustúpiť štyrom vežiakom. Malý drevený domček pôsobil dokonale pokojne. Šimon si nijako nevedel predstaviť, že sa v ňom môže odohrávať zajatecká dráma.

„Máme štipku zlého svedomia,“ začal Šimon. „Zastávame názor, že sklo a betón sa väčšmi hodí do našej doby.“

„Čo?“

„Citujem chlapíka, ktorý bol zodpovedný za výstavbu týchto domov a zbúranie tých pôvodných.“

„Aha.“ Kari opäť zívla. Šimon premýšľal nad tým, či by aj on nemal mať štipku zlého svedomia, pretože ju vytiahol z postele uprostred noci. Našiel by dosť argumentov, prečo jej účasť na zásahu nebola nevyhnutná. „Prečo tu nie je Delta?“ spýtala sa.

„Neviem,“ priznal Šimon. Vtom kabínu ožiaril displej telefónu. Prečítal si číslo.

„Už čoskoro sa to dozvieme,“ konštatoval a priložil si telefón k uchu. „Prosím.“

„To som ja, Šimon. Neprídu.“

Šimon napravil spätné zrkadlo. Psychológ by mu možno vysvetlil podvedomú reakciu na hlas v telefóne. Sústredil sa na zrkadlo, díval sa za seba, do minulosti.

„Prečo nie?“

„Zásah nie je odôvodnený, jeho potreba nie je objasnená a nevykonali sa nijaké pokusy kontaktovať miesta s právom autorizovať zásah Delty.“

„Pontius, ty máš to právo.“

„Áno. A zamietol som ho.“

Šimon v duchu zanadával. „Počúvaj ma, toto…“

„Nie, ty ma počúvaj. Dal som Falkeidovi pokyn zrušiť mobilizáciu a dožičiť svojim mužom trochu spánku. Čo to stváraš, Šimon?“

„Mám dôvodné podozrenie, že na ulici Enerhauggata 96 väznia ľudí. Pontius, poviem ti pravdu…“

„Pravdu si cením, Šimon. Aj vo chvíli, keď človek telefonuje so šéfom Delty.“

„Nemal som čas s ním diskutovať. Naďalej nemám čas. Doriti, zvykol si dôverovať môjmu úsudku.“

„Šimon, veľmi správne si použil minulý čas.“

„Takže mi už neveríš?“

„Prehral si všetky peniaze, pamätáš? Vrátane peňazí svojej ženy. Čo to podľa teba napovedá o tvojom úsudku?“ Šimon zaťal zuby. Kedysi boli vyrovnanými partnermi, súťažili, kto bude mať lepšie známky, kto pobeží rýchlejšie a zbalí krajšie dievča. Isté bolo len to, že obaja skončia za lídrom ich trojky. Ten už medzi nimi nebol. Hoci on uvažoval najrýchlejšie a najrýchlejšie aj behal, Pontius Parr dominoval svojou predvídavosťou, najjasnejšie videl dôsledky každého svojho kroku.

„Zajtra ráno sa o tom porozprávame,“ uzavrel riaditeľ so sebadôverou, ktorou ľudí, vrátane samého seba, presviedčal, že jeho rozhodnutie je to najsprávnejšie. „Ak v tom dome naozaj obchodujú so ženami, budú tam aj zajtra. Bež sa domov vyspať.“

Šimon vystúpil z auta a kývol Kari, aby zostala sedieť. Zabuchol dvere a podišiel pár krokov. Stíšil hlas. „Nemôžem čakať. Pontius, horí.“

„Odkiaľ si to zobral?“

„Tip.“

„Od koho ho máš?“

„Esemeska od anonyma. Idem dnu aj sám.“

„Čo? Ani nežartuj! Stoj, Šimon. Počuješ? Si tam?“ Šimon sa zadíval na displej. Potom si telefón priložil k uchu. „Policajt vyhodnotil situáciu na mieste činu. Ešte si spomínaš, ako nás učili, že úsudok na mieste činu má väčšiu váhu ako príkaz nadriadených?“

„Šimon! Máme už dosť iných problémov. Poľujú na nás novinári aj vláda. Nerob hlúposti, rozumel si? Šimon!“ Šimon zložil, vypol telefón a otvoril kufor auta. Odomkol skrinku, kde ukrýval zbraň. Vytiahol brokovnicu, pištoľ a škatuľky s nábojmi. Vybral aj dve nepriestrelné vesty a sadol si za volant.

„Ideme dnu,“ oznámil Kari a podal jej brokovnicu a nepriestrelnú vestu.

Pozrela sa naňho. „Riaditeľ?“

Šimon mlčky prikývol a skontroloval zásobník Glocka 17. Zastrčil zbraň do puzdra. „Podáš mi putá a granát? Sú v priečinku spolujazdca.“

„Granát?“

„Pozornosť z razie v íle.“

Poslúchla ho. „Dovolil nám to?“

„Vie o tom,“ odvetil Šimon a obliekol si vestu.

Kari otvorila brokovnicu a istou rukou do nej vložila náboje. Všimla si Šimonov pohľad.

„Od deviatich rokov som chodievala loviť snehule. Mala som radšej guľovnice. Aký je plán?“

„Počítam do troch.“

„Chcem povedať, ako…“

„Tri,“ prerušil ju Šimon a otvoril dvere.

 

Hotel Bismarck ležal v absolútnom centre Osla, v strede Kvadratúry, kde sa mesto zrodilo a kde dnes prekvital trh s drogami a prostitúciou. Prenajímali tu izby aj na hodinovej báze a hosť dostal k dispozícii uterák, stuhnutý od neustáleho vyvárania. Izby poriadne neupratali, odkedy pred šestnástimi rokmi hotel prevzal jeho súčasný majiteľ, no vyhegané a rozbité postele menili pravidelne.

Ola, syn majiteľa, ktorý pracoval na recepcii od svojich šestnástych narodenín, zdvihol o 3.02 zrak od monitora a zbadal muža pri pulte recepcie. Pochopiteľne, napadlo mu, že muž si zmýlil adresu. Nielenže mal na sebe pekný oblek a v rukách dva kufríky, cez plece mal červenú tašku a nesprevádzala ho ani žena, ani muž. Trval však na tom, že zaplatí preddavok za sedem nocí. Oboma rukami vzal uterák, úctivo sa poďakoval a zmizol v izbe na treťom poschodí.

Ola sa vrátil k internetovej stránke novín Aftenposten, k správam o vlne vrážd v hlavnom meste Nórska, k úvahám o vojne gangov a možnej súvislosti s útekom odsúdeného vraha z väzenia. Chvíľu sa díval na fotografiu muža. Potom mykol plecom a čítal ďalej.

Šimon zastal pod schodmi a naznačil Kari, aby si pripravila zbraň a sledovala okná na poschodí. Vyšiel tri schodíky a ukazovákom zaťukal na dvere. Zašepkal slovo polícia. Pozrel sa na Kari, aby sa ubezpečil, že mu potvrdí dodržanie predpísaného postupu. Zaťukal ešte raz. Opäť zašepkal polícia. Sledoval okno vedľa dverí. V druhej ruke držal pripravený granát. Mal plán. Samozrejme, že mal plán. Nejaký plán. Rýchlosť a moment prekvapenia rozhodovali. Staví všetko na jednu kartu. Ako vždy. Podľa ich mladého psychológa to bola jeho choroba. Výskum dokázal, že ľudia systematicky preháňajú pravdepodobnosť, že sa udeje niečo nepravdepodobné. Napríklad, že človek umrie pri leteckom nešťastí. Alebo jeho dieťa znásilnia a unesú cestou do školy. Alebo že kôň, na ktorého stavil ženine peniaze, prvýkrát v kariére vydrží až do konca. Psychológ tvrdil, že čosi v Šimonovom podvedomí bolo silnejšie než rozum a stačilo to identifikovať a začať komunikovať s tým chorým, šialeným diktátorom, ktorý ho terorizoval a ničil mu život. Musí myslieť na to, čo je v jeho živote dôležité. Dôležitejšie než diktátor. A čo miluje väčšmi než hru. O to išlo. Išlo o Else. Podarilo sa mu to. Oslovil beštiu a skrotil ju. Ani raz neskĺzol späť. Až teraz.

Zadržal dych. Zahnal sa pištoľou, aby rozbil okno. Vtom sa dvere otvorili.

Rýchlo sa zvrtol. Už nebol rýchly ako kedysi. Nemal šancu. Nemal by šancu, keby muž vo dverách držal v ruke zbraň.

„Dobrý večer,“ pozdravil ho muž.

„Dobrý večer,“ odvetil Šimon, aby získal čas. „Polícia.“

„Ako vám pomôžem?“ Muž otvoril dvere dokorán. Obtiahnuté rifle. Tričko. Bosé nohy. Nemal kde skrývať pištoľ.

Šimon si vopchal granát do vrecka a vytiahol legitimáciu. „Vyzývam vás, aby ste vyšli von a postavili sa tvárou k múru.“

Muž len mlčky pokrčil plecom a poslúchol.

„Ak nepočítam dievčatá, koľko je v dome ľudí?“ spýtal sa Šimon a rýchlymi pohybmi si overil, že muž naozaj nemá zbraň.

„Aké dievčatá? Som tu len ja. Čo chcete?“

„Zaveďte ma k nim,“ nepočúval ho Šimon. Založil mu putá, postrčil ho a kývol Kari, aby išla s nimi. Muž čosi zamrmlal.

„Prosím?“ spýtal sa Šimon.

„Chcem, aby vaša kolegyňa išla s nami. Nemám čo skrývať.“

Šimon zastal za mužom. Díval sa mu na zátylok. Svaly pod pokožkou sa mu hýbali. Ako nervóznemu koňovi.

„Kari?“ zakričal Šimon.

„Áno?“

„Predsa len zostaň vonku. Idem dnu sám.“

„Rozumiem.“

Položil mužovi ruku na plece. „Choďte prvý, nerobte nijaké prudké pohyby. Mierim vám na chrbát.“

„Čo to…“

„Zmierte sa s tým, že vás až do odvolania považujem za zločinca, ktorého môžem kedykoľvek zastreliť. Polícia sa vám neskôr v plnej miere ospravedlní.“

Muž bez ďalších protestov vykročil chodbou. Šimon si automaticky všímal detaily, čo mu mohli prezradiť, kto je v dome. Štyri páry topánok. Muž tu nebýval sám. Plastová miska s vodou a koberček pri dverách do kuchyne.

„Čo sa stalo so psom?“ spýtal sa Šimon.

„S akým psom?“

„Z tej misky pijete vy?“

Muž neodpovedal.

„Keď sa k domu priblíži cudzinec, každý pes sa zvykne rozštekať. Buď je to mizerný strážca, alebo…“

„Je na cvičisku. Kam mám ísť?“

Šimon sa rozhliadol. Na oknách neboli mreže, vchodové dvere mali len jednoduchú zámku. Určite ich neväznil tu.

„Do pivnice,“ rozhodol sa.

Muž mykol plecom. Kráčal chodbou. Šimon pochopil, že trafil do čierneho, keď muž začal odomykať. Dve zámky.

Šimon zacítil pach na chodbe, ktorý mu potvrdil to, čo už vedel. Bývali tu ľudia. Veľa ľudí. Pevnejšie zovrel pištoľ.

Nikto tam však nebol.

„Načo je toto?“ spýtal sa Šimon, keď obchádzali kobky, ktorých steny tvorilo pletivo.

„V podstate na nič,“ odvetil muž. „Býva tu pes. A ako vidíte, skladujeme tu matrace.“

Pach zosilnel. Dievčatá tu museli ešte pred chvíľou byť. Doriti, prišli neskoro. V matracoch ešte nájdu DNA. Hoci, čo tým dokáže? Niekto ležal na matracoch, čo teraz skladujú v pivnici.

Naopak, bolo by zvláštne, keby na starých matracoch nenašli DNA. Nemali nič. Len neautorizovaný zásah. Kurva.

Pri ďalších dverách objavil malú tenisku bez šnúrok.

„Kam vedú tie dvere?“

Muž pokrčil plecom. „Len na parkovisko.“

Len. Pokúšal sa zdôrazniť ich bezvýznamnosť. Tak ako ho presviedčal, aby aj Kari vošla do domu.

Šimon otvoril dvere. Na asfaltke medzi múrom domu a susedovým plotom stála biela dodávka.

„Načo máte dodávku?“

„Som elektrikár.“

Šimon ustúpil niekoľko krokov. Sklonil sa a vzal tenisku. Veľkosť tridsaťšesť. Menšie ako Else. Vopchal do nej ruku. Cítil teplo. Ešte pred niekoľkými minútami ju niekto mal na nohe. Vtedy zachytil zvuk. Tlmený zvuk, ktorý však ihneď identifikoval. Šteknutie. Zadíval sa na dodávku. Chcel sa vystrieť, no v tej chvíli ho niekto z celej sily kopol do boku. Spadol na zem a počul mužov krik: „Vyraz! Dupni na to!“ Šimon sa zvrtol a namieril na muža, ktorý už kľačal na kolenách a držal ruky nad hlavou na znak, že sa vzdáva. Motor zahučal vo vysokých otáčkach. Šimon sa rýchlo obzrel.

V šoférovej kabíne videl tiene hláv, očividne sa tam skrývali.

„Stojte! Polícia!“ Pokúšal sa postaviť, no zacítil strašnú bolesť. Ten kopanec mu určite zlomil rebro. Kým stihol namieriť, auto sa pohlo a zmizlo mu z dohľadu.

O chvíľu sa ozval úder a rinčanie skla.

Motor stíchol.

„Ani sa nepohni,“ zasyčal Šimon, s námahou sa postavil a vytackal sa z dverí.

Dodávka stála. Zvnútra sa ozýval krik a psí štekot. Šimonovi sa do pamäti vryl iný výjav. Kari v dlhom čiernom koženom plášti, osvetlená reflektormi auta. Z hlavne brokovnice, čo držala pod pazuchou, sa ešte dymilo. Šimon priskočil k autu a prudko otvoril dvere. „Polícia!“ Muž za volantom nereagoval, civel pred seba a spod ofiny mu vytekal pramienok krvi. Schytal plný zásah črepinami skla. Šimon premohol bolesť, vytiahol ho z auta a zvalil na zem. „Čelo na asfalt a ruky za hlavu. Ihneď!“ Obišiel auto a zopakoval postup s rovnako apatickým spolujazdcom.

Spolu s Kari prešli k dverám nákladnej časti, spoza ktorých sa ozývalo vrčanie. Šimon položil ruku na kľučku, Kari namierila.

„Vyzerá to na veľkú beštiu,“ vystríhal ju Šimon. „Mala by si o krok ustúpiť.“

Poslúchla ho. Vtedy otvoril dvere.

Biely netvor vyskočil z auta a s otvorenou papuľou sa vrhol na Kari. Udialo sa to tak rýchlo, že ani nestihla stlačiť spúšť. Zviera jej padlo k nohám a zostalo ležať.

Šimon sa prekvapene zadíval na vlastnú pištoľ. „Ďakujem,“ povedala potichu Kari.

Vrátili sa k autu. Z nákladného priestoru sa na nich dívali vyplašené dievčenské tváre.

„Polícia,“ pokúšal sa ich upokojiť Šimon. Videl, že nie všetky to vnímajú ako vyslovene dobrú správu. Dodal po anglicky: „Dobrá polícia. Prišli sme vám pomôcť.“

Vzal telefón a vyťukal číslo. Priložil si ho k uchu s pohľadom upretým na Kari: „Zavoláš centrálu, aby sem poslali pár hliadok?“

„Komu voláš ty?“

„Novinárom.“










30. kapitola

Nad Enerhaugenom sa už začalo rozvidnievať. Novinári sa nevedeli nasýtiť fotografovania a spovedania dievčat, ktoré zabalené v dekách sŕkali horúci čaj. Traja novinári obliehali Šimona v snahe vydolovať z neho aj ďalšie detaily.

„Nie, nevieme, či sú do prípadu zapletení aj ďalší páchatelia,“ opakoval Šimon. „Áno, konali sme na základe anonymného udania.“

„Naozaj bolo nevyhnutné zabíjať nevinné zviera?“ spýtala sa novinárka a kývla k psej zdochline, ktorú Kari zakryla dekou.

„Napadol nás,“ odvrkol Šimon.

„Napadol vás pes?“ pohŕdavo zopakovala. „Dvaja dospelí ľudia proti malému psovi. Boli ste zbytočne agresívni.“

„Je mi ľúto každého strateného života,“ nadýchol sa Šimon. Vedel, že by tam mal skončiť, no neodolal pokušeniu. „Vzhľadom na to, že predpokladaná dĺžka života psa je v nepriamej úmere k jeho veľkosti, po nazretí pod deku pochopíte, že tomu psovi už aj tak nezostávalo veľa.“

Stalsberg, starší novinár, ktorému Šimon zavolal ako prvému, sa neubránil úsmevu.

Pomaly sa k nim blížilo policajné SUV. Zaparkovalo za vozidlom hliadky, ktorému napriek Šimonovej nevôli na streche naďalej blikal maják.

„Navrhujem, aby ste sa už obrátili priamo na môjho nadriadeného.“

Šimon kývol k SUV. Z auta vystúpil vysoký štíhly muž s riedkymi sčesanými vlasmi a hranatými okuliarmi bez rámu. Zdesene sledoval novinárov, ktorí sa k nemu nahrnuli.

„Gratulujeme k akcii, pán Parr,“ povedal nahlas Stalsberg. „Ako hodnotíte fakt, že sa vám zrejme konečne podarilo úspešne zasiahnuť proti obchodovaniu so ženami? Nazvali by ste to prelom vo vojne s prostitúciou?“

Šimon opätoval Parrovi jeho ľadový pohľad. Ten takmer nebadateľne prikývol, potom sa už venoval novinárovi: „Nepochybne ide o dôležitý krok v našej práci. Už dávnejšie sme si určili priority a ako vidíte, naša snaha začína prinášať ovocie. Nezostáva mi nič iné ako zablahoželať inšpektorovi Kéfasovi a jeho kolegom.“

 

Parr zastavil Šimona cestou k autu.

„Čo to, doriti, stváraš, Šimon?“

Šimon niekedy svojmu starému kamarátovi nerozumel. Ako môže za každých okolností používať rovnaký tón? Či bol nadšený, alebo zúril, hovoril rovnako.

„Robím len svoju prácu. Chytám zloduchov.“ Šimon zastal, zastrčil si pod peru žuvací tabak a podal škatulku Parrovi, ktorý len zagúľal očami. Šimona tento vtip nikdy neomrzel. Parr v živote neochutnal jeho tabak a nevyfajčil jedinú cigaretu.

„Hovorím o celom následnom cirkuse,“ nedal sa Parr. „Konal si proti zákazu a následne si napozýval celú novinársku obec. Prečo?“

Šimon mykol plecom. „Mal som pocit, že sa nám zíde pár pozitívnych článkov v médiách. Vlastne neprišla celá novinárska obec, len tí, ktorí mali nočnú. Som rád, že sme sa zhodli. Zhodnotenie situácie policajtom na mieste je naozaj rozhodujúce. Ak by sme nekonali, nenašli by sme tieto dievčatá. Práve ich odvážali preč.“

„Zaujíma ma, ako si sa o nich dozvedel.“

„Z esemesky.“

„Od koho?“

„Od anonyma. Neregistrované číslo.“

„Oslov operátorov, nech ho vystopujú. Nájdi dotyčného čím skôr, nech nám jeho výsluch niečo prinesie. Ak sa nemýlim, títo chlapi nám nič nepovedia.“

„Prečo by nemali?“

„Šimon, zatkli sme len malé ryby. Dobre vedia, že ak nebudú držať hubu, prídu skutoční dravci a zožerú ich zaživa. A nám ide o tých veľkých, však?“

„Jasné.“

„Fajn. Počúvaj, Šimon, poznáš ma a vieš, že som občas zbytočne samoľúby, ale…“

„Ale?“

Parr si odkašlal. Pohojdal sa na špičkách, akoby sa potreboval odraziť: „Poviem to stručne a jasne. Dnes večer si vyhodnotil situáciu lepšie než ja. Na najbližšej križovatke na to budem brať ohľad.“

„Ďakujem, Pontius, no skôr než tam prídeme, budem už v dôchodku.“

„To je pravda,“ usmial sa Parr. „Si dobrý policajt, Šimon, vždy si taký bol.“

„Aj to je pravda,“ prikývol Šimon.

„Ako sa má Else?“

„Ďakujem, dobre…“

„Áno?“

Šimon sa nadýchol. „Dosť dobre. Preberieme to nabudúce. Ideme spať?“

Parr prikývol. „Ideme.“ Potľapkal Šimona po pleci a vykročil k svojmu SUV.

Šimon za ním hľadel. Ukazovákom si vytiahol spod pery tabak. Vypľul ho. Nechutil tak, ako mal.










31. kapitola

Šimon prišiel do práce o siedmej. Spal len dve hodiny, vypil šálku a pol kávy a bolela ho hlava. Niektorým ľuďom stačilo málo spánku. Šimon medzi nich nepatril.

Kari možno áno. Kráčala mu v ústrety a tvárila sa prekvapujúco sviežo.

„Niečo nové?“ spýtal sa Šimon, sťažka dosadol na kancelársku stoličku a roztrhol hnedú obálku, čo našiel v pošte.

„Nikto zo zatknutých neprehovoril,“ potvrdila jeho predtuchu Kari. „Mlčia ako zarezaní. Dokonca odmietajú prezradiť svoje mená.“

„Šikovní chlapci. My to už vieme?“

„Jasné, že áno. Spoznali ich naši špehovia. Všetci traja už boli súdne trestaní. V noci sa tu neohlásene zjavil nejaký advokát a prerušil naše úsilie čosi z nich vydolovať. Volá sa Einar Harnes. Okrem toho sa mi podarilo vystopovať telefón, odkiaľ ten syn poslal esemesku. Je registrovaný na meno Fidel Lae. Majiteľ psieho útulku. Nezdvíha, no vysielače nám potvrdili, že telefón sa nachádza na jeho statku. Už sme tam poslali dve hliadky.“

Šimon pochopil, prečo na rozdiel od neho nevyzerala tak, akoby práve vyliezla z postele. Nikdy sa tak ďaleko nedostala. Pracovala celú noc.

„Druhá vec. Chcel si, aby som našla Huga Nestora,“ pokračovala.

„A podarilo sa?“

„Nezdržiava sa na svojej adrese, nezdvíha telefón a nenašli sme ho ani v práci, no všetky údaje si mohol aj vymyslieť. Zatiaľ viem len to, že ho jeden z našich špehov videl včera večer vo Vermonte.“

„Hm. Zdá sa ti, že mi smrdí z úst?“

„Zatiaľ som si nič nevšimla, no o to predsa…“

„Takže mi nikto nechce nič naznačiť, však?“

Šimon jej podstrčil tri zubné kefky.

„Vyzerajú použité,“ zamračila sa Kari. „Kto ti ich poslal?“

„Veď práve,“ vzdychol si Šimon a nazrel do obálky. Vytiahol hárok s logom hotela Radisson. Prečítal si krátky odkaz napísaný rukou: Skontrolujte DNA. S.

 

Podal hárok Kari a zadíval sa na kefky.

„Nejaký blázon,“ konštatovala Kari. „Súdni lekári majú plné ruky práce, a tak…“

„Pošli ich na analýzu,“ prerušil ju Šimon.

„Prosím?“

„Je to on.“

„Kto on?“

„S. To je Sonny.“

„Odkiaľ vieš…“

„Žiadaj ich o najvyššiu prioritu.“

Kari sa naňho pozrela. Vtedy Šimonovi zazvonil telefón. „Chápem,“ prikývla a zvrtla sa na odchod.

Pri dverách výťahu ju Šimon dobehol. Už mal oblečený plášť.

„Najprv so mnou pôjdeš niekam inam,“ povedal potichu. „Kam?“

„Práve mi volal Åsmund Bjørnstad. Našli novú obeť.“

Z pochmúrneho tmavého lesa zaškriekal nejaký podivný vták. Po niekdajšej arogancii nezostalo ani chýru. Åsmund Bjørnstad bol bledý. Už v telefóne netajil svoju bezradnosť: „Potrebujeme pomoc, Kéfas.“

Šimon stál vedľa hlavného inšpektora Kriposu a s Kari sa dívali cez pletivo klietky na zvyšky mŕtvoly, ktorú predbežne identifikovali na základe rôznych kreditných kariet. Hugo Nestor. Na potvrdenie si musia počkať, kým neporovnajú zuby mŕtveho s röntgenovými snímkami z jeho návštev u zubára. Šimon nepochyboval, že obeť chodila k zubárovi. Stačil mu pohľad na plomby v odhalenom zuboradí. Dvaja psovodi, ktorí odviezli argentínske dogy, vysvetlili vzhľad mŕtvoly jednoducho: „Psy boli hladné. Už dlhšie im nedávali žrať.“

„Nestor bol šéf Kalleho Farrisena,“ pripomenul Šimon. „Viem,“ vzdychol si Bjørnstad. „Keď sa to dozvedia novinári, čaká nás peklo.“

„Ako našli Laeho?“

„Dve hliadky išli po stope telefónu.“

„Ja som ich poslala,“ priznala Kari. „Niekto nám napísal esemesku.“

„Najprv našli Laeho telefón,“ informoval ich Bjørnstad. „Ležal pri bránke, akoby ho tam niekto úmyselne položil. Prehľadali celý dom, ale majiteľa nenašli. Už sa chystali odísť, keď sa pes rozštekal a začal ich ťahať do lesa. A tam našli toto.“ Rozhodil rukou.

„Lae?“ spýtal sa Šimon a kývol na roztraseného chlapa, ktorý sedel na pni za nimi, zabalený do deky.

„Páchateľ mu vraj hrozil pištoľou. Zamkol ho do vedľajšej klietky, vzal mu mobil aj peňaženku. Sedel tu pol druha dňa. Videl všetko.“

„A čo hovorí?“

„Chudák, je zlomený, sype sa to z neho jedna radosť. Nestor bol vraj jeho zákazník, psy mu predával nelegálne.

Nevie opísať páchateľa. Typický príklad, keď si svedok nepamätá tvár človeka, ktorý sa mu vyhrážal smrťou.“

„Pamätá si ho,“ opravil ho Šimon. „Nikdy na tú tvár nezabudne. Akurát ju vníma inak ako my, preto jeho opisu nerozumieme. Počkajte tu.“

Podišiel k mužovi a prisadol si na vedľajší pník.

„Ako vyzeral?“ spýtal sa.

„Už som vám ho opísal.“

„Takto?“ spýtal sa Šimon a vytiahol fotografiu z vnútorného vrecka. „Pokúste sa predstaviť si ho bez brady a dlhých vlasov.“

Muž dlho študoval fotografiu. Pomaly prikývol. „Ten pohľad. Bol to on. Akoby mu z očí sálala nevinnosť.“

„Ste si istý?“

„Dosť.“

„Ďakujem.“

„Práve toto opakoval dokola. Ďakoval. A keď sa psy vrhli na Nestora, rozplakal sa.“

Šimon odložil fotografiu. „Posledná otázka. Polícii ste tvrdili, že sa vám vyhrážal pištoľou. V ktorej ruke ju držal?“ Muž dvakrát zažmurkal, akoby doteraz nad tým nepremýšľal. „V ľavej. Bol ľavák.“

Šimon vstal a vrátil sa ku kolegom. „Bol to Sonny Lofthus.“

„Kto?“ nechápal Åsmund Bjørnstad.

Šimon dlho neodpovedal. „Neviedol si zásah Delty, keď ste sa ho pokúšali dostať v íle?“

Bjørnstad zavrtel hlavou.

„Čo už,“ nadýchol sa Šimon a vytiahol fotografiu. „Musíme vyhlásiť pátranie a požiadať o pomoc verejnosť. Treba dostať jeho tvár do všetkých televízií.“

„Pochybujem, že ho niekto spozná na základe tejto fotografie.“

„Pre mňa za mňa, nech ho ostrihajú a oholia vo photoshope. Ako rýchlo sa nám to podarí?“

„Ver mi, že preto aj prerušia vysielanie,“ podotkol Bjørnstad.

„O štvrťhodinu sa začínajú ranné správy,“ zamyslela sa Kari, vytiahla mobil a zapla na ňom fotoaparát. „Netras ňou. Poznáš niekoho v televízii, komu by sme ju mohli poslať?“

 

Morgan Askøy si opatrne škrabal malú chrastu na zápästí. Autobus prudko zabrzdil. Askøy sa mykol a na pokožke sa mu zjavila kvapka krvi. Rýchlo odvrátil zrak, neznášal pohľad na krv.

Vystúpil na zastávke pri väznici Štát, kde pracoval už dva mesiace. Kráčal za skupinkou kolegov a dobehol ho chlap v policajnej rovnošate.

„Dobré ráno.“

„Dobré ráno,“ odzdravil Morgan, pozrel sa na chlapa, no nevedel ho zaradiť. Muž kráčal ďalej vedľa neho, akoby sa poznali. Možno sa chcel zoznámiť.

„Nepracuješ v áčku,“ konštatoval muž. „Alebo si nový?“

„Som z béčka. Druhý mesiac.“

„Ach tak.“

Chlap bol mladší od ostatných milovníkov rovnošaty. Už len starci boli takí hrdí na svoju uniformu, že v nej chodili do práce aj z práce. Ako ich šéf Franck. Morgan by si pripadal ako idiot, keby sa ho v autobuse niekto spýtal, kde pracuje. V Štáte. V base. Srať na to. Pohľad mu skĺzol na menovku na chlapovej rovnošate. Sørensen.

Prešli popri strážnikovi. Morgan mu kývol na pozdrav.

Priblížili sa k bráne. Chlap vytiahol mobil a spomalil krok, zrejme aby napísal esemesku.

Dvere sa im zabuchli pred nosom, a tak musel Morgan vytiahnuť kľúč. Odomkol. „Ďakujem krásne,“ usmial sa Sørensen a vkĺzol dnu pred ním. Morgan odbočil k šatniam. Chlapov chrbát sa stratil medzi ostatnými kolegami.

 

Betty odkopla topánky do kúta a zvalila sa na posteľ. To zasa bola nočná. Od únavy sa jej zatmievalo pred očami. Vedela, že aj tak nezaspí, no musí to aspoň skúsiť. Ak sa jej to malo podariť, potrebovala sa zbaviť pocitu, že mala dianie v apartmáne číslo štyri oznámiť polícii. S asistentom rýchlo prehliadli izbu, aby zistili, či niečo nezmizlo. Betty otvorila kôš, aby doň hodila citrón, a objavila v ňom použitú striekačku. Jej mozog si automaticky spojil obe veci – zvláštnu farbu dužiny a striekačku. Prstom prebehla po šupke, cítila malé dierky. Vytlačila si kvapku šťavy do dlane. Bola hrudkovitá, akoby v nej bolo vápno. Opatrne sa jej dotkla špičkou jazyka a v intenzívnej kyslej chuti zacítila horkú chuť nejakého prípravku. Musela sa rozhodnúť. Mali hostia hotela zakázané krájať citróny so zvláštnou chuťou? Alebo hádzať do smetí striekačky, keď trpeli na cukrovku alebo inú chorobu? Alebo sa hrať čudné hry s návštevami? Vzala obsah smetného koša na recepciu a zahodila ho. Napísala krátku správu o hluku z apartmánu číslo štyri a o mužovi, ktorého našli pripútaného k záchodovej mise a ktorý im všetko vysvetlil. Mohla urobiť viac?

Zapla televízor zavesený na stene, vyzliekla sa a v kúpeľni si zmyla šminky a umyla zuby. Počula, že sa začínajú správy. Rada zaspávala pri zapnutom televízore so stíšeným zvukom. Možno preto, že rozhodný hlas hlásateľa jej pripomínal otca, ktorý mohol informovať o konci sveta, a aj tak sa človek cítil pri ňom v bezpečí. To jej však už nestačilo. Začala brať lieky na spanie. Slabé, ale aj tak. Lekár jej odporúčal, aby požiadala o zrušenie nočných zmien, možno jej to pomôže. Cesta nahor však neviedla cez vyhýbanie sa práci, človek musel niesť svoje bremeno. V zurčaní vody a šuchote kefky vnímala hlas, čo informoval o policajnom pátraní po páchateľovi, ktorý dnes v noci zavraždil človeka v psom útulku. Polícia predpokladala, že vražda súvisí s prípadom Agnete Iversenovej a trojnásobnej vraždy v štvrti Gamlebyen.

Betty si vypláchla ústa, zastavila vodu a vrátila sa do spálne. Na prahu zmeravela. Tvár na obrazovke.

Bol to on.

Mal bradu a dlhé vlasy, no Betty sa naučila snímať z tvárí masku, keď ich porovnávala s fotografiami, čo mali k dispozícii na identifikáciu hotelových podvodníkov. Toto bol on. Registrovala ho v hoteli, bez okuliarov a s mihalnicami.

Pohľad jej skĺzol na telefón na nočnom stolíku.

Bola pozorná, no diskrétna. Záujem hotela zostával prvoradý. Môže to dotiahnuť ďaleko.

Rýchlo privrela oči.

Mama mala pravdu. Prekliata zvedavosť.

 

Arild Franck stál pri okne a sledoval, ako policajti z nočnej zmeny vychádzajú bránou. Všímal si kolegov, ktorí meškali do práce. Hnevali ho. Vždy ho hnevali ľudia, ktorí nevedeli robiť svoju robotu poriadne. Ako celý Kripos a úsek vyšetrovania vrážd. Pri zásahu v íle disponovali všetkými informáciami a Lofthus im aj tak unikol. To sa predsa nerobí. Teraz platia za svoje šlendriánstvo. Dnes v noci zabili Huga Nestora. Neuveriteľné, že jeden narkoman vedel spôsobiť takú škodu. Arildovi Franckovi neboli cudzie zásady slušného občana, a tak sa občas úprimne rozčuľoval nad neschopnosťou polície odhaliť jeho, skorumpovaného riaditeľa väznice. V Kéfasovom pohľade zachytil podozrenie. Samozrejme, že ten zbabelý potkan sa neodvážil udrieť, riskoval by tým priveľa. Šimon Kéfas bol odvážny, len keď išlo o prachy v lotérii. Prekliate prachy. Čakal, že si vďaka nim vyslúži bustu a chýr statočného občana? Keď prachy dostali človeka, boli ako heroín, cifry na účte boli zrazu cieľ a nie prostriedok, lebo nijaký iný zmysluplný cieľ už nejestvoval. Rovnako ako heroínista uvedomoval si to aj on, no bol neschopný proti tomu čokoľvek podniknúť.

„Prichádza policajt Sørensen,“ oznámila mu sekretárka.

„Ne…“

„Prešiel okolo mňa bez slova, o minútu bude u vás.“

„Naozaj?“ vybuchol Franck. Sørensen. Chce sa vrátiť predčasne z péenky. Netypické správanie pre nórskeho zamestnanca. Počul, ako sa mu za chrbtom otvorili dvere.

„Tak čo, pán Sørensen?“ povedal nahlas bez toho, aby sa otočil. „Neučili vás klopať?“

„Sadni si.“

Franck počul, ako cvakla zámka, a prekvapene sa zvrtol. Pri pohľade na pištoľ zmeravel.

„Ak čo len cekneš, vpálim ti guľku do čela.“

Keď na človeka mieria pištoľou, chvíľu mu trvá, kým spozná toho, kto ju drží. Chlapec zdvihol nohu a prikopol mu stoličku. Franck pochopil. Sonny Lofthus sa vrátil.

„Zmenil si sa,“ konštatoval Franck. Chcel to povedať z pozície autority, no v hrdle mu vyschlo a ledva zo seba tisol slová.

Pištoľ sa pohla, Franck si rýchlo sadol.

„Polož si ruky na opierky,“ prikázal mu chlapec. „Ja stlačím gombík a ty požiadaš Inu, aby nám išla kúpiť niečo na zahryznutie. Ideme na to.“

Chlapec stlačil gombík na ústredni.

„Prosím?“ ozval sa sekretárkin ochotný hlas.

„Ina…“ Franckov mozog zúfalo hľadal alternatívy.

„Áno?“

„Choď…“ Hľadanie sa skončilo, lebo zazrel, ako chlapec kladie prst na spúšť. „… nám kúpiť niečo na zahryznutie. Ak môžeš, hneď.“

„Samozrejme.“

„Ďakujem, Ina.“

Chlapec pustil gombík. Z vrecka vytiahol bielu lepiacu pásku, obišiel Franckovu stoličku a začal mu priväzovať predlaktia k opierkam. Priviazal mu aj hruď k operadlu a prešiel páskou okolo nôh stoličky. Franckovi napadla zvláštna myšlienka: Mal by sa väčšmi báť. Chlapec zabil Agnete Iversenovú, Kalleho, Sylvestra, Huga Nestora. Nechápal azda, že zomrie aj on? Možno za pokoj vďačil irelevantnému faktu, že sedel v svojej vlastnej bezpečnej kancelárii a bol deň. Tento chlapec dospieval v jeho väznici a okrem jedného prípadu s Haldenom ani raz neprejavil násilnícke sklony.

Chlapec mu prehľadal vrecká a vytiahol peňaženku aj kľúč od auta.

„Porsche Cayenne,“ prečítal chlapec z kľúča. „Na štátneho zamestnanca slušné fáro, čo povieš?“

„Čo chceš?“

„Počuť odpoveď na tri jednoduché otázky. Ak mi odpovieš pravdivo, nechám ťa žiť. Inak ťa, žiaľ, budem musieť zabiť.“ Konštatoval to takmer s ľútosťou v hlase.

„Prvá otázka: Na aké konto a v mene koho ti Nestor platil?“

Franck sa zamyslel. Nikto o tom konte nevedel, mohol mu povedať čokoľvek, vymyslieť si číslo účtu, ktoré nikto nepotvrdí. Otvoril ústa, no chlapec ho zadržal: „Byť tebou, zamyslím sa nad odpoveďou.“

Franck civel do hlavne. Čo tým chcel povedať? Nikto mu to ani nedokáže, ani nevyvráti. Teda okrem Nestora, ktorý posielal tie peniaze. Zmeravel. Dostal z Nestora číslo účtu, skôr než ho zabil? Skúšal ho?

„Je registrované na firmu,“ povedal potichu. „Dennis Limited, na Kajmaních ostrovoch.“

„A číslo účtu?“ Chlapec držal v ruke nejakú zožltnutú vizitku. Mal na nej zapísané číslo, čo mu nadiktoval Nestor? Ak aj blufoval, čo sa stane? Ak mu teraz dá číslo účtu, peniaze si odtiaľ aj tak nevyberie.

Franck začal diktovať čísla.

„Pomalšie,“ napomenul ho chlapec s pohľadom upretým na vizitku. „A zreteľnejšie.“

Franck poslúchol.

„Zostávajú posledné dve otázky,“ povedal po chvíli chlapec. „Kto mi zabil otca? A kto bol Krt, čo pomáhal Dvojičkovi?“

Arild Franck prižmúril oči. Telo to už pochopilo. Pot sa mu lial z každého póru. Už vedel, že sa má báť. Nôž. Malá, odporná zakrivená zbraň Huga Nestora.

Zareval.

 

„Teraz už rozumiem,“ konštatoval Šimon a odložil si telefón do vrecka. Vyšli z tunela do svetiel štvrte Bjørvika a ligotavého Oslofjordu.

„Čomu rozumieš?“

„Recepčná z hotela Plaza volala na políciu. Človek, po ktorom je vyhlásené pátranie, prenocoval v ich apartmáne. Registroval sa ako Fidel Lae. V noci našli v apartmáne iného muža priviazaného k záchodovej mise. Len čo ho oslobodili, zmizol. Hotel okrem toho skontroloval záznamy bezpečnostných kamier a našiel Lofthusa vchádzať do haly v spoločnosti Huga Nestora a spomínaného muža.“

„Ešte vždy si mi neodpovedal, čomu rozumieš.“

„Aha. Odkiaľ vedeli tí traja z ulice Enerhauggata, že ideme po nich? Podľa hotelových záznamov ten spútaný chlap vypadol krátko potom, ako sme dorazili pred ich dom. Volal im, aby ich varoval, že Nestora uniesli. Pripravili sa na evakuáciu pre prípad, že by ich Nestor bonzol. Nezabudli, čo sa stalo s Kallem. Práve keď sa chystali vyraziť s dodávkou plných dievčat, zastali sme pred ich domom. Čakali, kedy vypadneme alebo obaja vojdeme do domu, aby mohli nepozorovane ujsť.“

„Dlho si uvažoval, odkiaľ mohli o nás vedieť,“ poznamenala Kari.

„Trápilo ma to,“ prikývol Šimon a odbočil na policajnú stanicu. „Teraz to už viem.“

„Vieš, ako sa to mohlo stať,“ opravila ho Kari. „Prezradíš mi, nad čím premýšľaš teraz?“

Šimon mykol plecom. „Musíme dostať Lofthusa, skôr než rozpúta ešte väčšie peklo.“

 

„Je to čudák,“ konštatoval Morgan Askøy. So starším kolegom kráčal po širokej chodbe s dokorán otvorenými celami, pripravenými na rannú inšpekciu. „Volá sa Sørensen. Len tak sa ku mne pridal.“

„To je vylúčené,“ neveril kolega. „V áčku pracuje jediný Sørensen a ten je na péenke.“

„Bol to on. Na uniforme mal menovku.“

„Pred pár dňami som s ním telefonoval. Práve ho znovu hospitalizovali.“

„To teda rýchlo vyzdravel.“

„Zvláštne. Hovoríš, že bol v uniforme? To nemohol byť on. Nenávidí promenádovať sa v uniforme. Vyzlieka si ju už cestou do šatne. Veď odtiaľ mu ju Lofthus ukradol.“

„Ten utečenec?“

„Veru. Ako sa ti u nás zatiaľ páči?“

„Je to fajn.“

„To som rád. Nezabúdaj však občas nemyslieť na prácu. Nepodľahni pokušeniu robiť priveľa.“

Prešli šesť krokov. Naraz obaja zmeraveli a vymenili si neveriace pohľady.

„Ako vyzeral?“ spýtal sa kolega.

„Ako vyzeral Lofthus?“ vydýchol Morgan.

 

Franck dýchal nosom. Jeho krik zastavila chlapcova ruka. Chlapec si vyzul topánku, vyzliekol ponožku, napchal ju Franckovi do úst a prelepil mu ich páskou.

Teraz mu uvoľnil pásku z pravej opierky, aby Franck mohol do rúk chytiť pero, čo mu podal, a priložiť ho k papieru.

„Odpovedaj.“

Franck napísal.

 

Neviem.

 

Potom pustil pero.

Počul trhanie pásky a cítil smrad lepidla, keď mu páska zalepila nosné dierky a zastavila prísun vzduchu. Mal pocit, akoby sa mu vlastné telo vymklo spod kontroly, trhalo stoličkou na všetky strany. Tancoval pre toho prekliateho zasrana! V hlave mu rástol tlak, mozog mu čoskoro exploduje. Pripravoval sa na smrť, no chlapec mu hrotom pera prepichol pásku pri nosnej dierke.

Ľavou dierkou chamtivo nasal vzduch, na líci sa mu zjavila prvá teplá slza.

Chlapec mu opäť podal pero. Franck sa sústredil. Milosť. Napísal by som meno, keby som ho vedel.

Chlapec si to prečítal. Privrel oči a zvraštil tvár, akoby sa mu telo skrútilo v bolesti. Odtrhol nový kus pásky.

Na stole zazvonil telefón. Franck sa naň s nádejou zahľadel. Na displeji sa zjavilo interné číslo. Goldsrud, šéf strážnej služby. Chlapcovi to bolo jedno, sústredil sa len na to, aby mu opäť prelepil nosné dierky. Franck cítil, ako mu telom lomcuje panika.

 

„Šéf nedvíha,“ konštatoval Geir Goldsrud a položil. „Ina nie je v kancelárii, inak by sa ozvala. Kým sa s ním spojíme, zrekapitulujme si to ešte raz. Tvrdíš, že chlap sa vydával za Sørensena a podobal sa na…“ Strážnik kývol na monitor, na ktorom žiarila fotografia Sonnyho Lofthusa.

„On sa nepodobal!“ vykríkol Morgan. „Bol to on. Vôbec ma nepočúvate?“

„Upokoj sa,“ napomenul ho starší kolega.

„Mám sa upokojiť?“ uškrnul sa Morgan. „Veď ho hľadajú len za šesť vrážd.“

„Zavolám Ine na mobil, a ak nebude vedieť, kde je jej šéf, spustíme akciu. Nechcem vyvolať paniku, jasné?“ Morgan sa zadíval na kolegu, potom na šéfa strážnej služby. Mal pocit, že k panike majú oveľa bližšie ako on. On bol len od vzrušenia celý bez seba. Naozaj do Štátu vnikol utečený väzeň?

„Ina?“ Goldsrud do telefónu takmer kričal a Morgan sledoval, ako sa mu uľavilo. Bolo ľahké obviniť šéfa strážnej služby, že sa bojí prevziať zodpovednosť, no muselo byť peklo pracovať priamo pod zástupcom riaditeľa väznice. „Ihneď potrebujeme hovoriť s pánom Franckom! Kde je?“

Morgan sledoval, ako úľavu vystriedal šok a potom hrôza. Strážnik položil.

„Čo…?“ začal starší kolega.

„Vraj má návštevu,“ prezradil im Goldsrud. Vstal a podišiel k skrinke v rohu miestnosti. „Nejaký Sørensen.“

„Aký je ďalší krok?“ spýtal sa Morgan.

Geir vopchal kľúč do zámky a odomkol. „Toto je ďalší krok,“ odvetil.

Morgan napočítal dvanásť pušiek.

„Dan a Harald, idete so mnou!“ zakričal Goldsrud. Morgan už v jeho hlase nepočul ani náznak šoku, hrôzy alebo zbavovania sa zodpovednosti. „Ihneď!“

 

Šimon a Kari stáli pred výťahom v policajnej stanici. Šimonovi zazvonil telefón.

Súdni lekári.

„Máme predbežnú správu z testu DNA na zubných kefkách.“

„Výborne,“ pochválil ich Šimon. „Aký je polčasový výsledok?“

„Skôr by som povedal, že do konca zostáva tridsať sekúnd. Pravdepodobnosť je deväťdesiatpäť percent.“

„Pravdepodobnosť čoho?“ spýtal sa Šimon. Dvere výťahu sa otvorili.

„Našli sme zhodu slín z dvoch kefiek so záznamami v databáze. Zvláštne, že DNA sa nezhoduje s páchateľmi ani s policajtmi, ale s obeťou. Lepšie povedané, človek, ktorý si čistil zuby touto kefkou, je blízky príbuzný obete.“

„Počítal som s tým,“ priznal Šimon a nastúpil do výťahu. „Ide o kefky rodiny Iversenovcov. Všimol som si, že v kúpeľni nemali kefky. Zhodovali sa čiastočne s DNA Agnete Iversenovej, však?“

Kari sa pozrela na Šimona, ktorý víťazoslávne zdvihol ruku do vzduchu.

„Nie,“ odvetil hlas v telefóne. „Agnete Iversenovú sme zatiaľ nestihli zapísať do databázy.“

„Naozaj. A teda…“

„Ide o neznámu obeť.“

„Našli ste príbuzenský vzťah medzi dvoma zubnými kefkami a neznámou obeťou? V akom zmysle neznámou?“

„V zmysle neidentifikovanou. Veľmi mladá a veľmi mŕtva bytosť ženského rodu.“

„Aká mladá?“ spýtal sa Šimon s pohľadom upretým na zatvárajúce sa dvere.

„Mladšia, než obete bývajú.“

„Tak von s tým.“

„Štyri mesiace.“

Šimonov mozog spracúval informáciu najrýchlejšie, ako vedel. „Takže Agnete Iversenová išla na ilegálny potrat v pokročilom štádiu tehotenstva?“

„Nie.“

„Nie? Tak kto je… doriti!“ Šimon zatvoril oči a oprel sa čelom o stenu.

„Vypadlo ti spojenie?“ spýtala sa Kari.

Šimon prikývol.

„Už o chvíľu budeme vonku z výťahu.“

 

Chlapec dvakrát prepichol pásku. Raz pod každou nosnou dierkou. Arild Franck vdýchol do pľúc ďalšie sekundy života. Netúžil po ničom inom. Aj telo sa plne podriadilo tejto túžbe.

„Chceš napísať nejaké meno?“ potichu sa spýtal chlapec.

Franck zhlboka dýchal, želal by si širšie nosné dierky, širšie nosovody pre tento sladučký, lahodný vzduch. Snažil sa zachytiť zvuk, čo by mu potvrdil, že sa blíži záchrana. Zavrtel hlavou, suchým jazykom sa pokúšal sformulovať slová, hýbal perami pod páskou, že nemá meno, nevie, kto je Krt. Prosil len o milosť. Aby mohol ísť. Aby mu odpustil.

Zmeravel, lebo chlapec sa postavil a vzal nôž. Franck sa nemohol pohnúť, bol spútaný. Všetko… Nôž sa blížil. Nestorov hnusný krivák. Zaklonil hlavu o operadlo, napol každý sval a reval do pľúc. Videl, ako mu z tela vystrekol prúd krvi.

„Dva,“ zašepkal opatrne šéf strážnej služby Geir Goldsrud.

Muži s odistenými zbraňami načúvali tichu za dverami kancelárie zástupcu riaditeľa väznice.

Morgan zadržal dych. Teraz, teraz sa to stane. Teraz sa mu možno splní jeho detský sen. Bude zatýkať. Možno dokonca…

„Tri,“ zašepkal Goldsrud.

Zahnal sa kladivom. Odrazil zámku, triesky sa rozleteli na všetky strany a Harald, najväčší z kolegov, vbehol dnu. Morgan ho nasledoval s odistenou zbraňou a podľa Goldsrudových pokynov uhol dva kroky doľava. V miestnosti sedel jediný muž. Morgan civel na jeho zakrvavenú hruď, krk aj bradu. Bože dobrý, toľko krvi! Cítil, ako mu mäknú kolená, akoby mu do nich vstrekli rozpúšťadlo. Nesmie! Toľko krvi! Muž sa triasol, akoby ním prechádzal elektrický prúd. Vyvaľoval na nich oči ako ryba vytiahnutá z morských hlbín.

Geir podišiel k nemu a strhol mu z úst lepiacu pásku.

„Kde vás zranil?“

Muž otvoril ústa, no nevydal ani hláska. Goldsrud mu strčil do hrdla dva prsty a vytiahol čiernu ponožku. Muž zareval. Fŕkal okolo seba krvavé sliny a a Morgan spoznal hlas zástupcu riaditeľa Arilda Francka. „Chyťte ho! Nenechajte ho ujsť!“

„Musíme nájsť ranu a ošet…“ Goldsrud začal trhať Franckovu košeľu, ten ho však odstrčil: „Zatvorte, kurva, všetky brány, lebo vám ujde! Vzal mi kľúče od auta! A čiapku od uniformy!“

„Upokojte sa,“ tíšil ho Goldsrud. Podarilo sa mu prerezať pásku na pravej opierke. „Je v pasci. Neprejde cez senzor odtlačkov prstov.“

Franck sa naňho rozzúrene pozrel a podstrčil mu uvoľnenú ruku. „Prejde!“

Morgan sa zatackal, musel sa oprieť o stenu. Akokoľvek chcel, nedarilo sa mu odtrhnúť zrak od krvi, čo vytekala z miesta, kde mal zástupca riaditeľa Arild Franck ešte pred chvíľou ukazovák.

 

Kari musela pobehnúť, aby jej Šimon neušiel. Vyšli z výťahu a pokračovali chodbou do kancelárie.

„Takže čo?“ spýtala sa v snahe spracovať informáciu. „Tie kefky ti prišli poštou s odkazom od nejakého S, aby si na nich skontroloval DNA?“

„Presne tak,“ prikývol Šimon a ťukal čosi do telefónu. „Stopy DNA na dvoch z nich naznačujú príbuzenskú súvislosť s nenarodeným dieťaťom? To dieťa v našich záznamoch registrujeme ako obeť vraždy?“

Šimon prikývol a dotkol sa ukazovákom pery, aby jej naznačil, že má opäť signál. Vzápätí začal nahlas a zreteľne hovoriť.

„Tu je opäť Kéfas. Kto bolo to dieťa, ako zomrelo a v akom príbuzenskom vzťahu bolo?“

Držal telefón tak, aby počula aj Kari:

„Nepoznáme identitu dieťaťa ani matky. Vieme len, že matka zomrela alebo ju zabili na predávkovanie v centre Osla. V našich záznamoch ju evidujeme medzi neidentifikovanými obeťami.“

„Spomínam si na ten prípad,“ prikývol Šimon a v duchu zanadával. „Ázijčanka, pravdepodobne z Vietnamu. Zrejme obeť obchodu so ženami.“

„To je vaša parketa, pán Kéfas. Dieťa, respektíve embryo, zomrelo na následky matkinho úmrtia.“

„Chápem. A kto bol otec?“

„Červená kefka.“

„Cer… červená?“

„Áno.“

„Ďakujem,“ prikývol Šimon a rozlúčil sa.

Kari im v automate urobila kávu. Vrátila sa a našla Šimona opäť telefonovať. Podľa tichého mrmlania usúdila, že hovorí s manželkou. Položil a v tvári mal výraz starca, aký sa zjaví na tvári ľudí od určitého veku, akoby na okamih stratili masku a začali sa meniť na prach. Kari sa ho chcela spýtať na Else, no rozhodla sa mlčať.

„Takže…“ začal Šimon silene uvoľneným tónom. „Koho tipujeme za otca dieťaťa? Ivera staršieho alebo mladšieho?“

„My netipujeme,“ opravila ho Kari. „My to už vieme.“ Šimon sa na ňu prekvapene zadíval. Pomaly zavrtela hlavou. Prižmúril oči, sklonil hlavu a prešiel si rukou po hlave, akoby si hladil vlasy do čela.

„Samozrejme,“ povedal potichu. „Dve kefky. Očividne starnem.“

„Pôjdem skontrolovať, či naňho niečo nemáme.“

Kari odišla. Šimon zapol počítač a otvoril si mailovú schránku.

Dostal zvukový odkaz. Zdalo sa, že z mobilného telefónu. Nikdy mu nikto neposielal zvukové odkazy.

Otvoril ho a stlačil prehrávanie.

 

Morgan sledoval rozzúreného riaditeľa, ktorý stál uprostred kontrolnej miestnosti. Okolo odrezaného prsta si obmotal obväz, no ignoroval naliehanie lekára, aby si ľahol na lôžko.

„Takže si zdvihol závoru a nechal si vraha odísť!“ reval Franck.

„Sedel vo vašom aute,“ bránil sa strážnik, utierajúc si pot z čela. „Mal aj vašu čiapku.“

„Nebol som to ja!“ zahučal Franck.

Morgan nevedel, či to spôsobil vysoký krvný tlak, no riaditeľovi cez biely obväz už zasa presakovala krv. Morgana začali opäť obchádzať mdloby.

Zazvonil telefón. Goldsrud ho vzal.

„Našli váš prst,“ oznámil a rukou zakryl slúchadlo. „Vezmeme ho na chirurgiu v Ullevåle, takže ak…“

„Kde?“ prerušil ho Franck. „Kde ho našli?“

„Vyložený na prístrojovej doske vášho porsche. Odstavil ho so zapnutými smerovkami v štvrti Grønland.“

„Nájdite ho! Ihneď!“

 

Tor Jonasson sa načiahol za tyčou vo vozni, aby sa lepšie chytil. Zamrmlal čosi na ospravedlnenie, pretože strčil do iného ešte nezobudeného pasažiera. Dnes musí predať päť mobilov. To bol cieľ. Popoludní nastúpi a v lepšom prípade si sadne v metre cestou domov a bude vedieť, či sa mu to podarilo. To ho… poteší. Možno.

Vzdychol si.

Hľadel na muža v uniforme, otočeného k nemu chrbtom. Zo slúchadiel mu vychádzala hudba. Káblik ich spájal s telefónom, ktorý mal na obale nálepku Torovho obchodu. Tor sa posunul, aby videl muža zboku. Spoznal ho. Nie je to ten čudák, ktorý si prišiel vymeniť baterku do svojho starožitného exempláru? Diskmen. Tor si to zo zaujímavosti vyhľadal na internete. Vyrábali ich do roku 2000, potom ich nahradil takzvaný volkmen, ktorý prehrával MP3. Tor sa k nemu pritisol, aby počul zvuk zo slúchadiel aj v rachote oceľových kolies, no strácal sa mu v praskaní vozňov v zákrute.

Zdalo sa mu, že počuje dievčenský hlas. Melódiu poznal.

That you’ve always been her lover… Leonard Cohen.

 

Šimon hľadel nechápavo na ikonku v maile. Záznam trval len pár sekúnd. Opäť si ho prehral.

Nepochybne ten hlas poznal. Netušil však, čo hovorí.

„Čo to je? Vyžrebované čísla?“

Šimon sa zvrtol. Sissel Thouová obchádzala stoly a vysýpala koše s papierom.

„Čosi podobné,“ odvrkol Šimon a zastavil prehrávanie. Vzala kôš spod jeho stola a vysypala ho do vozíka.

„Šimon, len márniš peniaze. Gamblerstvo je pre ľudí narodených pod šťastnou hviezdou.“

„A my podľa teba medzi nich nepatríme?“ spýtal sa Šimon, no nespúšťal zrak z monitora.

„Len si spomeň, čo sme priniesli na tento svet,“ vzdychla si.

Šimon sa zaklonil a pretrel si oči. „Sissel?“

„Áno?“

„Páchatelia už dávnejšie zabili mladé dievča. Ukázalo sa, že čakalo dieťa. Teraz sa zdá, že páchateľ sa nebál tej ženy, ale jej dieťaťa.“

„No a?“

Ticho.

„Chcel si sa niečo spýtať?“

Šimon si položil hlavu na operadlo. „Ak by si vedela, že nosíš v bruchu diablovho syna, donosila by si ho, Sissel?“

„Šimon, veď sme sa už o tom rozprávali.“

„Viem, ale čo si odpovedala?“

Vyčítavo sa naňho zadívala. „Príroda, žiaľ, nedáva úbohej matke na výber, Šimon. Ani otcovi.“

„Pamätám si zle, že pán Thou ušiel, len sa po ňom zaprášilo?“

„Hovorím o tebe, Šimon.“

Šimon opäť zatvoril oči. Pomaly prikývol. „Sme teda otrokmi lásky. Iba lotéria rozhoduje, koho nám pridelia, aby sme ho ľúbili. Súhlasíš?“

„Znie to brutálne, aleje to tak.“

„A bohovia sa dobre zabávajú.“

„Iste. Niekto musí pri tom všetkom v tej žumpe udržiavať aj poriadok.“

Šimon počul vzďaľujúce sa kroky. Poslal si zvukový súbor na mobil, vzal ho na toaletu, vošiel do kabínky a opäť si ho prehral.

Až vtedy pochopil význam tých čísel.









  
 
ŠTVRTÁ ČASŤ






33. kapitola

Šimon a Kari prechádzali Radničným námestím, zaliatym slnečnými lúčmi. Námestie sa Šimonovi vždy zdalo trochu priveľké, trochu primálo zastavané a v lete príliš pusté.

„Vďaka opisu Fidela Laeho sme našli požičovňu, odkiaľ si vzal auto,“ vysvetľovala Kari. „Už ho medzičasom vrátil, no našťastie ho ešte nestihli umyť. Technici na ňom objavili hlinu zhodnú s hlinou z cesty k psiemu útulku. Doteraz som si myslela, že hlina je všade rovnaká.“

„Každá má svoj unikátny mix minerálov,“ vysvetlil jej Šimon. „Na aké meno si ho prenajal?“

„Sylvester Trondsen.“

„Kto je to?“

„Tridsaťtriročný chlap, žije z podpory. Na adrese trvalého pobytu sme ho nenašli. Bol dvakrát trestaný za ublíženie na zdraví. Naši špehovia ho radia medzi Nestorovcov.“

„Chápem.“ Šimon zastal pri bráne medzi dvoma obchodmi s oblečením. Vysoké a široké dvere vyžarovali serióznu solídnosť. Stlačil zvonček kancelárie na štvrtom poschodí. „Ešte niečo?“

„Jednému z obyvateľov íly sa zdá, že nový hosť z izby číslo tristodvadsaťtri a ich šéfka spolu dobre vychádzali.“

„Martha Lianová?“

„Nedávno ho viezla z hospicu.“

„Realitná kancelária Iversen,“ ozval sa hlas z reproduktora, skrytého pod mosadznou platničkou.

„Počkaj na recepcii, kým sa porozprávam s Iversenom,“ požiadal ju Šimon, keď nastúpili do výťahu.

„Prečo?“

„Nehodlám sa úzkoprso držať predpisov a nechcem ťa namočiť do problémov.“

„Ale…“

„Prepáč, ber to ako príkaz nadriadeného.“

Kari zagúľala očami, no nepovedala nič.

„Iver Iversen,“ predstavil sa mladý muž, ktorý ich čakal na recepcii. Pevne stisol ruku najprv Šimonovi, potom Kari. „Prišli ste za mojím otcom.“

Šimonovi sa zdalo, že chlapec pred ním mal v živote veľa dôvodov rozdávať úsmevy a málo dôvodov na bolesť a smútok, čo teraz čítal v pohľade spod jeho švihácky vyčesanej ofiny. Zrejme preto pôsobil tak stratene a zmätene.

„Tadiaľto.“ Otec ho už očividne pripravil na návštevu polície a predpokladal, že sa týka vyšetrovania vraždy mamy.

Z kancelárie sa otváral výhľad na konečnú stanicu zrušenej železnice a fjord. Vedľa dverí stála sklená skrinka s pedantne vypracovaným modelom mrakodrapu v tvare fľašky koly.

Otec vyzeral ako staršie vydanie syna. Tá istá ofina, hladká, zdravá pokožka. Rovný chrbát, vzpriamený postoj a priateľský, no zároveň chlapčenský vyzývavý pohľad. Šimon cítil, ako z oboch mužov vyžaruje sebavedomie zámožnej rodiny zo západného Osla. Všetci obyvatelia týchto mestských častí boli ako cez kopirák – či už boli partizáni, polárnici, dobrodruhovia, alebo policajní riaditelia.

Iver starší ponúkol Šimonovi kreslo a sám si sadol za písací stôl pod starú čiernobielu fotografiu radu domov.

Nepochybne Oslo koncom devätnásteho storočia. Šimon sa márne snažil uhádnuť, o ktorú ulicu ide.

Počkal, kým syn za sebou zatvorí dvere kancelárie, a prešiel priamo k veci.

„Pred dvanástimi rokmi polícia objavila telo dievčaťa vo dvore jedného z domov v Gamlebyene. Vyzeralo takto.“ Šimon položil fotografiu na stôl a sledoval mužov výraz, keď sa sklonil k fotografii. Netváril sa prekvapene.

„K vražde sa priznal istý Sonny Lofthus,“ pokračoval Šimon.

„No a?“ Naďalej bez reakcie.

„Keď sme ju našli, bola tehotná.“

Reakcia. Pohyb nosných dierok, rozšírené zreničky. Šimon počkal pár sekúnd a odpálil ďalšiu raketu.

„DNA z vašich zubných kefiek potvrdila, že niekto z vašej domácnosti bol otcom jej nenarodeného dieťaťa.“ Vystúpená krčná tepna, zmena farby pokožky, podvedomé zažmurkanie.

„Pán Iversen, červenú zubnú kefku používate vy, však?“

„Od… odkiaľ vie…“

Šimon sa usmial a sklopil zrak. „Je tu so mnou aj moja mladšia kolegyňa, čaká na recepcii. Jej mozog pracuje rýchlejšie než môj. Dospela k jednoduchému, ale logickému záveru, že ak DNA len na dvoch z troch kefiek potvrdzuje príbuznosť s nebohým dieťaťom, nemôže byť otcom syn. V opačnom prípade by sme odhalili prienik so všetkými tromi. Preto prichádza do úvahy len starší muž v rodine. Teda vy.“

Iverovi Iversenovi akoby niekto vysal z tváre jeho zdravú farbu.

„Keď prídete do môjho veku, zažijete to aj vy,“ upokojoval ho Šimon. „Mládeži to jednoducho rýchlejšie myslí.“

„Ale…“

„Práve to je na DNA zvláštne. Nenecháva nám priestor ďalšie ale.“

Iversen otvoril ústa a podvedome ich skrivil do naučeného úsmevu. Pri iných náročných debatách mu v tomto bode zväčša prišla na jazyk vtipná poznámka, čo uvoľnila napätie, odzbrojila protivníka a jeho zbavila ohrozenia. Tentoraz nič neprichádzalo. Na jazyku mal len sucho.

„A keďže tomuto pribrzdenému mozgu,“ nízky, starnúci policajt si poťukal ukazovákom po čele, „situácia dopriala chvíľu času na rozmýšľanie, dospel k ďalšiemu záveru. Napadlo mu, že ženatý muž má dokonale prirodzený motív zbaviť sa tehotnej a potenciálne problémovej ženy. Čo poviete?“

Iversen neodpovedal, no cítil, že jeho ohryzok prehovoril zaňho.

„Noviny vtedy zverejnili fotografiu ženy a polícia oslovila verejnosť s prosbou o pomoc pri jej identifikácii. Ak jej milenec a otec dieťaťa sedí ticho ako myška a nedá polícii ani len anonymný tip, podozrenie sa tým len prehlbuje. Mýlim sa?“

„Nevedel som…“ začal, no rýchlo sa odmlčal. Už oľutoval, že prehovoril. A zároveň ľutoval, že až tak okato dáva najavo, že to ľutuje.

„Nevedeli ste, že bola tehotná?“ spýtal sa policajt. „Nie!“ odsekol Iversen a skrížil si ruky na hrudi. „Chcem povedať, že som nevedel… že neviem o ničom. Potrebujem hovoriť so svojím advokátom.“

„Určite niečo viete. Uveril by som, že neviete všetko. Naopak, Agnete vedela o všetkom. Mám pravdu?“

Hlavný inšpektor Kéfas. Pamätal si správne? Iver Iversen siahol po telefóne. „Pravda je, že nemáte nijaké dôkazy, a toto stretnutie sa práve skončilo, pán Kéfas.“

„V prvom bode máte pravdu, v druhom nie. Toto stretnutie sa ešte neskončilo, lebo si určite chcete vypočuť, aké mosty spálite, ak ihneď nepoložíte to slúchadlo. Polícia nemá dôkazy proti vašej manželke, no jej vrah ich očividne má.“

„Odkiaľ by ich asi vzal?“

„Dvanásť rokov slúžil ako obetný baránok a chodili sa k nemu kajať jeho spoluväzni. Vie všetko.“ Kéfas sa predklonil a každú slabiku zdôraznil ťuknutím ukazováka po stole. „Vie, že Kalle Farrisen zabil to dievča na objednávku Agnete Iversenovej. Vie to, lebo za ňu osobne pykal. Fakt, že vás ušetril, je pre mňa jediný dôkaz vašej neviny. Pokojne si vybavte ten telefonát, budeme postupovať v súlade s predpismi. Najprv vás zatknem pre podozrenie zo spoluúčasti na vražde. Budem informovať novinárov, čo všetko vieme o vás a o tom dievčati, vysvetlím vašim obchodným partnerom, že vás istý čas neuvidia, vášmu synovi, že… hm, čo povieme vášmu synovi?“

 

Čo povie svojmu synovi? Šimon vyčkával. Nechal pôsobiť tie slová. Potreboval vyvolať emócie, aby urobil ďalší krok. Iversen musí precítiť ich význam, pochopiť možné konzekvencie a začať uvažovať nad alternatívami, čo by ešte pred dvoma minútami neprichádzali do úvahy. Tak ako na ne musel pristúpiť Šimon. Dohnali ho sem.

Sledoval, ako Iversen odkladá slúchadlo. Ticho prerušil zachrípnutý, neistý hlas: „Čo chcete?“

Šimon sa opäť oprel. „Poviete mi všetko. Ak vám uverím, možno vám dám pokoj. Agnete si už odpykala svoj trest.“

„Svoj trest!“ Vo vdovcových očiach sa zablyslo, no pri stretnutí so Šimonovým ľadovým pohľadom žiara rýchlo zhasla.

„Dobre. Agnete a ja, my… nežili sme ako manželia. Viete, ako to myslím. Jeden môj známy obchodoval s dievčatami z Ázie. Tak som sa dostal k Mai. Ona… vyžarovala čosi, čo som potreboval. Nešlo mi ojej mladosť ani nevinnosť, ale o samotu, v ktorej som sa našiel.“

„Pán Iversen, ona bola otrokyňa. Uniesli ju z domu.“ Muž len mykol plecom. „Viem, no ja som ju vykúpil. Prenajal som jej byt, kde sme sa mohli stretávať. Len my dvaja. Jedného dňa mi oznámila, že už niekoľko mesiacov nemá menštruáciu. A zrejme čaká dieťa. Prikázal som jej ísť na potrat, odmietla. Nevedel som, čo si počať. A tak som sa spýtal Agnete.“

„Radili ste sa s vlastnou manželkou?“

Iversen zdvihol zrak. „Áno. Agnete bola dospelá žena. Nenamietala, ak sa iné dievčatá ujímali povinností, pred ktorými ona unikala. Ako to povedať, Agnete väčšmi zaujímali ženy.“

„Porodila vám syna.“

„V jej rodine sa k povinnostiam pristupovalo s plnou vážnosťou, bola fantastická matka.“

„Hovoríme o rodine najväčšieho súkromného vlastníka nehnuteľností v Osle s dokonalým imidžom a nepoškvrnenou povesťou, ktorej nejaká ázijská pobehlica nesmela ublížiť.“

„Priznávam, že Agnete bola v istých smeroch staromódna. Radil som sa s ňou, lebo v konečnom dôsledku záležalo rozhodnutie len na nej.“

„Celá rodina stála a padala s jej peniazmi,“ prikývol Šimon. „A tak sa rozhodla. Odstráni problém. Celý problém.“

„O tom nič neviem,“ dodal rýchlo Iversen.

„Veru, lebo ste sa jej na nič nepýtali. Nechali ste ju, aby oslovila ľudí, ktorí ten problém vyriešili za vás. Museli si následne kúpiť obetného baránka, lebo svedok ich videl, ako pichajú do dievčaťa v podchode injekciu. Postarali sa o zametenie stôp a vy ste to len zaplatili.“

Iversen mykol plecom. „Nikoho som nezabil. Dodržal som svoju časť dohody a povedal vám všetko. Otázka je, či vy dodržíte slovo.“

„Otázka…“ nadýchol sa Šimon. „Otázka je, ako sa takáto žena dostala do kontaktu so spodinou v podobe Kalleho Farrisena.“

„Nijakého Kalleho Farrisena nepoznám.“

„Veru,“ prisvedčil Šimon a spojil dlane. „Viete však, kto je Dvojička.“

V miestnosti zavládlo na okamih hrobové ticho. Akoby aj premávka za oknom zadržala dych.

„Prosím?“ prerušil ho napokon Iversen.

„Niekoľko rokov som pracoval v Ekokrime,“ vysvetlil mu Šimon. „Realitná kancelária Iversen uzatvárala s Dvojičkom obchody. Pomáhali ste mu prať peniaze z obchodovania s drogami a z prostitúcie za to, že vám vytvoril fiktívnu stratu, čím ste ušetrili desiatky miliónov na daniach.“

Iversen zavrtel hlavou. „Obávam sa, že nikoho s takou prezývkou nepoznám.“

„Tým obavám sa nečudujem, zvyšok je lož,“ zamračil sa Šimon. „Mám dôkazy o vašej spolupráci.“

„Naozaj?“ Iversen si spojil končeky prstov. „Ak máte dôkazy, prečo sa tomu prípadu Ekokrim nikdy nevenoval?“

„Bránil mi v tom niekto z polície,“ odvetil Šimon. „Viem, že Dvojička si od vás za svoje krvavé peniaze kupoval obchodné priestory a následne vám ich predával späť za vysokú cenu. Minimálne na papieri. On si tým vyrábal fiktívny zisk, vďaka ktorému si mohol peniaze za drogy ukladať na konto a nevzbudiť pozornosť daňových úradov. Vy ste sa tak dostali do zdanlivej straty, ktorú ste si odpísali z neskorších ziskov, a nemuseli ste prispievať do spoločnej kasy. Výhodné pre obe strany.“

„Zaujímavá teória.“ Iversen mykol plecom. „Povedal som vám všetko. Máte ešte niečo?“

„Áno. Chcem sa stretnúť s Dvojičkom.“

Iversen si sťažka vzdychol. „Nikoho takého nepoznám.“ Šimon pomaly pokýval hlavou. „Viete čo? V Ekokrime sme sa podobných tvrdení napočúvali toľko, až sme pochybovali, že Dvojička naozaj existuje a nie je len vybájená postava.“

„Z toho, čo počúvam, mi to tak začína pripadať, pán Kéfas.“

Šimon vstal. „Čo už. Vybájené postavy nekontrolujú celé roky obchod s drogami a so ženami v hlavnom meste Nórska. Vybájené postavy nevraždia tehotné ženy na pokyn svojich obchodných partnerov.“ Naklonil sa nad stôl, zaprel sa oboma rukami a dýchal na Iversena, aby cítil jeho starecký dych. „Dospelí muži nie sú na smrť vydesení a ochotní skočiť do priepasti len pre nejakú vybájenú postavu. Ja viem, že existuje.“

Šimon vstal, vykročil k dverám a pritom mával mobilom. „Ešte z výťahu zvolám tlačovú konferenciu. Na vašom mieste by som neváhal a porozprával sa so synom medzi štyrmi očami.“

„Počkajte!“

Šimon zastal na prahu, no neotáčal sa.

„Urobím, čo sa bude dať.“

Šimon vytiahol vizitku a položil ju na skrinku s mrakodrapom. „Máte čas do šiestej.“

 

„V Štáte?“ neveriacky zopakoval Šimon vo výťahu. „Lofthus zaútočil na Francka priamo v jeho kancelárii?“ Kari prikývla. „Predbežne neviem nič viac. Čo povedal Iversen?“

Šimon mykol plecom. „Nič. Samozrejme, že chcel najprv hovoriť so svojím advokátom. Zajtra sa s nimi porozprávame.“

 

Arild Franck sedel na posteli a čakal na prevoz do operačnej sály. Obliekli mu jednu z nemocničných košieľ a na ruku dali náramok s menovkou. Prvú hodinu ho nič nebolelo, no odkedy sa bolesti začali ozývať, smiešna injekcia nepomáhala. Sľúbili mu, že pred operáciou dostane poriadnu dávku, čo mu umŕtvi celú ruku. Navštívil ho aj chirurg, podľa vlastných slov špecialista, a zoširoka mu vysvetlil, čo všetko zvláda dnešná mikrochirurgia. Prst bol už v nemocnici, rez bol čistý, a keď prst prišijú pôvodnému majiteľovi, nervy sa začnú zrastať a už o pár mesiacov bude prst použiteľný na všeličo. Určite to myslel v dobrom, no Franck nemal náladu na takéto idiotské žarty. Preto ho prerušil otázkou, ako dlho sa mu bude hrať s prstom, lebo sa chce čím skôr vrátiť do práce. Chirurg mu vtedy oznámil, že len sama operácia potrvá hodiny, a s údivom sledoval, ako Franck pozrel na hodinky a ticho, no zreteľne zanadával.

Dvere sa otvorili a Franck zdvihol zrak. Veril, že prišiel anestéziológ, lebo dunivá bolesť mu z prsta vystreľovala už do celého tela a hlavy.

Namiesto lekára v rovnošate vstúpil vysoký štíhly chlap v sivom obleku.

„Pontius?“ prekvapil sa Franck.

„Ahoj, Arild. Prišiel som ťa pozrieť.“

Franck prižmúril jedno oko. Akoby tak mohol ľahšie pochopiť zámer policajného riaditeľa. Parr si k nemu prisadol a kývol na obviazanú ruku.

„Bolí?“

„Dá sa. Ste mu v pätách?“

Parr zavrtel hlavou. „Zmizol ako gáfor. Skôr či neskôr ho však nájdeme. O čo mu podľa teba išlo?“

„O čo mu išlo?“ vybuchol Franck. „To predsa nikto netuší. Je na nejakej idiotskej križiackej výprave.“

„Súhlasím,“ prikývol Parr. „Zaujíma ma, kde a kedy udrie nabudúce. Naznačil ti niečo?“

„Či mi niečo naznačil?“ Franck si vzdychol a opatrne pohol rukou. „Netuším, čo by to malo byť.“

„Veď ste sa rozprávali.“

„Hovoril len on. Zapchal mi ústa. Chcel vedieť, kto bol Krt.“

„Videl som to.“

„Čo si videl?“

„Pozeral som si papiere v tvojej kancelárii. Tie, čo neboli celé od krvi.“

„Bol si u mňa v kancelárii?“

„Arild, tento prípad má najvyššiu prioritu. Hľadáme sériového vraha. Médiá idú po nás už dlhšie, teraz začínajú tlačiť aj politici. Od tejto chvíle sa budem prípadu venovať osobne.“

Franck pokrčil plecom. „Ako chceš.“

„Mám otázku.“

„Pontius, o chvíľu ma idú operovať, bolí ma celé telo. Nepočká to?“

„Nie. Sonnyho Lofthusa vypočúvali v súvislosti s vraždou Evy Morsandovej. Tvrdil, že je nevinný. Mohol tušiť, že sme upodozrievali manžela, kým sme nenašli na mieste činu Lofthusove vlasy? Vedel, že sme viac-menej mali dôkazy, že to bol Yngve Morsand?“

„Ja som mu to určite nepovedal. Prečo?“

„Len som sa pýtal.“ Parr mu položil ruku na plece. Franck cítil, ako mu bolesť vystrelila do celej ruky. „Už na to nemysli a sústreď sa na operáciu.“

„Ďakujem, no v podstate nemám čo robiť.“

„Veru,“ prikývol Parr a sňal si hranaté okuliare. „Zrejme máš pravdu.“ Začal si ich zamyslene leštiť. „Len si tak ležíš a nechávaš veci voľne plynúť, však?“

„Áno.“

„Počkáš, kým ťa zošijú. Potom počkáš, kým sa zotavíš.“ Franck prehltol.

„Však?“ Parr si opäť nasadil okuliare. „Prezradil si mu, kto je Krt?“

„Akože to bol jeho otec? Ab Lofthus, veď sa priznal. Ak by som to napísal, odreže mi hlavu.“

„Čo si mu povedal, Franck?“

„Nič! Mohol som niečo vedieť?“

„Presne to isté sa pýtam aj ja, Arild. Zaujíma ma, odkiaľ ten chlapec vzal istotu, že sa to od teba dozvie, a bol preto ochotný preniknúť aj do stráženého väzenia.“

„Pontius, ten zasran je idiot. Každý narkoman začne byť skôr alebo neskôr psycho. Krt? Božemôj, ten príbeh zmizol spolu s Abom Lofthusom.“

„Čo si mu teda povedal?“

„Nechápem tvoju otázku.“

„Odrezal ti len prst. Všetkých ostatných zabil. Ušetril ťa, musel si mu niečo dať. Arild, nezabúdaj, že ťa poznám.“ Dvere sa otvorili a vošli dve usmiate ženy v zelenom. „Niekto sa tu už teší na operáciu?“ smiala sa prvá. Parr si napravil okuliare: „Arild, ty by si mu neodolal.“

 

Šimon kráčal ulicou a chránil si tvár pred závanmi morského vzduchu, čo prichádzali od fjordu ponad štvrť Aker Brygge a ulicu Munkedamsveien, kým ich budovy nestisli medzi seba a nehnali ulicou Ruselokkveien. Zastal pred kostolom, ukrytým medzi domami. Kostol svätého Pavla bol skromnejší než jeho menovci v iných metropolách. Katolícky kostol v protestantskej krajine. Obrátený na nesprávnu svetovú stranu, na západ, na streche mal len náznak kostolnej veže. Tri schodíky pri dverách, nič viac. Vždy otvorený pre veriacich. Šimon sem neprišiel prvýkrát. Už raz večer, v čase krízy, s váhaním vstúpil. Krátko nato, ako prišiel o všetko a ešte nenašiel spásu v Else.

Stlačil medenú kľučku a otvoril ťažké dvere. Chystal sa ich za sebou zatvoriť, no mocné pružiny mu v tom bránili. Bojoval s nimi aj vtedy? Nepamätal si, bol ožratý pod obraz boží. Pustil dvere, dovolil im, aby sa za ním pomaly zatvorili, centimeter po centimetri. Do nosa mu udrela známa vôňa. Cudzia a exotická. Atmosféra duchovna. Mágia a mystika, vykladačka kariet na kolotočoch. Else sa páčil katolicizmus nie pre jeho etiku, ale estetiku. Vysvetľovala mu, ako každý detail v kostole vrátane praktických častí, ako boli omietka, malta a sklené vitráže, nesie v sebe religiózny odkaz, čo niekomu môže pripadať až smiešny. Aj tak tieto primitívne symboly vyžarovali silu, historický kontext a priťahovali toľkých rozumných ľudí, že sa nedali len tak zavrhnúť. Rady lavíc v úzkej, bielej a skromne zdobenej miestnosti sa obracali k oltáru s Ježišom zaveseným na kríži. Porážka ako symbol víťazstva. Vedľa steny vľavo, na polceste k oltáru stála spovednica. Mala dve okienka, jedno zakryté čiernym závesom ako búdka fotografa. V tú noc nepochopil, ktoré okienko je určené spovedajúcemu sa hriešnikovi, kým jeho alkoholom otupený mozog nedospel k záveru, že ak kňaz nemá vidieť hriešnika, musí sedieť za závesom. Zvalil sa k okienku bez závesu a rozhovoril sa smerom k perforovanej drevenej doske, ktorá ich delila. Priznal sa k hriechom. Zbytočne nahlas. Veril a zároveň neveril, že na druhej strane niekto sedí, alebo že ho niekto, ktokoľvek, počuje a urobí to, čo treba. Dá mu rozhrešenie. Alebo ho odsúdi. Nech sa zbaví toho dusivého vákua, v ktorom sa zmietal sám so svojimi činmi. Nič sa nestalo. Na druhý deň sa zobudil prekvapivo čulý a pochopil, že život bude pokračovať. Každému to bolo jedno. Vtedy bol v kostole naposledy.

Martha Lianová stála pri oltári s vážne gestikulujúcou ženou v elegantnom kostýme a s krátkou ofinou, do ktorej ženy po päťdesiatke vkladajú nádej, že ich o pár rokov omladí. Žena čosi vysvetľovala, Šimon zachytával slová kvety, obrad, Anders a hostia. Už bol takmer pri nich, keď sa k nemu Martha Lianová obrátila. Ihneď si uvedomil, že vyzerá celkom inak ako naposledy. Prázdno. Opustene. Nešťastne.

„Dobrý deň,“ pozdravila ho chladne.

Druhá žena zmĺkla.

„Prepáčte, že som vám sem vtrhol,“ ospravedlnil sa Šimon. „V íle mi prezradili, že vás tu nájdem. Verím, že som vás nevyrušil pri ničom dôležitom.“

„Vôbec nie, to…“

„Pane, práve plánujeme svadbu môjho syna a Marthy. Ak to počká, pán…“

„Šimon Kéfas,“ predstavil sa Šimon. „Nie, nepočká to. Som z polície.“

Žena sa pozrela na budúcu nevestu so zdvihnutým obočím. „Zlatko, presne na toto narážam, keď hovorím, že žiješ v trochu prireálnej realite.“

„Ktorá sa vás netýka, pani…?“

„Prepáčte?“

„Predstavitelia polície a útulku Ila sa potrebujú zhovárať medzi štyrmi očami. Chápete, sľub mlčanlivosti.“ Žena odišla, klopkajúc tvrdými opätkami. Šimon s Marthou si sadli do prvého radu lavíc.

„Videli vás v aute so Sonnym Lofthusom,“ prešiel priamo k veci. „Prečo ste mi to nepovedali?“

„Chcel sa naučiť šoférovať,“ odvetila Martha. „Vzala som ho na parkovisko, aby si to vyskúšal.“

„Vyhlásili sme po ňom celoštátne pátranie.“

„Videla som to v televízii.“

„Povedal alebo urobil niečo, čo by vám naznačilo, kde ho nájdeme? Žiadam vás, aby ste sa pred odpoveďou dobre zamysleli.“

Zdalo sa, že Martha sa dobre zamýšľa, potom zavrtela hlavou.

„Tak nie. Nespomínal nič o svojich plánoch do budúcnosti?“

„Ako som povedala, chcel sa naučiť šoférovať.“

Šimon si vzdychol. „Uvedomujete si, že vám hrozí obžaloba, ak mu pomáhate alebo pred nami skrývate zásadné informácie?“

„Prečo by som to robila?“

Šimon sa na ňu mlčky pozrel. Čoskoro z nej bude nevesta. Prečo sa tvári tak nešťastne?

„To je všetko,“ vzdychol si a vstal.

Zostala sedieť so sklonenou hlavou.

„Prosím,“ povedala potichu.

„Áno?“

„Aj vy si myslíte, že je chorý vrah, ako to o ňom všetci tvrdia?“

Šimon prešliapol na druhú nohu. „Nie.“

„Nie?“

„Nie je chorý. Trestá ľudí. Chce sa všetkým pomstiť.“

„Za čo sa chce pomstiť?“

„Zrejme za svojho otca, policajta, ktorého si ľudia pamätajú ako skorumpovaného.“

„Hovoríte, že tresce…“ Stíšila hlas. „Tresce spravodlivo?“

Šimon pokrčil plecom. „Neviem. Minimálne prejavuje istý ohľad.“

„Na čo berie ohľad?“

„Vnikol do kancelárie riaditeľa väznice. Šialene riskoval, oveľa jednoduchšie by bolo navštíviť ho uňho doma.“

„Prečo to neurobil?“

„Ohrozil by tým Franckovu ženu a deti.“

„Ohrozil by nevinných. On neubližuje nevinným.“ Šimon pomaly prikývol. Všimol si zmenu v jej očiach. Iskierku nádeje. Bolo to také jednoduché? Skrátka sa zaľúbila? Vystrel sa. Zadíval sa na oltár so Spasiteľom na kríži. Privrel oči. Opäť ich otvoril. Do pekla s tým. Do pekla so všetkým.

„Viete, čo hovorieval jeho otec Ab? Čas milosti sa vraj už skončil a nadišiel súdny deň. Mesiáš však mešká, preto ho musíme zastúpiť my. Nikto iný okrem neho ich nepotrestá, Martha. Prehnitá polícia v Osle vedome chráni banditov. Sonny nadobudol podľa mňa pocit, že spláca dlh otcovi, ktorý za ideály položil život. Za spravodlivosť, ktorá je silnejšia než zákon.“

Videl, ako druhá žena o čomsi diskutuje s farárom pri spovednici.

„A čo vy?“ spýtala sa Martha.

„Ja? Ja zastupujem zákon. Preto musím Sonnyho zatknúť. Nemám na výber.“

„Akého zločinu sa dopustila tá žena, Agnete Iversenová?“

„To vám nemôžem povedať.“

„Vraj jej ukradli šperky.“

„Áno?“

„Boli medzi nimi aj perlové náušnice?“

„Neviem. Je to dôležité?“

Zavrtela hlavou. „Nie. Nie je to dôležité. Porozmýšľam, či mi nenapadne niečo, čo by vám pomohlo.“

„Ďakujem,“ prikývol Šimon a zapol si sako. Klopkanie opätkov sa priblížilo. „Chápem, že máte plnú hlavu iných starostí.“

Martha sa naňho rýchlo pozrela.

„Dovidenia, Martha.“

Len čo vyšiel z kostola, zazvonil mu telefón. Skontroloval displej. Volali z Drammenu.

„Kéfas.“

„Tu je Henrik Westad.“

Policajt, ktorý vyšetroval vraždu lodiarovej manželky.

„Som na kardiovaskulárnom oddelení nemocnice Buskerud.“

Šimon už poznal pokračovanie.

„Ten Leif Krognaess, svedok so srdcovou chybou. Mysleli si, že je mimo ohrozenia života, ale…“

„Náhle skonal,“ prerušil ho Šimon, vzdychol si a palcom a ukazovákom si zovrel koreň nosa. „V okamihu úmrtia bol v izbe sám. Pitva nepreukáže nič nezvyčajné. Voláš mi, aby si nezostal jediný, kto v noci nezažmúri oka.“

Westad nepovedal nič.

Šimon si vopchal telefón do vrecka. Vietor ďalej mocnel. Zdvihol zrak k strechám domov. Ešte to nevidel, no už to cítil podľa bolesti hlavy. Blížila sa tlaková níž.

 

Rover s láskou obdivoval motorku, ktorá práve vstávala z mŕtvych. Harley Davidson Heritage Softtail 1989 s veľkým predným kolesom. Keď ju Rover dostal, mala úbohých tisíc tristoštyridsať kubíkov a majiteľ k nej nepristupoval s úctou, trpezlivosťou a pochopením, akú si Harley Davidson na rozdiel od svojich chudobných japonských bratancov zaslúžil. Rover vymenil kľukový hriadeľ aj piestové krúžky, vybrúsil ventily a vyrobil z motocykla tisícsedemstokubíkový stroj so silou stodevätnásť koní na zadnom kolese, kde mal predtým štyridsaťtri. Utrel si olej z predlaktia s vytetovanou katedrálou. Vtom zaregistroval zmenu svetla. Najprv mu napadlo, že sa zatiahlo, ako sľubovali v predpovedi počasia. Zdvihol zrak a objavil tieň a obrys postavy pod otvorenými garážovými dverami do dielne.

„Pomôžem?“ zakričal do svetla a handrou si šúchal predlaktie.

Muž k nemu vykročil. Nehlučne ako dravec. Rover vedel, že zbraň má príliš ďaleko, aby ju stihol vziať. Tak to bolo dobre. S tým životom už skončil. Čistý bullshit, že je problém nevrátiť sa do starých koľají po prepustení človeka z väzenia. Stačilo chcieť. Ak človek chcel, išlo to. Ak však klamal samého seba a len sa tváril, že mu na tom záleží, raz-dva bol späť v tej hnusnej žumpe.

Muž už bol tak blízko, že Rover rozoznával črty jeho tváre. Nie je to…?

„Ahoj, Rover.“

Bol to on.

Vytiahol zažltnutú vizitku s logom Roverovej motorkárskej dielne.

„Adresa platí. Tvrdil si, že mi zoženieš uziho.“

Rover si ďalej utieral ruky a mlčky ho pozoroval. Čítal noviny. Videl aj fotografiu v televízii. Teraz nepremýšľal nad podobizňou chlapca z basy, ale nad vlastnou budúcnosťou. Ako si ju naplánoval.

„Dal si dole Nestora,“ konštatoval Rover.

Chlapec neodpovedal.

Rover zavrtel hlavou. „Znamená to, že po tebe nejde len polícia, ale aj Dvojička.“

„Je mi jasné, že mám problém,“ prikývol chlapec. „Ak chceš, hneď vypadnem.“

Rozhrešenie. Nádej. Čistý list. Nová šanca. Väčšina ľudí to dosrala, celý život opakovali svoje chybné rozhodnutia a nachádzali si dôvod všetko pokašľať. Tvárili sa síce, že si to neuvedomujú, no prehrali, skôr než vôbec začali žiť odznova. Pretože nechceli. Rover však chcel. Toto ho nezloží. Už je silnejší. Múdrejší. Jasná vec, ak mal človek žiť vzpriamený, ľahšie padol na hubu.

„Zatvorme bránu,“ nadýchol sa Rover. „Zdá sa mi, že bude pršať.“

Dážď bubnoval na predné sklo. Šimon vytiahol kľúč zo zapaľovania a pripravil sa na šprint z parkoviska do budovy nemocnice. Všimol si plavovlasého muža v dlhom plášti pri vedľajšom aute. Pršalo tak silno, že obrysy muža sa rozplývali v daždi stekajúcom po skle. Dvere na vodičovej strane sa otvorili a tmavovlasý muž kývol, aby išiel s nimi. Šimon sa pozrel na hodiny na palubnej doske. Štyri. Dve hodiny pred uplynutím ultimáta.

 

Obaja muži ho zaviezli do Aker Brygge, štvrte módnych butikov, kancelárií, najdrahších bytov mesta a päťdesiatky reštaurácií, kaviarní a barov. Prešli po promenáde pri vode, videli pristávať trajekt z Nesoddtangenu, odbočili do jednej z mnohých úzkych uličiek, kráčali až na jej koniec a po úzkom železnom schodišti zišli k dverám s okrúhlym oknom, čo malo zrejme evokovať morskú atmosféru. Dvere zdobila malá tabuľka s nezvyčajne diskrétnym nápisom Restaurant Nautilus. Jeden z mužov mu pridržal dvere a vstúpili do malej chodby, kde striasli dážď z plášťov a zavesili ich do šatne. Nikde nebolo ani živej duše a Šimon si uvedomil, že ide o typickú reštauráciu zameranú na pranie peňazí. Nebola priveľká, no jej poloha umožňovala deklarovať príjmy, ktoré nikto nespochybní. Ak firma zdaňovala zisk, nikto sa na nič nepýtal.

Šimon bol premočený. Pohol prstami v topánkach a cítil, ako mu čľapkajú. Nie preto ho však triaslo od zimy.

Veľké pozdĺžne akvárium delilo reštauráciu na dve časti a vrhalo do miestnosti jediné svetlo. Chrbtom k akváriu sedel pri stole obrovský človek.

Príčina Šimonovho zdesenia.

Nikdy predtým ho nevidel na vlastné oči, no ani na okamih nepochyboval, že to je on.

Dvojička.

Muž zdanlivo vypĺňal celú miestnosť. Šimon nevedel, či to spôsobuje jeho fyzická veľkosť, alebo moc a bohatstvo, oprávňujúce rozhodovať o toľkých osudoch. Alebo to boli príbehy, čo o ňom kolovali a robili ho ešte väčším – ťarcha smrti, nezmyselnej brutality a skazy.

Muž takmer nebadateľne kývol na stoličku. Dvaja chlapi ju ihneď prisunuli k stolu. Šimon si sadol.

„Šimon Kéfas,“ povedal chlap a ukazovákom si prešiel po brade.

Veľkí muži mávali často prekvapivo tenký hlas.

Dvojička nie.

Jeho dunivý bas čeril vodu v Šimonovom pohári.

„Viem, prečo si prišiel, Kéfas.“ Svaly sa mu napínali v obleku, čo mu praskal v švíkoch.

„Prečo?“

„Po peniaze na Elsinu operáciu.“

Pri počutí mena svojej milovanej z úst tohto človeka Šimon prehltol.

„Otázka znie, čo nám môžeš ponúknuť?“

Šimon vytiahol telefón a otvoril si mailovú schránku. Položil telefón na stôl a stlačil prehrávanie. Hlas z nahrávky znel kovovo: „… aké konto a v mene koho ti Nestor platil.

Byť tebou, zamyslím sa nad odpoveďou.“ Ticho, potom celkom iný hlas: „je registrované na firmu Dennis Limited na Kajmaních ostrovoch.“

„A číslo konta?“ Opäť ticho. „Osem, tri, nula.“

„Pomalšie. A zreteľnejšie.“

„Osem, tri, nula, osem…“

Šimon zastavil prehrávanie. „Predpokladám, že ste pochopili, kto odpovedal na otázky.“

Gesto veľkého chlapa mohlo znamenať čokoľvek. „Toto mi chceš predať?“

„Nahrávku som dostal z hotmailovej adresy, ktorú sa mi doteraz nepodarilo vystopovať. Ani som sa o to nepokúšal. Zatiaľ mám tento súbor iba ja. Verejné priznanie riaditeľa väznice…“

„Zástupcu riaditeľa.“

„… Štát k tajnému kontu, na ktoré dostával peniaze od Huga Nestora. Kontroloval som to číslo, údaje sedia.“

„V čom spočíva hodnota tej nahrávky pre mňa?“

„Hodnotu má fakt, že neposuniem nahrávku ďalej a nestratíš dôležitého spolupracovníka.“ Šimon si odkašlal. „Ďalšieho dôležitého spolupracovníka.“

Veľký chlap pokrčil plecom. „Zástupcu riaditeľa ľahko nahradím. Zdá sa, že Franck už aj tak prestáva byť užitočný. Máš ešte niečo, Kéfas?“

Šimon vyšpúlil spodnú peru. „Mám dôkazy, že si pral peniaze cez Iversenovú realitnú kanceláriu. A dôkaz DNA, čo spája Ivera Iversena staršieho s vietnamským dievčaťom, ktoré ste doviezli do Nórska a neskôr zavraždili. Za tú vraždu pykal Sonny Lofthus.“

Veľký muž si podoprel bradu dvoma prstami. „Počúvam. Pokračuj.“

„Postarám sa, aby ani jeden z týchto prípadov nevyšetrovali, ak dostanem peniaze na operáciu.“

„O akej sume hovoríme?“

„Dva milióny korún.“

„Toľko peňazí by si vymámil aj z Iversena. Prečo si prišiel za mnou?“

„Nechcem len peniaze.“

„Čo ešte chceš?“

„Chcem, aby ste zastavili poľovačku na toho chlapca.“

„Na Lofthusovho syna? Prečo?“

„Ab Lofthus bol môj priateľ.“

Veľký chlap chvíľu pozoroval Šimona. Potom sa oprel a ukazovákom zaťukal po skle akvária.

„Zrejme by si povedal, že toto je len obyčajné akvárium. Vieš, koľko stojí tá sivá ryba, čo vyzerá ako obyčajný šprot, Kéfas? Nie, nevieš to, lebo Ekokrim nemá vedieť, že niektorí zberatelia sú ochotní platiť za akváriové rybičky milióny nórskych korún. Nie je ani pekná, ani impozantná, je len mimoriadne zriedkavá. Preto jej cena závisí od hodnoty, akú má pre jedného konkrétneho človeka. Toho, ktorý je ochotný zaplatiť najviac.“

Šimon sa zahniezdil.

„Pointa je v tom,“ pokračoval veľký chlap, „že mne naozaj ide o mladého Lofthusa. Je zriedkavá ryba a má pre mňa vyššiu hodnotu než pre ostatných kupcov. Zabil mi ľudí a ukradol peniaze. Podľa teba by som si udržal moc v tomto meste už dvadsať rokov, keby som nechával uniknúť takýchto ľudí? Sám zo seba urobil rybu, ktorú jednoducho musím získať. Ľutujem, Kéfas. Peniaze ti dáme, no chlapec je môj.“

„Chlapcovi ide len o Krta, ktorý udal jeho otca, potom zmizne.“

„Pokojne si ho mohol vziať. Neprináša mi nijaký úžitok, prestal byť aktívny už pred dvanástimi rokmi. Ani ja som nikdy nezistil, kto to je. Anonymne sme si vymieňali peniaze a informácie. Vyhovovalo mi to, vždy mi dal, za čo som zaplatil. Tak ako ty, Kéfas. Ide ti o manželkin zrak, však?“

„Ako chceš,“ nadýchol sa Šimon a vstal. „Ak sa nevzdáš chlapca, peniaze zoženiem inde.“

Veľký chlap si vzdychol. „Kéfas, zrejme si nepochopil východiskovú situáciu.“

Šimon sledoval, ako vstáva aj plavovlasý muž.

„Ako skúsený gambler si mal vedieť, že človek si má skontrolovať karty, skôr než sa pustí do hry. Potom je už neskoro.“

Šimon cítil na pleci niečiu ruku. Odolal impulzu ju odstrčiť. Opäť si sadol. Veľký muž sa k nemu naklonil. Voňal levanduľou.

„Iversen mi spomínal tvoje dôkazy DNA. Teraz riešiš nejaký zvukový záznam. Znamená to, že si s chlapcom v kontakte, však? Preto nám ho dovedieš. Aj s tým, čo nám ukradol.“

„Ak odmietnem?“

Veľký muž si opäť vzdychol. „Čoho sa všetci bojíme s prichádzajúcou starobou, Kéfas? Zomrieť osamote? Poviem ti skutočný dôvod, prečo tak urputne bojuješ o zrak svojej manželky. Chceš, aby ťa videla umierať. Namýšľaš si, že tak budeš umierať menej sám. Nuž, predstav si smrteľnú posteľ, ešte osirelejšiu než tá, kde sedí slepá, no predsa len živá manželka.“

„Čo tým…?“

„Bo, ukáž mu to.“

Plavovlasý muž mu podstrčil svoj mobil. Fotografia. Šimon spoznal nemocničnú izbu. Posteľ. Spiacu ženu.

„Nech ťa netrápi, že vieme, kde sa nachádza teraz,“ pokračoval veľký chlap, „ale to, ako rýchlo sme ju našli. Stačila nám hodina od chvíle, keď nás Iversen oslovil. To znamená, že ju nájdeme, nech ju ukryješ kamkoľvek.“

Šimon vyskočil zo stoličky a pravou rukou sa zahnal po mužovi, no veľká päsť ho chytila ľahko ako motýľa. A teraz mu pomaly zvierala prsty.

„Kéfas, sám sa rozhodni, kto je pre teba dôležitejší. Žena, s ktorou žiješ, alebo ten bastard z ulice, ktorého si adoptoval.“

Šimon prehltol. Usiloval sa ignorovať bolesť, zvuk praskajúcich hánok a prstov, no vedel, že slzy bolesti ho čoskoro prezradia. Zažmurkal raz. Dva razy. Teplá slza mu zbehla po líci.

„Do dvoch dní musí odísť do USA,“ zašepkal. „Potrebujem hotovosť už pri hospitalizácii.“

Dvojička uvoľnil zovretie. Šimonovi sa vracala krv do hánok a zosilnila jeho bolesť. Zatmelo sa mu pred očami.

„Len čo nám odovzdáš chlapca a nakradnutý tovar, bude sedieť v lietadle,“ uzavrel veľký muž.

Plavovlasý chlap ho vyviedol z reštaurácie. Prestalo pršať, no vzduch zostal dusný a ťažký.

„Čo s ním urobíte?“ spýtal sa Šimon.

„To nechceš predsa vedieť,“ usmial sa muž. „Ďakujeme za výhodnú ponuku.“

Dvere sa za Šimonom zatvorili. Počul cvaknutie zámky.

Vyšiel medzi ľudí. Mesto sa už ponáralo do tmy. Rozbehol sa.

 

Martha prežúvala steak s pohľadom upretým ponad vysoké vínové poháre, hlavy na opačnej strane stola, rodinné fotografie na stenách, zmoknuté jablone v záhrade k oblohe a hustnúcej tme.

Nebolo pochýb, že Anders mal pekný príhovor. Veď jedna z tiet aj vyronila slzu.

„S Marthou sme sa rozhodli pre svadbu v zime,“ vysvetľoval. „Vieme, že naša láska roztopí všetok ľad a srdcia našich priateľov rozohrejú akúkoľvek svadobnú sieň. Vaša starostlivosť, múdrosť a rady nám budú svetlom, potrebným na tmavej zimnej ceste. Samozrejme, je ešte jeden dôvod.“ Anders vzal pohár a obrátil sa k Marthe, ktorá s vypätím všetkých síl odvrátila zrak od večernej oblohy a opätovala mu úsmev. „Jednoducho do leta to už nevydržíme!“

Veselý smiech a potlesk zaplnili miestnosť.

Anders ju vzal za ruku. Pevnejú zovrel a usmial sa, jeho pekné oči sa zaligotali. Vedela, že si uvedomuje ich lesk. Vzápätí sa naklonil, akoby ho skutočne premohli emócie, a rýchlo ju pobozkal na ústa. Jasot okolo stola. Zdvihol pohár:

„Na zdravie!“

Sadol si. Zachytil jej pohľad a usmial sa na ňu úsmevom, ktorý mal všetkým dvanástim hosťom pri večeri prezradiť, že majú niečo osobité, niečo, čo je len ich. Hoci vedome preháňal, ešte to neznamenalo, že to nebola pravda. Boli spolu už tak dlho, že ľahko zabúdali na všetky pekné dni a zážitky. Aj na to, že prekonali tie menej pekné a vyšli z nich posilnení. Mala rada Andersa, mala ho naozaj rada. Samozrejme, že ho mala rada, inak by mu nepovedala áno.

Úsmev mu meravel. Čítala z neho, že chce, aby aj ona prejavila štipku entuziazmu a pridala sa k nemu, keď zvolali rodiny, aby im odhalili svoje svadobné plány. Požiadala ich o to svokra a Martha nevládala oponovať. Svokra teraz vstala a zaťukala na pohár. Všetci stíchli ako na povel. Nielenže boli zvedaví na jej slová, báli sa aj svokrinho ostrého pohľadu.

„O to viac nás teší, že Martha si zaželala mať svadbu v Kostole svätého Pavla.“

Marthe takmer zabehlo. Zaželala?

„Ako viete, naša časť rodiny vyznáva katolícku vieru. A hoci priemerná vzdelanosť a príjem je v mnohých iných krajinách vyšší u protestantov než u katolíkov, Nórsko je výnimka. My katolíci predstavujeme elitu národa. Vitaj teda medzi elitou, Martha.“

Martha sa usmiala nad žartom, hoci dobre vedela, že jej nastávajúca svokra to myslí vážne. Počula, že svokra pokračuje v príhovore, no myšlienkami už zamierila inam. Musela odtiaľto uniknúť. Ďaleko preč.

„Nad čím premýšľaš, Martha?“

Cítila Andersove pery na vlasoch a ušnom lalôčiku. Podarilo sa jej usmiať, takmer sa rozosmiala. Nad predstavou, že vstane a prezradí jemu aj ostatným, nad čím premýšľala. Videla sa v náručí vraha na slnkom zaliatej skale a od fjordu sa k nim blížil dážď. Neznamenalo to však, že Andersa neľúbi. Povedala áno. Povedala áno, lebo ho ľúbi.

„Pamätáš si ešte, kedy sme sa videli prvý raz?“ spýtal sa Šimon a hladkal jej ruku, položenú na paplóne. Zvyšní dvaja pacienti odfukovali za závesom.

„Nie,“ usmiala sa. Predstavoval si, ako sa jej zvláštne, čisté modré oči rozžiarili pod obväzom. „Ty však áno. To je dobre, aspoň mi to môžeš znovu pripomenúť.“

Šimon k úsmevu pridal aj smiech, aby ho počula. „Pracovala si v kvetinárstve v štvrti Grønland. A ja som si prišiel kúpiť kvety.“

„Veniec,“ spomenula si. „Chcel si si kúpiť veniec.“

„Tvoja krása ma presvedčila, aby som zo všetkých síl predlžoval náš rozhovor. Hoci si bola primladá. Počas nášho rozhovoru som omladol aj ja. A na ďalší deň som prišiel kúpiť ruže.“

„Chcel si ľalie.“

„Jasné. Aby si si myslela, že sú pre kamaráta. Na tretí raz som kúpil ruže.“

„Aj na štvrtý.“

„V byte sa mi už nedalo dýchať.“

„Všetky boli pre teba.“

„Všetky boli pre teba. V mojom byte som ich len skladoval. Potom som ťa pozval na večeru. Nikdy v živote som nemal takú trému.“

„Tváril si sa tak smutne, že som sa neodvážila odmietnuť.“

„Ten trik funguje vždy.“

„Nie,“ zasmiala sa. „Ty si bol naozaj smutný. Kričalo ti to z očí. Prežitý život. Melanchólia človeka, ktorý pochopil. Mladým ženám sa vtedy ťažko odoláva, chápeš.“

„Vždy si tvrdila, že si podľahla môjmu vyšportovanému telu a schopnosti počúvať.“

„To ani náhodou!“ Else sa smiala ešte hlasnejšie a Šimon sa smial s ňou. Bol šťastný, že ho teraz nevidela.

„Ten veniec, čo si kúpil prvý raz,“ stíšila hlas. „Napísal si odkaz na kartičku, na chvíľu si sa zamyslel, potom si ju zahodil a napísal ďalšiu. Po tvojom odchode som ju vytiahla z koša, aby som si ju prečítala. Mojej životnej láske. Práve to ma zaujalo.“

„Naozaj? Nechcela si radšej muža, ktorý na svoju životnú lásku ešte čaká?“

„Chcela som muža schopného ľúbiť, naozaj ľúbiť.“ Prikývol. Tieto príbehy si opakovali už toľkokrát, že mali naučené repliky, reakcie aj momenty, keď sa mali tváriť prekvapene. Kedysi si prisahali, že si budú hovoriť všetko, úplne všetko, a keď začali a vyskúšali, koľko pravdy znesú, z týchto príbehov sa stali steny, čo tvorili základ ich domova.

Zovrela mu ruku. „Šimon, ty si to vedel. Vedel si ľúbiť.“

„Vyliečila si ma.“

„Vyliečil si sa sám. Ty si prestal hrať, nie ja.“

„Else, ty si bola dôvod. Bez teba…“ Šimon zadržal dych, aby nepočula jeho rozochvený hlas. Dnes večer by to nezvládol. Nechcel opakovať príbeh o posadnutosti hrou a o dlhoch, čo napokon stiahli aj ju. Spáchal neodpustiteľné, založil ich dom bez jej vedomia. A prehral. Odpustila mu. Nezúrila, neodsťahovala sa, nenechala ho dusiť sa vo vlastnej šťave a nedala mu ultimátum. Pohladkala ho po líci a zašepkala, že mu odpúšťa. On plakal ako dieťa a hanba v ňom všetko spálila. Hlad po živote na hranici medzi nádejou a strachom, kde predstava katastrofálnej, finálnej porážky bola takmer rovnako vzrušujúca ako predstava výhry. Naozaj vtedy skončil. Už nikdy nehral, nestavil sa ani len o pivo a to ho zachránilo. Zachránilo ho to. Aj to, že si hovorili všetko. Uvedomenie, že bol schopný pokánia a vedel v sebe nájsť odvahu byť dokonale otvorený voči inému človeku, ho zmenilo, vzkriesilo ho ako muža a človeka, áno, možno ho dokonca urobilo lepším, než by bol bez toho, aby narazil na dno. Možno preto ako starnúci policajt prestal vnímať každého zločinca ako nepolepšiteľného notorika a v protiklade s vlastnými skúsenosťami bol ochotný dať každému človeku druhú šancu.

„Sme ako Charles Chaplin a tá kvetinárka,“ smiala sa Else. „Keby si si ich príbeh pozrel odzadu.“

Šimon prehltol. Slepá kvetinárka, ktorá považovala tuláka za bohatého džentlmena. Šimon si už nepamätal ako, no tulák jej vrátil zrak, a potom sa k nej bál priznať, lebo si bol istý, že ho nebude chcieť, keď pochopí, kto je. Napokon sa to dievča dozvedelo a jeho lásku to neohrozilo.

„Pôjdem sa trochu prejsť,“ povedal a vstal.

V chodbe nikto nebol. Chvíľu študoval tabuľku s preškrtnutým mobilným telefónom. Potom vytiahol mobil a vyhľadal číslo. Ľudia si často myslia, že ak odošlú mail z telefónu prostredníctvom hotmailovej adresy, polícia nevie vystopovať číslo, z ktorého ho odoslali. To je chyba. Nájsť to číslo bola hračka. Srdce sa mu dralo z hrude. Určite nezdvihne.

„Áno?“

Hlas. Cudzí, no zároveň zvláštnym spôsobom známy ako ozvena z ďalekej, nie, nedávnej minulosti. Syn. Šimon si musel dvakrát odkašlať, aby nabral odvahu: „Potrebujem sa s tebou stretnúť, Sonny.“

„Bolo by to príjemné…“

Príjemné? V chlapcovom hlase nebol ani náznak irónie. „… no už tu dlho nezostanem.“

Tu? V Osle, v Nórsku? Alebo na zemi?

„Čo plánuješ?“ spýtal sa Šimon.

„Podľa mňa to vieš.“

„Chceš nájsť a potrestať vinníkov, za ktorých si pykal, ľudí, ktorí ti zabili otca. A na záver odhaliť Krta.“

„Nemám veľa času.“

„Môžem ti pomôcť.“

„Ďakujem, Šimon, no najväčšmi mi pomôžeš, ak budeš ďalej robiť to, čo doteraz.“

„Naozaj? A to je čo?“

„Nezastavíš ma.“

Ticho. Šimon sa snažil podľa zvukov v pozadí rozlúštiť, kde sa chlapec nachádza. Tlmený, rytmický buchot, občasné výkriky.

„Podľa mňa máme spoločný cieľ, Šimon.“

Šimon prehltol. „Pamätáš si ma?“

„Musím ísť.“

„S tvojím otcom sme…“

Spojenie sa už prerušilo.

 

„Ďakujem, že ste prišli.“

„Bez problémov, kamarát,“ usmial sa Pelle do spätného zrkadla. „Taxikár má zapnutý taxameter menej ako tretinu pracovného dňa, preto tvoj telefonát potešil nielen mňa, ale aj moju sporkasu. Kam to bude?“

„Do Ullernu.“

Chlapec si od Pelleho naposledy vyžiadal vizitku. Občas sa mu to stávalo u spokojných zákazníkov, no nikto nikdy nezavolal. Bolo príliš jednoduché objednať si taxík cez centrálu alebo zastaviť ho na ulici. Prečo chlapec žiadal, aby ho prišiel vyzdvihnúť až z Gamlebyenu pred pochybný hotel Bismarck?

V elegantnom obleku ho Pelle najprv nespoznal. Niečo sa zmenilo. Mal svoju starú červenú tašku a kufrík. Tašku hodil na zadné sedadlo, zahrkotal v nej kov.

„Vyzeráte tak šťastne,“ prihovoril sa mu chlapec. „To ste s manželkou?“

„Ach, veru áno,“ usmial sa Pelle a zapýril sa. Doteraz si nikto tú fotografiu nevšimol. Pripol si ju naľavo od volantu, aby ju zákazníci nevideli. Potešilo ho, že chlapec rozpoznal ich šťastie. Ona bola šťastná. Nevybral ich najlepšiu fotografiu, ale takú, kde vyzerala najšťastnejšie.

„Na večeru robí fašírky,“ nadviazal. „Potom sa pôjdeme prejsť do parku. Keď je takto teplo, veľmi príjemne tam pofukuje.“

„To znie fajn,“ prisvedčil chlapec. „Je nádherné spoznať ženu, s ktorou môže človek zdieľať život, však?“

„Presne tak,“ zadíval sa Pelle do spätného zrkadla. „Máš úplnú pravdu.“

Spravidla si dával záležať, aby sa o rozhovor nemusel starať zákazník. Rád sa ponáral do života iných počas krátkej spoločnej chvíle v taxíku. Deti a manželstvo. Práca a hypotéka. Zmocniť sa na krátky okamih malých a veľkých radostí a starostí iných rodín. Nerozprával o sebe, ako to zvykli iní taxikári. Teraz medzi nimi vznikla zvláštna dôvera, rád sa zhováral s týmto mladíkom.

„A čo ty?“ spýtal sa ho. „Našiel si už svoju starú?“ Chlapec s úsmevom zavrtel hlavou.

„Naozaj nie? Ani jedna ti ešte nevyhnala motor do vyšších otáčok?“

Chlapec prikývol.

„Vyhnala? Gratulujem, kamarát. A jej tiež.“

Chlapec zavrtel hlavou.

„Nie? Slečna ťa nechce? Keď som ťa videl vracať pri stene, nevyzeral si vskutku ako džentlmen, no dnes v obleku a…“

„Ďakujem,“ prerušil ho chlapec. „Obávam sa, že aj tak nebude moja.“

„Prečo nie? Povedal si jej, že sa ti páči?“

„Nie. Mal som?“

„Opakuj jej to neustále, aj niekoľkokrát denne. Pre ženu je to ako kyslík. Nikdy sa toho nenasýti. Opakuj jej: ľúbim ťa, ľúbim ťa. Vyskúšaj to a pochopíš.“

Na zadnom sedadle zavládlo na chvíľu ticho. Potom sa ozvalo tiché zakašľanie.

„Ako… ako viete, či vás niekto ľúbi, Pelle?“

„To jednoducho vieš. Je to sumár drobných neuchopiteľných detailov. Láska ťa obklopí ako para v sprche. Nevidíš jednotlivé kvapky, no je ti teplo. A vlhko. A čisto.“ Pelle sa hanblivo, no zároveň hrdo zasmial na vydarenom prirovnaní.

„Vy sa naďalej sprchujete v jej láske a opakujete jej, že ju ľúbite?“

Pelle cítil, že chlapec sa nepýta spontánne a zaujíma ho čosi, čo súvisí s fotografiou pri volante, ktorú si musel všimnúť už na jednej z minulých jázd.

„Jasná vec,“ prikývol Pelle a cítil, ako mu čosi uviazlo v hrdle. Zrejme sa nadýchal prachu. Nahlas si odkašlal a pustil rádio.

Cesta do Ullernu trvala štvrť hodiny. Chlapec nadiktoval Pellemu adresu na jednej z ulíc, čo sa kľukatili Ullernåsenom medzi obrovskými drevenými stavbami, pripomínajúcimi väčšmi pevnosť než rodinný dom. Asfalt po rannom daždi už vyschol.

„Prosím, na chvíľu tu zastavte.“

„Brána je o kúsok ďalej.“

„Tu mi stačí.“

Pelle odbočil ku krajnici. Pozemok mal vysoké biele múry, posypané črepinami. Obrovský dvojposchodový murovaný dom ležal na konci rozľahlej záhrady. Z terasy pred domom sa ozývala hudba, vo všetkých oknách sa svietilo. Záhradu ožarovali reflektory. Pred bránou stáli dvaja plecnatí muži v čiernych oblekoch, jeden držal na vôdzke veľkého bieleho psa.

„Ideš na žúr?“ spýtal sa Pelle a pošúchal si chorú nohu. Občas ho bolievala.

Chlapec zavrtel hlavou. „Nepozvali ma.“

„Poznáš ľudí, ktorí tu bývajú?“

„Nie. Keď som sedel vo väzení, nadiktovali mi adresu. Vraj tu býva Dvojička. Počuli ste o ňom?“

„Nie,“ odvetil Pelle. „Keďže to nie je tvoj známy, priznám sa, že sa mi nepáči, ak má jeden človek toľko peňazí. Len sa pozri na ten dom. Veď predsa žijeme v Nórsku, nie v USA alebo v Saudskej Arábii. Ľadové ruže severu vždy vyznávali čosi, čo inde nepoznajú. Rovnosť a spravodlivosť. Teraz sa o ňu sami okrádame.“

Zo záhrady sa ozval štekot.

„Pelle, ste múdry človek.“

„To by som veru netvrdil. Prečo si bol vo väzení?“

„Aby som mal pokoj.“

Pelle sa pozornejšie zadíval do chlapcovej tváre v zrkadle. Chvíľu mal pocit, že ho už niekde videl, mimo svojho taxíka.

„Poďme preč,“ požiadal ho chlapec.

Pelle opäť vyzrel von a videl, že k nim kráča muž so psom. Obaja upierali pohľad na auto, svaly pod kožou sa im napínali.

„Fajn,“ prikývol Pelle a vyhodil smerovku. „Kam?“

„Rozlúčili ste sa s ňou?“

„Prosím?“

„S manželkou.“

Pelle zažmurkal. Sledoval blížiaceho sa muža. Otázka ho zasiahla ako úder do brucha. Opäť sa zadíval na chlapca. Kde ho už videl? Zachytil vrčanie. Pes sa chystal zaútočiť. Bolo to jednoduché, chlapca už toľkokrát viezol, až mal pocit, že sa poznajú. Spomienky. Spomienky na ňu.

„Nie,“ zavrtel hlavou.

„Takže to nebola choroba?“

„Nie.“

„Nehoda.“

Pelle prehltol. „Áno. Autonehoda.“

„Vedela, že ju ľúbite?“

Pelle otvoril ústa, no keď si uvedomil, že zo seba aj tak nič nedostane, len mlčky prikývol.

„Pelle, je mi ľúto, že ste ju stratili.“

Na pleci zacítil chlapcovu ruku. Akoby z nej sálalo teplo, čo sa šírilo k hrudi, do brucha, do ramien aj nôh. „Pelle, asi by sme sa mali pohnúť.“

Až teraz si uvedomil, že má zatvorené oči, a keď ich opäť otvoril, muž s psiskom už obchádzal auto. Dupol na plyn a pustil spojku. Za chrbtom sa mu ozval zúrivý štekot. „Kam ideme?“

„Navštíviť muža, ktorý je vinný z vraždy,“ odvetil chlapec a pritiahol si červenú tašku. „Najprv však niečo odovzdáme.“

„Komu?“

Chlapec sa usmial zvláštnym, smutným úsmevom. „Človeku, ktorého fotografiu by som mal rád na palubnej doske.“

 

Martha stála pri kuchynskej linke a prelievala kávu z kanvice do termosky. Usilovala sa ignorovať svokrin hlas a radšej sa sústrediť na rozhovor hostí v obývačke. Nemala šancu, ten hlas bol príliš naliehavý, príliš nástojčivý: „Chápeš, že Anders je citlivý chlapec? Je oveľa citlivejší než ty. Ty si vo vašom vzťahu tá silnejšia. Preto sa musíš ujať…“

Pred domom zastalo auto. Taxík. Vystúpil z neho muž v elegantnom obleku a s kufríkom.

Srdce sa jej zastavilo. Bol to on.

Otvoril bránku a vykročil po krátkom chodníčku k dverám. „Prepáčte,“ povedala rýchlo, buchla termosku do umývadla a márne sa tvárila, že nemá naponáhlo.

Prešla len niekoľko metrov, no dvere aj tak otvorila zadýchaná, skôr než stihol zazvoniť.

„Máme návštevu,“ zašepkala a ruku si priložila na hruď. „Po tebe pátra polícia. Čo tu robíš?“

Pozrel sa na ňu svojimi prekliato jasnými zelenými očami. Oholil si obočie.

„Prišiel som si po rozhrešenie,“ povedal potichu, pokojne. „A chcem ti čosi dať. Je to pre hospic.“

„Čo to je?“ spýtala sa s pohľadom upretým na kufrík. „Príspevok na rekonštrukciu, na ktorú nemáte peniaze. Aspoň trochu vám tým pomôžem.“

„Nie!“ Rýchlo sa obzrela a stíšila hlas. „Načisto si sa zbláznil? Naozaj si myslíš, že prijmem tvoje krvavé peniaze? Si vrah. Tie náušnice, čo si mi dal…“ Prehltla a prudko zavrtela hlavou. Cítila, ako jej vyhŕkli drobné slzy hnevu. „… patrili žene, ktorú si zavraždil.“

„Ale…“

„Vypadni!“

Prikývol. Zišiel o schodík nižšie. „Prečo si ma neprezradila polícii?“

„Kto hovorí, že som ťa neprezradila?“

„Prečo si to neurobila, Martha?“

Prešliapla na druhú nohu. Počula, ako jej za chrbtom buchla stolička. „Možno preto, že som chcela počuť z tvojich úst, prečo si ich zabil.“

„Zmenilo by to niečo?“

„Neviem. Zmenilo?“

Mykol plecom: „Ak ma chceš udať polícii, dnes v noci prespím v otcovom dome. Potom zmiznem.“

„Prečo mi to hovoríš?“

„Chcem, aby si išla so mnou. Ľúbim ťa.“

Zatmelo sa jej pred očami. Čo to povedal?

„Ľúbim ťa,“ zopakoval pomaly, akoby prekvapene vychutnával na jazyku každú slabiku.

„Panebože,“ zašepkala zúfalo. „Ty si blázon!“

„Idem.“ Zvrtol sa k taxíku, čo ho čakal so zapnutým motorom.

„Počkaj! Kam ideš?“

Pozrel sa na ňu a uškrnul sa. „Ktosi mi spomínal nejaké pekné mesto na kontinente. Ak človek cestuje sám, je to ďaleko, ale…“ Zdalo sa, že chce ešte niečo dodať, a tak čakala. Čakala a v duchu ho prosila, aby to povedal. Netušila, čo to má byť, no ak vysloví správne heslo, vyslobodí ju. Iba on, nikto iný to zaňho neurobí, on musí vedieť, čo to je.

Mlčky sa uklonil a vykročil k bránke.

Chcela naňho zakričať, ale čo by to zmenilo? Hlúpe, idiotské sny nemali, nemôžu mať miesto v jej skutočnom živote. Realita bol tento dom, ľudia v obývačke za jej chrbtom. Zatvorila dvere a otočila sa. Vrazila do Andersa. „Uhni.“

„Anders, ja…“

Odsotil ju. Padla na zem. Otvoril dvere a vybehol von. Vstala a vyšla na schody práve vo chvíli, keď ho dostihol a zahnal sa po ňom päsťou. Chlapec ho však určite počul prichádzať. Uhol sa v akejsi zvláštnej piruete a oboma rukami ho mocne zovrel. Rozzúrený Anders zareval zabijem ťa. Pokúšal sa mu vytrhnúť, no bol bezmocný. Nato ho Sonny pustil. Anders sa najprv prekvapene díval na chlapca, ktorý len stál s rukami voľne spustenými pri tele. Rozohnal sa a udrel. Rozohnal sa druhý raz. Opäť udrel. Ticho. Mŕtve, tupé údery hánok o mäso a kosti.

„Anders,“ skríkla Martha. „Anders, prestaň!“

Štvrtý úder roztrhol pokožku na chlapcovom líci. Piaty ho zrazil na kolená.

Dvere taxíka sa otvorili, šofér sa chystal vystúpiť. Chlapec ho gestom zastavil.

„Prekliaty zbabelec!“ kričal Anders. „Odporný kurevník!“ Chlapec zdvihol hlavu, akoby chcel Andersovi ponúknuť lepší uhol a nastrčiť mu ešte nezranené líce. Anders ho kopol. Chlapec klesol na zem s rozpaženými rukami ako futbalista oslavujúci víťazný gól. Celo mu zasiahla Andersova ostrá podošva a z dlhej rany pod ofinou sa vyvalila krv. Dopadol na asfalt a rozhrnula sa mu bunda. Martha sledovala, ako Anders zmeravel. Uprene sa díval na opasok, kde videl to, čo si teraz všimla aj ona. Pištoľ. Strieborná pištoľ zastrčená za opaskom. Mal ju tam po celý čas a ani sa jej nedotkol.

Položila ruku Andersovi na plece. Strhol sa, akoby ho prebudila zo spánku.

„Choď dnu,“ prikázala mu. „Ihneď!“

Zmätene na ňu zažmurkal a poslúchol. Prešiel popri nej k schodom, kde sa medzitým zhromaždili ďalší hostia.

„Choďte dnu!“ zakričala na nich Martha. „Ide o klienta z íly, postarám sa oňho. Všetci choďte dnu!“

Martha si čupla k chlapcovi. Krv mu stekala z čela po nose. Dýchal otvorenými ústami.

Naliehavý, nástojčivý hlas od schodov zavolal: „Naozaj je toto nutné, Martha? Mala by si čím skôr podať výpoveď, aby si sa s Andersom…“

Martha privrela oči a napla brušné svaly: „Aj ty drž hubu a vypadni!“

Opäť otvorila oči a videla, že Sonny sa usmieva. Šepkal čosi cez krvavé pery. Musela sa nakloniť, aby ho počula: „Neklamal, Martha. Človek naozaj cíti, ako ho láska očisťuje.“

S námahou vstal, zatackal sa a neistým krokom prešiel k taxíku.

„Počkaj!“ zakričala a rozbehla sa za ním s kufríkom, čo zabudol na chodníku.

Taxík sa však už pohol do tmy na konci vilovej zástavby.










36. kapitola

Iver Iversen zamyslene krútil v ruke prázdny pohár od martini. Sledoval účastníkov oslavy, ktorí postávali v hlúčikoch na bielej terase a v obývačke s veľkosťou stredne veľkej tanečnej sály a s nábytkom, čo zodpovedal vkusu človeka, ktorý v nej nepotreboval bývať. Agnete ich zvykla volať interiéroví architekti s neobmedzeným rozpočtom a obmedzeným talentom. Muži sa podľa pozvánky obliekli do smokingov. Ženy boli v jednoznačnej menšine, no o to väčšmi vynikali tie, ktoré prišli. Očarujúco krásne, vzrušujúco mladé v zaujímavom etnickom zložení. Odvážne strihané sukne, odhalené chrbty a hlboké výstrihy. Elegantné, exotické, importované. Taká krása vždy býva výnimočná. Ivera Iversena by neprekvapilo, keby niekto voviedol do izby snežného leoparda.

„Zdá sa, že sem prišiel každý, kto v biznise mesta niečo znamená.“

„Len tí, ktorí si na to až tak nepotrpia,“ odvetil Fredrik Ansgar, napravil si motýlika a odpil si džintoniku. „A nie sú na svojich letných sídlach.“

Omyl, poznamenal v duchu Iversen. Ak mali dlhy voči Dvojičkovi, určite merali cestu do mesta. Neodvážili sa neprísť. Dvojička. Zadíval sa na veľkého muža pri klavíri. Vyzeral ako model zo sovietskych propagandistických plagátov alebo zo sôch vo Vigelandovom parku. Všetko na ňom bolo veľké, pevné a ako tepané: hlava, plecia, ruky, nohy. Vysoké čelo, ostrá brada, plné pery. Človek, s ktorým sa rozprával, bol mocný, meter osemdesiat vysoký chlap, no pri Dvojičkovi vyzeral ako trpaslík. Iver ho odkiaľsi poznal. Jedno oko mal prelepené. Určite ho videl v novinách.

Iversen si vzal pohár martini z tácky, s ktorými čašníci obchádzali hostí. Vedel, že robí chybu, no alkohol ho zbavil zábran. Kašlal na etiketu, je predsa smútiaci vdovec. Hoci práve preto by sa mal zastaviť. Povie veci, čo bude neskôr ľutovať.

„Vieš, odkiaľ má Dvojička svoju prezývku?“

„Počul som ten príbeh,“ prikývol Fredrik.

„Brat sa mu vraj utopil.“

„Utopil? Vo vedre s vodou?“

Fredrik sa zasmial. Poškuľoval po čiernej kráske, ktorá preplávala popri nich.

„Aha,“ uškrnul sa Iver. „Dokonca tu máme aj biskupa. Zaujímalo by ma, ako sa dostal do jeho osídel.“

„Veru, impozantná zbierka ľudí. Je pravda, že má aj riaditeľa väznice?“

„Poviem to tak, že sa to ním nekončí.“

„V polícii?“

Iver neodpovedal.

„Ako vysoko?“

„Fredrik, si ešte mladý muž, a hoci si sa už začlenil, nie si k nemu natoľko pripútaný, aby si nemohol ustúpiť. Čím viac sa dozvieš, tým ťažšie sa ti bude odchádzať. Fredrik, ver mi. Ak by som mohol vrátiť čas…“

„A čo Sonny Lofthus? A Šimon Kéfas? Rieši sa to?“

„Áno,“ prikývol Iver a zaostril na jemné, útle dievča, ktoré sedelo samo pri barovom pulte. Thajsko? Vietnam? Taká mladá, taká krásna a dokonalá. Presne poznala svoju úlohu. Bojazlivá a bezbranná. Presne ako Mai. Takmer toho policajta ľutoval. Aj on uviazol v osídlach. Zapredal svoju dušu za lásku k mladšej žene a rovnako ako Iver aj on spozná, čo je poníženie. Iver dúfal, že ho precíti, skôr než Dvojička urobí čo treba. Predbehne Šimona Kéfasa. Skončí v jazierku v lese? Možno dostanú s Lofthusom každý svoje jazierko.

Iver Iversen privrel oči. Spomenul si na Agnete. Najradšej by šmaril pohár do steny. Namiesto toho ho na dúšok vypil.

 

„Prevádzkové ústredie Telenoru, úsek spolupráce s políciou.“

„Dobrý večer, tuje hlavný inšpektor Šimon Kéfas.“

„Vidím predsa vaše číslo. Voláte z nemocnice Ulieval, však?“

„Obdivuhodné. Potreboval by som vystopovať iné telefónne číslo.“

„Máte splnomocnenie?“

„Ponáhľa to.“

„Dobre. Uvediem to do zápisu, preberte to s policajným advokátom. Meno a číslo?“

„Mám len číslo.“

„A čo potrebujete?“

„Zistiť, kde sa telefón nachádza.“

„Vieme určiť len približnú polohu. Ak dotyčný telefón nepoužíva, chvíľu potrvá, kým naše vysielače zachytia signál. Deje sa to automaticky raz za hodinu.“

„Môžem mu zavolať, aby sme to urýchlili.“

„Takže dotyčný smie zistiť, že ho stopujeme?“

„V priebehu poslednej hodiny som mu už niekoľkokrát volal, nedvíha.“

„Dobre. Nadiktujte mi číslo, zavolajte dotyčnému a uvidíme, čo sa nám podarí zistiť.“

 

Pelle zastal na opustenej prašnej ceste. Vľavo sa svah zvažoval k rieke, trblietajúcej sa v mesačnom svetle. Úzky mostík viedol cez rieku k hlavnej ceste, po ktorej prišli. Vpravo sa rozprestieralo kukuričné pole. Čierne mraky sa hnali po oblohe, čo vyzerala ako negatív svetlej letnej oblohy, z ktorej ešte pred niekoľkými hodinami žiarilo slnko. Pred nimi sa v lese skrýval cieľ ich cesty – veľká vila s bielym dreveným plotom.

„Mal som ťa radšej odviezť na pohotovosť, aby ťa zašili,“ poznamenal Pelle.

„To zvládnem,“ zavrtel hlavou chlapec a položil na prístrojovú dosku bankovku. „Ďakujem za vreckovku.“

Pelle sa pozrel do spätného zrkadla. Chlapec si obviazal čelo vreckovkou. Už bola premočená od krvi.

„Prestaň. Odveziem ťa tam zdarma. Aj v Drammene musia mať pohotovosť.“

„Možno tam zájdem zajtra,“ trval na svojom chlapec a pritiahol si červenú tašku. „Najprv potrebujem navštíviť tohto muža.“

„Je to bezpečné? Nespomínal si, že niekoho zabil?“ Pelle fľochol na garáž, čo tvorila súčasť domu. Taký pozemok, a predsa nemajú samostatnú garáž. Architekt sa očividne inšpiroval Spojenými štátmi americkými. Pelleho babka bývala v dedine nórskych emigrantov, kde sa najfanatickejší amerikofili nepýšili len domom s verandou, vlajkou pred domom a americkým veteránom v garáži, v zástrčkách mali okrem toho napätie stodesať voltov, aby si mohli zapájať svoje hracie skrinky, hriankovače a chladničky nakúpené v Texase alebo zdedené po starom otcovi z Bay Ridge v Brooklyne.

„Dnes večer nikoho nezabije,“ poznamenal chlapec. „Aj tak,“ zamračil sa Pelle. „Nemám ťa počkať? Do Osla je to polhodina, len objednávka taxíka ťa bude stáť celý majetok. Vypnem taxam…“

„Veľmi pekne ďakujem, Pelle. Pre nás oboch bude lepšie, ak tu nezostanete ako svedok. Chápete?“

„Nie.“

„Dobre.“

Chlapec vystúpil. Chvíľu sa díval na Pelleho. Ten len mykol plecom, zaradil spiatočku a skrútil volant. Počul škripot kamienkov pod pneumatikami. Sledoval chlapca v spätnom zrkadle, kým ho nepohltila tma v lese.

Zastal. Uprene hľadel do zrkadla. Stratil sa. Tak ako ona. Nikdy to nevedel pochopiť. Ľudia, ktorí boli tak dlho súčasťou niečieho života, sa len tak rozplynuli a človek ich už nikdy neuvidel. Okrem snov. Okrem tých dobrých snov. V zlých snoch ju nevidel. V zlých snoch rozoznával len cestu a svetlá protiidúceho auta. V zlých snoch Pelle Granerud, kedysi talent medzi automobilovými pretekármi, nestihol zareagovať a urobiť jednoduchý pohyb, ktorým by sa vyhol opitému šoférovi v nesprávnom pruhu. Namiesto toho, aby urobil to, čo robil každý deň na tréningovej dráhe, zmeravel. Uvedomil si, že môže stratiť to jediné, na čom záležalo. Nie vlastný život, ale dvoch ľudí, ktorí sa mali stať jeho životom. Práve ich vyzdvihol v nemocnici a začínal sa mu nový život. Bol otec. Stihol byť otec tri dni. A keď sa prebral, ležal v tej istej nemocnici. Najprv mu opísali jeho zranenia nôh. Spôsobilo to nedorozumenie, chvíľu predtým sa menili zmeny a noví lekári nedostali správu, že pri nehode mu zahynula manželka aj dieťa. Dozvedel sa to až po dvoch hodinách. Mal alergiu na morfín, zrejme dedičnú, a tak v hrozných bolestiach kričal deň čo deň jej meno. Neprišla. Hodinu za hodinou, deň za dňom si postupne uvedomoval, že ju už nikdy, naozaj nikdy neuvidí. Kričal jej meno ďalej. Len aby ho počul. Dieťaťu ani nestihli vybrať meno. Pelle si uvedomil, že až dnes večer, keď mu chlapec položil ruku na plece, prvý raz necítil bolesť.

Pelle sledoval siluetu muža v bielom dome. Sedel za veľkým panoramatickým oknom. V izbe sa svietilo, akoby bol muž na výstave. Akoby na niekoho čakal.

 

Iver si všimol, že sa k nim blíži veľký chlap s mužom, s ktorým sa predtým rozprával pri klavíri.

„Ide za tebou, mňa pri tom nepotrebuje,“ zašepkal Fredrik a vzdialil sa. Očividne si vyhliadol nejakú Rusku pri bare.

Iver zmeravel. Koľko rokov už obchodoval s veľkým chlapom? Ako dlho sedeli na jednej lodi a zdieľali úspechy aj zriedkavý neúspech, keď dôsledky celosvetovej finančnej krízy ofúkli nórske pobrežie? Aj tak v jeho prítomnosti vždy cítil napätie, až strach. Kdesi počul, že na lavičke vytlačil pol druha násobok svojej hmotnosti. Nie raz, desaťkrát v slede. Jeho fyzická sila naháňala strach, no oveľa dôležitejšia bola schopnosť zachytiť všetko, čo človek povedal, každé slovo, každý záchvev v tóne, aj ten – a najmä ten –, ktorý neplánoval. A, samozrejme, reč tela, farbu pokožky a pohyb zreničiek.

„Tak čo, Iver?“ Tichý, hromový hlas. „Ako sa darí? Ako zvládaš smrť Agnete? Je to tvrdé, čo?“

„Je,“ prikývol Iver a pokukoval po čašníkovi.

„Chcel som ťa zoznámiť s človekom, s ktorým máš veľa spoločné. Ste čerství vdovci…“

Muž s prelepeným okom mu podal ruku.

„…a môže za to ten istý vrah,“ dodal veľký.

„Yngve Morsand,“ predstavil sa muž a podal mu ruku. „Úprimnú sústrasť.“

„Aj vám,“ opätoval mu pozdrav. Preto ho poznal. Lodiar, manžel ženy, ktorej odrezali polovicu hlavy. Chvíľu bol hlavný podozrivý, kým nenašli na mieste činu DNA Sonnyho Lofthusa.

„Yngve býva kúsok za Drammenom,“ prezradil mu veľký. „Dnes večer si prenajímame jeho dom.“

„Naozaj?“

„Nastražili sme tam pascu. Iver, dnes lapíme vraha Agnete.“

„Dvojička tvrdí, že je vysoká pravdepodobnosť, že sa ma Sonny Lofthus pokúsi dnes večer zabiť,“ zasmial sa Yngve Morsand. „Stavil som sa s ním o prachy. Dvojička, mohol by si požiadať svojich čašníkov, aby podávali aj čosi silnejšie ako martini?“

„Je to logicky ďalší Lofthusov krok,“ uvažoval nahlas veľký chlap. „Ešteže je taký systematický a predvídateľný, že nepochybujem o svojej výhre.“ Široko sa usmial. Biele zuby pod fúzikmi, oči ako dva pásiky v mäsitej tvári. Položil svoju gigantickú ruku na lodiarov chrbát. „Bol by som rád, keby si tú prezývku už nepoužíval, Yngve.“

Morsand s úškrnom zdvihol zrak. „Myslíš Dvoji… aaa.“ Otvoril ústa a neskryl šok v tvári. Iver sledoval, ako veľké prsty púšťajú lodiarov zátylok. Predklonil sa v záchvate kašľa.

„Tak čo? Ideme na to?“ Veľký zdvihol ruku a luskol na čašníka. „Kokteily!“

 

Martha zamyslene ponorila lyžičku do sladkého krému. Nevnímala slová, čo sa na ňu sypali zo všetkých strán. Obťažoval ju už predtým? Je nebezpečný? Panebože, veď ak býva v íle, čoskoro sa im zasa skrížia cesty! Čo ak podá trestné oznámenie na Andersa za to, ako rozhodne ju bránil? Títo narkomani sú nevypočítateľní. Nie, určite bol pod vplyvom nejakej drogy a nič si nebude pamätať. Strýko hovoril, že sa podobá na toho hľadaného vraha z televízie. Ako sa volá? Je cudzinec? Čo sa deje, Martha? Prečo neodpovedáš? Veď pochopte, zložila sľub mlčanlivosti.

„Jem krém,“ zamrmlala Martha. „Je výborný, mali by ste ho ochutnať. Pôjdem si ešte vziať.“

Anders prišiel za ňou do kuchyne.

„Ja som ho počul,“ zasyčal. „Ľúbim ťa? Všimol som si ho už na chodbe v íle! Bavila si sa s ním. Čo je to medzi vami?“

„Anders, prest…“

„Pretiahol ťa?“

„Mlč!“

„Určite má zlé svedomie, inak by vytiahol pištoľ. Čo tu hľadal? Chcel ma zastreliť? Zavolám na políciu…“

„Aby si policajtom porozprával, ako si ho kopal do hlavy, hoci ťa nenapadol?“

„Kto im povie, že ma nenapadol? Ty?“

„Alebo taxikár.“

„Ty?“ Schmatol ju za rameno a zasmial sa. „Veru, ty by si to urobila. Postavila by si sa na jeho stranu proti vlastnému mužovi. Ty prekliata štet…“

Vytrhla sa mu. Tanierik sa s rinčaním rozbil na dlážke. Obývačka stíchla.

Vybehla na chodbu, vzala si bundu a siahla na kľučku. Zastala. Chvíľu váhala. Potom si to rozmyslela a vrátila sa do obývačky. Vzala špinavú lyžičku od krému a zaťukala na pohár. Zdvihla zrak a pochopila, že to bolo zbytočné. Všetky pohľady sa aj tak upierali na ňu.

„Drahí priatelia a príbuzní,“ nadýchla sa. „Chcem vám len potvrdiť, že Anders neklamal. Jednoducho nemôžeme čakať do leta.“

Šimon zanadával. Stál v Kvadratúre a študoval na mape mesta štvrť, kde sa podľa údajov Telenoru nachádzal telefón, z ktorého mu esemeskoval Sonny Lofthus. Už vedel, že je registrovaný na Helgeho Sørensena. Logické. Použil legitimáciu policajta na péenke.

Kde môže byť?

Vymedzenú časť mesta tvorilo len pár blokov, no išlo o najhustejšie obývané ulice nórskej metropoly. Obchody, úrady, hotely, byty. Strhol sa, keď mu niekto zaklopal na okienko. Hľadelo naňho hrubo našminkované kypré dievča s najkratšou minisukňou a s prsami natlačenými do tesného korzetu. Zavrtel hlavou. Škaredo naňho fľochlo a zmizlo. Šimon zabudol, že je v časti mesta, kde sa pohybovalo najviac štetiek, a osamelý muž v zaparkovanom aute bol ich typický klient. Fajka v aute, desaťminútové číslo v hoteli Bismarck alebo súlož v stoji pri múre pevnosti Akershus. Zažil aj to. Nepýšil sa tým, no vtedy bol ochotný platiť za pár ľudských dotykov a hlas, čo mu povedal milujem ťa. To posledné spadalo do kategórie špeciálne požiadavky a stálo ho dve stovky navyše.

Opäť vyťukal číslo. Sledoval ľudí na chodníku v nádeji, že niekto siahne do vrecka a prezradí sa. Vzdychol si a zložil. Pozrel sa na hodinky. Telefón sa nehýbal, čo by malo znamenať, že Sonny odpočíva a nevymýšľa dnes večer hlúposti. Prečo mal teda pocit, že to nie je pravda?

 

Bo sedel v cudzej obývačke a díval sa von cez veľké panoramatické okno. Sedel pod silnou lampou namierenou do okna, aby ľudia zvonka rozoznávali len jeho siluetu a nevideli detaily. Sonny Lofthus azda nemal presnú predstavu o stavbe tela Yngveho Morsanda. Bo si predstavoval, že takto, práve takto sedel aj Sylvester. Dobrý, hlúpy, lojálny, hašterivý Sylvester. A ten hajzel ho zabil. Nikdy sa nedozvedia ako. Nebudú ho totiž ani vypočúvať, ani mučiť a Bo nebude môcť naťahovať jeho smrť a vychutnávať pomstu ako pohár retsiny s príchuťou živice. Veľa ľudí ju neznášalo, no pre Boa predstavovala chuť mladosti. Telendos, priatelia, hojdanie lode na vlnách, večne modrá grécka obloha a duet vĺn a vetra pod ňou. V pravom uchu mu kliklo.

„Dole na ceste zastalo auto, otáča sa.“

„Niekto vystúpil?“ spýtal sa Bo. Diskrétne slúchadlo, káblik a mikrofón v protisvetle neuvidia.

„Nestihli sme to overiť, no auto odchádza. Možno len šofér zablúdil.“

„Rozumel som. Pripravte sa.“

Bo si napravil nepriestrelnú vestu. Obliekol si ju iba pre istotu, vedel, že Lofthus nestihne stlačiť spúšť. Dvoch mužov postavil do záhrady, aby sa zmocnili Lofthusa, len čo prejde bránkou alebo prelezie cez plot. Ďalšieho muža postavil do chodby za odomknuté dvere. Všetky ostatné vstupy do domu skontrolovali a zamkli. Pracovali od piatej a začínala ich zmáhať únava. Noc sa pritom ešte ani nezačala. Myšlienka na Sylvestra ho však držala na nohách. Lákavá predstava, že dostanú toho hajzla. Dnes určite príde. Ak nie dnes, tak zajtra alebo pozajtra. Bo občas považoval za zvláštne, že veľký muž, sám tak málo ľudský, dokonale predvídal konanie iných ľudí – ich pohnútky, slabiny aj vnútorné motívy, reakciu pod tlakom aj v strachu. Vďaka poznaniu ich temperamentu, spôsobu uvažovania a inteligencie vedel predvídať ich ďalší krok s prekvapivou – alebo ako zvykol hovorievať veľký muž so smutnou istotou. Žiaľ, veľký im prikázal, aby chlapca okamžite zabili. Čakala ich rýchla a bezbolestná poprava.

Zareagoval, zachytil zvuk. Už keď sa otáčal na stoličke, pochopil. Nedisponoval schopnosťou veľkého muža predpovedať kroky toho chlapca. Nezvládol to vo chvíli, keď opustil Sylvestra, a nepodarilo sa mu to ani teraz.

Chlapec mal okolo čela obmotanú krvavú vreckovku a stál v bočných dverách, čo viedli z izby priamo do garáže.

Ako sa tam, doriti, dostal? Veď ju predsa zamkli! Musel prísť od lesa. Vypáčiť zamknuté dvere sa šikovný narkoman naučí ako prvé. To ešte nebol najväčší problém. Problém bol, že v ruke držal čosi, čo pripomínalo škaredý izraelský samopal uzi, ktorý pľul deväťkrát devätnásť milimetrov olova rýchlejšie než priemerná popravná čata.

„Vy nie ste Yngve Morsand,“ konštatoval Sonny Lofthus. „Kde je?“

„Je tu,“ povedal Bo do mikrofónu.

„Kde?“

„Je tu,“ zopakoval hlasnejšie. „V obývačke.“

Sonny Lofthus sa rozhliadal okolo seba a približoval sa k nemu s prstom na spúšti. Zásobník na tridsaťšesť guliek. Zastal. Možno si všimol slúchadlo a káblik s mikrofónom.

„Komunikujete s niekým tretím,“ povedal a stihol o krok ustúpiť. Dvere sa rozleteli a do miestnosti vbehol Stan s namierenou pištoľou. Bo siahol po svojom rugeri, no zastavil ho suchý kašeľ uziho a rinčanie okennej tabule za ním. Z nábytku lietalo biele čalúnenie a z parkiet sa odlupovali triesky. Chlapec strieľal guľky veľkoryso a neveľmi cielene. Uzi tak či tak vždy premohol dve pištole. Bo a Stan sa vrhli za najbližšiu pohovku. Zavládlo ticho. Bo ležal na chrbte a zvieral pištoľ pre prípad, že sa nad pohovkou vynorí chlapcova papuľa.

„Stan!“ zasyčal. „Daj ho dole!“

Ticho.

„Stan!“

„Ty ho daj dole!“ zavrčal Stan spoza pohovky pri druhej stene. „Veď má, kurva, uziho.“

Kliknutie v slúchadle. „Čo sa deje, šéf?“

V tej chvíli sa ozval zvuk štartujúceho auta, motor zahučal na vysokých otáčkach. Morsand si svoj veľkolepý Mercedes 280CE Coupe, model 1982, vzal na Dvojičkov žúr v Osle, no manželkino auto, zlatú malú Hondu Civie, nechal doma. Bez ženy, keďže ju pred časom zabil, ale s kľúčom v zapaľovaní. Tak sa to očividne so ženami a s autami v Nórsku robilo. Zvonka bolo počuť hlasy chlapov: „Pokúša sa utiecť!“

„Otvárajú sa garážové dvere.“

Bo začul svišťanie pneumatík, keď chlapec dupol na plyn. A potom zastonanie motora, ktorý skapal. Ten chlapec bol čistý amatér. Nevedel ani strieľať, ani šoférovať.

„Chyťte ho!“

Motor opäť naštartoval.

„Nespomínali ste, že má uziho.“

„Uzi alebo Dvojička, vyberte si!“

Bo vyskočil a dobehol k rozbitému oknu akurát včas, aby videl auto vychádzať z garáže. Nubbe a Evgeni sa postavili k bráne. Nubbe začal páliť zo svojej beretty, Evgeni si priložil k lícu Remington 870 so spílenou hlavňou. Pri stlačení spúšte ním trhlo. Bo videl, ako sa predné sklo rozletelo. Auto napriek tomu zrýchlilo a vrazilo do Evgeniho, ktorý preletel vzduchom. Auto ho zhltlo ako kosatka tuleňa. Civie so sebou vzal aj bránku a kus dreveného plota a preletel krížom cez cestu do kukuričného poľa. Dral sa poľom a motor zavýjal, lebo šofér nepreradil. Auto zanechávalo hlbokú stopu v zlatých lánoch, kúpajúcich sa v mesačnom svetle. Oblúkom sa vrátil na cestu. Motor zavyl ešte hlasnejšie, šofér očividne dupal na plyn a nepúšťal spojku. Zaradil dvojku, motor sa chystal opäť skapať, no vydržal a auto pokračovalo po prašnej ceste. Šofér ani nezapol svetlá a auto čoskoro zmizlo v tme.

„Do auta!“ zareval Bo. „Musíme ho chytiť, skôr než sa dostane do mesta!“

Pelle neveriacky sledoval šialenú jazdu hondy. Počul výstrely a v spätnom zrkadle videl, ako auto vyrazilo zo záhrady a metalo okolo seba kusy pekného bieleho plota. Sledoval, ako sa prediera poľom, kde Nóri pestovali svoje štedro dotované poľnohospodárske produkty, a vracia sa na cestu, aby pokračovalo vo svojej čudesnej púti. Nebolo pochýb, že chlapec nie je skúsený šofér, no Pelle si s úľavou vydýchol, lebo v mesačnom svetle za rozbitým čelným sklom zbadal nad volantom krvavú vreckovku. Minimálne žil.

Z domu sa ozval krik.

Štartovanie motora v tichej letnej noci.

Pelle netušil, kto sú tí muži. Chlapec mu tvrdil, že muž v dome zabíjal. Možno šoféroval opitý, zabil a teraz ho pustili z väzenia. Pelle netušil. Vedel však, že po mesiacoch a rokoch, ktoré sa usiloval tráviť čo najviac za týmto volantom, bol tam, kde kedysi. Mohol sa rozhodnúť, či zareaguje, alebo zmeravie. Zmení pohyb vesmírnych telies, alebo nie. Mladík, ktorý nevedel získať ženu svojho srdca. Prešiel prstom po fotografii vedľa volantu.

Dupol na plyn a vyrazil za hondou. Vybehol na úzky mostík. Z kopčeka videl, ako tmu režú reflektory auta. Dupol na plyn, zvrtol volant doprava, chytil ručnú brzdu, párkrát stlačil pedále ako organista v kostole a prudko zvrtol volant doľava. Presne podľa očakávania – dostal šmyk. Auto zastalo v strede vozovky. Pelle sa spokojne usmial, ešte nestratil všetok cit. Zhasol motor, zaradil rýchlosť, zatiahol ručnú brzdu a cez sedadlo spolujazdca vyliezol na cestu. Konštatoval, že medzi zábradlím a autom je na každej strane maximálne dvadsať centimetrov. Zamkol auto a vykročil popri ceste. Myslel na ňu, po celý čas myslel len na ňu. Keby ho teraz videla. Noha ho takmer nebolela, len trochu kríval. Možno mali lekári pravdu. Možno nadišiel čas zahodiť barly.










37. kapitola

O druhej ráno dospela letná noc do svojho najtmavšieho bodu.

Z osirelej vyhliadky na čistinke nad Oslom Šimon videl fjord trblietať sa v svite veľkého žltého mesiaca.

„Takže?“

Šimon si pevnejšie utiahol plášť, akoby sa naraz ochladilo. „Vodieval som sem svoju prvú lásku. Kochali sme sa výhľadom a bozkávali sme sa. Chápeš…“

Všimol si, ako sa Kari zahniezdila.

„Nemali sme kam inam ísť. O mnoho rokov neskôr, keď sme sa zoznámili s Else, vzal som ju sem. Hoci sme mali byt s manželskou posteľou. Pripadalo mi to čisté a nevinné. Akoby som sa vrátil v čase k svojej prvej romantickej láske.“

„Šimon…“

Šimon sa zvrtol a ešte raz sa zadíval na ten obraz. Policajné pásky, zapnuté majáky a modrá Honda Civie s rozbitým predným sklom a mŕtvym mužom, jemne povedané, v neprirodzenej polohe na zadnom sedadle. Bolo tu veľa policajtov. Priveľa. Hystericky veľa.

Súdny lekár bol na mieste činu výnimočne skôr než on. Chlapovi podľa neho zlomil obe nohy náraz, potom preletel cez kapotu a zlomil si väzy o operadlo. Nenachádzal vysvetlenie, prečo mu rozbité čelné sklo nedorezalo tvár. Kým Šimon z operadla nevytiahol brok. Požiadal o analýzu krvi na sedadle vodiča. Stopy krvi nezodpovedali ranám na končatinách mŕtveho.

„Takže nás zavolal on?“ spýtal sa Šimon a kývol na Åsmunda Bjørnstada, ktorý náruživo gestikuloval a čosi vysvetľoval kolegom.

„Presne tak,“ prikývla Kari. „Keďže Eva Morsandová patrí medzi Lofthusove obete, chce…“

„Je len podozrivý.“

„Prosím?“

„Lofthus je len podozrivý z vraždy Morsandovej. Hovoril niekto s Morsandom?“

„Vraj o ničom nevie. Dnes v noci spal v hoteli v Osle, auto naposledy videl v garáži. Podľa drammenskej polície sa v jeho dome v noci strieľalo. Žiaľ, najbližší susedia bývajú príliš ďaleko, aby niečo počuli.“

Pristúpil k nim Bjørnstad. „Identifikovali sme muža z auta. Jevgenij Zubov. Náš starý známy. Kolegovia z Drammenu našli v parketách guľky Luger deväťkrát devätnásť v tvare vejára.“

„Uzi?“ prekvapene zdvihol zrak Šimon.

„Čo mám podľa teba povedať novinárom?“ spýtal sa Åsmund a fľochol na prvých reportérov, ktorí sa zhromaždili za policajnými páskami.

„Ako vždy,“ mykol plecom Šimon. „Niečo, ale nič.“ Bjørnstad si vzdychol. „V kuse po nás idú. Nenechajú nás pracovať. Nenávidím ich.“

„Je to ich práca,“ podotkol Šimon.

„Čoskoro z neho bude mediálna hviezda, všímaš si to?“ uštipačne sa spýtala Kari. Hlavný inšpektor vykročil v ústrety bleskom fotoaparátov.

„Veď aj má svoj štýl,“ uznal Šimon.

„Nie Bjørnstad. Sonny Lofthus.“

Šimon sa na ňu prekvapene pozrel. „Naozaj?“

„Vraj je moderný terorista. Vyhlásil vojnu organizovanej kriminalite a kapitalizmu. Útočí na to, čo je v spoločnosti prehnité.“

„Sám je pritom zločinec.“

„To len dodáva príbehu grády. Nečítaš noviny?“

„Nie.“

„Ani nedvíhaš telefón. Volala som ti.“

„Mal som prácu.“

„Akú prácu? Celé mesto je hore nohami kvôli tým vraždám a ty nie si ani v kancelárii, ani v teréne? Šimon, máš mi ísť príkladom.“

„Chápem. O čo išlo?“

Kari si vzdychla. „Len som premýšľala. Lofthus patrí k zlomku obyvateľov Nórska bez bankového konta, kreditnej karty a trvalého bydliska. Vieme, že vraždou Kalleho Farrisena získal dostatočnú hotovosť, aby si mohol dovoliť bývať v hoteli.“

„V Plaze platil v hotovosti.“

„Presne tak. Obvolala som hotely. Z dvadsaťtisíc ľudí, čo v Osle každú noc prenocujú v hoteli, len šesťsto platí v hotovosti.“

Šimon zmeravel. „Vieš zistiť, koľkí z nich bývajú v Kvadratúre?“

„Áno. Tuje zoznam všetkých hotelov.“ Z vrecka vytiahla poskladaný hárok. „Prečo?“

Šimon jednou rukou schmatol papier, druhou si nasadil okuliare na čítanie. Vystrel papier a preletel ho pohľadom. Adresy. Jeden hotel. Dva. Tri. Šesť. V mnohých z nich platilo v hotovosti viac hostí, najmä v tých lacných. Priveľa mien. Najlacnejšie ubytovne ani neboli v zozname.

Šimon sa zamyslel.

Lacné hotely.

Žena, čo mu klopala na okno. Fajka v aute, v pevnosti alebo… v Bismarcku. Hlavný bordel mesta. Uprostred Kvadratúry.

„Pýtala som sa prečo.“

„Pracuj ďalej na tejto stope, musím ísť.“ Vykročil k autu. „Počkaj!“ skríkla Kari a zastala mu cestu. „Teraz nesmieš odísť. Čo to má znamenať?“

„Čo tým myslíš?“

„Konáš na vlastnú päsť. To nemôžeš.“ Kari si odhrnula z tváre kučeru.

Šimon si uvedomil, že aj ona začína byť unavená. „Neviem, o čo ti ide,“ pokračovala. „Či nás chceš zachrániť, získať na sklonku kariéry status hrdinu, alebo dať na frak Bjørnstadovi a Kriposu. Takto sa nedá robiť, Šimon. Ide o príliš závažný prípad, aby sa chlapci pretekali, kto ďalej dociká.“

Šimon ju dlho mlčky pozoroval. Napokon pomaly prikývol. „Možno by som ti dal za pravdu. Možno mám celkom iný dôvod.“

„Musíš mi prezradiť aký.“

„Kari, nemôžem. Jednoducho mi ver.“

„U Iversena si ma prinútil čakať vonku, lebo si hodlal porušovať predpisy. Nechcem porušovať predpisy, len robiť svoju prácu. Ak mi teda nepovieš, čo sa deje…“ Hlas sa jej triasol. Jednoznačne je unavená, konštatoval Šimon. „… budem nútená ísť za iným nadriadeným a všetko mu povedať.“

Šimon zavrtel hlavou. „Nerob to, Kari.“

„Prečo nie?“

„Lebo,“ odsekol Šimon. Ich pohľady sa stretli, neuhol. „Krt nezmizol. Daj mi, prosím, dvadsaťštyri hodín.“ Šimon nečakal na odpoveď. Nič by sa tým nezmenilo. Prešiel okolo nej do auta. Cítil, ako ho prebodáva pohľadom.

V zákrutách z Holmenkollenu si ešte raz prehral krátky telefonát so Sonnym. Rytmický buchot, teatrálne výskanie. Tenké steny hotela Bismarck. Ako mohol nespoznať tie zvuky?

 

Chlapec na recepcii vzal Šimonovu legitimáciu a pozorne ju študoval. Šimon sa rozhliadol. Ani po toľkých rokoch sa tu nič nezmenilo. Len chlapec tu vtedy nebol. Čo už.

„Dobre, vidím, že ste z polície. Aj tak nevedieme knihu hostí.“

„Vyzerá takto,“ povedal Šimon a ukázal mu fotografiu.

Chlapec ju chvíľu skúmal. Zaváhal.

„Alternatíva je, že urobíme raziu a dáme celú túto potkaniu dieru zatvoriť,“ varoval ho Šimon. „Čo povie otec, keď sa dozvie, že si priviedol jeho bordel na mizinu?“

Podobnosť neklamala a Šimon pochopil, že trafil do čierneho.

„Býva na druhom poschodí. Izba číslo dvestošestnásť. Vyjdete…“

„Nájdem to. Daj mi kľúč.“

Chlapec opäť zaváhal. Potom otvoril zásuvku, odpojil kľúč z veľkého zväzku a podal ho Šimonovi. „Prosím, buďte diskrétny.“

Šimon ignoroval výťah a bral schody po dvoch. S nastraženým sluchom prešiel po chodbe. Ticho. Pred dverami izby číslo dvestošestnásť vytiahol revolver a priložil prst na spúšť. Nehlučne vsunul kľúč do zámky. Odomkol. Postavil sa k dverám s pištoľou v pravej ruke a ľavou otvoril. Napočítal do štyroch, rýchlo nazrel dnu a opäť ustúpil. Vydýchol.

V izbe sa nesvietilo. V svetlách z ulice Šimon rozoznával posteľ.

Bola ustlaná a prázdna.

Vošiel dnu a skontroloval kúpeľňu. Zubná kefka a pasta.

Vrátil sa do izby, ale nerozsvietil a posadil sa na dokonale zbytočnú stoličku pri stene.

Vytiahol telefón a vyťukal číslo. V izbe sa ozvalo zvonenie. Otvoril šatník. Na kufríku ležal telefón s rozžiareným displejom, na ktorom si prečítal svoje vlastné číslo.

Zložil a opäť si sadol.

Chlapec úmyselne nechal telefón v izbe, aby ho nevystopovali. Zrejme nepočítal s tým, že ho nájdu aj v takto husto osídlenej časti mesta.

Pozorne načúval. Počul len tikot hodín, čo odbíjali posledné minúty.

 

Markus ešte nespal, keď sa na ulici vynoril syn.

Žltý dom nespúšťal z očí, odkedy doň pred niekoľkými hodinami niekto vošiel. Ani sa nevyzliekol, chcel byť pripravený.

Spoznal synovu chôdzu stredom ľudoprázdnej cesty. Vždy, keď vošiel pod lampu, pohladila ho svojím bledým svetlom. Vyzeral unavene, možno dlho kráčal, preto kríval. Markus ho zameral ďalekohľadom. Mal na sebe oblek, držal sa za bok a okolo čela si obviazal červenú vreckovku. Alebo to bola krv? Tak či tak, musí ho varovať! Opatrne otvoril dvere svojej detskej izby, vykradol sa na schody, obul sa a po vydupanej tráve prebehol k bránke.

Syn si ho všimol vo chvíli, keď sa chystal otvoriť bránku.

„Ahoj, Markus. Nemal si už spať?“

Pokojný, nežný hlas. Vyzeral ako vojnový veterán, no rozprával, akoby mu čítal rozprávku na dobrú noc. Markus sa rozhodol, že aj on bude mať taký hlas, keď vyrastie a prestane sa báť.

„Si zranený?“

„Niečo ma trafilo pri šoférovaní,“ usmial sa syn. „Nie je to nič vážne.“

„V dome niekoho máš.“

„Naozaj?“ spýtal sa syn a zdvihol zrak k čiernym oknám. „Polícia alebo banditi?“

Markus prehltol. Videl jeho fotografiu v televízii. Aj mama tvrdila, že sa ho netreba báť, lebo ide len po iných zloduchoch. Na twitteri ho väčšinou povzbudzovali, nech vraj polícia nechá svine navzájom sa pozabíjať. Ako keď sa nasadzuje odporný hmyz, aby vyhubil ešte odpornejší.

„Podľa mňa niekto iný.“

„Kto?“

 

Martha sa zobudila, niekto vošiel do izby.

Spala. Snívalo sa jej o žene na povale. O dieťati. Videla to dieťa, ešte žilo a zúfalo nariekalo, aby ho pustili z pivnice. Teraz bolo vonku. Bolo tu.

„Martha?“

Hlas, ten krásne pokojný hlas, znel prekvapene.

Posadila sa a pozrela naňho.

„Vravel si, že môžem prísť,“ povedala rýchlo. „Nikto neotváral, no viem, kde máš kľúč.“

„Prišla si.“

Prikývla. „Vybrala som si túto izbu. Verím, že nenamietaš.“

Len mlčky prikývol a sadol si na kraj postele.

„Matrac ležal na zemi,“ pokračovala. „Keď som ho kládla späť, z rámu postele spadla kniha. Položila som ti ju na stôl.“

„Ďakujem.“

„Čo robil ten matrac na…“

„Ukryl som sa pod ním,“ prezradil jej a nespúšťal z nej zrak. „Odišiel som a nechal som ho ležať na dlážke. Čo to máš?“

Zdvihol ruku, ktorou si doteraz držal bok, a dotkol sa jej ucha. Neodpovedala. Nechala ho ohmatať náušnicu. Závan vetra pohol záclonou, čo našla v debne a zavesila. Do miestnosti zasvietil mesiac a ožiaril mu ruku aj tvár. Zmeravela.

„Vyzerá to horšie, než to je,“ povedal.

„Rana na čele je len odrenina, odkiaľ krvácaš?“

Rozhalil si bundu a odkryl košeľu, nasiaknutú krvou.

„Čo sa stalo?“

„Trafila ma guľka. Len ma škrabla a vyletela von. Nie je to nebezpečné, akurát to silno krváca. Rýchlo…“

„Buď ticho,“ zahriakla ho, odkopla paplón, vzala ho za ruku a odviedla do kúpeľne. Nevšímala si, že ju vidí len v podprsenke a nohavičkách, hrabala sa v lekárničke. Našla dvanásť rokov starý pyrisept, dva obväzy, vatu a malé nožničky. Prinútila ho vyzliecť si košeľu.

„Vidíš, že mi to akurát len vzalo trochu tuku na bokoch,“ usmial sa.

Videla už aj horšie. Aj lepšie. Vyčistila mu ranu a vatou upchala dierky, ktorými vletel a vyletel projektil. Potom ho obviazala. Z čela mu sňala vreckovku, z rany mu ihneď začala presakovať krv.

„Tušíš, kde tvoja mama skladovala šijacie potreby?“

„Nepotrebujem…“

„Ticho.“

Na zašitie čela jej stačili štyri minúty a štyri stehy.

„Všimol som si kufrík na chodbe,“ prezradil jej, kým mu preväzovala ranu.

„Tie peniaze mi nepatria. Mesto sa rozhodlo vyčleniť pre nás dostatočnú sumu. Nechcem ich.“ Prelepila mu konce obväzu leukoplastom a pohladkala ho po líci. „Hotovo, malo by to…“

Pobozkal ju. Na ústa. Rýchlo sa odtiahol.

„Ľúbim ťa.“

Potom ju opäť pobozkal. Silnejšie.

„Neverím ti.“

„Neveríš mi, že ťa ľúbim?“

„Neverím ti, keď tvrdíš, že si sa už niekedy bozkával. Bozkávaš sa hrozne.“

Smiech mu rozžiaril oči. „Mal som dlhú prestávku. Pomôž mi spomenúť si.“

„Neboj sa, že primálo tlačíš. Uvoľni sa. Bozkávaj sa lenivo.“

„Lenivo?“

„Ako ospalá, vláčna anakonda. Takto.“

Opatrne mu chytila hlavu a pritiahla si jeho pery k svojim. Uvedomila si, že je to až neuveriteľne prirodzené, ako keď sa dve deti hrajú vzrušujúcu, nevinnú hru. Veril jej. A ona verila jemu.

„Chápeš?“ zašepkala. „Zapoj viac pery, menej jazyk.“

„Viac spojka, menej plyn?“

Usmiala sa. „Presne tak. Ideme do postele?“

„A čo tam?“

„Uvidíme. Ako sa má bok? Zvládne to?“

„Čo má zvládnuť?“

„Nehraj sa na hlúpeho.“

Opäť ju pobozkal. „Si si istá?“ zašepkal.

„Nie. Ak budeme čakať pridl…“

„Poďme do postele.“

 

Rover vstal a vystrel si boľavý chrbát. Tak sa zahĺbil do práce, že si ani nevšimol, ako mu zmeraveli údy. Ako keď sa miloval s Janne, ktorá sa uňho občas a občas nie zastavila, aby zistila, čo porába. Raz sa jej snažil vysvetliť, že drieť na motorke a drieť na nej nesie isté podobné znaky. Mohol makať v tej istej polohe a neuvedomiť si bolesť svalov ani plynúci čas. Po skončení sa mu všetko vrátilo. To prirovnanie sa jej páčilo. Janne bola iná.

Utrel si ruky. Hotovo. Na Harleyho-Davidsona namontoval nový výfuk. Bodka nad i. Ako keď výrobca klavírov ladil hotový klavír. Samozrejme, že výfuk a vzduchový filter vyrobil aj dodatočných dvadsať koní, no každý vedel, že pri výfuku je najdôležitejší zvuk. Nádherne brumčiaci, šťavnatý bas, ktorému sa nič na svete nevyrovnalo. Samozrejme, že by mohol naštartovať a započúvať sa do hudby motora, aby si potvrdil, čo už dávno vedel. Alebo si to nechá ako darček na zajtra ráno. Janne tvrdila, že dobré veci sa nemajú odkladať, nikto si nemôže byť istý, že sa ich dožije. To bola celá Janne.

Rover si utrel zaolejované prsty do handry a prešiel do zadnej miestnosti, aby si umyl ruky. Pozrel sa do zrkadla. Pásy čiernych bojových farieb a zlatý zub. Ako zvyčajne sa po dokončení práce začínali ozývať ostatné potreby, telo chcelo jesť, piť, odpočívať. To mal najradšej. Po takomto projekte sa dostavil aj zvláštny pocit prázdnoty. Otázka A čo má byť? Aký to malo zmysel? Zahnal tie myšlienky. Sledoval, ako z kohútika vyteká prúd teplej vody. Čo to bolo? Zastavil vodu. Zvuky spred garáže. Janne? Teraz?

 

„Ľúbim ťa,“ zašepkala Martha.

V istej chvíli ich zastavil. Zadýchaných, roztúžených, červených. Utrel jej pot spomedzi pŕs plachtou, čo strhla z matraca, a zašepkal, že môžu prísť, že to je nebezpečné. Odvetila, že keď sa raz rozhodla, nenechá sa tak ľahko vyľakať. Okrem toho, keď už teda nemohol byť ticho, chcela mu povedať, že ho ľúbi.

„Ľúbim ťa.“

A pokračovali.

„Jedna vec je prestať mi dodávať zbrane,“ konštatoval muž a sňal si z ruky tenkú rukavicu. Rover nikdy predtým nevidel väčšiu ruku. „Zásobovať nimi mojich nepriateľov je čosi celkom iné, však?“

Rover sa ani nepokúšal utiecť. Držali ho dvaja chlapi a tretí stál vedľa veľkého muža a mieril do stredu Roverovho čela. Rover dobre poznal tú pištoľ, sám ju upravoval.

„Keď si dal chlapcovi uziho, chcel si mi tým zrejme odkázať, nech tiahnem do horúcich pekiel. O to ti išlo? Chcel si ma poslať do pekla?“

Rover mohol reagovať. Namietnuť, že všetko, čo vie o Dvojičkovi, potvrdzuje, že prišiel priamo z pekla.

Nepovedal nič. Chcel ešte chvíľu žiť. Aspoň niekoľko sekúnd.

Zadíval sa na motorku za mužovým chrbtom.

Janne mala pravdu. Mal ju naštartovať. Privrieť oči a počúvať. Mal si dožičiť v živote viac radosti. Bolo to až banálne samozrejmé a o to nepochopiteľnejšie, že si tú banalitu človek uvedomil až na prahu smrti. Jedinou istotou človeka je, že zomrie.

Muž odložil rukavice na pracovnú dosku. Vyzerali ako dva použité kondómy. „Tak sa pozrime…“ povedal potichu a pohľadom prechádzal po nástrojoch zavesených na stene. Namieril na ne ukazovákom a potichu odpočítaval: „En, ten, týčky…“










38. kapitola

Za oknom so závesmi sa už pomaly začínalo brieždiť. Martha ležala pritisnutá k Sonnymu, nohy si zakliesnila medzi jeho. Počula, ako sa jeho doteraz pravidelný dych zmenil. Oči však neotváral. Pohladkala ho po bruchu a na perách sa mu zjavil takmer nepatrný úsmev.

„Dobré ráno, lover boy,“ zašepkala.

Usmial sa, no keď sa k nej obrátil, tvár sa mu zvraštila v grimase.

„Bolí?“

„Len bok,“ zastonal.

„Už ti nekrváca. V noci som ťa niekoľkokrát kontrolovala.“

„Keď spím, tak si dovoľuješ, čo?“ Pobozkal ju na čelo.

„Podľa mňa ste si dnes v noci aj vy dosť dovoľovali, pán Lofthus.“

„Nezabúdaj, že to bol môj prvý raz,“ odvetil. „Neviem ešte, čo si môžem a čo nemôžem dovoliť.“

„Nádherne klameš,“ podpichla ho.

Zasmial sa.

„Premýšľala som.“

„Áno?“

„Poďme preč. Hneď teraz poďme preč.“

Neodpovedal, no cítila, ako sa mu napli všetky svaly. Do hrdla sa jej ihneď začal drať plač, náhle a s mohutnou silou, akoby kdesi v nej povolila hrádza. Vzal ju do náručia a pevne si ju privinul.

„Čo si im povedala?“

„Povedala som, že s Andersom nevydržíme čakať do leta,“ vzlykala. „Chceme sa rozísť hneď teraz. Minimálne ja. A utiekla som z domu. Bežala som na hlavnú, tam som si zastavila taxík. Naháňal ma aj s tou jeho odpornou materou v pätách.“ Nahlas sa zasmiala, potom sa opäť rozplakala. „Prepáč,“ zašepkala. „Som taká… taká hlúpa! Bože. Čo tu vlastne robím?“

„Ľúbiš ma,“ povedal jej do vlasov. „To tu robíš.“

„A čo? Kto môže ľúbiť človeka, ktorý zabíja ľudí a robí všetko preto, aby zabili aj jeho? Veď sa im to napokon aj podarí. Vieš, ako ťa volajú na internete? Buddha s mečom. Spovedali niekdajších väzňov, opisujú ťa ako nejakú svätú bytosť. Zabúdaš však na jednu vec.“ Osušila si slzy. „Si rovnako smrteľný ako všetci, ktorých som videla prichádzať a odchádzať z íly.“

„Pôjdeme preč.“

„Ak máme odísť, musíme ísť teraz.“

„Zostali ešte dvaja, Martha.“

Zavrtela hlavou a opäť sa jej pustili slzy. Zúfalo ho bila päsťou do hrude. „Nechápeš, že horí? Všetci po tebe idú.“

„Zostali mi poslední dvaja. Muž, ktorý vydal príkaz, aby mi zabili otca a urobili z neho Krta. A skutočný Krt. Potom pôjdeme.“

„Takže len dvaja. Zabiješ len dvoch ľudí a ideme? Je to pre teba také jednoduché?“

„Nie, Martha. Nie je to jednoduché. Ani jedna vražda nebola jednoduchá. Tí, čo tvrdia, že každým zabitím je to ľahšie, sa mýlia. Nemám však na výber.“

„Naozaj si myslíš, že to prežiješ?“

„Nie.“

„Nie?“

„Nie.“

„Nie! Kristepane, prečo potom hovoríš…“

„Nemám na výber.“

Zmĺkla.

Hladkal ju po čele, líci aj krku. Potom sa rozhovoril. Potichu a pomaly, akoby dbal, aby sedelo každé slovo, čo povie.

Počúvala ho, hovoril o svojom detstve. O otcovi, o jeho smrti, o tom, čo sa stalo neskôr.

Počúvala a rozumela. Počúvala a nechápala.

Skončil, pomedzi závesy k nim prenikol slnečný lúč. „Vieš ty vôbec, čo hovoríš?“ zašepkala. „Uvedomuješ si, že je to šialenstvo?“

„Áno,“ prikývol. „Nemám však na výber.“

„Jednoducho musíš zabiť kopu ľudí?“

Zhlboka sa nadýchol. „Túžil som byť ako môj otec. Prečítal som si jeho list na rozlúčku a stratil sa mi. A ja som sa stratil s ním. Až keď som vo väzení počul pravdu, že sa rozhodol obetovať život pre mňa a mamu, vstal som z mŕtvych.“

„Vstal si z mŕtvych, aby…?“

„Prial by som si, aby to išlo aj bez toho.“

„Prečo to robíš? Aby si nastúpil do otcových šľapají? Lebo syn…“ Privrela oči, vytlačili sa z nich posledné slzy. Sľúbila si, že budú posledné. „… má urobiť to, čo otec nezvládol?“

„Robil len to, čo musel. Ja nesmiem byť iný. Vzal na seba hanbu, aby nám pomohol. Sľubujem, že keď toto vyriešim, skončím. Všetko bude v poriadku.“

Dlho sa naňho dívala. „Potrebujem si to premyslieť,“ povedala napokon. „Teraz spi.“

Zaspal a ona pri ňom bdela. Zavrela oči, až keď sa za oknom rozštebotali vtáčiky. Vtedy to už vedela.

Bola šialená.

Bola šialená od chvíle, keď ho videla prvý raz.

To, že je rovnako šialená ako on, si uvedomila, až keď vošla do tohto domu a na kuchynskej linke našla náušnice Agnete Iversenovej.

 

Martha sa zobudila na veselý džavot detí za oknom. Dupot drobných nôžok. Myslela na nevinnosť, čo išla ruka v ruke s nevedomosťou. Poznanie, čo nič neobjasnilo, len všetko komplikovalo. Spal vedľa nej tak nehybne, až si chvíľu myslela, že je mŕtvy. Pohladkala ho po líci. Čosi zamrmlal, no nezobudil sa. Ako mohol prenasledovaný muž spať tak hlboko? Spánok spravodlivých. Spravodliví vraj spia dobre.

Vykĺzla z postele, obliekla sa a zišla do kuchyne. Našla chlieb, trochu džúsu a kávu, no nič viac. V pivnici bola mraznička, možno v nej nájde pizzu. Zišla po schodoch. Zamknutá. Poobzerala sa okolo seba a objavila klinec, na ktorom visel kľúčik s takmer nečitateľnou ceduľkou. Vzala ho a vopchala do zámky. Voilà. Otvorila poklop, naklonila sa a cítila, ako jej hruď aj krk zovrela ľadová ruka. Zvreskla a zabuchla poklop. Klesla na zem. Oprela sa chrbtom o mrazničku.

Zhlboka dýchala a snažila sa zabudnúť na pohľad na mŕtvolu, čo na ňu civela s otvorenými ústami a kryštálmi ľadu na viečkach. Srdce jej búchalo, obchádzali ju mdloby. Počúvala srdce. A hlasy.

Boli dva.

Jeden jej vrieskal do ucha, že sa zbláznila. On sa zbláznil, bol vrah. Ona musí ihneď a bez váhania vypadnúť.

Druhý jej vysvetľoval, že toto mŕtve telo je len fyzickým prejavom skutkov, o ktorých vedela a prijala ich. Áno, zabil ľudí. Ľudí, ktorí si to zaslúžili.

Vrieskajúci hlas jej prikázal vstať. Prehlušil druhý hlas, čo jej opakoval, že je to len panická reakcia, ktorej by sa skôr či neskôr nevyhla. Veď sa v noci rozhodla, či nie?

Nie, nerozhodla sa.

Už to vedela. Voľba, či skočí do diery za zajacom a vstúpi do jeho sveta, alebo zostane vo svojom normálnom živote, nadišla až teraz. Posledná šanca na ústup. Najbližšie sekundy rozhodnú ojej živote.

Posledná šanca na…

Vstala. Ešte vždy sa jej zatmievalo pred očami, no vedela, že pobeží rýchlo. Nikdy ju nedobehne. Vdýchla kyslík do pľúc a krv ho preniesla do mozgu. Oprela sa o mrazničku, na hladkom poklope sa videla ako v zrkadle. Náušnice.

Ľúbila ho. Preto prišla.

Opäť otvorila poklop.

Mŕtvola zakrvavila väčšinu potravín. Dizajn obalov mrazených rýb pôsobil navyše značne nemoderne. Minimálne dvanásť rokov, to sedelo.

Sústredila sa, aby pravidelne dýchala, premýšľala a zahnala všetko nepodstatné. Ak chcú jesť, musí ísť do obchodu. Môže sa spýtať detí, kde nájde najbližšie potraviny. Presne tak. Pripraví vajíčka so slaninou. Kúpi čerstvý chlieb a jahody. Dajú si jogurt.

Zavrela poklop. Prižmúrila oči. Nechcela sa rozplakať. Radšej sa začala smiať. Smiala sa hysterickým smiechom človeka, ktorý letí voľným pádom do zajačieho brloha. Napokon otvorila oči a vyšla na schody. Na poslednom schodíku si uvedomila, že si nôti pieseň.

That you’ve always been her lover and you want to travel with her.

Šialená.

… and you want to travel blind and you know that she will trust you.

Šialená, šialená.

… cause you’ve touched her perfect body with your mind.

 

Markus sa hral pri otvorenom okne. Počul, ako buchli dvere. Vyzrel von. Tá pekná žena. Dnes bola krásna. Vyšla zo žltého domu a mierila k bránke. Markus si spomenul, ako sa syn rozžiaril, keď mu prezradil, že v dome ho čaká práve ona. Niežeby sa v tom Markus vyznal, no mal pocit, že syn je do nej zaľúbený.

Žena podišla k dievčatám, čo skákali gumu, a na niečo sa ich pýtala. Ukázali jej smer. Usmiala sa, voľačo im povedala a vykročila.

Markus sa chystal vrátiť k svojej hre, vtom sa rozostreli záclony v dome oproti. Vzal ďalekohľad.

Syn. Stál pri okne so zatvorenými očami, obviazanú ruku si položil na parapet. Bol nahý, usmieval sa a vyzeral šťastne. Ako Markus na Vianoce, keď sa blížilo rozbaľovanie darčekov. Nie, ešte inak. Ako Markus, keď sa zobudil na druhý deň a spomenul si na všetky darčeky, čo dostal.

Syn vytiahol zo skrine uterák. Otvoril dvere a na prahu zmeravel. Všimol si čosi na stole. Vzal to. Markus zaostril.

Kniha zviazaná v čiernej koži. Syn ju otvoril a chvíľu v nej čítal. Pustil uterák. Sadol si na posteľ a čítal ďalej. Občas prelistoval pár strán. Niekoľko minút sa nehýbal. Markus videl, ako sa mu postupne mení výraz tváre a telo mu meravie, schúlené v strašnom kŕči.

Potom vstal a šmaril knihu do steny.

O chvíľu za ňou letela aj stolová lampa.

Čosi zareval a sadol si na posteľ. Sklonil hlavu a skrížil si ruky na zátylku. Telo sa mu triaslo, akoby ním lomcovala zimnica.

Markus pochopil, že sa stalo niečo hrozné, no netušil čo. Najradšej by sa rozbehol za ním, aby ho nejako utešil. Vedel, ako sa to robí, často utešoval aj mamu. Spomenul niečo pekné, čo spolu zažili. Mamička, pamätáš? Pri mame nemusel dlho premýšľať, vždy hovoril o tých istých troch či štyroch zážitkoch, aj mama si ich už pamätala. Vždy sa smutne usmiala a postrapatila mu vlasy. A bolo lepšie. So synom však spolu nezažili nič pekné. Možno chcel byť aj tak sám, Markus to poznal na vlastnej koži. Mamine slová útechy, keď ho niekto šikanoval, ho ešte väčšmi podráždili. Jej súcit akoby ho robil slabším a dával za pravdu tým idiotom, ktorí o ňom hovorili, že je mamin pupok.

Syn nebol ničí pupok.

Alebo áno?

Práve vstal a podišiel k oknu. Plakal. Mal červené oči a líca zmáčané slzami.

Čo ak sa Markus mýlil a syn bol presne taký ako on? Bezbranný zbabelec, ktorý sa utekal skryť, aby nedostal bitku. Nie, nie, to nemohla byť pravda. Syn určite nie! Bol veľký, silný a odvážny a pomáhal každému, kto potreboval pomôcť. Kým nevyrastie.

Syn vzal knihu, sadol si a začal písať.

Po chvíli vytrhol stranu, pokrčil ju a hodil do koša. Začal odznova. Teraz písal kratšie. Vytrhol list, pozorne si prečítal, čo napísal, privrel oči a pritisol pery na papier.

 

Martha položila tašku s potravinami na kuchynskú linku. Utrela si pot z čela. Nečakala, že obchod bude tak ďaleko, cestou späť už musela utekať. Umyla jahody, vybrala dve najväčšie a vzala aj kyticu iskerníkov, čo natrhala pri ceste. Už cítila dotyk jeho horúcej pokožky pod paplónom. Pripadala si ako narkoman, ktorý cíti účinok drogy, už keď si ju chystá. On bol teraz jej droga. Stala sa závislou po prvej dávke. Bola stratená a chcela to tak.

Už na schodoch zbadala otvorené dvere spálne a pochopila. Niečo sa stalo. Bolo príliš ticho.

Posteľ zostala prázdna. Na dlážke ležala rozbitá lampa. Jeho šaty zmizli. Medzi črepmi objavila knihu, ktorú našla na posteľnom rošte.

Zakričala jeho meno, hoci vedela, že neodpovie. Keď prišla z obchodu, bránka bola otvorená, hoci ona ju za sebou určite zatvorila. Prišli poňho, tak ako prorokoval. Očividne sa bránil, no márne. Odišla od neho, keď spal, nedávala naňho pozor, nemala…

Stuhla, lebo zbadala list na vankúši. Bol žltý, vyzeral ako vytrhnutý z nejakého zošita. Slová boli napísané starým perom, čo ležalo vedľa. Určite muselo byť po otcovi. Vzala papier a uvedomila si, že história sa opakuje. Prečítala si krátky odkaz, pustila kvety a zakryla si rukou ústa. Automaticky, ako keď sa človek snaží skryť škaredú grimasu znetvorených úst a slz, čo mu zalievajú oči.

 



Drahá Martha. Odpusť mi, no odchádzam. Navždy Ťa budem ľúbiť. Sonny










39. kapitola

Markus ležal na starej pohodlnej posteli v žltom dome. Pekná žena vybehla z dverí chvíľu po synovom odchode. Počkal desať minút, aby sa uistil, že sa nevrátia.

Potom prešiel cez cestu. Kľúč našiel na svojom mieste. Posteľ bola ustlaná, črepy z lampy zmetené v koši. Našiel medzi nimi aj pokrčený list.

Slová napísané úhľadným, takmer ženským písmom.

 

Drahá Martha,

otec mi rozprával o jednom topiacom sa mužovi. Raz, keď uprostred noci slúžil na hliadke, z móla vo Frognerkilene mu volal chlapec, že pri vyhadzovaní kotvy jeho otec spadol do vody. Nevedel plávať, zúfalo sa držal člna, ale synovi sa napriek všetkej snahe nepodarilo vytiahnuť ho na palubu. Kým dorazila hliadka, otcovi chlapca došli sily. Vzdal to, pustil sa člna a pohltila ho voda. Prešlo pár minút. Môj otec zavolal potápačov, v ušiach mu neustále znel chlapcov vzlykot. Kým čakali, na hladine sa zrazu vynorila mužova bledá tvár. Lapal po vzduchu. Syn radostne vykríkol. Vzápätí sa hladina opäť zatvorila. Môj otec ihneď skočil za ním, no bola priveľká tma. Keď sa vynoril, hľadel do rozradostenej tváre syna, ktorý veril, že všetko bude v poriadku, jeho tato sa predsa nadýchol a už prišla polícia. Otec sledoval, ako chlapcovi puká srdce, pochopil, že Boh sa s ním škaredo zahral a len sa tváril, že mu chce vrátiť to, čo mu vzal. Otec odvtedy tvrdil, že ak jestvuje Boh, je zákerný. Myslím si, že teraz mu už rozumiem. Konečne som našiel otcov denník. Možno chcel, aby sme sa to raz dozvedeli. Možno bol len zákerný. Prečo by inak písal denník a ukryl ho na také samozrejmé miesto?

Martha, máš ešte život pred sebou. Môžeš si ho urobiť krásny. Ja som to nevedel.

Odpusť mi, no odchádzam.

Navždy Ta budem ľúbiť. Sonny

 

Markusovi padol zrak na stôl, kde ležala rozčítaná kniha. Čierna kožená obálka, žlté strany. Otvoril ju.

Rýchlo pochopil, že drží v ruke denník, hoci jeho autor ho nepísal každý deň. Na niektorých miestach zápisky delilo aj niekoľko mesiacov. Inokedy k dátumu doplnil len pár viet. Napríklad napísal, že trojka sa čoskoro rozpadne, vznikol v nej nejaký spor. O týždeň neskôr písal, že Helena je tehotná, kúpili si dom. Z policajného platu vraj nevyžijú. Škoda, že jeho aj Helenini rodičia sú z chudobných pomerov a nepomôžu im. O kúsok ďalej písal, ako sa teší, že syn začal so zápasením. Potom spomínal, že banka zdvihla úrok a už nie sú schopní splácať hypotéku. Musí konať, inak skončí na ulici. Niečo vymyslieť. Sľúbil Helene, že to vyrieši. Chlapec si, našťastie, nič nevšimol.



19. marec

Sonny mi prezradil, že chce kráčať v mojich stopách a stať sa policajtom. Helene tvrdí, že chlapec ma zbožňuje. Vysvetlil som jej, že u synov to je bežné, ani ja som nebol iný. Sonny je dobrý chlapec, možno príliš dobrý na tento tvrdý svet, no taký syn je dar pre každého otca.

 

Potom nasledovalo pár strán, ktorým Markus nerozumel. Slová, ako blížiaci sa osobný bankrot a zapredať dušu diablovi. A meno Dvojička.

Listoval ďalej.



4. august

Dnes na oddelení zasa spomínali Krta, Dvojička vraj musí mať spojku v polícii. Zvláštne, ako ľudia, policajtov nevynímajúc, vždy rozmýšľajú u naučených koľajach. Vždy existuje len jeden vrah, jeden zradca. Nechápu geniálnu dynamiku práce vo dvojici? Jeden človek má alibi, keď koná druhý, a tak sú obaja očividne mimo podozrenia, preto ich automaticky vylúčia ako potenciálneho Krta. Áno, dobre sme to vymysleli. Priam dokonale. Sme skorumpovaní, prehnití policajti, ktorí sa za pár strieborných vzdali všetkého, čomu verili. Vidíme, ako sa pašujú drogy, obchoduje s ľuďmi, dokonca aj vraždí – a my žmúrime obe oči. Nič už nie je dôležité. Existuje cesta späť? Jestvuje priestor na priznanie, trest a rozhrešenie bez toho, aby som musel zničiť všetko a všetkých okolo? Neviem. Viem len jedno. Musím z toho von.

 

Markus si zívol. Čítanie ho vždy uspávalo, najmä keď mnohým slovám nerozumel. Preskočil zopár strán.



15. september

Ako dlho sa nám podarí pokračovať bez toho, aby Dvojička odhalil, kto sme? Komunikujeme prostredníctvom hotmailových adries z našich starých ukradnutých počítačov, čo sme si „požičali“ zo skladu zabavených predmetov, no aj tak nemáme stopercentnú istotu. Na druhej strane, ak by chcel, stačilo by mu prísť na miesto odovzdania odmeny za naše služby. Minulý týždeň som si bral obálku, prilepenú pod poslednou lavicou v krčme Broker’s na ulici Bogstadveien, a bol som si istý, že ma odhalili. Od baru na mňa poškuľoval nejaký chlap, priam z neho kričalo, že je kriminálnik. Nemýlil som sa. Prišiel za mnou, vraj som ho pred desiatimi rokmi dostal za obchodovanie s kradnutým tovarom. Nič lepšie sa mu vraj nemohlo stať, skončil s trestnou činnosťou a s bratom teraz vedú obchod s rybárskym náčiním. Podal mi ruku a odišiel. Dojímavý príbeh. V obálke bol list, v ktorom Dvojička písal, že mám – očividne nevie, že sme dvaja – v policajnej hierarchii postúpiť na miesto, kde mu budem užitočnejší. Je to v jeho aj v mojom záujme. Zásadné informácie prinesú veľké peniaze. Vraj mi môže pomôcť, potiahnuť správne nitky. Nahlas som sa zasmial. Ten chlap je čistý idiot, nezastaví sa, kým neovládne celý vesmír. Nezastaví sa, no treba ho zastaviť. Ukázal som list Z. Neviem prečo, no on sa nesmial.

 

Cez otvorené okno počul, ako naňho kričí mama. Určite niečo potrebovala. Neznášal, keď len tak otvorila okno a začala na celú štvrť vykrikovať jeho meno, akoby bol neposlušný pes. Listoval ďalej.

 

6. október

Niečo sa stalo. Z. chce, aby sme skončili, kým sa nám darí, a prerušili všetky kontakty. Dvojička mi už niekoľko dní neodpovedal na mail, to sa nikdy doteraz nestalo. Rozprávali sa spolu? Neviem, no som presvedčený, že mi nedovolí len tak odísť. Viem, že Z. mi už neverí. Z toho istého dôvodu, prečo ja neverím jemu. Ukázali sme jeden druhému svoju pravú tvár.

 

7. október

Dnes v noci som všetko pochopil. Dvojička potrebuje len jedného z nás a práve to aj dostane – len jedného z nás.

Druhý v tej chvíli skončil, zmenil sa na svedka, ktorého treba zneškodniť. Z. to pochopil skôr. Preto horí. Musím ho dostať, skôr než on dostane mňa. Pýtal som sa Heleny, či zajtra ráno nezoberie Sonnyho na tréning, potrebujem niečo dokončiť. Navrhol som Z., aby sme sa o polnoci stretli pri ruine v Maridalene, lebo s ním potrebujem prebrať pár vecí. Tváril sa prekvapene, že som vybral také osirelé miesto a nočnú hodinu, no súhlasil.

 

8. október

Je ticho. Nabil som pištoľ. Zvláštny pocit, že už čoskoro zabijem človeka. Pýtam sa sám seba, čo ma priviedlo až sem. Ohľady na rodinu? Egoizmus? Alebo pokušenie dosiahnuť niečo, čo sa mojim rodičom nikdy nepodarilo, pozíciu a život, aký iní idioti dostávajú na striebornej tácke. Je to prejav činorodosti a odvahy, alebo slabosti a poddajnosti? Som zlý človek? Kladiem si dokola túto otázku: Ak by bol v tejto situácii môj syn, želal by som si, aby urobil to, čo ja? A vtedy je to jednoduché.

Vyrážam do Maridalenu, uvidíme, či sa vrátim ako nový človek. Vrah.

Je to zvláštne, no asi sme jednoducho takí. Občas si želám, aby tento denník niekto našiel.

 

To bolo všetko. Markus prelistoval pár čistých strán až po tú poslednú, vytrhnutú. Položil knihu na stôl a pomaly sa vrátil na schody. Mama ho naďalej volala.










40. kapitola

Betty vošla do lekárne plnej ľudí, zobrala si čakací lístok na recepty a našla si voľnú stoličku medzi zákazníkmi, ktorí civeli do prázdna alebo sa napriek zákazu hrali s mobilnými telefónmi. Lekár jej po dlhom naliehaní konečne predpísal silnejšie tabletky na spanie.

„Toto je tvrdý benzodiazepín, určený len na krátkodobé užívanie,“ varoval ju a zopakoval, čo už vedela o začarovanom kruhu, rýchlej závislosti a o tom, že odstraňuje len následok, nie príčinu. Betty mu odvetila, že príčina je v tom, že nemôže spať. Najmä odkedy si uvedomila, že stála v jednej miestnosti s najhľadanejším vrahom krajiny, ktorý zastrelil aj ženu na Holmenkollene. Dnes v novinách písali, že je podozrivý aj z vraždy manželky toho lodiara. Vybral si zdanlivo náhodný dom neďaleko Drammenu a rozpílil jej hlavu. Betty si už niekoľko dní pripadala ako mátoha, napoly bdela, napoly spala a halucinovala. Videla jeho tvár na každom rohu, nielen v novinách a v televízii, ale aj na reklamných plagátoch, v električke, v odraze výkladov. Už bol jej poštár, sused aj čašník v reštaurácii.

A teraz ho videla aj tu.

Stál pri okienku v bielom turbane, alebo to bola len obviazaná hlava? Bral si kôpku jednorazových striekačiek a ampuliek a platil v hotovosti. Z rozmazaných fotografií alebo takzvaných fantómových portrétov v novinách sa veľa nedozvedela, no všimla si, že aj žena na stoličke vedľa nej šepkala čosi svojmu mužovi a ukazovala jeho smerom. Možno ho aj ona spoznala. Muž v turbane sa otočil. Betty pochopila, že sa opäť nechala oklamať.

Popolavo sivá, meravá tvár v ničom nepripomínala chlapca z apartmánu číslo štyri.

 

Kari sa predklonila, aby skontrolovala čísla domov. Pomaly prechádzala vilovou štvrťou. Rozhodla sa po bezsennej noci. Doma ju už varovali, aby nebrala tak vážne prácu, v ktorej aj tak dlho nezostane. Samozrejme, že mali pravdu, no nepomôže si. Toto na nej môže zostať visieť a zatvoriť jej ďalšie dvere. Preto sa rozhodla, že to s ním preberie medzi štyrmi očami.

Zastala. Správne číslo.

Zvažovala, či nevojde otvorenou bránou a nezaparkuje priamo pred domom, no radšej odstavila auto na ulici. Vyšla po strmej asfaltovej ceste. Ticho letného rána rušilo len bzučanie ostrekovača na trávniku.

Zazvonila. Spoza dverí sa ozval zúrivý štekot. Čakala. Nikto nešiel. Zvrtla sa na odchod a vošla mu priamo do náručia. V jeho hranatých okuliaroch sa odrážalo slnko. Musel prísť od garáží, kráčal rýchlo a potichu.

„Pomôžem?“

Ruky skrýval za chrbtom.

„Som policajtka Kari Adelová. Rada by som sa s vami o niečom porozprávala.“

„A čo je to niečo?“ Vopchal si ruky za opasok za chrbtom, akoby si chcel napraviť béžové nohavice a zároveň vytiahnuť košeľu. Predsa len bol horúci letný deň. Alebo si zastrčil pištoľ za opasok a zakryl ju košeľou.

„Šimon Kéfas.“

„Chápem. A prečo chcete o ňom hovoriť so mnou?“

Kari sklonila hlavu. „Vysvetlil mi, že ak použijem zaužívanú cestu, ľahko nastane únik informácií. Tvrdí, že Krt naďalej pôsobí v našich radoch.“

„To tvrdí?“

„Preto som sa rozhodla ísť priamo na najvyššie miesta. Za vami, pán riaditeľ.“

„Rozumiem,“ zamračil sa Pontius Parr a pošúchal si bradu. „Tak poďte ďalej, slečna Adelová.“

Spoza dverí na ňu vyskočil veselý airedalský teriér. „Willoch! Hovoril som ti…“

Pes rýchlo zoskočil a uspokojil sa s tým, že oblízal Kari ruku a zavrtel chvostom, akoby ho mal namiesto vrtule a chystal sa odletieť. Cestou do obývačky Kari policajnému riaditeľovi vysvetlila, odkiaľ má informáciu, že dnes pracuje z domu.

„Blicujem,“ usmial sa policajný riaditeľ a kývol na veľkú pohodlnú pohovku posiatu vankúšmi. „Tento týždeň som mal odísť na dovolenku, no kým je ten vrah na úteku…“ Vzdychol si a usadil sa do kresla. „Tak čo je so Šimonom?“ Kari si odkašlala. Naplánovala si presne, čo povie. Opakovane ho uistí, že nechce klebetiť a ide jej len o kvalitu práce ich tímu. Teraz sedela zoči-voči riaditeľovi, ktorý pôsobil tak uvoľnene a ústretovo, že sa jej zdalo prirodzenejšie prejsť priamo k veci.

„Šimon koná na vlastnú päsť.“

Riaditeľ zdvihol obočie. „Pokračujte.“

„Vyšetrujeme prípad súčasne s Kriposom, no vôbec si nepomáhame. Teraz prestal spolupracovať aj so mnou. Neprekážalo by mi to, no problém je, že mám pocit, akoby tým niečo sledoval. Nechcem byť súčasťou ničoho nezákonného. Sám ma požiadal, aby som sa mu nemiešala do práce, lebo sa nehodlá držať predpisov.“

„Aha. A kedy to bolo?“

Kari mu v krátkosti zhrnula priebeh stretnutia u Ivera Iversena.

„Hm,“ zamyslel sa Parr a Kari sa jeho hm zdalo nekonečné. „To nerád počujem. Poznám Šimona a veľmi rád by som vás ubezpečil, že toto nie je jeho štýl. Žiaľ, je. Čo podľa vás sleduje?“

„Chce chytiť Sonnyho Lofthusa na vlastnú päsť.“

Parr si zachytil bradu medzi palec a ukazovák. „Chápem. Kto ešte o tom vie?“

„Nikto, prišla som rovno za vami.“

„Dobre. Sľúbte mi, že si túto informáciu necháte pre seba. Isto si uvedomujete, že ide o delikátnu vec. Celý policajný zbor je pod drobnohľadom médií a nemôžeme si dovoliť neprofesionálne správanie nikoho z nás.“

„Samozrejme, rozumiem.“

„Zvyšok už nechajte na mňa. Dohodnime sa, že toto stretnutie sa nikdy neodohralo. Znie to možno dramaticky, no mrzelo by ma, keby vás kolegovia pokladali za bonzáčku. Také označenie zostane na človeku visieť dlho.“ Dlho visieť. To práve nechcela. Kari prehltla a rýchlo prikývla. „Ďakujem veľmi pekne.“

„Niet za čo, slečna Adelová, ja chcem poďakovať vám. Postupovali ste správne. Teraz sa vráťte do práce. Ako sa hovorí – akoby sa nič nestalo.“ Policajný riaditeľ vstal. „Ja sa musím poponáhľať v ničnerobení, takýto deň si treba užiť.“ Kari vstala s úľavou, že všetko prebehlo jednoduchšie, ako sa čo len odvážila dúfať.

V dverách zastal. „Kde je Šimon?“

„Neviem. Zmizol z miesta činu, kde sme v noci našli auto s mŕtvolou, a odvtedy ho nikto nevidel.“

„Hm. Takže ani netušíte?“

„Naposledy som mu dala zoznam hotelov, v ktorých sa môže skrývať Lofthus.“

„Na základe čoho ste ich vyberali?“

„Lofthus platí v hotovosti. Dnes to je už zriedkavý jav.“

„Šikovné. Držím palce.“

„Ďakujem.“

Kari zišla po schodoch. Už počula šum ostrekovača, keď sa jej za chrbtom ozvali kroky. Parr.

„Zabudol som na niečo dôležité,“ zastavil ju. „Z toho, čo počúvam, nevylučujem, že nám napokon Lofthusa nájdete vy.“

„Áno?“ Kari počula, že to znelo presne tak sebavedome, ako chcela.

„Ak sa tak stane, nezabúdajte, že je ozbrojený a nebezpečný. Vašu prípadnú sebaobranu budeme vnímať s porozumením.“

Kari si odhrnula z tváre neposlušné kučery. „Čo to presne znamená?“

„Len to, že latka, keď môžete proti tomuto vrahovi použiť zbraň, je mimoriadne nízko. Nezabúdajte, že jedného štátneho zamestnanca nám už mučil.“

Kari zacítila na tvári jemnú spŕšku rozptýlených kvapiek vody. „Ďakujem.“

„Porozprávam sa so šéfom Kriposu,“ prisľúbil jej Parr. „Možno by nebolo zlé vytvoriť z vás a Åsmunda Bjørnstada tím. Mám totiž pocit, že situáciu vnímate podobne.“

 

Šimon civel do zrkadla. Roky bežali. Hodiny bežali. Už nebol ten, kým bol pred pätnástimi rokmi. Ani pred sedemdesiatimi dvoma hodinami. Kedysi veril, že je neporaziteľný. Potom zasa, že je absolútny sviniar. Dospel k názoru, že nie je ani jedno, ani druhé, iba človek z mäsa a kostí, schopný konať dobro aj sa nechať ovládať tými najnižšími pudmi. Znamenalo to, že mal on alebo ktokoľvek iný slobodnú vôľu? Nedospeje každý človek v tej istej rovnici, s tými istými predpokladmi a s tou istou úvahou, čo sa tak alebo onak oplatí, vždy k rovnakému rozhodnutiu? Niekto namietne, že sa môže človeku zmeniť pohľad na vec, do jeho života môže vstúpiť žena, zmúdrie a pochopí, čo je dôležité. Jasná vec, aleje to len preto, lebo naraz sú dôležité iné veci, zmenili sa len čísla v rovnici, no človek počíta naďalej rovnako. Aj novú voľbu bude opakovať vždy znova. Na základe zloženia chemických látok v mozgu, dostupných informácií, pudu sebazáchovy, sexuálnej žiadostivosti, strachu zo smrti, naučenej morálky a inštinktu svorky. Ľudia sa netrestajú, lebo sú zlí, ale preto, že sa zle rozhodujú vzhľadom na záujem svorky. Morálka nespadla z neba a nie je ani večná, sú to len pravidlá, čo vyhovujú záujmom svorky. Tí, ktorí nie sú schopní držať sa pravidiel, systému správania, sa to nikdy nenaučia, lebo nemajú slobodnú vôľu. Slobodná vôľa je len ilúzia. Preto treba porušovateľov zákonov eliminovať, aby nemocneli a nešírili jed v podobe svojich disfunkčných génov.

Šimon Kéfas mal pocit, že dnes večer vidí v zrkadle robota. Skladal sa z množstva súčiastok a mal mnoho možností. Aj tak bol len robot.

Koho to vlastne ten chlapec trestal? O čo mu išlo? Chcel spasiť svet, ktorý sa spasiť nedá? Vykynožiť všetko, o čom nechceme pripustiť, že je potrebné? Kto by vládal žiť vo svete bez kriminality, bez stupídnych vzbúr idiotov, bez iracionálnych ľudí, ktorí sa starajú o zmenu a pohyb? Bez nádeje na lepší alebo horší svet? Išlo o prekliatu potrebu niečo meniť, neustále úsilie žraloka hýbať sa za kyslíkom. Bolo nepredstaviteľné, že by si ľudia raz povedali: Už je dobre, dosiahli sme cieľ, zostaňme tu.

Šimon začul kroky. Skontroloval si pištoľ.

Kľúč. Odomykanie zámky.

Počul rýchle kroky. Niekto mal naponáhlo. Počítal sekundy, ale nespúšťal oči zo zrkadla v kúpeľni. Chlapec si overí, že sa v izbe nič nezmenilo, a poľaví v ostražitosti. Možno vojde do kúpeľne, no už nebude v strehu. Šimon počítal ďalej.

Na dvadsať otvoril dvere a vyšiel s odistenou pištoľou.

Chlapec sedel na posteli.

Mal obviazanú hlavu. Pri nohách mu ležal kufrík, ktorý predtým stál v skrini. Bol otvorený a po okraj naplnený vreckami s bielou látkou, ktorú Šimon ihneď identifikoval. Chlapec jedno z nich prederavil. V ľavej ruke držal lyžičku s práškom, v druhej zažatý zapaľovač. Na posteli ležala kôpka jednorazových striekačiek a tácka s ampulkami.

„Kto si strelí prvý?“ spýtal sa.










41. kapitola

Šimon si sadol na stoličku oproti. Sledoval, ako si Sonny zapaľovačom ohrieva lyžičku.

„Ako si ma našiel?“

„Prezradil ťa telefón,“ odvetil Šimon, no neodtŕhal zrak z plameňa. „A zvuky v pozadí. Štetky v práci. Vieš, kto som?“

„Šimon Kéfas,“ odvetil chlapec. „Poznám ťa z fotografií.“ Látka sa pomaly rozpúšťala. Bublinky stúpali na povrch. „Nebudem sa brániť. Aj tak som sa chystal prihlásiť na polícii.“

„Naozaj? Prečo? Tvoja križiacka výprava sa už skončila?“

„Nijaká križiacka výprava neexistuje,“ odvetil chlapec a opatrne odložil lyžičku. Šimon vedel, že čaká, kým sa tekutý heroín ochladí. „Existuje len naša slepá viera v zásady, čo sme sa naučili ako deti. Napokon aj tak vždy pochopíme, že svet funguje inak. Sme len odpad. Všetci sme len odpad.“

Šimon si položil pištoľ do dlane a chvíľu ju pozoroval. „Sonny, neprišiel som ťa zatknúť v mene polície. Poslal ma Dvojička. Mám mu doniesť teba, drogy aj peniaze, čo si mu vzal.“

Chlapec zdvihol zrak a strhol igelit z injekčnej striekačky. „Fajn. Je mi to jedno. Zabije ma?“

„Áno.“

„Zbaví svet smetí. Len si strelím túto dávku.“ Namočil do lyžičky vatu, zapichol do nej hrot ihly a potiahol. „Neviem, či v tom nie je nejaké svinstvo,“ konštatoval, akoby chcel vysvetliť, prečo použil vatu.

Pozrel sa na Šimona, či pochopil jeho iróniu.

„Drogy zo skladu Kalleho Farrisena,“ poznamenal Šimon. „Mal si ich pri sebe po celý čas a ani raz si necítil pokušenie vyskúšať ich?“

Chlapec sa chladno zasmial.

„Zle sa pýtam,“ opravil sa Šimon. „Viem, že ťa to pokúšalo. Odolal si. Ako to?“

Chlapec pokrčil plecom.

„Viem čosi o ľudskej závislosti,“ pokračoval Šimon. „Zoznam vecí, čo nás presvedčia, aby sme s ňou bojovali, nie je dlhý. Buď sme stretli Ježiša, spoznali dievča, narodilo sa nám dieťa, alebo sme hľadeli do očí smrti. V mojom prípade rozhodlo dievča. U teba?“

Chlapec neodpovedal.

„Otec?“

Chlapec sa skúmavo zadíval na Šimona, akoby si niečo všimol.

Šimon zavrtel hlavou. „Ste si takí podobní. Naživo to je ešte výraznejšie než na fotografiách.“

„Vždy mi hovorili, že sa vôbec nepodobáme.“

„Nemyslím na otca. Si celá mama. Máš jej oči. Vždy vstávala veľmi skoro, skôr než my, rýchlo zjedla raňajky a utekala do práce. Občas som vstal aj ja, len aby som ju videl sedieť za kuchynským stolom, neupravenú, unavenú, s tými neuveriteľne krásnymi očami.“

Chlapec nehybne počúval.

Šimon prevracal pištoľ v dlani, akoby niečo hľadal. „Boli sme štyria z chudobných pomerov, prenajímali sme si byt v Osle. Tak nás to vyšlo najlacnejšie. Traja chlapci z policajnej školy a tvoja matka. Traja chlapci sa nazývali trojka, boli kamaráti na život a na smrť. Tvoj otec, ja a Pontius Parr. Tvoja mama hľadala izbu v podnájme, prisťahovala sa k nám. Všetci traja sme sa do nej ihneď zaľúbili.“ Šimon sa usmial. „Kurizovali sme jej, skryto ju každý jeden z nás balil. Boli sme traja fešáci, určite si nevedela vybrať.“

„O tom som nevedel,“ priznal chlapec. „Viem však, že si vybrala zle.“

„Áno,“ prikývol Šimon. „Vybrala si mňa.“

Zdvihol zrak. Ich pohľady sa stretli.

„Tvoja matka bola moja životná láska, Sonny. Keď ma opustila a začala chodiť s tvojím otcom, takmer som zošalel. Najmä, keď sa zakrátko ukázalo, že je tehotná. Odsťahovali sa, kúpili si dom v Bergu. Ona tehotná, on študent, nemali ani fuka. Úroky boli nízke a banky vtedy doslova hádzali po ľuďoch peniaze.“

Sonny sa ani nepohol. Šimon si odkašlal.

„V tom čase som začal vážne hrať. Už som dlhoval nejaké peniaze, no vtedy ma oslovili dostihy. Vo veľkom. Bol to oslobodzujúci pocit stáť na kraji priepasti, vedieť, že nech sa stane čokoľvek, navždy ma to zmení. Nahor alebo nadol, bolo mi to jedno. S tvojím otcom sme sa v tom čase odcudzili. Nevedel som zniesť jeho šťastie. S Pontiusom vytvorili pár, trojka sa rozpadla. Oslovil ma, aby som ti bol krstným otcom, ale na čosi som sa vyhovoril a počas krstu som sa ukrýval v zadných radoch. Bol si jediné bábätko, ktoré neplakalo. Len si sa spokojne usmieval na mladého a trochu nervózneho farára, akoby si krstil ty jeho a nie naopak. V ten deň som stavil trinásťtisíc korún na koňa menom Sonny.“

„Vyhral si?“

„Dlhuješ mi trinásťtisíc.“

Chlapec sa usmial. „Prečo mi to všetko hovoríš?“

„Kedysi som premýšľal, či sa môj život mohol vyvíjať inak. Ak by som sa inak rozhodol. A či si mohol vyberať aj Ab. Či máš na výber ty. Einstein tvrdil, že skutočný blázon je človek, ktorý neustále počíta tú istú rovnicu a čaká, že dospeje k inému výsledku. Môže však existovať čosi ako božská inšpirácia, čo nás predsa len presvedčí, aby sme sa na druhý raz rozhodli inak?“

Chlapec si utiahol gumený remeň. „Šimon Kéfas, rozprávaš ako kňaz.“

„Veď neviem, len sa pýtam. Som si istý, že tvoj otec to myslel dobre, nech ho teraz súdiš akokoľvek tvrdo. Chcel vytvoriť lepší svet nie pre seba, ale pre vás troch. Láska sa mu stala ortieľom. Ty sa teraz súdiš rovnako tvrdo, lebo si myslíš, že ste kópie. Ty však nie si tvoj otec. Jeho morálne zlyhanie neznamená, že musíš zlyhať rovnako. Syn nemá byť kópiou svojho otca, má byť lepší.“

Chlapec sa zahryzol do gumy. „Možno, už na tom nezáleží,“ precedil pomedzi zuby a zaklonil hlavu, aby napol remeň. Žily na predlaktí mu vystúpili. V pravej ruke držal pripravenú injekciu. Ako čínsky stolný tenista, uvedomil si Šimon. Držal ju v pravej ruke, hoci bol ľavák. Šimon vedel, že narkomani sa musia naučiť pichať si oboma rukami.

„Záleží na tom. Rozhodnutie závisí od teba, Sonny. Pichneš si tú dávku? Alebo mi pomôžeš dostať Dvojičku? A skutočného Krta?“

Na hrote ihly sa zaligotala kvapka. Z ulice k nim doliehali zvuky premávky, smiech, z vedľajšej izby tiché mrmlanie. Pokojný letný pulz metropoly.

„Zorganizujem stretnutie, na ktoré príde Dvojička aj Krt. Bez teba sa mi to však nepodarí, poslúžiš nám ako volavka.“

Chlapec akoby nepočúval, sklonil hlavu k injekcii, pripravený na let. Šimon zmeravel. Vtom sa ozval chlapcov hlas: „Kto je Krt?“

„Dozvieš sa to, keď tam prídeš, nie skôr. Viem, čo zažívaš, Sonny. Človek sa vždy dostane do bodu, kde sa už veci nedajú odkladať, nemôže si dovoliť slabosť a sľúbiť si, že zajtra, hneď zajtra začne nový život.“

Sonny zavrtel hlavou. „Nový život nebude.“

Šimon sa zadíval na striekačku. Vtedy pochopil. Chystá sa predávkovať.

„Chceš zomrieť bez toho, aby si sa dozvedel pravdu, Sonny?“

Chlapec zdvihol zrak a prebodol Šimona pohľadom. „Len sa pozri, kam ma dostalo poznanie pravdy.“

 

„Je to tu?“ spýtal sa Åsmund Bjørnstad a naklonil sa nad volant. Prečítal si vývesný štít. Hotel Bismarck.

„Áno,“ prikývla Kari a odopla si bezpečnostný pás.

„Si si istá, že ho tu nájdeme?“

„Šimon zisťoval, v ktorých hoteloch v Kvadratúre platili hostia v hotovosti. Predpokladám, že niečo zistil. Obvolala som šesť hotelov a poslala im Lofthusovu fotografiu.“

„A Bismarck sa chytil?“

„Recepčný potvrdil, že muž z fotografie býva v izbe číslo dvestošestnásť. Vraj u nich bol aj policajt. Dovolil mu ísť do izby na základe istého prísľubu a teraz verí, že ho dodržíme.“

„Šimon Kéfas?“

„Obávam sa, že áno.“

„Tak fajn, poďme na to.“ Bjørnstad vzal vysielačku a stlačil gombík. „Delta, počujete ma?“

V slúchadle zapraskalo. „Počujeme. Prepínam.“

„Akcia. Izba číslo dvestošestnásť.“

„Rozumel. Akcia. Prepínam a končím.“

Bjørnstad odložil vysielačku.

„Aké majú inštrukcie?“ spýtala sa Kari. Zrazu jej bola košeľa pritesná.

„Dbať o vlastnú bezpečnosť a v prípade potreby aj zabiť. Kam ideš?“

„Potrebujem sa nadýchať čerstvého vzduchu.“

Kari prešla ulicu. Videla policajtov v čiernych kombinézach so samopalmi. Niektorí vbehli do budovy, iní obišli hotel, aby kryli požiarne schodište a zadný východ.

Vstúpila do recepcie a už vychádzala po schodoch. Práve vtedy vylomili dvere a do izby hodili šokový granát. Pridala do kroku. Ozvalo sa praskanie vysielačky. „Miestnosť zaistená.“

Prekročila prah.

Štyria policajti, jeden v kúpeľni, traja v spálni. Všetky skrine aj okná boli otvorené.

Nikto iný tu nebol. Zobral si aj veci. Hosť už v hoteli nebýval.

 

Markus hľadal v tráve žabky. Vtom k nemu zo žltého domu vykročil syn. Popoludňajšie slnko sa už dotýkalo striech domov. Syn zastal nad Markusom, vyzeral, akoby mu slnečné lúče vychádzali z hlavy. Usmial sa. Markus bol rád, že už nevyzerá tak nešťastne ako ráno.

„Ďakujem za všetko, Markus.“

„Odchádzaš?“

„Áno, odchádzam.“

„Prečo vždy všetci odchádzate?“ Ani nevedel, ako to z neho vykĺzlo.

Syn si čupol a položil mu ruku na plece. „Markus, pamätám si tvojho otca.“

„Naozaj?“ prekvapil sa Markus.

„Áno. A nech tvoja mama hovorí čokoľvek, vždy sa ku mne správal pekne. Raz ulovil veľkého losa, ktorý sa sem zatúlal spomedzi stromov.“

„Naozaj?“

„Celkom sám.“

Markus si všimol niečo zvláštne. Za synovou hlavou v otvorenom okne spálne divoko tancovali tenké biele záclony. Hoci na ulici sa nepohol ani list.

Syn vstal, postrapatil Markusa a vykročil po ulici, mávajúc v ruke kufríkom. Markus sa vrátil pohľadom k domu. Záclony už pohltili plamene. Teraz si všimol, že aj ostatné okná sú otvorené. Všetky.

Los, zopakoval v duchu. Môj otec ulovil losa.

Z domu sa ozval zvuk, akoby nejaký obor nasal vzduch. Hrmot nízkych tónov a veselý spev vysokých tónov sa zlial do hrozivého, víťazoslávneho chorálu. Z čiernych okien už vyskakovali žlté tanečníčky na oslavu zániku a príchodu súdneho dňa.

 

Šimon vyradil rýchlosť a nechal motor bežať na voľné obrátky. Pred domom stálo auto. Nový modrý Ford Mondeo. Všimol si ho už pred vchodom do nemocnice. Samozrejme, že to mohla byť náhoda, no policajný okrsok Oslo minulý rok kúpil osem fordov. S tmavými sklami, aby nikto nevidel maják, ktorý odkladali za opierku hlavy.

Šimon vzal telefón a vyťukal číslo.

Odpovedal po prvom zazvonení.

„Čo chceš?“

„Ahoj, Pontius. Frustruje ťa, že sa môj telefón neustále hýbe?“

„Šimon, prestaň robiť kraviny. Sľubujem, že ti nehrozí postih.“

„V nijakej forme?“

„Ak s tým ihneď prestaneš, nie. Máme deal?“

„Vždy si chcel mať deal, Pontius. Tuje môj návrh. Zajtra ráno sa stretneme v reštaurácii.“

„Aha. A čo podávajú?“

„Pár zločincov, ktorých zatknutie bude ozdobou tvojej zbierky.“

„Chcem počuť detaily.“

„Nepoviem ti ich. Nadiktujem ti adresu a čas, ak mi sľúbiš, že so sebou vezmeš len jediného človeka. Moju kolegyňu Kari Adelovú.“

Na chvíľu zavládlo ticho.

„Pokúšaš sa ma oblafnúť, Šimon?“

„Kedy som sa o to pokúšal? Nezabúdaj, že môžeš veľa získať. Lepšie povedané, môžeš veľa stratiť, ak im dovolíš uniknúť.“

„Mám tvoje slovo, že mi nenastražíš pascu?“

„Áno. Podľa teba by som dopustil, aby sa niečo stalo Kari?“ Ticho.

„Nie. Nie, ty nie si taký, Šimon.“

„Preto som sa zrejme nestal policajným riaditeľom.“

„Veľmi vtipné. Kedy a kde?“

„O štvrť na osem. Aker Brygge, číslo osemdesiatšesť. Maj sa.“

Šimon otvoril okienko, zahnal sa a sledoval, ako mobil letí cez plot do susedovej záhrady. Z diaľky počul húkanie hasičských sirén.

Zaradil rýchlosť a dupol na plyn.

Smeroval na západ. Pri Smestade odbočil na Holmenkollen. Šplhal sa k miestu, kde vždy získal pocit, že má situáciu pod kontrolou.

Hondu z vyhliadky už dávno odstránili, technici dokončili svoju prácu. Predsa len nešlo o miesto činu.

Minimálne tu nikto nespáchal vraždu.

Šimon zaparkoval s výhľadom na fjord a západ slnka.

So sadajúcou tmou sa Oslo čoraz väčšmi podobalo na vyhasínajúcu pahrebu, plnú pulzujúcich červených a žltých uhlíkov. Šimon si vytiahol golier na plášti a sklopil si sedadlo. Potreboval si pospať. Zajtra ho čaká veľký deň.

Najväčší.

Ak im bude šťastie naklonené.

 

„Vyskúšaj si túto.“ Martha podala mladému chlapcovi bundu.

Bol relatívne nový, doteraz ho tu videla len raz. Mohol mať dvadsať rokov, pri troche šťastia sa dožije dvadsiatich piatich. Toľko mu tipovali jej kolegyne z recepcie.

„Výborne. Svedčí ti,“ usmiala sa. „A čo tieto nohavice?“ Podala mu takmer nenosené rifle. Uvedomila si, že za jej chrbtom niekto stojí. Rýchlo sa zvrtla. Musel vojsť cez kaviareň, možno ju pozoroval už dlhšie. Oblek a obväz na hlave mali upútať jej pozornosť, no Martha si ich nevšímala.

Videla len jeho intenzívny pohľad.

Pohľad, ktorý nechcela. Po ktorom túžila.

 

Lars Gilberg sa prevrátil nabok vo svojom novučičkom spacom vaku. Predavač v športovom obchode skepticky skúmal tisíckorunovú bankovku, no napokon ju prijal a podal Gilbergovi ten zázrak. Zažmurkal.

„Vrátil si sa,“ konštatoval. „Bože, prestúpil si na hinduizmus?“ Hlas vrhal krátku ostrú ozvenu pod klenbou mosta.

„Možno,“ usmial sa chlapec, ktorý čupel vedľa neho. Triasol sa zimou. „Potrebujem dnes v noci niekde prespať.“

„Nech sa páči. Hoci mne sa zdá, že máš aj na hotel.“

„Tam ma nájdu.“

„Tuje miesta dosť a nikto tu nikoho nehľadá.“

„Požičiaš mi noviny? Teda, ak si ich už prečítal.“ Gilberg spokojne zahundral. „Požičiam ti môj starý spacák. Používam ho teraz ako matrac.“ Vytiahol spod seba deravý, ošúchaný vak. „Alebo vieš čo? Zober si nový, dnes v noci ešte vydržím. Ako to povedať… V tom starom som zanechal po sebe priveľa telesných stôp.“

„Si si istý?“

„Jasná vec. Starý spacák sa už na mňa teší.“

„Ďakujem veľmi pekne, Lars.“

Lars Gilberg sa namiesto odpovede len usmial.

Líhal si a cítil teplo, čo neprichádzalo zo spacáku. Vychádzalo mu priamo z tela.

 

Na chodbách sa ozvalo kliknutie. Dvere všetkých ciel väznice Štát sa naraz uzatvorili.

Johannes Halden si sadol na posteľ. Bolo jedno, čo robil. Či sedel, ležal, alebo stál, bolelo ho to rovnako. Vedel, že bolesť neprejde a bude sa každým dňom len zhoršovať. Choroba sa už začínala prejavovať aj navonok. Okrem rakoviny pľúc mal aj nádor v slabinách, ktorý narástol na veľkosť golfovej loptičky.

Arild Franck dodržal sľub. Za to, že pomohol chlapcovi, nechá Johannesa zožrať rakovine bez lekárskej starostlivosti a tabletiek proti bolesti. Možno ho pošle do nemocnice, keď usúdi, že trpel už dosť a stojí na prahu smrti, len aby vo výročnej správe nemusel vysvetľovať úmrtie v cele.

Vládlo hrobové ticho. Ticho pod dozorom kamier. Kedysi policajti po zatvorení ciel prechádzali po chodbách, zvuk ich krokov pôsobil akosi upokojujúco. V Ullersme si policajt Håvelsmo, starší nábožný muž, zvykol hlbokým barytónom pospevovať staré žalmy. Lepšiu uspávanku si dlhoročný väzeň nevedel predstaviť. Aj najviac psychotickí väzni prestali kričať, keď po chodbe vykročil Håvelsmo. Johannes by si teraz želal na chodbe Håvelsma. Alebo toho chlapca. Nemohol sa však sťažovať. Chlapec mu splnil prianie. Dal mu rozhrešenie. A ako bonus uspávanku.

Zdvihol injekciu proti svetlu.

Uspávanka.

Chlapec mu vysvetlil, že ju dostal v Biblii od väzenského kňaza Pera Vollana – nech jeho trýznená duša nájde večný pokoj. Išlo o najčistejší heroín v meste. Ukázal mu, ako postupovať, keď nadíde tá chvíľa.

Johannes si priložil ihlu k hrubej modrej žile. Vdýchol vzduch do roztrasených pľúc.

Takže toto bolo všetko, toto bol život. Mohol byť celkom iný, keby neprijal ponuku vziať dve vrecia z prístavu v Songkhle. Zvláštne. Prijal by ju dnes? Nie. Podľa toho, aký bol vtedy, by ju prijal aj druhý raz. Aj tretí. Dopadlo by to rovnako.

Pritlačil hrot k pokožke. Striaslo ho, lebo cítil, ako pokožka ustupuje, kým sa neprederavila a nepustila ihlu ďalej. Zatlačil. Rovnomerne a pokojne. Bolo dôležité, aby dostal dnu všetko.

Najprv zmizli bolesti. Ako mávnutím čarovného prútika.

Potom prišlo to druhé.

Pochopil, o čom toľko básnili. Opojenie. Voľný pád. Objatie. Naozaj ho od tohto vždy delil len jeden pich ihlou? Delil ho od nej? Teraz prišla, jej hodvábna sukňa, čierne ligotavé vlasy, mandľové oči. Nežný hlas mu šepkal zložité anglické slovíčka z mäkkých malinových pier. Johannes Halden privrel oči a klesol na posteľ.

Jej bozk.

Po ničom inom v živote netúžil.

 

Markus sa neveriacky díval na televíziu.

Hovorili o zavraždených, neustále opakovali ich mená v televízii aj v rádiu. Mama ho napomenula, aby to už vypol, lebo sa mu bude snívať. Nočné mory ho už netrápili. Teraz ukazovali v televízii jeho tvár a Markus spozornel. Sedel za stolom v mori mikrofónov a odpovedal na otázky. Markus ho spoznal podľa hranatého rámu okuliarov. Nechápal, čo to znamená a s čím to súvisí. Akurát vedel, že ten pán už nemusí chodiť zapínať kúrenie v žltom dome, pretože dom celý zhorel.

Päť minút po pol siedmej potlačila Beatrice Jonasenová, recepčná advokátskej kancelárie Tome & Øhre, zívnutie a v duchu hádala, ktorý film jej pripomína ženin trenčkot. Niečo s Audrey Hepburnovou. Raňajky u Tiffanyho? Žena si skryla vlasy pod hodvábnu šatku a na oči si dala slnečné okuliare v štýle šesťdesiatych rokov. Položila jej na pult tašku, oznámila, že sa dohodla s Janom Øhrem, že mu ju tu nechá, a odišla.

O pol hodinu neskôr sa slnečné lúče odrážali v oknách na murovanej fasáde radnice. Prvé lode kotvili pri mólach Aker Brygge, kde cezpoľní z Nesoddtangenu, Sonu a Drøbaku vychádzali na pevninu, aby zamierili do práce. Čakal ich ďalší deň bez jediného obláčika, no ostrý vzduch im už nemilosrdne pripomínal, že ani toto leto nepotrvá večne. Po nábrežnej promenáde kráčali bok po boku dvaja muži. Prešli popri reštauráciách s vyloženými stoličkami, obchodoch s oblečením, čo otvoria až o niekoľko hodín, aj pouličných predajcoch, ktorí si rozkladali tovar a pripravovali sa na jeden z posledných útokov na letných návštevníkov mesta. Mladší z mužov bol oblečený v elegantnom, no pokrčenom a fľakatom sivom obleku. Starší mal kockovanú bundu z výpredaja v obchode Dressmann a nohavice, na ktorých bola pekná len ich cena. Obaja mali rovnaké slnečné okuliare kúpené pred dvadsiatimi minútami na čerpacej stanici a identické kufríky.

Odbočili do ľudoprázdnej uličky a po päťdesiatich metroch zišli po úzkych železných schodíkoch k skromným dverám reštaurácie, ktorá podľa svojho diskrétneho označenia zrejme podávala jedlá morskej kuchyne. Starší stlačil kľučku, bolo zamknuté. Zaklopal. Za sklom okrúhleho okienka vo dverách sa zjavila znetvorená tvár. Muž čosi hovoril, slová akoby prichádzali hlboko spod morskej hladiny: „Nastrčte mi ruky.“

Poslúchli ho a dvere sa otvorili.

Plavovlasý, pevne stavaný muž na nich mieril pištoľou.

„Rád vás opäť vidím,“ pozdravil starší muž v kockovanej bunde a posunul si okuliare na čelo.

„Pokračujte ďalej,“ odsekol blondín.

Po pár krokoch ich zastavili dvaja muži v čiernych oblekoch, aby ich dôkladne prezreli. Blondín sa naoko ležérne opieral o pult šatne, no naďalej na nich mieril. Z puzdra staršieho muža vytiahli pištoľ a podali ju blondínovi.

„Tento je čistý,“ konštatoval druhý muž a kývol na mladíka. „Okolo pása má obväz.“

Blondín sa uprene zadíval na chlapca. „Takže ty si ten Buddha s mečom? Angel from Hell, čo?“ Mladík neodpovedal. Blondín si odpľul k jeho vylešteným čiernym topánkam značky Vass. „To sa ti hodí. Niekto ti do čela vyšil poriadny kríž.“

„Aj do tvojho.“

Blondín zvraštil tvár. „Čo tým chceš povedať, Buddha?“

„Necítiš to?“

Blondín podišiel bližšie a postavil sa na špičky. Chvíľu sa takmer dotýkali nosmi.

„Upokojte sa,“ napomenul ich starší.

„Drž hubu, starec,“ zahriakol ho blondín, vytiahol mladíkovi košeľu a pomaly mu ohmatával obväz.

„Tu?“ spýtal sa, keď sa mu ruka zastavila na chlapcovom boku.

Blondín vopchal pod obväz prst. Mladík otvoril ústa, no nevydal ani hláska. Nad slnečnými okuliarmi mu vystúpili dve kvapky potu.

Blondín vyceril zuby. „Áno, ďakujem. Mám to.“ Vopchal do rany prsty, zachytil nimi mäso a potiahol.

Mladík zachrčal.

„Bo, už ich čaká,“ napomenul ho kumpán.

„Veď dobre, dobre,“ tíšil ho blondín, nespúšťajúc zrak z mladíka, ktorý sťažka dýchal. Stisol silnejšie. Spod slnečných okuliarov vybehla na bledé líce slza.

„Pozdrav od Sylvestra a Evgeniho,“ zašepkal blondín. Potom ho pustil a obrátil sa k ostatným. „Vezmite im kufríky a zaveďte ich dnu.“

Obaja muži im odovzdali svoje kufríky a vykročili do jedálne.

Starší muž nevedomky spomalil krok.

Silueta veľkého muža v zelenom svetle akvária, v ktorom sa ligotal kryštál na veľkom bielom kameni. Dlhé chápadlá vychádzajúce z kameňa sa hojdali v prúde bubliniek, ktorým sa preháňali farebné rybičky. Na dne akvária ležali homáre s klepetami zviazanými oceľovým drôtom.

„Ako som sľúbil,“ zašepkal starší. „Je to on.“

„Kde je Krt?“ zašepkal mladík.

„Ver mi, stretneš sa s ním.“

„Hlavný inšpektor Šimon Kéfas,“ zaburácal veľký. „A Sonny Lofthus. Dlho som čakal na túto chvíľu. Sadnite si.“

Mladík kráčal strnulejšie ako starší muž. Podišli bližšie a sadli si oproti veľkému.

Z lietajúcich dverí kuchyne sa nehlučne vynorila ďalšia osoba. Rovnako plecnatá a hrubokrká ako ostatní traja. „Prišli sami,“ konštatoval a vytvoril s kumpánmi okolo mladíka a starého polkruh.

„Je tu priveľa svetla?“ spýtal sa veľký mladíka, ktorý si ešte nesňal slnečné okuliare.

„Vidím všetko, čo potrebujem, ďakujem,“ chladne odsekol mladík.

„Dobrá odpoveď, chcel by som mať tvoje mladé oči. Vedel si, že citlivosť zraku na svetlo do päťdesiatky klesne o tridsať percent? Keď sa to tak vezme, život je putovaním do tmy, nie do svetla, však? Neberte to v zlom vzhľadom na vašu manželku, pán hlavný inšpektor, no o to je dôležitejšie, aby sme sa čím skôr naučili orientovať v živote aj poslepiačky. Musíme si osvojiť krtovu schopnosť využívať ostatné zmysly pri rozoznávaní prekážok a hrozieb.“

Rozhodil rukami. Vyzeral ako bager s vytiahnutými lopatami.

„Samozrejme, človek si môže rovnako dobre kúpiť krta, ktorý vidí zaňho. Problém krtov je, že sa zväčša zdržiavajú pod zemou a ľahko sa človeku stratia z očí. Aj ja som tak prišiel o toho svojho. Netuším, kam sa podel. Ak chápem správne, aj ty ho hľadáš, však?“

Mladík pokrčil plecom.

„Počkaj, budem hádať. Pán Kéfas ťa sem vylákal pod zámienkou, že ti ukáže Krta. Mýlim sa?“

Starší si odkašlal: „Je to takto. Sonny sem prišiel dobrovoľne, lebo chce uzatvoriť mier. Je presvedčený, že už splatil dlh svojmu otcovi a obe strany sa môžu rozísť v mieri. Ako dôkaz, že to myslí vážne, vráti vám peniaze aj drogy. Za to, že ukončíte poľovačku. Donesiete kufríky?“

Veľký kývol blondínovi, ktorý vyložil oba kufríky na stôl. Starší vystrel ruku, aby otvoril jeden kufrík, no blondín ho odstrčil.

„Veď v poriadku,“ upokojoval ho starší a zdvihol ruky nad hlavu. „Chcel som vám len ukázať, že pán Lofthus sem priniesol tretinu tovaru a tretinu peňazí. Zvyšok dostane za sľub prímeria a za to, že ho necháte odísť živého.“

 

Kari vypla motor. Zadívala sa na neónovú tabuľu niekdajšej fabriky. Červené písmená hláskovali názov A-k-e-r B-r-y-g-g-e. Z lode, čo práve pristála, sa valili ľudia.

„Naozaj je bezpečné, aby policajný riaditeľ išiel na stretnutie so zločincom bez toho, aby mu niekto kryl chrbát?“

„Ako hovorieval jeden môj priateľ,“ odvetil Pontius Parr a skontroloval si pištoľ. Potom si ju zastrčil do puzdra. „Kto neriskuje, nevyhrá.“

„To mi pripomína Šimona,“ zamračila sa Kari a skontrolovala hodiny na radničnej veži. Desať minút po siedmej.

„Presne tak,“ usmial sa Parr. „A viete čo, slečna Adelová? Mám pocit, že nás čaká veľký deň. Chcem, aby ste mi robili spoločnosť na tlačovej konferencii. Riaditeľ a mladá policajtka.“ Spokojne mľaskol. „Veru, podľa mňa sa im to bude páčiť.“ Otvoril dvere a vystúpil.

Kari musela pobehnúť, aby udržala krok, keď vykročil po nábrežnej promenáde.

 

„Tak čo poviete?“ spýtal sa starší. „Pripadá vám to ako znesiteľná dohoda pre všetkých zainteresovaných? Vráti sa vám to, čo vám zobrali, a Lofthus vypadne z krajiny.“

„A vy si uchmatnete svoju drobnú províziu za sprostredkovanie, však?“ uškrnul sa veľký.

„Presne tak.“

„Hm.“ Veľký sa zadíval na Šimona, akoby mu v tvári hľadal niečo, čo nevedel nájsť. „Bo, otvor kufríky.“

Blondín podišiel bližšie. Pokúsil sa otvoriť kovové klapky. „Je zamknutý.“

„Jeden,“ začal mladší potichu. Takmer šepkal. „Deväť, deväť, deväť.“

Blondín potočil kovový ciferník. Otvoril kufrík a otočil ho k šéfovi.

„Tak sa pozrime,“ pokýval hlavou veľký a vzal do dlane pár vreciek. „Tretina. A kde je zvyšok?“

„Na utajenom mieste,“ odvetil starší.

„Samozrejme. Aký je kód k druhému kufríku?“

„Rovnaký,“ odvetil mladší.

„1999. Rok, keď tvoj otec odišiel zo sveta, však?“ Chlapec neodpovedal.

„Beriete?“ spýtal sa starší, silene sa usmial a tleskol. „Môžeme ísť?“

„Čo keby som vás pozval do našej reštaurácie?“ navrhol veľký. „Máte radi homára, či nie?“

Nijaká reakcia.

Vzdychol si. „Úprimne povedané, ani ja ho nemám rád. Viete čo? Aj tak jem homáre. A prečo? Od človeka na mojej pozícii sa to očakáva.“ Rozhodil rukami a sako okolo obrovskej hrude sa mu otvorilo: „Homár, kaviár, šampanské, ferrari, vyslúžilé modelky, ktoré žiadajú tučné prachy za rozvod. Samota na jachte, teplo na Seychelách. Zabíjame veľa času aktivitami, čo nám neprinášajú radosť. Človek nemá na výber, ak chce udržať motiváciu. Nejde o moju motiváciu, ale o motiváciu ľudí, ktorí pre mňa robia. Musia vnímať všetky symboly úspechu a úrovne, čo som dosiahol. Aby verili, že ju raz dosiahnu aj oni, ak budú robiť svoju prácu.“ Veľký si vložil cigaretu do mäsitých pier. V porovnaní s jeho veľkou hlavou vyzerala pozoruhodne malá. „Sú to zároveň mocenské symboly, čo majú prezentovať potenciálnej konkurencii a protivníkom moju silu. To isté platí pre násilie a brutalitu. Niežeby som sa v násilí vyžíval. Občas však musím po ňom siahnuť, aby som udržal motiváciu. Motiváciu platiť u ľudí, ktorí mi dlhujú peniaze. Motiváciu, aby mi neoponovali.“ Zapálil si cigaretu zapaľovačom v tvare pištole. „Ako keď mi jeden chlap upravoval zbrane. Chcel vystúpiť a venovať sa motorkám. Akceptujem, ak sa človek rozhodne montovať motorky namiesto strelných zbraní. Nemôžem však prijať, ak daruje uziho osobe, o ktorej vie, že zabila hneď niekoľkých mojich ľudí.“

Ukazovákom poťukal po skle akvária.

Pohľady mladého aj starého sledovali jeho prst. Mladý sa strhol. Starý zmeravel.

Biely kameň s mávajúcimi chápadlami nebol kameň. A neblýskal sa v ňom kryštál. Zlatý zub.

„Samozrejme, že vám môže pripadať prehnané odťať človeku hlavu, no ak mám motivovať svoje okolie, musím občas siahnuť po účinných prostriedkoch. Som si istý, že súhlasíte, pán hlavný inšpektor.“

„Prepáčte?“ ozval sa starší.

Veľký sklonil hlavu nabok a skúmavo sa naňho zadíval. „Máte problémy so sluchom, pán inšpektor?“

Starší prešiel pohľadom od akvária k veľkému. „Žiaľ, to prichádza s vekom. Keby ste hovorili o čosi hlasnejšie, lepšie by som počul.“

Dvojička sa prekvapene zasmial. „Hlasnejšie?“ Potiahol si z cigarety a pozrel na blondína. „Kontrolovali ste, či nemá plošticu?“

„Samozrejme, šéf.“

„Takže hluchnete, pán Kéfas. Ako to dopadne s vami a s vašou pani manželkou, ak… ako sa to povie… slepá povedie hluchého?“

So zdvihnutým obočím sa poobzeral okolo seba. Štyria muži mu odpovedali zborovým smiechom.

„Smejú sa, lebo sa ma boja,“ vysvetlil veľký mladému. „Ty sa nebojíš, zelenáč?“

Mladý neodpovedal.

Starší sa pozrel na hodinky.

 

Kari sa pozrela na hodinky. Sedem štrnásť. Parr jej vysvetlil, že je maximálne dôležité, aby boli presní.

„Tu to je,“ oznámil Parr, kývol na tabuľku na fasáde, prešiel k dverám reštaurácie a otvoril dvere Kari.

V šatni bola tma a ticho, no zo zadnej časti podniku k nim doliehali hlasy.

Parr vytiahol pištoľ a naznačil jej, aby ho nasledovala. Vedela, že sa už rozšíril chýr, ako zaobchádzala s brokovnicou v Enerhaugene, preto sa už cestou snažila policajnému riaditeľovi naznačiť, že nemá skúsenosti s ostrými akciami. On jej vysvetlil, že Šimon trval na tom, aby išla s ním výlučne ona a nikto iný, a dodal, že v deviatich z desiatich prípadov stačilo zamávať policajnou legitimáciou.

V deväťdesiatich deviatich prípadoch zo sto pomohlo, ak vytiahol aj zbraň. Srdce jej napriek tomu šialene búchalo.

Vošli do jedálne a hlasy zmĺkli.

„Polícia!“ zareval Parr a namieril na mužov pri jedinom obsadenom stole. Kari ustúpila dva kroky na stranu a namierila na väčšieho z chlapov. Na okamih zavládlo absolútne ticho, ktoré rušil len Johnny Cash a jeho Give My Love To Rose z malého reproduktora na stene medzi vyloženými misami a vypchatou hlavou dlhorohého vola. Očividne sa v steakhouse podávali aj raňajky. Dvaja muži v svetlosivých oblekoch pri stole sa na nich prekvapene zadívali. Kari si uvedomila, že predsa len nie sú v podniku sami. Za stolom pri okne práve infarktoval starší manželský pár. Pomýlili sa, uvažovala Kari. Toto nemohla byť reštaurácia, do ktorej ich poslal Šimon. Napokon si menší z chlapov osušil pery servítkou:

„Ďakujem, že ste prišli osobne, pán riaditeľ. Ubezpečujem vás, že nie sme ozbrojení a nemáme nijaké postranné úmysly.“

„Kto ste?“ zaburácal Parr.

„Volám sa Jan Øhre a zastupujem pána Ivera Iversena mladšieho.“ Kývol k väčšiemu mužovi a Kari ihneď objavila podobnosť s otcom.

„Čo tu robíte?“

„Predpokladám, že to, čo vy.“

„Naozaj? Sľúbili mi, že na raňajky dostanem na tácke zločincov.“

„Verím, že ten sľub aj dodržíme, pán Parr.“

 

„Nuž, mal by si sa báť,“ konštatoval veľký.

Kývol blondínovi, ktorý spoza opaska vytiahol nôž s dlhou, tenkou čepeľou. Podišiel k mladému, chytil ho zozadu za hlavu a pritlačil mu nôž ku krku.

„Naozaj si veril, že ma presvedčí tých pár drobákov, čo si si uchmatol, Lofthus? Nech ich čert vezme. Sľúbil som Boovi, že mu dovolím rozkrájať ťa na kusy. Stratené drogy a peniaze pokladám len za nevyhnutnú investíciu. Za investíciu do jeho motivácie, chápeš? Samozrejme, že má na výber hneď niekoľko spôsobov, no najmenej bolestivá smrť ťa čaká, ak vyklopíš, čo si urobil so Sylvestrom, aby sme mu mohli pripraviť kresťanský pohreb. Počúvam.“

Mladík prehltol, no neodpovedal.

Veľký buchol päsťou po stole, až podskočili poháre. „Aj ty zle počuješ?“

„Možno áno,“ uškrnul sa blondín, ktorý mal tvár priamo pri chlapcovom uchu. „Buddha má v uchu vazelínu.“ Ostatní sa zasmiali.

Veľký nespokojne zavrtel hlavou a otáčal ciferník na druhom kufríku.

„Nech sa páči, Bo, rozkrájaj ho.“ Otvoril kufor a čosi cinklo. Muži boli príliš zaujatí Boovým nožom, aby si všimli malú kovovú tyčku, čo vypadla z kufríka a kotúľala sa po kamennej podlahe.

„Tvoja múdra mamička mala v mnohom pravdu, no v tvojom prípade sa zmýlila,“ zapojil sa Šimon. „Nikdy nemala pripustiť, aby jej svinské decko cicalo mlieko z prsníkov.“

„Čo to, kur…“ vybuchol veľký. Muži sa k nemu otočili.

V kufríku vedľa pištole a uziho ležal olivovozelený predmet, čo sa podobal na držiak z bicyklových riadidiel.

Veľký zdvihol zrak akurát včas, aby postrehol, že starší si opäť nasadil slnečné okuliare.

 

„S hlavným inšpektorom Šimonom Kéfasom som sa naozaj dohodol, že sa tu stretnete s mojím klientom,“ pokračoval Jan Øhre. Najprv však predložil Pontiusovi Parrovi legitimáciu, ktorou potvrdil, že je advokát. „Nespomínal vám to?“

„Nie,“ zamračil sa Pontius Parr. Kari čítala z jeho tváre neistotu a rastúci hnev.

Øhre si vymenil pohľad so svojím klientom. „Znamená to, že neviete ani o našej dohode?“

„O akej dohode?“

„O znížení trestu.“

Parr zavrtel hlavou. „Šimon Kéfas ma presviedčal, že ma privedie k zločincom. O čom to hovoríte?“

Øhre sa nadýchol na odpoveď. Iversen mu čosi zašepkal do ucha. Øhre prikývol, Iversen sa opäť oprel a zatvoril oči. Vyzerá ako odpísaný chlap, uvedomila si Kari. Unavený a rezignovaný.

Øhre si odkašlal. „Hlavný inšpektor Kéfas tvrdil, že má isté… hm, dôkazy proti môjmu klientovi a jeho zosnulej manželke. Ide o sériu obchodov s nehnuteľnosťami s pánom Levim Thouom. Možno ho poznáte pod prezývkou Dvojička.“ Thou, zopakovala v duchu Kari. Nebolo to bežné meno, no aj tak ho len nedávno počula. Pri zoznamovaní s niekým na policajnej stanici. Zrejme nedôležité.

„Pán Kéfas má vraj aj dôkazy o údajnej vražde, ktorú si podľa neho objednala Agnete Iversenová. Vraj z ohľadu na syna pána Iversena bude čakať s predložením dôkazov čo najdlhšie a pokiaľ ide o realitné obchody, poskytne nám úľavu z trestu, ak sa môj klient prizná a bude svedčiť na súde proti pánovi Thouovi, teda Dvojičkovi.“

Pontius Parr si sňal hranaté okuliare a čistil si ich vreckovkou. Kari prekvapilo, aké má až detsky modré oči. „Pripadá mi to ako ponuka hodná odmeny.“

„Fajn,“ prikývol Øhre, otvoril fascikel, ktorý mal položený vedľa seba na stoličke, vytiahol obálku a posunul ju policajnému riaditeľovi.

„Tu sú detailné výpisy transakcií, ktoré slúžili na pranie peňazí Leviho Thoua. Pán Iversen je pripravený svedčiť aj proti Fredrikovi Ansgarovi, ktorý sa v Ekokrime staral o to, aby sa o tieto obchody nikto nezaujímal.“

Parr vzal obálku. Ohmatal ju.

„Je v nej aj niečo tvrdé.“

„USB. Ide o zvukový záznam, ktorý hlavný inšpektor zaslal môjmu klientovi. Požiadal nás, aby sme vám ho odovzdali.“

„Viete, o čo ide?“

Øhre si vymenil pohľad s Iversenom. Ten si odkašlal: „Nahrávka hlasu istej osoby. Hlavný inšpektor Kéfas tvrdil, že ho spoznáte.“

„Zapnem počítač, ak by ste si ju chceli vypočuť ihneď,“ ponúkol sa Øhre.

Otvorený kufrík. Zbrane. Olivovozelený granát. Výbuch. Hlavný inšpektor Šimon Kéfas stihol zažmúriť oči a zapchať si uši. Záblesk svetla mu ožiaril tvár ako ohnivý jazyk. Úder mu vrazil ranu do žalúdka.

Otvoril oči, rýchlo sa načiahol, vytiahol z kufríka pištoľ a zvrtol sa. Blondín vyzeral, akoby sa práve pozrel do očí Medúzy, naďalej zvieral Sonnyho hlavu a v ruke držal nôž. Šimon zrazu pochopil. Sonny neklamal. Chlap mal naozaj na čele krížik. V hľadáčiku pištole. Šimon vystrelil, pod plavou ofinou sa zjavila v čele dierka. Sonny schmatol uziho, skôr než blondín dopadol na zem. Šimon ho varoval, že šok z výbuchu nepotrvá dlhšie než dve sekundy. Sedeli v hotelovej izbe v Bismarcku a dokola si nacvičovali priebeh akcie. Ako vytiahnu z kufríka zbrane a začnú strieľať. Samozrejme, že nemohli dianie naplánovať do posledného detailu. Kým Dvojička neotvoril kufor a neodpálil ním granát, Šimon si už bol istý, že im to nevyjde. Teraz videl Sonnyho stláčať spúšť a pohľadom hľadať ďalší terč a vedel, že Dvojička dnes nepôjde z práce domov spokojný. Guľky lietali z koktavej zbrane, čo sa nikdy nedostala cez prvú slabiku. Dvaja muži už ležali na zemi, tretí si stihol siahnuť do vnútorného vrecka, ale spŕška guliek mu vybodkovala čiaru krížom cez hruď. Na okamih zmeravel, napokon kolená prijali informáciu, že je po všetkom. Šimon sa zvrtol k Dvojičkovi. Prekvapene civel na prázdnu stoličku. Ako sa mohol taký veľký chlap tak rýchlo…

Zahliadol ho na konci akvária pri dverách do kuchyne.

Namieril a trikrát rýchlo stlačil spúšť. Videl, ako chlapovou bundou trhlo, no zároveň sa rozletelo aj sklo akvária. Na okamih sa zdalo, že si voda udrží svoj kubický tvar, zo zvyku alebo pod vplyvom neznámych síl, no potom sa na nich zvalila ako zelená stena. Šimon sa pokúsil uskočiť, bolo však neskoro. Pod nohami mu zapraskala ulita homára, cítil, ako mu povoľuje koleno, a padol doluznačky do prúdu vody. Opäť zdvihol zrak, ale Dvojičku nevidel, len rozhojdané lietajúce dvere.

„Si v poriadku?“ spýtal sa Sonny a pomáhal mu vstať.

„Mám sa skvele,“ zastonal Šimon a odstrčil ho. „Ak nám Dvojička teraz ujde, už nikdy ho nedostaneme.“

Šimon sa rozbehol ku kuchynským dverám, rozkopol ich nohou a vošiel do kuchyne. Ovalil ho ostrý zápach kuchynských výparov. Pohľadom prechádzal poličky aj hrnce z matného kovu. Panvice, sitká a kuchynské náradie, zavesené na nízkom strope, mu bránili vo výhľade. Prikrčil sa a hľadal tieň alebo aspoň náznak pohybu.

„Stopy,“ upozornil ho Sonny.

Šimon sa pozrel pod nohy. Červené fľaky na modrosivých kachličkách. Videl dobre, zasiahol ho.

Počul buchnutie dverí.

„Poď.“

Krvavé fľaky ich viedli z kuchyne do tmavej chodby, kde si Šimon strhol slnečné okuliare, vyskočil na schodík a prebehol ďalšou chodbou zakončenou železnými dverami. Dvere, čo predtým buchli, boli železné. Aj tak cestou kontroloval všetky bočné chodby. Deväť z desiatich ľudí na úteku pred dvoma mužmi s uzim by si vybralo najkratšiu a najsamozrejmejšiu cestu, no Dvojička bol desiaty. Vždy chladne a racionálne kalkuloval. Prežije stroskotanie lode. Bol schopný buchnúť železnými dverami, len aby ich vlákal do pasce.

„Ujde nám,“ konštatoval Sonny.

„Len pokoj,“ požiadal ho Šimon a otvoril posledné bočné dvere. Nič.

Krvavé stopy ich viedli jediným smerom. Dvojička bol za železnými dverami.

„Pripravený?“ spýtal sa Šimon.

Sonny prikývol a namieril na dvere.

Šimon sa pritisol chrbtom k stene vedľa dverí, stlačil kľučku a rozkopol dvere.

Videl, ako Sonnyho oslepili slnečné lúče.

Vyšiel pred dvere. Zacítil vietor v tvári. „Doriti…“

Prázdna ulica sa kúpala v rannom svetle. Ulica Ruseløkkveien sa križovala s Munkedamsveien a mizla v Zámockom parku. Nijaké autá, nijakí ľudia.

Ani Dvojička.

„Tu sa končia stopy krvi,“ konštatoval Šimon s pohľadom upretým na asfalt. Dvojička si určite uvedomil, že stopy krvi ho prezradia, a podarilo sa mu zabrániť, aby kvapkala na zem. Chlap, ktorý prežije stroskotanie lode.

Díval sa na osirelú Ruseløkkveien. Prešiel pohľadom Kostol svätého Pavla aj malý mostík, kde sa ulica točila a mizla im z dohľadu. Nikto.

„Kur…!“ Sonny si zúfalo buchol uzim o stehno.

„Keby bežal po ceste, stihli by sme ho zahliadnuť,“ uvažoval Šimon. „Musel sa niekam ukryť.“

„Ale kde?“

„Neviem.“

„Možno tu mal niekde auto.“

„Možno. Aha!“ Šimon ukázal na bod medzi Sonnyho teniskami. „Tuje predsa len krvavý fľak. Čo ak…“

Sonny zavrtel hlavou a rozhrnul si bundu. Čistá košeľa, čo dostal od Šimona, bola červená od krvi.

Šimon ticho zanadával. „Ten hajzel ti otvoril ranu?“

Sonny mykol plecom.

Na ulici sa nedalo parkovať. Neboli tam obchody. Len zatvorené brány domov. Kam sa mohol ukryť? Pozri sa na to inak, napomenul sa Šimon. Kompenzuj slepotu. Dovoľ… Pohol pohľadom. Zreničky na niečo zareagovali. Ostrý odraz svetla v malom kúsku pohyblivého skla. Alebo kovu. Mosadz.

„Poď,“ navrhol Sonny. „Skúsime to ešte raz v reštaurácii, možno…“

„Nie,“ zastavil ho Šimon. Mosadzná kľučka. Pevné pružiny, čo spôsobia, že dvere sa za nikým nezabuchnú. Vždy otvorené. „Už ho mám.“

„Vidíš ho?“

„Sleduj dvere kostola.“

Sonny zaostril zrak. „Nechápem.“

„Práve sa zatvorili. Ukryl sa v kostole. Poď.“

Šimon sa rozbehol. Stačilo klásť jednu nohu pred druhú, odraziť sa, dopadnúť. Jednoduchý pohyb, ktorý robil už od detských rokov. Behal neustále, každý rok o čosi rýchlejšie. A neskôr o čosi pomalšie. Ani kolená, ani pľúca už nechceli spolupracovať. Stíhal Sonnymu prvých dvadsať metrov, potom mu chlapec unikol. Mal náskok aspoň päťdesiat metrov. Vybehol po troch schodíkoch, otvoril ťažké dvere a zmizol v kostole.

Šimon spomalil. Čakal na zvuk. Pukotavý, takmer detsky milý zvuk výstrelov spoza steny. Neprichádzal. Vybehol po schodoch. Otvoril ťažké dvere a vošiel. Vôňa. Ticho. Ťarcha hlbokej viery toľkých mysliacich ľudí. Lavice boli prázdne, no pri oltári horela svieca. Šimon si uvedomil, že o polhodinu sa začína raňajšia omša. Svetlo poskakovalo po porazenom spasiteľovi na kríži. Vtom zachytil niečí šepot a obrátil sa za ním.

Sonny sedel v otvorenej kabínke spovednice a uzim mieril na perforovanú dosku, čo ho delila od druhej kabínky, zastretej čiernym závesom. V úzkej štrbinke zbadal Šimon ruku. Na kamennej dlážke pod závesom rástla kaluž krvi. Šimon sa zakradol bližšie, aby rozumel Sonnyho šepotu: „Všetky božstvá zeme aj nebies s tebou súcitia a odpúšťajú ti tvoje hriechy. Zomrieš, no duša kajúceho sa hriešnika sa dostane do raja. Amen.“

Ticho.

Šimon videl, ako Sonny stláča spúšť.

Zastrčil si pištoľ za opasok. Neurobí nič, vôbec nič. Chlapec mal právo rozhodnúť o treste aj ho vykonať. Jeho budú súdiť neskôr.

„Áno, zabili sme ti otca.“ Mužov hlas sa takmer strácal za závesom. „Nemali sme na výber. Krt mi oznámil, že tvoj otec ho plánuje zabiť. Počuješ?“

Sonny neodpovedal. Šimon zadržal dych.

„Malo sa to udiať v tú istú noc, v ruinách Maridalenu,“ pokračoval Dvojička. „Krt tvrdil, že polícia je mu na stope a je len otázka času, kedy ho odhalia. Preto chcel, aby sme náš čin zamaskovali ako samovraždu. Aby to vyzeralo, že tvoj otec bol Krt, a polícia ukončila pátranie. Súhlasil som. Musel som predsa ochrániť svojho špeha.“

Šimon sledoval Sonnyho vlhké pery. „Kto bol ten špeh?“

„Neviem. Prisahám. Komunikovali sme výlučne prostredníctvom mailu.“

„Tak sa to ani nikdy nedozvieš.“ Sonny opäť dvihol uziho a položil prst na spúšť. „Bojíš sa?“

„Počkaj! Nemusíš ma zabíjať, Sonny, vykrvácam tu aj bez toho. Prosím ťa len o jedno. Dovoľ mi rozlúčiť sa s mojimi najbližšími. Aj tvoj otec vám smel napísať na rozlúčku, že vás s mamou ľúbil. Nedopraješ hriešnikovi rovnakú milosť?“

Šimon sledoval, ako sa Sonnymu dvíha a klesá hruď. Svaly v tvári mu pracovali.

„Nie,“ zasiahol Šimon. „Nedovoľ mu to, Sonny. On…“ Sonny sa naňho zadíval. Z očí mu sálala neha. Helenina neha. Uziho mal už zasa v lone. „Šimon, on chce len…“ Šimon zazrel pohyb v štrbine, ruka sa pohla. Pozlátený zapaľovač v tvare pištole. Šimon pochopil, že nemá dosť času. Nemal čas, aby Sonnyho varoval a stihol zareagovať, nemal čas siahnuť po vlastnej zbrani, dať Else to, čo si zaslúžila. Stál na zábradlí mosta ponad rieku Aker a penila sa pod ním voda.

Padal.

Padal zo života do nádherného vrčania rulety. Nepotreboval ani inteligenciu, ani odvahu, len bezhlavé odhodlanie odsúdenca, čo bol ochotný staviť vlastnú budúcnosť, ktorú si nijako necenil, a vedel, že môže stratiť menej ako ostatní. Padal do kabínky medzi syna a perforovanú dosku. Počul výstrel. Cítil zahryznutie, ochromujúci závan chladu a horúčavy, ktorý roztrhol jeho telo na dve časti a pretrhol všetky spojenia.

Potom počul druhý zvuk. Uzi. Hlava mu ležala na dlážke, na tvár sa mu sypali triesky. Počul, ako Dvojička reve. Dvihol hlavu a videl, ako vyliezol zo spovednice a tacká sa medzi lavicami. Guľky zachytili látku na chrbte jeho obleku ako rozzúrený roj včiel. Ešte horúce prázdne nábojnice z uziho pálili Šimona v tvári. Dvojička prevrátil pár lavíc, klesol na kolená, no liezol ďalej. Odmietal zomrieť. Ako netvor z inej galaxie. Šimon pred mnohými rokmi zistil, že matka jedného z najhľadanejších zločincov pracuje v ich budove ako upratovačka. Zašiel za ňou a jej prvá reakcia bola: Levi nie je z tejto planéty. Samozrejme, že ho ľúbila materskou láskou, no od narodenia ju desil – aj tým, aký bol veľký. Vzápätí Šimonovi rozpovedala, ako raz malého veľkého Leviho vzala so sebou do práce, lebo ho nemal kto doma strážiť. Stál a civel do vody vo vedre zavesenom na vozíku a opakoval, že vo vedre niekto je a vyzerá presne ako on. Sissel ho s úsmevom napomenula, aby sa spolu pekne hrali, kým vynesie smetné koše. Keď sa vrátila, chlapec mal hlavu strčenú vo vedre a zúfalo kopal okolo seba. Mala čo robiť, aby ho vytiahla. Bol v tvári celý modrý. Nerozplakal sa ako iné deti, on sa smial. Tvrdil, že jeho dvojička bola zákerná a chcela ho zabiť. Matka sa občas zamýšľala, čo je za človeka, a vraj sa prvý raz cítila slobodná, až keď sa odsťahoval.

Dvojička.

Nad tukovým vankúšom medzi hrubým krkom a obrovským zátylkom sa zjavili dve dierky. Pohyb náhle ustal.

Obyčajný. Celkom obyčajný jedináčik.

Vedel, že veľký muž je mŕtvy, ešte skôr než klesol na zem a čelom buchol o kamennú podlahu.

Šimon zatvoril oči.

„Šimon, kam…“

„Do hrude,“ rozkašľal sa Šimon. Podľa lepkavej hmoty na pokožke vedel, že kašle krv.

„Zoženiem sanitku.“

Šimon otvoril oči. Sklonil hlavu. Videl, ako sa mu na hrudi šíri tmavočervený fľak.

„Nechaj tak, už to nestihneme.“

„Stihneme. Stačí ak…“

„Prestaň.“ Sonny vytiahol mobil, no Šimon mu ho zakryl rukou. „Uznávaš, že o takýchto zraneniach viem viac než ty?“

Sonny mu priložil na hruď dlaň.

„To nepomôže,“ zavrtel hlavou Šimon. „Radšej bež. Si slobodný. Urobil si, čo bolo treba.“

„Nie, neurobil.“

„Bež kvôli mne,“ zopakoval Šimon a vzal ho za ruku. Pripadala mu teplá a známa, takmer ako jeho vlastná. „Už si splnil svoju úlohu.“

„Nehýb sa.“

„Tvrdil som ti, že dnes príde Krt, a tak sa aj stalo. A teraz je po ňom. Bež.“

„Už o chvíľu príde sanitka.“

„Nepočuješ…“

„Ak nebudeš hovoriť…“

„Sonny, bol som to ja.“ Šimon sa zadíval do chlapcovho jasného, pokojného pohľadu. „Ja som bol Krt.“

Šimon čakal, že chlapcovi sa v šoku rozšíria zreničky a temný hnev mu zakryje žiarivo zelenú dúhovku. Nestalo sa tak. Pochopil.

„Sonny, ty si to vedel.“ Šimon sa pokúsil prehltnúť, no opäť sa rozkašľal. „Vedel si, že som to ja. Odkiaľ?“

Sonny mu rukávom utrel krv z úst. „Od Arilda Francka.“

„Od Francka?“

„Len čo som mu odrezal prst, rozviazal sa mu jazyk.“

„Čo povedal? Nevedel, že som to ja. Sonny, nikto netušil, že ja a Ab… Nikto.“

„Nie, no Franck mi prezradil, že Krt mal krycie meno.“

„To ti povedal?“

„Áno. Krycie meno Skokan.“

„Skokan… Pod touto prezývkou som sa hlásil Dvojičkovi. Vtedy ma tak volávala jedna osoba, len jedna jediná. Takže odkiaľ si vedel…?“

Sonny vytiahol čosi z vrecka. Otrčil Šimonovi fotografiu, zašpinenú krvou. Dvaja muži a žena, všetci traja mladí a usmiati, pri turistickej značke.

„Keď som bol malý, často som si listoval v našom albume. Tak som objavil aj túto fotografiu. Pýtal som sa mamy, kto bol ten záhadný fotograf so vzrušujúcou prezývkou Skokan. Prezradila mi, že to bol Šimon, tretí z tria najlepších kamarátov. Volala ho Skokan, lebo sa odvážil skákať tam, kam nikto iný.“

„Takže si si spojil…“

„Franck netušil, že ste boli dvaja. Jeho slová mi všetko potvrdili. Otec ťa odhalil. Zabil si ho, aby ťa neudal.“ Šimon zažmurkal, zorné pole sa mu každou minútou zužovalo. Aj tak videl lepšie než kedykoľvek predtým. „Takže si vytvoril plán, ako ma zabiješ. Preto si ma kontaktoval. Chcel si, aby som ťa našiel. Čakal si ma.“

„Áno,“ prisvedčil Sonny. „Kým som neobjavil ten denník a nezistil, že otec bol súčasťou systému. Boli ste dvaja zradcovia.“

„Vtedy sa ti zrútil svet a vzdal si sa svojho plánu. Nemal si zrazu prečo zabíjať.“

Sonny prikývol.

„Prečo si zmenil názor?“

Sonny naňho dlho hľadel. „Presvedčili ma tvoje slová. Úlohou syna nie je byť kópiou otca, ale…“

„… byť lepší než on.“ Šimon začul v diaľke policajné sirény. Cítil Sonnyho ruku na čele. „Buď taký, Sonny. Buď lepší než tvoj otec.“

„Šimon?“

„Áno?“

„Zomieraš. Máš nejaké želanie?“

„Daroval by som jej svoj zrak.“

„A čo rozhrešenie? Chceš ho?“

Šimon prižmúril oči a zavrtel hlavou. „Ja nemôžem… nezaslúžim si ho.“

„Nikto z nás si ho nezaslúži. Hrešiť je ľudské. Odpúšťať je božské.“

„Pre teba som nikto. Cudzí človek, ktorý ti vzal tých, čo si ľúbil.“

„Si niekto. Si Skokan, vždy si bol medzi nami, hoci som ťa nevidel na zábere.“ Chlapec roztvoril Šimonovu bundu a vložil mu fotografiu do vnútorného vrecka. „Zober si ju na cestu. Sú to tvoji priatelia.“

Šimon zatvoril oči. Čo už.

Synove slová sa odrážali od stien kostola:

„Všetky božstvá zeme aj nebies s tebou súcitia a odpúšťajú ti…“

Šimon študoval kvapku krvi, čo práve kvapla spod chlapcovej bundy na dlažbu kostola. Dotkol sa jej ukazovákom. Sledoval, ako sa mu vpíja do prsta. Potom si priložil prst k perám a privrel oči. Civel do bielej peny. Voda. Ľadové objatie. Ticho, samota. A pokoj. Tentoraz sa už nevynorí.

 

V tichu, čo nastalo, keď si prehrali záznam druhýkrát, Kari zachytila bezstarostný štebot vtákov za pootvoreným oknom steakhousu.

Riaditeľ neveriacky civel na monitor.

„Môže byť?“ spýtal sa Øhre.

„Môže byť,“ prikývol Parr.

Advokát Jan Øhre vytiahol USB a podal ho policajnému riaditeľovi. „Počuli ste, kto to bol?“

„Áno,“ prikývol Parr. „Volá sa Arild Franck. V podstate je neobmedzený pán väznice Štát s najvyšším stupňom ochrany. Slečna Adelová, overíte, či existuje spomínané konto na Kajmaních ostrovoch? Ak hovorí pravdu, čaká nás škandál nevídaných rozmerov.“

„To mi je ľúto,“ konštatoval Øhre.

„Nemá vám to byť ľúto,“ namietol Parr. „Už roky som ho podozrieval. Jeden šľachetný policajt z Drammenu nám nedávno poskytol informácie, ktoré naznačujú, že Lofthusa prepustili z väzenia na priepustku, aby ho použili ako obetného baránka pri vražde Morsandovej. Doteraz sme to tajili, aby sme si pripravili podklady pre zásah proti Franckovi, no toto je už dostatočný kaliber. Ešte posledná vec…“

„Áno?“

„Nespomínal vám hlavný inšpektor Kéfas, prečo sa máte stretnúť práve s nami dvoma a nie s ním?“

Iversen si vymenil pohľad s Øhrem, potom len pokrčil plecom. „Vraj mal inú prácu. Vy dvaja ste boli jediní kolegovia, ktorým bezvýhradne dôveroval.“

„Chápem,“ prikývol Parr a vstal.

„Ešte jedna vec…“ zastavil ich Øhre a vybral si telefón. „Môj klient nadiktoval pánu Kéfasovi kontakt na mňa. Pán Kéfas mi neskôr volal a pýtal sa ma, či by som vedel zabezpečiť transport a úhradu v súvislosti s operáciou očí, ktorú si na zajtra objednal na Howellovej klinike v Baltimore. Súhlasil som. Pred chvíľou mi písala recepčná, že nejaká žena doručila na recepciu červenú športovú tašku. Je v nej značná suma peňazí v hotovosti. Chcem si len overiť, či sa na to polícia nechce bližšie pozrieť.“

Kari počula, ako štebot vtákov za oknom vystriedali sirény. Mnoho sirén. Mnoho policajných áut.

Parr si odkašlal. „Nechápem význam takejto informácie pre políciu. Zadávateľa tejto úlohy musíme považovať za vášho klienta. Ak sa nemýlim, viaže vás povinnosť mlčať a nesmiete mi prezradiť viac, ani keby som sa pýtal.“

„Fajn, takže máme na vec spoločný názor,“ prikývol Øhre a zatvoril fascikel.

Kari cítila, ako sa jej vo vrecku rozvibroval telefón. Rýchlo vstala, odstúpila od stola a vytiahla ho. Počula, ako na drevené parkety dopadla guľka.

„Adelová.“

Civela na sklenú guľku, ktorá akoby zaváhala, či sa má začať kotúľať, alebo zostane stáť. Napokon pomaly, naďalej nerozhodne zamierila na juh.

„Ďakujem,“ rozlúčila sa Kari a vopchala si telefón do vrecka. Pozrela sa na Parra, ktorý práve vstával. „V rybej reštaurácii Nautilus máme štyroch mŕtvych.“

Policajný riaditeľ štyrikrát zažmurkal spoza skiel okuliarov. Kari chvíľu premýšľala, či išlo o podvedomú reakciu – jedno žmurknutie za každú mŕtvolu v jeho policajnom revíre.

„Kde to je?“

„Tu.“

„Tu?“

„Tu na promenáde. Pár minút chôdze.“ Pohľadom zachytila kotúľajúcu sa guľku.

„Poď.“

Chcela sa za ňou rozbehnúť, aby ju vzala.

„Na čo čakáš? Pod!“

Guľka sa už rozbehla, ak ju teraz nezachytí, zmizne jej z očí.

„Idem,“ odvetila a rozbehla sa za Parrom. Policajné sirény sa už priblížili, ich zvuk rezal vzduch ako kosák.

Vybehli do prívetivého slnečného rána v modrom meste. Ranní chodci sa pred nimi rozstupovali. V zornom poli sa Kari vynárali a strácali tváre. Niekde hlboko v mozgu na jednu z nich zareagovala. Slnečné okuliare a svetlosivý oblek. Parr odbočil do uličky, kam vbiehali aj ďalší policajti. Kari zastala, zvrtla sa a videla, ako chrbát v sivom obleku nastupuje na trajekt do Nesoddenu, ktorý práve dvíhal kotvy. Bežala ďalej.

 

Martha stiahla strechu kabrioletu a hlavu si oprela o sedadlo. Sledovala čajku, čo balansovala vo vetre medzi modrým nebom a ešte modrejším fjordom. Dokonalá rovnováha vnútorných a vonkajších síl pri hľadaní potravy. Martha dýchala zhlboka, no srdce jej búšilo. Loď práve prichádzala. Takto ráno necestovalo z Osla do Nesoddenu veľa ľudí, ľahko ho nájde. Ak sa mu to podarilo. Ak. Odriekala modlitbu, čo si opakovala od chvíle, keď pred pol druha hodinou vyšla z kancelárie Tomte & Øhre. Neprišiel predchádzajúcim trajektom pred polhodinou, no presvedčila sama seba, že s tým ani nemohla počítať. Ak nepríde ani teraz… Veru, tak čo? Nemala plán bé. Nechcela ho mať.

Cestujúci začali vychádzať. Nebolo ich veľa, ľudia ráno cestovali do mesta, nie z mesta. Sňala si slnečné okuliare. Cítila, ako sa jej rozbúchalo srdce, zbadala bledosivý oblek. Nebol to on. Srdce sa jej zastavilo.

Bol tam ešte jeden oblek.

Trochu kríval, akoby jeho loď narazila na plytčinu a do podpalubia mu tiekla voda.

Srdce jej išlo vyskočiť z hrude a do hrdla sa jej tisol plač. Možno to spôsobil len odraz slnečných lúčov na bledom obleku, no mala pocit, že z neho sála svetlo.

„Ďakujem,“ zašepkala. „Ďakujem, ďakujem.“

Skontrolovala si tvár v spätnom zrkadle, osušila si slzy a napravila šatku na hlave. Vzápätí mu zamávala. Odmávaljej.

Kráčal do kopca k parkovisku a ona si uvedomila, že všetko je príliš dobré, aby to bola pravda. Videla iba fatamorgánu, prízrak, bol mŕtvy, zastrelili ho, ukrižovali na majáku a ona teraz videla prichádzať len jeho ducha.

S námahou nastúpil a odložil slnečné okuliare. Bol bledý. Červené oči jej prezradili, že plakal. Potom ju objal a privinul k sebe. Najprv si myslela, že sa trasie ona, kým nepochopila, že plače on.

„Ako…“

„Dobre,“ zašepkal, no nepustil ju. „Všetko dopadlo dobre.“

Sedeli ďalej mlčky a stískali sa ako dvaja ľudia, ktorí majú oporu len jeden v druhom. Chcela sa pýtať, no mlčala. Neskôr bude mať dosť času.

„A čo teraz?“ zašepkala.

„Teraz,“ nadýchol sa a opatrne ju pustil. Zastonal. „Teraz sa to začne. Máš veľký kufor.“ Kývol na zadné sedadlo.

„Vzala som len to najdôležitejšie,“ usmiala sa, vložila cédečko do prehrávača a podala mu telefón. „Prvý úsek budem šoférovať ja. Orientuješ sa v mape?“

Zadíval sa na displej telefónu. V reproduktore sa ozval plochý, kovový hlas: „My… personál…“

„Tisíctridsať kilometrov,“ prečítal. „Predpokladaná dĺžka cesty dvanásť hodín a päťdesiatjeden minút.“








 

Epilóg

 

Snehové vločky klesali z bezfarebnej nekonečnej oblohy a lepili sa na asfalt chodníka, na autá aj domy.

Kari si na schodoch uväzovala šnúrky na čižmách a sledovala ulicu dole hlavou. Šimon mal pravdu. Človek zmenil perspektívu a pozíciu a objavil veľa nových súvislostí. Každá slepota sa dala kompenzovať. Trvalo jej, kým to pochopila. Šimon Kéfas mal pravdu v mnohom. Nie vždy, ale až iritujúco často.

Vystrela sa.

„Prajem ti pekný deň, láska,“ rozlúčilo sa dievča vo dverách a pobozkalo Kari na pery.

„Aj ja tebe.“

„Drhnutie dlážky sa len ťažko kombinuje s pocitom pekného dňa, no pokúsim sa. Kedy prídeš?“

„Na večeru, ak sa nič nestane.“

„Fajn, no zdá sa, že sa práve niečo stalo.“

Kari sa otočila smerom, ktorým ukazovala Sam. Pri bráne parkovalo známe auto a tvár za stiahnutým okienkom jej bola ešte známejšia.

„Čo sa deje, Åsmund?“ spýtala sa Sam.

„Prepáč, že vás ruším v domácich prácach, no musím ti zobrať tvoju kamarátku,“ zakričal na ňu hlavný inšpektor. „Niečo sa stalo.“

Kari sa pozrela na Sam, ktorá ju povzbudivo tľapla po zadku v úzkych rifliach. Kari zavesila rovnošatu do skrine ešte niekedy na jeseň a odvtedy tam zostala.

„Utekaj slúžiť štátu, dievča moje.“

Vyrazili po ceste E18 a Kari sledovala zasneženú krajinu. Premýšľala, ako prvý sneh vždy predstavoval zlom, zakryl všetko, čo bolo, a zmenil svet na svoj obraz. Prvé mesiace po streľbe v Aker Brygge a v kostole boli chaotické. Samozrejme, že kritizovali aj políciu za jej brutalitu a šialené sólo jedného z členov policajného zboru. Šimon si však vyslúžil pohreb hodný hrdinu, ľudia mali takých policajtov radi. Neváhal sa pustiť do boja so zločincami mesta a položil život v mene spravodlivosti. Ako podotkol v smútočnom príhovore policajný riaditeľ Parr, nebolo preto podstatné, že sa vždy do bodky nedržal ani predpisov, ani nórskych zákonov. Parr mal dôvod na veľkorysosť, pretože sám poriadne napol hranice nórskych daňových zákonov umiestnením časti svojho rodinného majetku do anonymných fondov na Kajmaních ostrovoch. Kari ho počas vyšetrovania konfrontovala s faktom, že vyšetrovanie platieb za elektrinu v Lofthusovom dome ju priviedlo k jeho menu. Parr sa ku všetkému priznal, len dodal, že tým neporušil nijaký zákon a viedol ho vznešený motív napraviť si zlé svedomie za to, že sa nepostaral o Sonnyho a jeho matku po Abovej samovražde. Tvrdil, že išlo o malé peniaze, ktorými chcel zaručiť, že chlapec po odpykaní trestu nájde svoj dom v obývateľnom stave. Verejnosť sa postupne začala zmierovať s faktom, že Buddha s mečom bez stopy zmizol. Jeho križiacka výprava sa očividne skončila smrťou Leviho Thoua alias Dvojičku.

Else sa výrazne zlepšil zrak. Kari ju navštívila týždeň po pohrebe a Else jej prezradila, že operácia v USA dopadla s osemdesiatpercentným úspechom. Takmer nič nebolo dokonalé. Ani život, ani ľudia, ani Šimon. Len láska.

„Nikdy na Helene nezabudol. Bola to žena jeho života.“ Sedeli v dvoch sklápacích kreslách v záhrade v Disene, pili portské a sledovali, ako zapadá slnko. Kari pochopila, že Else sa rozhodla všetko jej povedať. „Prezradil mi, že ostatní dvaja, ktorí jej kurizovali, Ab a Pontius, boli šikovnejší, silnejší aj bystrejší. On ju však videl takú, aká naozaj bola. Šimon skutočne vnímal každého človeka, jeho anjelov aj démonov. Sám pritom bojoval so svojím vlastným démonom. Šimon bol gambler.“

„Spomínal mi to.“

„S Helene sa zblížili, keď sa zmietal v chaose spôsobenom dlhmi. Ich vzťah netrval dlho, no už ju sťahoval so sebou, keď sa zjavil Ab Lofthus a zachránil ju. Odsťahovali sa a Šimon bol na dne. Krátko nato sa dozvedel, že je tehotná. Hral ako posadnutý, prehral všetko a stál na kraji priepasti. Vtedy sa rozhodol osloviť diabla a ponúknuť mu to posledné, čo mu zostalo. Dušu.“

„Išiel za Dvojičkom.“

„Áno. Šimon patril k hŕstke ľudí, ktorí poznali jeho identitu. Dvojička sa nikdy nedozvedel, kto je Šimon a kto Ab. Informácie mu poskytovali len telefonicky a listami. A časom prostredníctvom mailov.“

V tichu, čo nastalo, k nim doľahol ruch z križovatky Sinsenkrysset.

„Pochopte, so Šimonom sme sa rozprávali o všetkom. Toto však bola preňho ťažká téma. Veď zapredal svoju dušu. Tvrdil, že si niekde v hĺbke srdca želal tú hanbu, degradáciu, pohŕdanie, aby vďaka otupeniu prehlušil tú druhú bolesť. Išlo o formu mentálnej sebadeštrukcie.“

Vyhladila si sukňu. Vyzerala tak útlo a zároveň silno. „Najväčšmi ublížil Abovi. Nenávidel ho, lebo mu vzal to jediné, čo preňho niekedy malo hodnotu. Preto ho stiahol do priepasti, v ktorej bol sám. Ab a Helene sa topili v dlhoch, banková kríza vyhnala úroky do výšin a od vyhodenia na ulicu ich mohlo zachrániť jediné – rýchle peniaze. Uzatvoril teda dohodu s Dvojičkom, išiel rovno za Abom a ponúkol sa, že kúpi jeho dušu. Ab sa najprv bránil, chcel Šimona ohlásiť nadriadeným. Vtedy Šimon siahol na jeho Achillovu pätu. Na syna. Tvrdil, že sa musí prispôsobiť realite, inak syn bude musieť splácať účty za jeho samoľúbosť a vyrastať v chudobe. Prezradil mi, že vtedy mu bolo najhoršie. Videl, ako sa Ab zhrýza a stráca svoju dušu. Vďaka tomu sa však cítil menej sám. Až kým Dvojička nežiadal od Krta kariérny postup a pre dvoch zrazu nebolo dosť miesta.“

„Prečo mi to hovoríte, Else?“

„Požiadal ma o to. Vraj sa vám to môže zísť, keď sa budete rozhodovať.“

„On vás o to žiadal? Znamená to, že vedel…“

„Netuším, Kari. Len mi opakoval, že sa vo vás vidí. Chcel, aby ste sa poučili z jeho chýb.“

„Vedel, že sa nechystám pokračovať pri polícii.“

„Naozaj nie?“ Šikmé svetlo sa odrazilo v tmavočervenom víne. Else si priložila pohár k perám a opatrne si odpila. Potom pokračovala.

„Šimon pochopil, že Ab Lofthus je pripravený ho zabiť, aby obsadil ponúkané miesto. Oslovil Dvojičku s tvrdením, že Aba treba eliminovať, lebo im je na stope. Keď mi to Šimon hovoril, použil jedno prirovnanie. Vraj boli s Abom ako jednovaječné dvojičky, ktoré ničila tá istá nočná mora – myšlienka, že jeden z nich zabije druhého. A tak Aba predbehol. Šimon zabil svojho najlepšieho priateľa.“ Kari prehltla. Usilovala sa nerozplakať. „Ľutoval to,“ zašepkala.

„Áno, ľutoval. Prestal slúžiť Dvojičkovi, hoci mohol pokračovať. Krátko nato však zomrela aj Helene. Šimon nemal kam ďalej kráčať, stratil všetko. Už sa nebál. Zvyšok života sa kajal. Konal dobro. Nemilosrdne prenasledoval všetkých rovnako skorumpovaných ľudí, ako bol kedysi on sám. Takto si priateľov pri polícii nezískal. Osamel. Neľutoval sa, pokladal to za spravodlivý trest. Spomínam si, ako mi hovorieval, že dôvod nenávidieť sám seba nachádza každé ráno, keď sa pozrie do zrkadla.“

„Vy ste ho zachránili, však?“

„Nazýval ma svojím anjelom. Nezachránila ho však moja láska k nemu. V protiklade s tým, čo tvrdia takzvaní múdri ľudia, si dovolím povedať, že nikdy nikoho nezachránilo, že ho niekto ľúbil. Pomohla mu jeho láska ku mne. Zachránil sám seba.“

„Tým, že vám lásku opätoval.“

„Amen.“

O polnoci sa Kari zdvihla na odchod.

Na chodbe jej Else ukázala fotografiu. Traja ľudia pred turistickou tabuľou.

„Šimon ju mal pri sebe, keď zomrel. Tuje Helene.“

„Videla som jej fotografiu v dome, predtým než zhorel. Spomínala som mu, že sa podobá na nejakú speváčku alebo herečku.“

„Na Miu Farrow. Brával ma na film Rosemary má dieťatko, len aby ju vždy znova videl. Hoci tvrdil, že podľa neho sa na seba nepodobali.“

Fotografia Kari rozcítila. Z ich úsmevov sálal optimizmus. Nádej. „Nikdy ste nechceli mať deti?“

Zavrtela hlavou. „Bál sa.“

„Čoho sa bál?“

„Obával sa, že prenesie svoje bremeno na ďalšiu generáciu. Gén závislosti, deštruktívnu ochotu riskovať, neschopnosť kontrolovať sa, temnú myseľ. Zrejme sa bál, že sa mu narodí diablov syn. Občas som ho podpichovala, že určite niekde splodil nemanželské dieťa, a preto sa bojí. Zostalo len pri slovách.“

Kari prikývla. Rosemary má dieťatko. Spomenula si na drobnú paniu, ktorá im upratovala na policajnej stanici. Kari sa už naučila jej priezvisko.

Rozlúčili sa a Kari vyšla do letnej noci, kde ju ihneď zachytil jemný vánok a čas a preniesol ju do auta, z ktorého sledovala čerstvo napadaný sneh a uvažovala nad tým, ako sa s ním mení celá krajina. Veci sa často vyvinú inak, ako človek plánoval. So Sam už teraz budú mať svoje prvé dieťa. Na svoj vlastný údiv odmietla odborne zaujímavú pozíciu na ministerstve spravodlivosti aj veľmi slušný plat v súkromnej poisťovni.

Až keď vyšli z mesta, prešli po úzkom moste a vybehli na prašnú cestu, spýtala sa Åsmunda, o čo ide.

„Polícia v Drammene nás žiada o pomoc,“ vysvetlil jej Åsmund. „Obeťou je podnikateľ Yngve Morsand.“

„Panebože, veď to je ten manžel.“

„Áno.“

„Vražda? Samovražda?“

„Nepoznám detaily.“

Zaparkovali pri policajných autách a prešli bránkou v drevenom plote k dverám do veľkého domu. Inšpektor z policajného okrsku Buskerud ich už čakal, objal Kari a predstavil sa Bjørnstadovi ako Henrik Westad.

„Môže ísť o samovraždu?“ spýtala sa Kari, keď prekročili prah.

„Prečo vám to napadlo?“ nechápal Westad.

„Smútil za manželkou,“ uvažovala nahlas. „Nezniesol, že sme ho podozrievali. Možno ju naozaj zabil a nebol schopný žiť s tým ďalej.“

„Možno áno,“ pripustil Westad a voviedol ich do obývačky. Technici priam lozili po mužovi v kresle. Ako biele larvy, uvedomila si Kari.

„Ja o tom pochybujem,“ dodal Westad.

Kari a Bjørnstad neveriacky hľadeli na mŕtve telo. „Doriti,“ zašepkal Bjørnstad Kari. „Myslíš si… on…“ Kari si spomenula na vajíčko natvrdo, čo zjedla na raňajky. Možno už je tehotná, a preto ju obchádzajú mdloby. Zahnala tú myšlienku a sústredila sa na mŕtveho. Jedno oko mal otvorené dokorán, druhé prelepené a nad páskou krivý rez na mieste, kde mu odpílili vrchnú časť lebky.

